Κυρίες και κύριοι συνάδελφοι, αρχίζει η συνεδρίαση. [[Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις]] Έχω την τιμή να ανακοινώσω στο Σώμα το δελτίο επίκαιρων ερωτήσεων της Παρασκευής 20 Ιανουαρίου 2017. Α. ΕΠΙΚΑΙΡΕΣ ΕΡΩΤΗΣΕΙΣ Πρώτου Κύκλου (Άρθρο 130 παράγραφοι 2 και 3 του Κανονισμού της Βουλής) 1. Η με αριθμό 356/17-1-2017 επίκαιρη ερώτηση του Β΄ Αντιπροέδρου της Βουλής και Βουλευτή Αιτωλοακαρνανίας του Συνασπισμού Ριζοσπαστικής Αριστεράς κ. Γεωργίου Βαρεμένου προς τον Υπουργό Παιδείας, Έρευνας και Θρησκευμάτων, σχετικά με τη μετονομασία του Τμήματος Διαχείρισης Περιβάλλοντος και Φυσικών Πόρων του Πανεπιστημίου Πατρών, με έδρα το Αγρίνιο, σε Τμήμα Μηχανικών Περιβάλλοντος. 2. Η με αριθμό 344/16-1-2017 επίκαιρη ερώτηση της Βουλευτού Β΄ Αθηνών της Νέας Δημοκρατίας κ. Αικατερίνης Παπακώστα - Σιδηροπούλου προς τον Υπουργό Υγείας, σχετικά με τη δυσαρέσκεια των πολιτών για τον ΕΟΠΥΥ και τη Δημόσια Φροντίδα Υγείας. 3. Η με αριθμό 350/16-1-2017 επίκαιρη ερώτηση του Βουλευτή Ευβοίας του Λαϊκού Συνδέσμου - Χρυσή Αυγή κ. Νικολάου Μίχου προς τον Υπουργό Δικαιοσύνης, Διαφάνειας και Ανθρωπίνων Δικαιωμάτων, σχετικά με το «προκλητικό κάψιμο της ελληνικής σημαίας σε ζωντανή τηλεοπτική μετάδοση». 4. Η με αριθμό 355/17-1-2017 επίκαιρη ερώτηση του Βουλευτή Ηρακλείου της Δημοκρατικής Συμπαράταξης ΠΑΣΟΚ - ΔΗΜΑΡ κ. Βασιλείου Κεγκέρογλου προς τον Υπουργό Εργασίας, Κοινωνικής Ασφάλισης και Κοινωνικής Αλληλεγγύης, σχετικά με την καθυστέρηση προγραμμάτων κοινωφελούς εργασίας για διακόσιους εβδομήντα τέσσερις δήμους και καταγγελίες για τη διαχείριση των προγραμμάτων που ήδη εφαρμόζονται στα κέντρα φιλοξενίας προσφύγων. 5. Η με αριθμό 358/17-1-2017 επίκαιρη ερώτηση του Βουλευτή Ηρακλείου του Κομμουνιστικού Κόμματος Ελλάδας κ. Εμμανουήλ Συντυχάκη προς τον Υπουργό Αγροτικής Ανάπτυξης και Τροφίμων, σχετικά με τη λήψη μέτρων για τις καταστροφές σε αγροτικές καλλιέργειες σε περιοχές της Κρήτης λόγω των χιονοπτώσεων και του παγετού. Β. ΕΠΙΚΑΙΡΕΣ ΕΡΩΤΗΣΕΙΣ Δεύτερου Κύκλου (Άρθρο 130 παράγραφοι 2 και 3 του Κανονισμού της Βουλής) 1. Η με αριθμό 345/16-1-2017 επίκαιρη ερώτηση του Βουλευτή Β΄ Αθηνών της Νέας Δημοκρατίας κ. Σπυρίδωνος - Αδώνιδος Γεωργιάδη προς τον Υπουργό Οικονομικών, σχετικά με τα ζητήματα κακοδιαχείρισης στα Ελληνικά Αμυντικά Συστήματα (ΕΑΣ). 2. Η με αριθμό 351/16-1-2017 επίκαιρη ερώτηση του Βουλευτή Μεσσηνίας του Λαϊκού Συνδέσμου - Χρυσή Αυγή κ. Δημητρίου Κουκούτση προς τον Υπουργό Αγροτικής Ανάπτυξης και Τροφίμων, σχετικά με την κατάργηση της ΠΟΠ για την ελιά Καλαμάτας. 3. Η με αριθμό 348/16-1-2017 επίκαιρη ερώτηση του Βουλευτή Αργολίδας της Δημοκρατικής Συμπαράταξης ΠΑΣΟΚ - ΔΗΜΑΡ κ. Ιωάννη Μανιάτη προς τον Υπουργό Αγροτικής Ανάπτυξης και Τροφίμων, σχετικά με την επανάληψη της παράτασης του σχεδίου διαχείρισης για τη βιντζότρατα που θέτει σε άμεσο κίνδυνο τη βιωσιμότητα των ελληνικών θαλασσών. 4. Η με αριθμό 359/16-1-2017 επίκαιρη ερώτηση του Βουλευτή Αιτωλοακαρνανίας του Κομμουνιστικού Κόμματος Ελλάδας κ. Νικολάου Μωραΐτη προς τον Υπουργό Υγείας, σχετικά με την καταβολή των δεδουλευμένων των εργαζομένων καθαριστριών στις υπηρεσίες του Γενικού Νοσοκομείου Άρτας. 5. Η με αριθμό 362/17-1-2017 επίκαιρη ερώτηση του Ανεξάρτητου Βουλευτή Αχαΐας κ. Ιάσωνος Φωτήλα προς τον Υπουργό Υποδομών και Μεταφορών, σχετικά με το χρονοδιάγραμμα υλοποίησης του φράγματος Πείρου - Παραπείρου στον Νομό Αχαΐας. 6. Η με αριθμό 319/9-1-2017 επίκαιρη ερώτηση του Βουλευτή Έβρου της Νέας Δημοκρατίας κ. Αναστασίου Δημοσχάκη προς τον Υπουργό Εσωτερικών, σχετικά με την υποβάθμιση - κατάργηση του Τμήματος Συνοριακής Φύλαξης Τυχερού στον Νομό Έβρου. 7. Η με αριθμό 328/10-1-2017 επίκαιρη ερώτηση του Βουλευτή Α΄ Θεσσαλονίκης του Κομμουνιστικού Κόμματος Ελλάδας κ. Ιωάννη Δελή προς τον Υπουργό Παιδείας, Έρευνας και Θρησκευμάτων, σχετικά με την εκπαίδευση των προσφυγόπουλων. 8. Η με αριθμό 325/9-1-2017 επίκαιρη ερώτηση του Βουλευτή Α΄ Θεσσαλονίκης της Ένωσης Κεντρώων κ. Ιωάννη Σαρίδη προς τον Υπουργό Ναυτιλίας και Νησιωτικής Πολιτικής, σχετικά με την έγκριση μεσοπρόθεσμου επιχειρηματικού σχεδίου για τον Οργανισμό Λιμένος Θεσσαλονίκης (ΟΛΘ). ΑΝΑΦΟΡΕΣ - ΕΡΩΤΗΣΕΙΣ (Άρθρο 130 παράγραφος 5 του Κανονισμού της Βουλής) 1. Η με αριθμό 8/3-10-2016 ερώτηση του Ανεξάρτητου Βουλευτή Β΄ Αθηνών κ. Ευσταθίου (Στάθη) Παναγούλη προς τον Υπουργό Εσωτερικών, σχετικά με «ξυλοδαρμούς και χημικά που μας διδάσκει η Κυβέρνηση τι σημαίνει δημοκρατία». Κυρίες και κύριοι συνάδελφοι, εισερχόμαστε στη συζήτηση των ΕΠΙΚΑΙΡΩΝ ΕΡΩΤΗΣΕΩΝ Αρχίζουμε με την πέμπτη με αριθμό 336/13-1-2017 επίκαιρη ερώτηση δεύτερου κύκλου του Βουλευτή Αττικής του Ποταμιού κ. Γεωργίου Μαυρωτά προς τον Υπουργό Παιδείας, Έρευνας και Θρησκευμάτων, σχετικά με την υποχρηματοδότηση του Εθνικού Μετσόβιου Πολυτεχνείου. Στην ερώτηση θα απαντήσει ο Υπουργός Παιδείας, Έρευνας και Θρησκευμάτων κ. Κωνσταντίνος Γαβρόγλου. Κύριε Μαυρωτά, έχετε τον λόγο για την πρωτολογία σας.
Ευχαριστώ πολύ, κύριε Πρόεδρε. Καλημέρα, κύριε Υπουργέ. Το θέμα της ερώτησης, όπως ακούσαμε, είναι η ανησυχητική υποχρηματοδότηση του Εθνικού Μετσόβιου Πολυτεχνείου και βασίζεται ουσιαστικά στη συνέντευξη που είχε δώσει πριν από περίπου μία εβδομάδα ο πρύτανης του Εθνικού Μετσόβιου Πολυτεχνείου, σχετικά με τα οικονομικά προβλήματα που απειλούν άμεσα, όπως είπε, την εύρυθμη λειτουργία του Πολυτεχνείου. Και γενικά το θέμα είναι ότι η κρατική χρηματοδότηση - ουσιαστικά, η τακτική επιχορήγηση - υπολείπεται κατά 30% των παγίων εξόδων, όπως αναφέρει χαρακτηριστικά, σε μια χρονοσειρά συνεχώς μειούμενων επιχορηγήσεων για το Πολυτεχνείο. Αντίστοιχα, υπάρχει μια αύξηση των εισαγόμενων φοιτητών, κάτι που έχει τον αντίκτυπό του κυρίως στα κονδύλια σίτισης - πρόκειται για μια αύξηση κατά 35% την τελευταία πενταετία - ενώ οι δαπάνες για τη σίτιση παραμένουν σχεδόν σταθερές. Δεν είναι η πρώτη φορά που ακούμε ότι υπάρχει υποχρηματοδότηση γενικά από ανώτατα εκπαιδευτικά ιδρύματα. Είδα και την απάντηση που δώσατε την επόμενη κιόλας ημέρα στον πρύτανη. Είδα και τις δηλώσεις που κάνατε και την εισήγησή σας στη Σύνοδο των Πρυτάνεων στις 14-1-2017. Και με βάση αυτά, σας ερωτώ κατά πόσο θεωρείτε ότι τα ταμειακά διαθέσιμα του Εθνικού Μετσόβιου Πολυτεχνείου - που κατά τη γνώμη μου, θα είναι για να καλύπτουν εποχικές διακυμάνσεις χρηματοροών μέσα στον χρόνο - μπορούν να υποκαταστήσουν την κρατική χρηματοδότηση. Και πιο συγκεκριμένα σας ερωτώ, όπως είδατε και στο κείμενο της ερώτησης, ποιες εναλλακτικές πηγές χρηματοδότησης θεωρείτε εσείς ότι μπορούν να βρουν τα πανεπιστήμια. Υπάρχουν κάποια πράγματα στην εισήγηση προς τη Σύνοδο Πρυτάνεων. Θα θέλαμε περιληπτικά να μας πείτε κάποια πράγματα. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Τελειώνω σε μισό λεπτό, κύριε Πρόεδρε. Και μάλιστα, στην πέμπτη από τις έξι προτάσεις στις 14-1-2017 έχετε ότι θα πρέπει να υποβάλουν τα ΑΕΙ ένα σχέδιο αξιοποίησης και διαχείρισης της περιουσίας τους. Και με βάση αυτό, θα ήθελα να σας πω ότι ακριβώς πέρσι τέτοια εποχή, στις 19-1-2016, το Συμβούλιο Ιδρύματος του Πολυτεχνείου είχε υποβάλει ένα σχέδιο προεδρικού διατάγματος, το οποίο υπάρχει στο Υπουργείο Παιδείας, σχετικά με τη διαχείριση και αξιοποίηση της περιουσίας του Μετσόβιου Πολυτεχνείου. Και, τέλος, ποιες είναι γενικά οι προθέσεις σας - κάτι που άπτεται των οικονομικών - σχετικά με τα δίδακτρα των μεταπτυχιακών στα ανώτατα εκπαιδευτικά ιδρύματα ή με οικονομίες κλίμακας που μπορεί να προκύψουν από συγχωνεύσεις τμημάτων; Ευχαριστώ πολύ.
Ευχαριστούμε τον κ. Μαυρωτά. Κύριε Υπουργέ, έχετε τον λόγο.
Ευχαριστώ, κύριε Πρόεδρε. Κύριε Μαυρωτά, όπως πάντα, είστε πολύ καλά διαβασμένος. Όντως λέχθηκαν αυτά στη Σύνοδο των Πρυτάνεων το Σάββατο. Και νομίζω σε ένα εξαιρετικό κλίμα συνεργασίας, συναποφασίσαμε να προχωρήσουμε σε αυτές τις κατευθύνσεις. Το θέμα της κρατικής χρηματοδότησης των πανεπιστημίων είναι όπως το λέτε. Προφανώς είναι πολύ χαμηλό. Για πρώτη φορά φέτος σταθεροποιείται με μια πολύ μικρή αύξηση. Αυτό δείχνει μια προοπτική ως προς το τι προτιθέμεθα να κάνουμε. Νομίζω ότι δεν βοηθά η συνέντευξη που δόθηκε από τον πρύτανη του Πολυτεχνείου, με τον οποίο συζήτησα στη συνέχεια, όπως και στην Επιτροπή Πρυτάνεων, σε ένα εξαιρετικό κλίμα και μαζί του. Το αίτημα να διπλασιαστούν, τουλάχιστον, οι δαπάνες νομίζω ότι είναι ένα αίτημα που δεν βοηθά τη συζήτηση. Όχι μόνο δεν είναι ρεαλιστικό, αλλά δεν λέει και τίποτα, για να είμαι ειλικρινής. Το δεύτερο είναι το εξής. Θα πρέπει να δούμε το θέμα της χρηματοδότησης των πανεπιστημίων συνολικότερα, όχι μόνο στο πλαίσιο του κρατικού προϋπολογισμού, δηλαδή όχι μόνο αυτά που εγγράφονται στον κρατικό προϋπολογισμό. Η χρηματοδότηση της τριτοβάθμιας εκπαίδευσης, όπως καλά γνωρίζετε, είναι ένα εξαιρετικά σύνθετο εγχείρημα. Τα πανεπιστήμια παίρνουν πάρα - πάρα πολλά λεφτά από τα ΕΣΠΑ. Ορισμένα πανεπιστήμια τώρα έχουν μια έκτακτη επιχορήγηση από την Ευρωπαϊκή Τράπεζα Επενδύσεων. Τα νούμερα τα γνωρίζουμε, είναι και στη γραπτή απάντηση. Δεν θέλω να μπω σε αυτά. Το βασικό είναι το εξής. Έχει γίνει μια πρώτη επαφή με τον Υπουργό Οικονομικών κ. Τσακαλώτο και πρυτάνεις και μαζί μου και αποφασίσαμε να πάμε ένα βήμα ως προς την απλοποίηση των διαδικασιών των ΕΛΚΕ. Αυτό είναι το ένα. Το δεύτερο είναι, μόλις γίνει αυτό, να μπορέσουμε να βρούμε τρόπους ενιαίας διαχείρισης των εσόδων των πανεπιστημίων. Για τα θέματα της σίτισης το Υπουργείο έχει αποφασίσει όλη η διαδικασία να περάσει στα ανώτατα εκπαιδευτικά ιδρύματα με μια ορθολογικοποίηση, που, αν θέλετε, μπορούμε να τη συζητήσουμε στη συνέχεια. Σήμερα δεν είναι τόσο ορθολογικοποιημένο το σύστημα. Ως προς τις εναλλακτικές πηγές, νομίζω ότι το πιο σοβαρό και ιδιαίτερα στο Πολυτεχνείο είναι η πληρέστατη αξιοποίηση των τεράστιων κληροδοτημάτων που έχει. Ως προς αυτό χρειάζεται να προχωρήσουμε στο προεδρικό διάταγμα που είπατε και, πράγματι, θα το βάλουμε μπροστά. Θέλω δύο πράγματα ακόμη, κύριε Πρόεδρε, να πω με την άδειά σας. Το πρώτο είναι το θέμα των διδάκτρων και των μεταπτυχιακών. Ξέρω ότι θα συμφωνήσετε και εσείς ότι, όταν συζητούμε για τα μεταπτυχιακά, το βασικό πρόβλημα είναι το ακαδημαϊκό, η ακαδημαϊκότητα και η ποιότητα. Δεν μπορούμε να συγκροτήσουμε τα μεταπτυχιακά με αποκλειστική αναφορά στο θέμα των διδάκτρων και σε αυτό το Πολυτεχνείο είναι από τους πρωτοπόρους, διότι δεν έχει δίδακτρα και η ακαδημαϊκότητα είναι το βασικό στοιχείο. Το δεύτερο είναι τα όποια τέλη εγγραφής πρέπει να είναι τέτοια που να βασίζονται στο κόστος των μεταπτυχιακών. Τα περισσότερα κόστη, έτσι όπως γίνονται σε αρκετά μεταπτυχιακά, νομίζω ότι είναι πάρα πολύ πρόχειρα. Το τρίτο, βεβαίως, είναι ότι κανένα παιδί, κανένας νέος δεν πρέπει να μείνει έξω από τα μεταπτυχιακά λόγω οικονομικών δυσχερειών, αλλά είπαμε ότι είναι το ακαδημαϊκό. Θέλω να τονίσω εδώ ότι τα μεταπτυχιακά στη μεγάλη τους πλειοψηφία αποτελούν μια από τις μεγάλες επιτυχίες των ελληνικών πανεπιστημίων. Αυτό για να μη θεωρηθεί, επειδή κάποια έχουν πρόβλημα, ότι όλα είναι προβληματικά. Τέλος, υπάρχει απόφαση της Κυβέρνησης και θα ανακοινωθεί σε περίπου δέκα μέρες το αργότερο από τον Πρωθυπουργό η συγκρότηση μιας επιτροπής για να μελετήσει τα οικονομικά της εκπαίδευσης από τα προνήπια μέχρι και τα διδακτορικά, ώστε με βάση τα πορίσματα της επιτροπής να δεσμευθεί η Κυβέρνηση ότι θα κλείσει η ψαλίδα ως προς τις ανελαστικές δαπάνες την επόμενη τριετία. Έχουμε συζητήσει μαζί και πραγματικά χαίρομαι που το Ποτάμι δέχεται να συμμετάσχει με εμπειρογνώμονες σε αυτή την επιτροπή και, πραγματικά, προσβλέπω τη συνεργασία όχι μόνο με εμπειρογνώμονες, που θα μας υποδείξετε εσείς, αλλά και άλλα κόμματα, ώστε να ολοκληρωθεί η συζήτηση αυτής της επιτροπής, η οποία ακριβώς θα εντοπίσει όλες τις δυσκολίες τις οποίες αναφέρετε για όλα τα ιδρύματα. Σας ευχαριστώ.
Ευχαριστούμε τον κύριο Υπουργό. Κύριε Μαυρωτά, έχετε τον λόγο για τη δευτερολογία σας.
Ευχαριστώ πολύ, κύριε Υπουργέ, για την απάντηση. Άκουσα με χαρά ότι ουσιαστικά θα προχωρήσει το θέμα του νομικού προσώπου ιδιωτικού δικαίου για την αξιοποίηση της περιουσίας των νομικών προσώπων μετά από την κατάθεση που έκανε το Συμβούλιο Ιδρύματος του Πολυτεχνείου πέρυσι, ακριβώς την ίδια μέρα, στις 19 Ιανουαρίου του 2016. Σχετικά με τον διπλασιασμό της τακτικής επιχορήγησης, όσο και αν αυτό ακούγεται υπερβολικό, πιστεύω πως το γεγονός ότι ήδη υπολείπεται κατά 30% των ανελαστικών παγίων εξόδων, είναι κάτι που ίσως θα πρέπει να μας προβληματίσει και κάπου στη μέση να βρεθεί μια χρυσή τομή. Συμφωνώ και εγώ ότι για τις πηγές χρηματοδότησης των πανεπιστημίων θα πρέπει να γίνει αρκετή κουβέντα, αρκετή συζήτηση για το ποιες μπορεί να είναι. Το λέω αυτό γιατί οι κρατικές επιχορηγήσεις βλέπουμε ότι βαίνουν μειούμενες, ενώ τα πανεπιστήμια, σαν ζωντανοί οργανισμοί, οι οποίοι μπορούν να διασυνδεθούν με την έρευνα, με την παραγωγή, μπορούν να παίξουν και αυτόν τον ρόλο, τον ρόλο της αυτοχρηματοδότησης. Αυτόν τον ρόλο ουσιαστικά θα μπορούσε να παίξει και με βάση τον ν.4009/2011 αυτό το νομικό πρόσωπο ιδιωτικού δικαίου. Δηλαδή να εκμεταλλευτούμε και την έρευνα που γίνεται στα πανεπιστήμια με πατέντες, με πνευματικά δικαιώματα, γιατί υπάρχει πλούσια έρευνα, η οποία εν πολλοίς μένει αναξιοποίητη. Το λέω αυτό σε σχέση πάντα με τα πανεπιστήμια, όχι τόσο πολύ με τους ερευνητές, ότι θα πρέπει να βρούμε εκείνες τις δομές. Σε σχέση με αυτά που είπατε για τον ΕΛΚΕ, όντως αυτή η συζήτηση με το Υπουργείο Οικονομικών θα ήταν πολύ χρήσιμη, γιατί πρέπει να απλοποιηθούν οι διαδικασίες και να εναρμονιστούν με την αρχή πληρωμών, καθότι υπάρχει, όπως γνωρίζετε, μια δυσλειτουργία αυτή την εποχή. Σε σχέση τώρα με την εισήγηση που κάνατε στη Σύνοδο των Πρυτάνεων, είδα σε μια από τις παραγράφους ότι ουσιαστικά θα καταργηθούν τα Συμβούλια Ιδρύματος και θα αντικατασταθούν με τα Περιφερειακά Συμβούλια Ανώτατης Εκπαίδευσης και θα υπάρχει ένα τέτοιο σε κάθε περιφέρεια, αν κατάλαβα καλά από την παράγραφο που είδα. Πιστεύω ότι αυτό το πράγμα ίσως θα πρέπει να συζητηθεί λίγο ευρύτερα, γιατί θα υπάρξουν κάποιες δυσκολίες. Για παράδειγμα, ξέρουμε ότι στην Αθήνα έχουμε συγκέντρωση ανώτατων εκπαιδευτικών ιδρυμάτων. Έχουμε δηλαδή το ΕΚΠΑ. Έχουμε το Πολυτεχνείο. Έχουμε το Οικονομικό Πανεπιστήμιο. Έχουμε το Πανεπιστήμιο Πειραιώς. Έχουμε τα δύο ΤΕΙ. Έχουμε το Χαροκόπειο. Έχουμε το Γεωπονικό. Έχουμε, δηλαδή, αρκετά πανεπιστήμια. Το θέμα είναι πώς θα δημιουργηθεί ένα Περιφερειακό Συμβούλιο Ανώτατης Εκπαίδευσης από όλα αυτά, που αποτελούν σχεδόν το 70% του πανεπιστημιακού πληθυσμού. Είναι δηλαδή πολύ ανισοβαρής η κατανομή με την «προίκα» του 1 εκατομμυρίου ευρώ που λέτε και όλα αυτά. Είναι, νομίζω, κάτι το οποίο χρειάζεται συζήτηση. Κλείνω με δύο θεματάκια μόνο, τα οποία τα βάζω σαν τροφή για σκέψη. Ένα θέμα είναι σχετικά με τους αυτοεκδότες, καθότι προβλέπεται η κατάργηση του θεσμού το πρώτο εξάμηνο του 2017. Μήπως θα πρέπει να σκεφτούμε κάποια παράταση στο συγκεκριμένο θέμα; Το δεύτερο είναι κάτι για το οποίο σας είχα ενοχλήσει και προηγουμένως, αν έχει δοθεί λύση σε κάποια εγκύκλιο που υπήρχε σχετικά με την εξέλιξη κάποιων επίκουρων καθηγητών σε αναπληρωτές, χωρίς να χρειάζεται να περνούν από το στάδιο της μονιμοποίησης. Πρόκειται για κάτι που υπάρχει στον νόμο, αλλά η εγκύκλιος που είχε βγει παλαιότερα, πριν από εσάς, είχε λίγο μπερδέψει τα πράγματα. Ευχαριστώ πολύ.
Ευχαριστούμε τον κ. Μαυρωτά. Κύριε Υπουργέ, έχετε τον λόγο για τη δευτερολογία.
Ευχαριστώ, κύριε Πρόεδρε. Ως προς την έρευνα και τις δυνατότητες που είπατε για τη χρηματοδότηση, συμφωνώ απολύτως ότι υπάρχουν πολλές δυνατότητες, κυρίως και μέσα από τις διαδικασίες παροχής υπηρεσιών προς την κοινωνία. Εδώ, όμως, πρέπει να είμαστε πάρα πολύ προσεκτικοί. Θα πρέπει ο στόχος μας να είναι και η εμπλοκή νέων επιστημόνων. Ξέρω ότι πολλά ιδρύματα είναι σε αυτή την κατεύθυνση. Το δεύτερο είναι η αξιοποίηση των πατεντών να μην ιδιωτικοποιεί τα αποτελέσματα της έρευνας, αλλά να είναι κοινωνικοποιημένα, δηλαδή να ανήκουν στο σύνολο της κοινωνίας. Το επόμενο θέμα είναι το θέμα των ΕΛΚΕ. Έγινε η πρώτη συνάντηση, η οποία ήταν με τον κ. Τσακαλώτο, με εμένα και τους πρυτάνεις. Έχουν ήδη μπει κάποιες διαδικασίες απλοποίησης των διαδικασιών. Αυτό το θεωρώ πάρα πολύ σημαντικό. Το επόμενο στάδιο είναι, όπως σας είπα, η ενιαία διαχείριση. Τώρα θα μιλήσω ως προς τα περιφερειακά συμβούλια. Για τα περιφερειακά συμβούλια, που προτείνουμε, προφανώς θα γίνει συζήτηση. Όπως γνωρίζετε, για πρώτη φορά μοιράστηκε μια εισήγηση αναλυτική στη Σύνοδο Πρυτάνεων νωρίτερα, για να έχουν άποψη οι πρυτάνεις, και στη συνέχεια στάλθηκε σε όλα τα μέλη των ΑΕΙ, μέσω ηλεκτρονικού ταχυδρομείου. Οπότε, ζητάμε προφανώς απόψεις. Το βασικό στοιχείο των περιφερειακών συμβουλίων είναι η αρχή της συγκρότησης του ενιαίου χώρου. Θα έχουν άτομα που θα εκλεγούν από τα πανεπιστήμια. Θα έχουν άτομα που θα εκλεγούν από τα ΤΕΙ ανά περιφέρεια. Και θα έχουν άτομα που θα εκλεγούν από τα ερευνητικά ιδρύματα. Ο ενιαίος χώρος, λοιπόν, δεν είναι ένα μοντέλο, είναι μια διαδικασία συνύπαρξης στα διάφορα αυτά όργανα. Άρα, πρώτον, λοιπόν, επιτυγχάνει τη δυνατότητα συνύπαρξης ατόμων που έρχονται από διαφορετικούς φορείς. Το δεύτερο είναι ότι θα είναι πολύ υψηλά στην ατζέντα των περιφερειακών συμβουλίων η αναπτυξιακή πορεία των πανεπιστημίων, ΤΕΙ και ερευνητικών κέντρων με τα προτερήματα που έχουν τα κατά τόπους ιδρύματα. Ως προς την Αθήνα που είπατε, πράγματι, στην Αθήνα είναι ένα σοβαρό πρόβλημα και νομίζω ότι μπορεί να «σπάσει» η Αττική σε δυο - τρεις περιφέρειες. Νομίζω ότι θα το λύσουμε, είναι ένα τεχνικό πρόβλημα. Η ουσία παραμένει και ελπίζω να συμφωνείτε στην ουσία. Τώρα, ως προς το θέμα που μου είχατε και συναδελφικά ζητήσει να δω τι γίνεται, το θέμα των επίκουρων σε αναπληρωτές, θα καταθέσουμε ένα νομοσχέδιο τώρα που είναι για το κρατικό πιστοποιητικό γλωσσομάθειας, όπου έχουμε και πρόσθετες διατάξεις και εκεί θα αντιμετωπιστεί θετικά αυτό το ζήτημα Σας ευχαριστώ πολύ.
Ευχαριστούμε, κύριε Υπουργέ. Πριν περάσουμε στην επόμενη επίκαιρη ερώτηση, να σας ενημερώσω πως ο Βουλευτής κ. Νικόλαος Δένδιας ζητεί άδεια ολιγοήμερης απουσίας στο εξωτερικό από 20 Ιανουαρίου έως 21 Ιανουαρίου 2017 για προσωπικούς λόγους. Η Βουλή εγκρίνει;
Συνεπώς η Βουλή ενέκρινε τη ζητηθείσα άδεια. Επίσης, να ενημερώσω το Σώμα ότι από τις δεκατέσσερις επίκαιρες ερωτήσεις που ήταν να συζητηθούν σήμερα, θα συζητηθούν μόνο τρεις. Ήδη η μία έχει συζητηθεί. Οι έντεκα που δεν θα συζητηθούν επιβεβαιώνονται και με σχετικό έγγραφο προς το Προεδρείο και από τον Γενικό Γραμματέα της Κυβέρνησης κ. Καλογήρου. Εισερχόμαστε στην πρώτη με αριθμό 340/16-1-2017 επίκαιρη ερώτηση πρώτου κύκλου της Βουλευτού Αιτωλοακαρνανίας του Συνασπισμού Ριζοσπαστικής Αριστεράς κ. Μαρίας Τριανταφύλλου προς τον Υπουργό Εσωτερικών, σχετικά με τα προβλήματα στην υδροδότηση του Αιτωλικού Αιτωλοακαρνανίας που απειλούν την υγεία των κατοίκων του. Θα απαντήσει ο Υπουργός Εσωτερικών κ. Παναγιώτης Σκουρλέτης. Κυρία Τριανταφύλλου, έχετε τον λόγο.
Καλημέρα σε όλους. Σας ευχαριστώ, κύριε Πρόεδρε. Κύριε Υπουργέ, είναι η δεύτερη φορά μέσα σε ένα περίπου εξάμηνο, ίσως λίγο παραπάνω, που κατατίθεται η επίκαιρη ερώτηση με το ίδιο θέμα, με το οξύτατο πρόβλημα υδροδότησης του Αιτωλικού Αιτωλοακαρνανίας. Μάλιστα, έχουμε συνεχώς μια επιδεινούμενη κατάσταση. Την παραμονή της Πρωτοχρονιάς εκδηλώθηκε ένα φυσικοχημικό φαινόμενο με κύρια χαρακτηριστικά την έντονη οσμή και θολερότητα. Ανιχνεύτηκε μαγγάνιο και όχι βαρέα μέταλλα, όπως εσφαλμένα αναφέρω στην ερώτησή μου από εσφαλμένη πληροφόρηση που είχα κι εγώ από τον δήμαρχο την επόμενη ή τη μεθεπόμενη ημέρα, δεν θυμάμαι καλά. Το διόρθωσε βέβαια κι εκείνος στο Δημοτικό Συμβούλιο που έγινε στις 12-1-2017. Το διορθώνω κι εγώ τώρα. Καταθέτω στον κοινοβουλευτικό έλεγχο το ίδιο ζήτημα όχι μόνον εξαιτίας της προαναφερόμενης τελευταίας εξέλιξης - αναφέρομαι, ξαναλέω, στο φυσικοχημικό φαινόμενο - που δεν γνωρίζουμε ακόμα πώς ακριβώς αλλάζει τα δεδομένα. Θα πούμε στο δεύτερο μέρος τις αιτιάσεις από το Γεωλογικό Πανεπιστήμιο και από άλλους φορείς που είδαν το φαινόμενο. Την καταθέτω, όμως, ως βαθύτατη ανάγκη, πραγματικά, για παρέμβαση από την αύξηση εμπέδωσης του κλίματος β΄ κατηγορίας πολιτών στην περιοχή του Αιτωλικού. Ο κόσμος έχει κουραστεί, έχει απογοητευτεί και δυσπιστεί, ζητά απαντήσεις, ζητά ανακούφιση, ζητά λύση. Θα πρέπει να είμαστε πάρα πολύ προσεκτικοί. Υπάρχει φυσικά ένα έργο που έχει ενταχθεί από την Περιφέρεια Δυτικής Ελλάδος. Θα μιλήσουμε στο δεύτερο μέρος γι' αυτό. Με βάση ωστόσο τα νέα δεδομένα, εγώ θέλω να ακούσω τι θα πει το Υπουργείο Εσωτερικών. Είναι ένα πρόβλημα το οποίο χρονίζει. Να τονίσω εδώ ότι από το 2008- το ξαναλέω, από το 2008- υπάρχει απαγόρευση πόσης. Οι κάτοικοι, δηλαδή, του Αιτωλικού από το 2008 δεν μπορούν να πιουν νερό. Είναι ένα ζήτημα για το οποίο δεν νομίζω ότι χρειάζεται να πούμε κάτι άλλο. Γνωρίζω ότι έχετε ενδιαφερθεί και έχετε πάρει όλα τα στοιχεία. Θα ήθελα να ακούσω τη πρώτη σας προσέγγιση και στο δεύτερο μέρος θα μιλήσουμε λίγο περισσότερο και για το ιστορικό και για τα νέα δεδομένα. Ευχαριστώ.
Ευχαριστούμε την κ. Τριανταφύλλου. Κύριε Υπουργέ, έχετε τον λόγο.
Ευχαριστώ, κύριε Πρόεδρε. Κυρία Τριανταφύλλου, νομίζω ότι περιγράψατε τις πραγματικές διαστάσεις ενός προβλήματος, το οποίο είναι πρωτάκουστο αλλά δεν θα έλεγα πρωτόγνωρο για τη συγκεκριμένη περιοχή. Είναι απαράδεκτο, όπως και να το δει κανείς, στις μέρες μας να μην υπάρχει πρόσβαση στο φυσικό αγαθό του νερού για τους κατοίκους του Αιτωλικού. Δυστυχώς το πρόβλημα δεν ενέσκηψε μια μέρα, όπως είπατε και εσείς, ανοίγοντας τους διακόπτες της βρύσης, όπου διαπιστώσανε ότι είναι ακατάλληλο το νερό. Μιλάμε για ένα πρόβλημα υπερ - δεκαετές. Υπάρχουν τεράστιες ευθύνες και πρέπει ο καθένας να αναλάβει τις δικές του και πρώτα από όλα η Δημοτική Επιχείρηση Ύδρευσης και Αποχέτευσης του Μεσολογγίου, η Περιφέρεια, διότι πραγματικά δεν μπορεί το Υπουργείο να υποκαταστήσει αυτές τις υπηρεσίες. Αλλά να είστε βέβαιοι ότι θα κάνει τα πάντα να συνδράμει, αλλά και να ελέγξει τελικά ποιοι έχουν ευθύνες. Δεν μπορούμε να παίζουμε ούτε με την υγεία ούτε βέβαια να μην έχουν δυνατότητα χρήσης του νερού οι κάτοικοι του Αιτωλικού. Όπως ίσως γνωρίζετε, η ΔΕΥΑ Μεσολογγίου αναζητώντας μια μονιμότερη λύση καθυστερημένα - γιατί μιλάμε για πάνω από δέκα χρόνια που είναι αντιμέτωποι οι κάτοικοι με το συγκεκριμένο πρόβλημα - έχει εντάξει το συγκεκριμένο έργο με τίτλο «Βελτίωση της ποιότητας νερού και υδροδότησης του Αιτωλικού» στο ΠΕΠ Δυτικής Ελλάδας την περίοδο 2014-2020 με έναν προϋπολογισμό 2,7 εκατομμύρια, ο οποίος συμπεριλαμβάνει δύο υποέργα, 1,5 εκατομμύριο ευρώ για τη χρήση φίλτρων ενεργού άνθρακα και 1,2 εκατομμύριο ευρώ για την εξυγίανση της πηγής Κεφαλόβρυσου. Υπάρχουν, όμως, μια σειρά μελέτες από φορείς, ιδιώτες, πανεπιστήμια, οι οποίοι θέτουν μεγάλα ερωτήματα εάν τελικά είμαστε στη σωστή κατεύθυνση της οριστικής λύσης του προβλήματος. Αυτό σημαίνει ότι είμαστε υποχρεωμένοι να έχουμε μια διαρκή παρακολούθηση των πραγμάτων, έτσι ώστε να μην ανακαλύπτουμε το πρόβλημα όταν πλέον έχει φτάσει και έχει ξεπεράσει τα όριά του. Αυτές είναι οι προθέσεις εκ μέρους του Υπουργείου Εσωτερικών. Θα είμαστε σε μια διαρκή επικοινωνία με τις αρμόδιες υπηρεσίες. Θα είμαστε αρωγοί σε αυτή την προσπάθεια, έτσι ώστε να δρομολογήσουμε μια οριστική λύση. Επαναλαμβάνω ότι υπάρχουν τεράστιες ευθύνες. Το καλύτερο που έχουν να κάνουν αυτοί οι οποίοι τις φέρνουν είναι να το αναγνωρίσουν μπροστά στους ίδιους τους κατοίκους της περιοχής. Δεν μπορεί μετά από δέκα χρόνια να μιλάμε για έναν σχεδιασμό, να αναζητούμε λύσεις, όταν γνωρίζουμε σε πολύ μεγάλο βαθμό ποιες είναι οι αιτίες του προβλήματος. Σας ευχαριστώ.
Ευχαριστούμε, τον κύριο Υπουργό. Κύρια Τριανταφύλλου, έχετε τον λόγο.
Ευχαριστώ πολύ, κύριε Πρόεδρε. Κύριε Υπουργέ, νομίζω ότι αυτό που είπατε σχετικά με τη στενή παρακολούθηση και τον έλεγχο όλων των προηγούμενων αλλά και των μελλοντικών πεπραγμένων και βέβαια σχετικά με την αρωγή του Υπουργείου σε ό,τι χρειαστεί είναι πάρα πολύ σημαντικό. Το κρατώ, νομίζω ότι μας ακούν όλοι οι κάτοικοι της περιοχής και το κρατάνε και αυτοί. Κατά την άποψή μου χρειαζόμαστε πιο εποπτικό και πιο προσεκτικό κράτος. Γυρίζοντας λίγο στο ιστορικό, όχι για να το επαναλάβω, αλλά για να πω δύο - τρία σημεία που νομίζω ότι είναι σημαντικά. Από το 2008- όπως είπα - ενώ υπάρχει απαγόρευση πόσης, διαχρονικά υπήρξαν πολλαπλές δράσεις για την εξυγίανση της πηγής και του νερού από τη ΔΕΥΑΜ. Θα έλεγα ότι υπήρχε μια αέναη κίνηση με παρεμβάσεις, με χρήματα που δόθηκαν - γύρω στις 600 με 700 χιλιάδες ευρώ - χωρίς να αρθεί ποτέ έως σήμερα η απαγόρευση πόσης. Έχει μεγάλο ενδιαφέρον να δούμε και την αλληλογραφία μεταξύ της Διεύθυνσης Υγιεινής και της ΔΕΥΑΜ. Βέβαια το πρόβλημα οξύνεται μετά τον «ΚΑΛΛΙΚΡΑΤΗ» και φυσικά θα φτάσω στο έργο που έχει ενταχθεί στην Περιφέρεια, το οποίο πράγματι προβληματίζει. Και όχι μόνο μέσα από τις μελέτες φαίνεται αυτός ο προβληματισμός, αλλά εγώ θα σας πω ότι φαίνεται και στη λαϊκή συνέλευση που έγινε στο Αιτωλικό στην απαρχή του προβλήματος αλλά και στο δημοτικό συμβούλιο. Δεν θα σταθώ, όμως, σ' αυτό, αν και είναι σημαντικό να σταθούνε κυρίως οι τεχνικές υπηρεσίες και οι επιστήμονες. Είναι ένα φαινόμενο το τελευταίο φαινόμενο, το οποίο κατά την άποψή μου και από όσα έχω διαβάσει δεν αιτιολογείται επαρκώς. Χαρακτηρίζεται ως έκτακτο. Το Γεωλογικό Πανεπιστήμιο λέει επί λέξει ότι δεν μπορεί κανείς να απαντήσει με σιγουριά στο ερώτημα από πού προήλθε η ρύπανση του νερού της πηγής και ούτε αν το φαινόμενο θα επαναληφθεί. Ωστόσο, αφήνοντας κατά μέρος τις τεχνικές παραμέτρους, που είναι σημαντικές, νομίζω ότι το πρόβλημα είναι πολιτικό, έτσι όπως το θέσατε. Ένα κοινωνικό αγαθό το στερούνται οι κάτοικοι. Εγώ δεν θέλω σε καμμία περίπτωση - γιατί δεν μας αξίζει - να μπούμε στο κάδρο της αναποτελεσματικότητας. Ζήτησα από την αρχή ευθύνες. Χαίρομαι που όχι απλά συμμερίζεστε, αλλά προτάσσετε κι εσείς τον έλεγχο και την ευθύνη. Ο καθένας πρέπει να πάρει την ευθύνη του. Και είπα ότι όποιος προτείνει κάτι, πρέπει να παίρνει την ευθύνη της πρότασής του. Γνωρίζοντας και τους κύριους στόχους μας και για την τοπική αυτοδιοίκηση - μιλάμε για επιτελικό κράτος, μιλάμε για πολυεπίπεδη διακυβέρνηση, μιλάμε για διαβαθμική συνεργασία - θέλω να πω ότι θα πρέπει να είμαστε πρακτικοί. Ουσιαστικά και ξεκάθαρα εγώ θα ζητήσω όπου χρειαστεί χρηματοδότηση και έλεγχο και επιστασία ουσιαστικά από το κεντρικό κράτος. Όπου χρειαστεί, επίσης, το κεντρικό κράτος θα πρέπει να είναι εκεί για να ανακουφίσει άμεσα τους κατοίκους σε ό,τι χρειάζονται. Θα πρέπει εδώ να σας πω ότι υπάρχει τεράστια παραπληροφόρηση γύρω από το θέμα. Είναι μια εμπειρία που θέλω να μεταφέρω και στο Κοινοβούλιο. Υπάρχει ένα διαλυτικό κλίμα που κάποιοι επιχειρούν δυστυχώς και σ' αυτή την κοινωνία την τοπική. Δεν αντιλαμβάνονται την κρισιμότητα της κατάστασης. Εγώ πιστεύω ότι είναι πάρα πολύ σημαντικό να ακουστεί, όπως και ακούστηκε, ότι η πολιτεία στηρίζει και θα στηρίξει. Να γίνει κατανοητό ότι αυτή η Κυβέρνηση έχει μια άλλη στάση απέναντι στα προβλήματα. Να γίνει κατανοητό ότι η ομοψυχία, η ομόνοια προς την κατεύθυνση της οριστικής λύσης στο συγκεκριμένο ζήτημα είναι τα αιτούμενα. Και ξαναλέω ότι συντεταγμένα χρειάζεται το κράτος να είναι αρωγός, ελεγκτής και εγγυητής στις αποφάσεις κάθε φορά της καθ' ύλην αρμόδιας αρχής. Ωστόσο, πρέπει να μιλήσουμε για μόνιμη λύση. Πρέπει να εστιάσουμε τις προσπάθειές μας σ' αυτό. Εδώ θέλω να πω το εξής: Νομίζω ότι θα πρέπει να πούμε ξεκάθαρα ότι η πολιτεία έχει κάθε λόγο να ελέγξει. Εγώ θα σας πω την αλήθεια ότι ως Βουλευτής θα είμαι όπως ήταν ο Οίστρος στην Ιώ κάθε φορά που θα πρέπει να ελέγχουμε πεπραγμένα, παλαιότερα και μελλοντικά, έτσι ώστε οι κάτοικοι να είναι σίγουροι ότι συνεπικουρούμε και βρισκόμαστε διαρκώς δίπλα τους. Ως εκ τούτου, λοιπόν, θέλω να μελετήσετε όλα τα δεδομένα πολύ προσεκτικά. Είμαι σίγουρη ότι θα το κάνετε. Και θα έλεγα ότι ακόμα και μια ευρύτερη επίσκεψή σας στην περιοχή, στον νομό, ακόμα και στη συγκεκριμένη περιοχή που έχει το συγκεκριμένο πρόβλημα, νομίζω ότι θα βοηθούσε, αν τα πράγματα δεν πάνε όπως ελπίζουμε. Ευχαριστώ.
Κι εγώ ευχαριστώ. Κύριε Υπουργέ, έχετε τον λόγο.
Ευχαριστώ, κύριε Πρόεδρε. Κυρία Τριανταφύλλου, ειλικρινά δεν πιστεύω ότι σήμερα δεν υπάρχουν τα επιστημονικά μέσα και δεδομένα για να μπορούμε να εντοπίσουμε την πραγματική αιτία του φαινομένου. Και πρέπει όλοι όσοι είναι άμεσα εμπλεκόμενοι να μην αφήνουν ούτε μία μέρα και να ξεκινούν την ημέρα τους ασχολούμενοι με αυτό το ζήτημα. Πραγματικά, είναι απαράδεκτο το να προσπαθεί να μετακυλίσει ευθύνες ο ένας στον άλλον και όλοι μαζί, ο καθένας από τον τομέα του, να μην οργανώνουμε τις δυνάμεις μας για να μπορέσουμε το συντομότερο δυνατό να δρομολογήσουμε μια οριστική λύση και να απαντήσουμε στο ζήτημα. Επιπλέον, θέλω να σας πω σαν στοιχείο πληροφόρησης, ανεξάρτητα από το συγκεκριμένο ζήτημα, ότι αύριο θα συναντηθώ με τον Περιφερειάρχη Δυτικής Ελλάδας κ. Κατσιφάρα. Η συνάντηση γίνεται με δική του πρωτοβουλία. Δεν γνωρίζω αν η αιτία της συνάντησής μας είναι αυτό το θέμα ή άλλα θέματα. Φαντάζομαι ότι θα είναι και άλλα, γενικότερα ζητήματα, που άπτονται προβλημάτων της Περιφέρειας. Θα του ζητήσω, όμως, να εστιάσουμε όλες τις προσπάθειές μας στην αντιμετώπιση του συγκεκριμένου ζητήματος. Θεωρώ ότι υπάρχει μια κοινή αγωνία και οπτική για τα πράγματα. Άλλωστε είναι από τα ζητήματα, τα οποία δεν χωρούν διαφορετικές προσεγγίσεις. Όταν μια ολόκληρη περιοχή στερείται αυτό που κυρίως συνομολογήσαμε, την πρόσβαση, τη χρήση στο νερό και δεν υπάρχει εδώ και πάρα πολύ καιρό η δυνατότητα, τουλάχιστον, να καταναλωθεί και μέχρι τώρα υπήρχε η δυνατότητα μόνο για χρήση οικιακή και όχι για καθημερινή κατανάλωση του νερού, αντιλαμβάνεστε ότι δεν υπάρχει η πολυτέλεια να χάνουμε έστω και μία μέρα που να μην επιχειρούμε για την απάντηση αυτού του ζητήματος. Νομίζω, λοιπόν, ότι εμείς θα κάνουμε αυτό που μας αναλογεί με τρόπο όσο το δυνατόν πιο πιεστικό - το επαναλαμβάνω, πιεστικό - έτσι ώστε να μη βρεθούμε ξανά σε μια κατάσταση, όπου να ανακαλύπτουμε μετά από δέκα χρόνια το ίδιο πρόβλημα, αλλά να κινηθούμε με συγκεκριμένα βήματα προς την επίλυσή του. Για οποιοδήποτε στοιχείο υπάρχει γύρω από αυτό το ζήτημα, το οποίο μπορεί να πέσει στη δικιά σας αντίληψη - όπως θα ζητήσω και από τις αρμόδιες υπηρεσίες της Περιφέρειας αλλά και τις υπηρεσίες του Υπουργείου Εσωτερικών - θα σας ζητήσω να είμαστε σε μια επικοινωνία. Ο κόσμος πρέπει να γνωρίζει, πρέπει να ενημερώνεται, για να πετύχουμε αυτό που είπατε κι εσείς, να μπορέσουμε να ενώσουμε όλες τις δυνάμεις μας για να αντιμετωπίσουμε το ζήτημα. Σας ευχαριστώ.
Ευχαριστούμε τον κύριο Υπουργό. Πριν περάσουμε στην τρίτη και τελευταία επίκαιρη ερώτηση, επιτρέψτε μου και για λόγους καταγραφής, καθώς απαιτούνται να καταγραφούν στα Πρακτικά, να αναγνώσω τον κατάλογο των επικαίρων ερωτήσεων που δεν θα συζητηθούν. Έτσι, λοιπόν, λόγω απουσίας της αρμόδιας Υπουργού στο εξωτερικό, δεν θα συζητηθεί η πρώτη με αριθμό 335/13-1-2017 επίκαιρη ερώτηση δεύτερου κύκλου της Βουλευτού Σερρών της Νέας Δημοκρατίας κ. Φωτεινής Αραμπατζή προς την Υπουργό Τουρισμού, σχετικά με την «καθίζηση της τουριστικής οικονομίας της Σάμου και των υπολοίπων νησιών του βορειοανατολικού Αιγαίου εξ αιτίας της κυβερνητικής αδιαφορίας». Λόγω κωλύματος του Αναπληρωτή Υπουργού Αγροτικής Ανάπτυξης και Τροφίμων κ. Ιωάννη Τσιρώνη δεν θα συζητηθεί η δεύτερη με αριθμό 334/13-1-2017 επίκαιρη ερώτηση πρώτου κύκλου του Βουλευτή Άρτας της Νέας Δημοκρατίας κ. Γεωργίου Στύλιου, σχετικά με τη λήψη μέτρων δράσης για την αντιμετώπιση της γρίπης των πτηνών και ομοίως η τέταρτη με αριθμό 343/16-1-2017 επίκαιρη ερώτηση δεύτερου κύκλου του Βουλευτή Λέσβου του Κομμουνιστικού Κόμματος Ελλάδας κ. Σταύρου Τάσσου, σχετικά με την αποζημίωση στο 100% των αγροτών και των κτηνοτρόφων της Λέσβου για τις μεγάλες ζημιές από τον χιονιά και τον παγετό. Επίσης, λόγω κωλύματος του Υφυπουργού Ναυτιλίας και Νησιωτικής Πολιτικής κ. Νεκτάριου Σαντορινιού δεν θα συζητηθεί η τρίτη με αριθμό 338/13-1-2017 επίκαιρη ερώτηση πρώτου κύκλου του Βουλευτή Α΄ Πειραιώς του Λαϊκού Συνδέσμου - Χρυσή Αυγή κ. Νικολάου Κούζηλου, σχετικά με την «προοπτική κατοικήσεως των είκοσι οκτώ νησιών που αναβαθμίζει την εθνική ελληνική κυριαρχία και ενισχύει τα κυριαρχικά δικαιώματα της χώρας». Επίσης, λόγω κωλύματος του Αναπληρωτή Υπουργού Υγείας κ. Παύλου Πολάκη δεν θα συζητηθεί η τέταρτη με αριθμό 337/13-1-2017 επίκαιρη ερώτηση πρώτου κύκλου του Ε΄ Αντιπροέδρου της Βουλής και Βουλευτή Δωδεκανήσου της Δημοκρατικής Συμπαράταξης ΠΑΣΟΚ - ΔΗΜΑΡ κ. Δημητρίου Κρεμαστινού, σχετικά με το εύρος εφαρμογής της τηλεϊατρικής στην Ελλάδα, όπως και η έκτη με αριθμό 313/5-1-2017 επίκαιρη ερώτηση δεύτερου κύκλου της Βουλευτού Β΄ Πειραιώς της Ένωσης Κεντρώων κ. Θεοδώρας Μεγαλοοικονόμου προς τον Υπουργό Υγείας, σχετικά με τον κίνδυνο να μείνουν χωρίς θεραπείες τα παιδιά και οι έφηβοι της ειδικής αγωγής. Επίσης, δεν θα συζητηθεί η δεύτερη με αριθμό 339/13-1-2017 επίκαιρη ερώτηση δεύτερου κύκλου της Βουλευτού Β΄ Αθηνών του Λαϊκού Συνδέσμου - Χρυσή Αυγή κ. Ελένης Ζαρούλια προς τον Υπουργό Εσωτερικών, σχετικά με την «τρομοκρατική επίθεση με καλάσνικοφ κατά των ανδρών των ΜΑΤ», λόγω κωλύματος του Αναπληρωτή Υπουργού κ. Τόσκα.
Κύριε Πρόεδρε, μπορώ να έχω τον λόγο;
Ναι, κυρία Ζαρούλια. Θέλετε να εκφράσετε την ένστασή σας προφανώς. Ορίστε, έχετε τον λόγο για ένα λεπτό. Να είμαστε σύντομοι, σας παρακαλώ.
Ενάμισι, δύο λεπτά θα χρειαστώ, κύριε Πρόεδρε. Η σημερινή επίκαιρη ερώτηση του Λαϊκού Συνδέσμου - Χρυσή Αυγή απευθυνόταν στο Υπουργείο Προστασίας του Πολίτη, το οποίο έχει αναλάβει ο «πασοκοτραφείς» Τόσκας, στη θέση του έντιμου - καίτοι αριστερού - καθηγητού, κ. Πανούση, ο οποίος ερχόταν να μας απαντήσει, εν αντιθέσει με τον νυν Υπουργό, ο οποίος φαίνεται πως και αυτός δεν συνομιλεί με Βουλευτές εκλεγμένου πολιτικού κόμματος. Όμως, καλεί σε συνομιλίες οργανωμένες ομάδες αναρχοκαθεστωτικών, τις οποίες αποκαλεί «συλλογικότητες», γιατί σύμφωνα με αυτόν φαίνεται πως προφανώς κι έχουν σχέση με αυτούς που ρίχνουν βόμβες μολότοφ και πυροβολούν με καλάσνικοφ συχνά - πυκνά στο κέντρο των Αθηνών, το οποίο έχουν μετατρέψει σε Ελ Πάσο και έχουν γίνει και δολοφονίες, όπως αυτή του Αιγυπτίου έμπορα ναρκωτικών, η οποία, όμως, επειδή έγινε από τα συντρόφια του μορφώματος της εξουσίας, δεν ετέθη ζήτημα ρατσιστικού εγκλήματος, όπως θα είχε τεθεί υπό άλλας συνθήκας. Αλήθεια, πού ακούστηκε αλλού στον κόσμο Υπουργός να καλεί παραβατικά άτομα σε συνομιλίες, αντί να τα συλλαμβάνει; Η συγκεκριμένη ερώτηση, λοιπόν, που αποφεύγει ο Υπουργός να μας απαντήσει, αφορά τον τραυματισμό αστυνομικού των ΜΑΤ στα Εξάρχεια. Τίθενται πολύ σοβαρά ζητήματα, κύριε Πρόεδρε, διότι δεν είναι μόνο το εάν έχουν γίνει έρευνες για το ποιος, γιατί και πού. Αρνείται η ηγεσία του Υπουργείου Προστασίας του Πολίτη να βάλει συμπληρωματική αστυνομική δύναμη αθέατη, ώστε να μπορούν να καταδιώκουν τους δράστες που κάνουν αυτές τις συχνές επιθέσεις. Και ένα άλλο πάρα πολύ σημαντικό ζήτημα είναι ότι η Αστυνομία έδωσε στη δημοσιότητα στοιχεία των δραστών από μια παρακείμενη κάμερα ενός καταστήματος, δίνοντας μάλιστα και τη διεύθυνση του καταστήματος. Γιατί το έκανε αυτό; Μήπως για να το κάψουν τα «συντρόφια» για να κάνουν τις δουλειές τους ανενόχλητοι; Τι συμβαίνει επιτέλους στους κόλπους της Αστυνομίας;
Κυρία Ζαρούλια, ολοκληρώστε παρακαλώ.
Τελειώνω.
Δεν θα αναπτύξετε τώρα όλη την ερώτηση.
Όχι.
Θα μπορούσατε πολύ συγκεκριμένα, κωδικοποιημένα να πείτε δυο - τρία πράγματα της ερώτησης. Σας παρακαλώ.
Ακούστε, το θέμα είναι πάρα πολύ απλό. Ο λαός ψηφίζει τον ΣΥΡΙΖΑ και τον κυβερνάει το ΠΑΣΟΚ, ψηφίζει τη Νέα Δημοκρατία και τον κυβερνάει το ΠΑΣΟΚ. Μόνο η Χρυσή Αυγή εγγυάται ότι η ψήφος του δεν θα πάει χαμένη, διότι η Χρυσή Αυγή αγωνίζεται για την Ελλάδα και τους Έλληνες. Ευχαριστώ.
Συνεχίζω, λοιπόν, την ανάγνωση του καταλόγου των επικαίρων ερωτήσεων που δεν θα συζητηθούν. Λόγω κωλύματος του Υπουργού Ψηφιακής Πολιτικής, Τηλεπικοινωνιών και Ενημέρωσης κ. Νικολάου Παππά δεν θα συζητηθεί η τρίτη με αριθμό 333/12-1-2017 επίκαιρη ερώτηση δεύτερου κύκλου του Βουλευτή Αχαΐας της Δημοκρατικής Συμπαράταξης ΠΑΣΟΚ. - ΔΗΜ.ΑΡ. κ. Θεόδωρου Παπαθεοδώρου προς τον Υπουργό Ψηφιακής Πολιτικής, Τηλεπικοινωνιών και Ενημέρωσης, σχετικά με τη χρηματοδότηση δημοσιογράφων και ιστοσελίδων. Επίσης, δεν θα συζητηθεί η πρώτη με αριθμό 91/5-10-2016 ερώτηση του Δ΄ Αντιπροέδρου της Βουλής και Βουλευτή Α΄ Αθηνών της Νέας Δημοκρατίας κ. Νικήτα Κακλαμάνη προς τον Υπουργό Μεταναστευτικής Πολιτικής, σχετικά με το πρόγραμμα ενοικίασης διαμερισμάτων σε πρόσφυγες από την Εταιρεία Ανάπτυξης και Τουριστικής Προβολής Αθηνών (ΕΑΤΑ) και η έκτη με αριθμό 341/16-1-2017 επίκαιρη ερώτηση πρώτου κύκλου του Βουλευτή Β΄ Πειραιώς των Ανεξαρτήτων Ελλήνων κ. Δημητρίου Καμμένου προς τον Υπουργό Οικονομικών, σχετικά με τη μεταφορά χρηστών της ΔΕΗ σε εταιρείες εναλλακτικών παρόχων ηλεκτρικής ενέργειας. Και η τελευταία ερώτηση που δεν θα συζητηθεί είναι η έβδομη με αριθμό 332/12-1-2017 επίκαιρη ερώτηση πρώτου κύκλου του Βουλευτή Λάρισας του Ποταμιού κ. Κωνσταντίνου Μπαργιώτα προς τον Υπουργό Περιβάλλοντος και Ενέργειας, σχετικά με την ολοκλήρωση των έργων στη Μεσοχώρα του Νομού Τρικάλων. Τελευταία για σήμερα θα συζητηθεί η πέμπτη με αριθμό 342/16-1-2017 επίκαιρη ερώτηση πρώτου κύκλου του Βουλευτή Μαγνησίας του Κομμουνιστικού Κόμματος Ελλάδας κ. Κωνσταντίνου Στεργίου προς τον Υπουργό Εσωτερικών, σχετικά με την άμεση αντιμετώπιση των προβλημάτων από την πρόσφατη κακοκαιρία στη Σκόπελο και την Αλόννησο. Κύριε Στεργίου έχετε τον λόγο.
Ευχαριστώ, κύριε Πρόεδρε. Κύριε Υπουργέ, η ερώτησή μου αυτή δεν έχει χαρακτήρα ούτε λαϊκισμού ούτε εντυπωσιασμού. Ερχόμαστε να αναδείξουμε για άλλη μια φορά πραγματικά προβλήματα, τα οποία προκύπτουν από την έλλειψη ουσιαστικών μέτρων προστασίας από την Κυβέρνησή σας. Έτσι, λοιπόν, κύριε Υπουργέ, στην τελευταία κακοκαιρία - που είναι κακοκαιρία, δεν λέει κανένας το αντίθετο - βρέθηκαν τα δύο νησιά των Σποράδων πραγματικά στο έλεος της ουσιαστικής έλλειψης πολιτικής προστασίας, όμως και ικανότητας αντιμετώπισης καιρικών φαινομένων, το οποίο είναι αποτέλεσμα της αντιλαϊκής πολιτικής, την οποία εφαρμόζει η Κυβέρνηση. Έτσι, λοιπόν, κύριε Υπουργέ, οι κάτοικοι της Σκοπέλου και της Αλοννήσου βρέθηκαν χωρίς ηλεκτρικό ρεύμα και νερό, χωρίς διάνοιξη τουλάχιστον των κεντρικών οδικών αξόνων, χωρίς το απαραίτητο ιατρικό προσωπικό. Να επισημάνω εδώ, κύριε Υπουργέ, ότι στην Αλόννησο στο περιφερειακό ιατρείο υπήρχε και υπάρχει και σήμερα μόνο μία ιατρός για να μπορέσει να καλύψει τις ανάγκες όλου του νησιού, με αποτέλεσμα η συγκεκριμένη επιστήμονας να κάνει δύο εισαγγελικές επιστολές στην Εισαγγελία Μαγνησίας για την έλλειψη ιατρικού προσωπικού. Έτσι, λοιπόν, παρέμειναν οι κάτοικοι έρμαια στα φαινόμενα του χιονιά. Τα ελάχιστα μηχανήματα και οι τεράστιες ελλείψεις σε απαραίτητο προσωπικό, η διάλυση των Οργανισμών Εγγείων Βελτιώσεων καθώς και των ΔΕΚΕ, η υποχρηματοδότηση που συνεχίζεται στους δήμους έχουν οδηγήσει στη γύμνια τους από τις απαραίτητες υποδομές. Να αναφέρω χαρακτηριστικά, κύριε Υπουργέ, ότι εκτός από τις ελλείψεις προσωπικού στους Δήμους Σκοπέλου και Αλοννήσου δεν λειτουργούν καθόλου τεχνικές υπηρεσίες με αρνητικότατες συνέπειες στον σχεδιασμό, τη λειτουργία και την πρόληψη. Μάλιστα, η έλλειψη ελέγχων από την μη ύπαρξη τεχνικών υπηρεσιών είχε ως αποτέλεσμα εχθές, κύριε Υπουργέ - μάλλον έχετε πληροφορηθεί - να πέσει όλο το ταβάνι, ο σοφάς εννοώ, από το Δημοτικό Σχολείο της Σκοπέλου και ευτυχώς που ήταν εν ώρα διαλείμματος και δεν είχαμε τραυματισμούς. Η ανάθεση, κύριε Υπουργέ της Πολιτικής Προστασίας, σε εθελοντικές οργανώσεις και η τακτική αξιοποίησης ιδιωτικών συνεργείων και εργολάβων οδηγούν σε τεράστιες δυσκολίες για τη στοιχειώδη αντιμετώπιση των έντονων καιρικών φαινομένων. Επί έξι ημέρες, κύριε Υπουργέ, από τις 6 Γενάρη μέχρι τις 12, στη Σκόπελο και στην Αλόννησο οι δρόμοι παρέμειναν τελείως κλειστοί. Να σας ενημερώσω ότι ακόμα και σήμερα γίνονται προσπάθειες να ανοίξουν οι τελευταίοι δρόμοι επικοινωνίας μέσα τους οικισμούς κι αυτό έγινε γιατί είχαμε μικρό αριθμό μηχανοκίνητων μέσων και μειωμένης ισχύος. Αυτό, λοιπόν, είχε ακόμα ένα αρνητικό αποτέλεσμα, να μην μπορούν να προσεγγίσουν τα συνεργεία της ΔΕΗ, για την αποκατάσταση των βλαβών στο ηλεκτρικό δίκτυο, με αντίστοιχες συνέπειες στην παροχή νερού στους κατοίκους, αλλά και στη θέρμανσή τους. Και η Περιφέρεια Θεσσαλίας, κύριε Υπουργέ, έχει τεράστιες ευθύνες, γιατί παρά τις κατά καιρούς πομπώδεις εξαγγελίες της για την ετοιμότητά της, σε περιπτώσεις έκτακτης ανάγκης και κάνοντας πλάτη στην αντιλαϊκή πολιτική σας, ακόμη μια φορά αποδεικνύεται ανεπαρκής σε υποδομές και μέσα.
Κύριε Στεργίου, ολοκληρώστε σας παρακαλώ.
Κύριε Υπουργέ, σας ερωτάμε: Τι μέτρα θα λάβει η Κυβέρνηση για την αντιμετώπιση των προβλημάτων που συνεχίζονται και σήμερα από την πρόσφατη κακοκαιρία στη Σκόπελο και την Αλόννησο; Σε ποιες ενέργειες θα προχωρήσετε άμεσα προκειμένου να εξασφαλιστούν τα απαραίτητα μηχανοκίνητα μέσα, η απαραίτητη υποδομή και το κατάλληλο προσωπικό, για να αντιμετωπιστούν τα τεράστια προβλήματα που αντιμετωπίζουν οι κάτοικοι των Βορείων Σποράδων; Τελειώνοντας, να γίνει άμεσα, κύριε Υπουργέ, η καταγραφή των ζημιών σε φυτικό, ζωικό κεφάλαιο και στα ποιμνιοστάσια, τα οποία κατέρρευσαν και να προχωρήσει η Κυβέρνηση στην άμεση αποζημίωση όλων των πληγέντων για το 100% της ζημιάς που υπέστησαν. Ευχαριστώ.
Ελάτε, κύριε Υπουργέ, έχετε τον λόγο.
Ευχαριστώ, κύριε Πρόεδρε. Κύριε Στεργίου, καταθέσατε σήμερα αυτή την επίκαιρη ερώτηση, προφανώς γνωρίζοντας ότι σχεδόν μια εβδομάδα πριν επισκέφτηκα το νησί και άρα έχω μια προσωπική αντίληψη των πραγμάτων. Ήταν την προηγούμενη Παρασκευή - λιγότερο από μια εβδομάδα - που βρέθηκα εκεί. Βεβαίως η χώρα μας βρέθηκε αντιμέτωπη με μια κακοκαιρία που δεν έχει προηγούμενο. Αυτό δεν το άκουσα μόνο από κατοίκους της Σκοπέλου και της Αλοννήσου. Άνθρωποι μεγάλοι στην ηλικία μου είπαν ότι τα τελευταία τριάντα, σαράντα χρόνια, δεν είχαν ξαναδεί τέτοιας έντασης κακοκαιρία με αντίστοιχη χιονόπτωση. Τι σημαίνει αυτό; Σημαίνει προφανώς ότι ένας δεδομένος μηχανισμός πολιτικής προστασίας που υπάρχει, προφανώς φθάνει στα όρια του, όταν έχει να αντιμετωπίσει φαινόμενα που εμφανίζονται στη χώρα ανά τρεις ή τέσσερις δεκαετίες. Και δεν ήταν βέβαια μόνο η Σκόπελος και η Αλόννησος. Ήταν σχεδόν το σύνολο της χώρας μας και ήδη αυτή την ώρα που μιλάμε, και μέχρι το βράδυ τουλάχιστον, υπήρχε σφοδρή χιονόπτωση στον Νομό Ιωαννίνων, αλλά και στη δυτική Μακεδονία. Παρ' όλα αυτά νομίζω ότι αυτό που κατάφερε η Κυβέρνηση, είναι να υπάρξει ένας καλός συντονισμός, με βάση τα διαθέσιμα μέσα που είχε και με όλες τις εμπλεκόμενες υπηρεσίες και υπό τον συντονισμό της Γενικής Γραμματείας Πολιτικής Προστασίας είτε αυτό αφορούσε την Αστυνομία, την Πυροσβεστική, το Στρατό, το ΕΚΑΒ, την περιφέρεια. Μπορέσαμε, λοιπόν - και αυτό αποτυπώθηκε τελικά στα αποτελέσματα και δεν εννοώ τις υλικές ζημιές, διότι αυτές ακόμα δεν έχουν καταγραφεί και το μέγεθός τους θα φανεί μετά το λιώσιμο των χιονιών σε κάθε περιοχή - και είχαμε έναν όσο το δυνατόν καλύτερο συντονισμό των εμπλεκόμενων υπηρεσιών, αλλά δεν θρηνήσαμε και θύματα. Θέλω να πω το εξής: Κοιτάξτε λίγο την εικόνα στις γύρω χώρες, που είχαν αντίστοιχα κύματα κακοκαιρίας. Μιλάμε για δεκάδες νεκρούς. Θέλετε να πείτε τύχη; Μπορεί και αυτό κάθε φορά, γιατί και αυτό συμβάλλει. Επαναλαμβάνω, όμως, ότι είχαμε μια έγκαιρη κινητοποίηση των υπηρεσιών της πολιτείας. Γι' αυτό, όπως γνωρίζετε, τα συγκεκριμένα νησιά πολύ έγκαιρα τέθηκαν σε κατάσταση έκτακτης ανάγκης. Υπήρξαν, λοιπόν, κλιμάκια από τον Στρατό, από την Πυροσβεστική, τα οποία παραμένουν στο νησί. Και δεν είναι αλήθεια ότι οι δρόμοι είναι ακόμα κλειστοί, διότι εγώ την προηγούμενη Παρασκευή που πήγα, είδα ανθρώπους να δουλεύουν, να κόβουν δένδρα, μηχανήματα να εργάζονται. Άρα μπορείτε να κάνετε μια κριτική, η οποία να έχει βάση και να λέει: «Παιδιά, τα διαθέσιμα μέσα μας σε μια χώρα η οποία ζει κάτω από τις συνθήκες των μνημονιακών πολιτικών από το 2010, είναι αδυνατισμένα». Αλλά με βάση αυτή την πραγματικότητα μπορέσαμε και πετύχαμε το καλύτερο δυνατό αποτέλεσμα. Ιδιαίτερα για τα δύο νησιά έχουν υπάρξει μέσα στο 2016, στο πλαίσιο των αρμοδιοτήτων του Υπουργείου Εσωτερικών, από τους ΚΑΠ, οι εξής επενδύσεις. Για τη Σκόπελο η έγκριση και η εκταμίευση 82.500 ευρώ, για την Αλόννησο 49.650 ευρώ. Επιπλέον μέσα στο 2016 για την αντιμετώπιση από το ταμείο των θεομηνιών 30.000 ευρώ για τη Σκόπελο και 50.000 ευρώ για την Αλόννησο. Και μόλις την προηγούμενη Τρίτη υπέγραψα, με βάση τις τελευταίες θεομηνίες, εκταμίευση ποσού 90.000 ευρώ για τη Σκόπελο και 60.000 ευρώ για την Αλόννησο, ενώ απ' όσο γνωρίζω, σε συνεννόηση του Δήμου και της Διεύθυνσης Έργων της Περιφέρειας Μαγνησίας συγκροτούνται τα αρμόδια συνεργεία για την καταγραφή των ζημιών στο νησί. Αυτά μπορούν να σας τα επιβεβαιώσουν και οι αρμόδιες αρχές και ο δήμαρχος και η περιφέρεια. Το ίδιο κάνει αυτή τη στιγμή και ο ΕΛΓΑ από μεριάς του, έτσι ώστε το συντομότερο δυνατόν να έχουμε μια καταγραφή των ζημιών και να υπάρξουν οι προβλεπόμενες αποζημιώσεις. Αυτά, λοιπόν, χωρίς καμμιά διάθεση λαϊκισμού, όπως είπατε εσείς, πομποδών δηλώσεων ή δημιουργίας εντυπώσεων. Ευχαριστώ.
Ευχαριστούμε τον κύριο Υπουργό. Τον λόγο έχει ο κ. Κωνσταντίνος Στεργίου για τη δευτερολογία του.
Μακριά από εμάς η διάθεση για τέτοιες δηλώσεις, κύριε Υπουργέ. Στην προηγούμενη ερώτηση της κυρίας συναδέλφου είχατε πει, ότι σήμερα υπάρχει επάρκεια επιστημονικών μέσων και δεδομένων. Θέλω να πω ότι, πραγματικά, υπήρξε ένα καιρικό φαινόμενο, το οποίο ήταν, δεν θα πω ακραίο, αλλά μεγάλης έντασης. Λέμε ότι οι επιπτώσεις αυτού του καιρικού φαινομένου - σίγουρα θα υπάρχουν επιπτώσεις - θα ήταν πολύ μικρότερης έκτασης και έντασης και η αντιμετώπιση θα ήταν καλύτερα διαχειρίσιμη, κύριε Υπουργέ, αν οι δήμοι είχαν την απαραίτητη υλικοτεχνική υποδομή και επάρκεια σε προσωπικό και αν εν κατακλείδι, αφού είχατε κι εσείς ως Υπουργείο και η Πολιτική Προστασία ενημέρωση έγκαιρη για την κακοκαιρία η οποία έρχεται, είχατε αποστείλει έγκαιρα στα νησιά βαριά μηχανήματα. Διότι αυτό, κύριε Υπουργέ, έγινε την τέταρτη ημέρα της κακοκαιρίας, όταν πλέον το χιόνι που είχε σωρευτεί στους δρόμους και στην οδοποιία της Σκοπέλου και της Αλοννήσου, ξεπερνούσε το ένα και ενάμισι μέτρο. Όσον αφορά τον συντονισμό - για τον οποίο είπατε και εδώ στην απάντησή σας, αλλά και στις δηλώσεις που κάνατε από τα νησιά ότι πετύχατε - όντως κάνατε έναν συντονισμό και, πραγματικά, υπήρξε μια κινητικότητα. Δεν απολυτοποιούμε τα πάντα και δεν είμαστε αρνητές. Όμως αυτός ο συντονισμός, κύριε Υπουργέ, επιτρέψτε μου να πω ότι έγινε κατόπιν εορτής, αφού, δηλαδή, πλέον στα νησιά επικρατούσε πραγματικό χάος. Άρα μην έχετε τόση μεγάλη χαρά ότι έχετε πετύχει ένα έργο - το οποίο υπάρχει - γιατί έχετε και σοβαρές ευθύνες, για αυτό το οποίο υπάρχει σήμερα. Είπατε, κύριε Υπουργέ, στην περιοδεία που κάνατε στα νησιά, ότι «θα κινηθούν όλες οι απαιτούμενες διαδικασίες» - αυτό είναι σε εισαγωγικά, είναι από τις δηλώσεις που κάνατε ή στη Σκόπελο ή στην Αλόννησο - «ούτως ώστε να υπάρξουν οι αποζημιώσεις στους πληγέντες. Θα κινηθούν όλες οι απαιτούμενες διαδικασίες, ώστε να υπάρχουν αποζημιώσεις στους πληγέντες». Επιτρέψτε μου, κύριε Υπουργέ, να σας μεταφέρω, δεν θα πω την ειρωνεία, αλλά το μειδίαμα, την αμφιβολία αν θέλετε των κατοίκων, ιδιαίτερα της Σκοπέλου, όταν τον Σεπτέμβρη του 2015 πριν από ενάμιση χρόνο περίπου το νησί, αν θυμάστε, επλήγη από πλημμύρες μεγάλης έντασης οι οποίες είχαν γίνει, γιατί ακριβώς δεν υπήρχε η ανάλογη επάρκεια σε πρόληψη. Και ανάλογες δηλώσεις από το νησί έκανε όχι ο τότε Υπουργός Εσωτερικών αλλά ο ίδιος ο κ. Τσίπρας, ο Πρωθυπουργός της χώρας. Όμως μέχρι και σήμερα, κύριε Υπουργέ, αν και οι καταγεγραμμένες ζημιές των πληγέντων κατοίκων ανέρχονται σε πάνω από 1 εκατομμύριο, σύμφωνα με τις δηλώσεις του Δημάρχου, δεν έχουν πάρει, κύριε Υπουργέ, ούτε 1 ευρώ αποζημίωση και απεναντίας δεν υπάρχει κανένα μέτρο ανακούφισης των πληγέντων κατοίκων από τη φορολογία κ.λπ.. Όμως, κύριε Υπουργέ, επιτρέψτε μου να πω, ότι αφειδώς η Κυβέρνησή σας συνεχίζει να δίνει χρήματα και προνόμια στο μεγάλο κεφάλαιο. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Τελειώνοντας, κύριε Πρόεδρε, θέλω να πω κάτι, ότι δεν είναι της μοίρας γραφτό η ταλαιπωρία του λαού μας. Τα φυσικά φαινόμενα, κύριε Υπουργέ, θα έρχονται και θα επανέρχονται ανά δεκαετία, ανά πενταετία. Όμως αυτή είναι η φύση, έτσι λειτουργεί και πάντα θα υπάρχουν. Το ζήτημα είναι, κύριε Υπουργέ, αν η ουσιαστική τους αντιμετώπιση ή αν θέλετε, η ελαχιστοποίηση των συνεπειών αυτών των φαινομένων βρίσκεται στις πρώτες προτεραιότητες της τοπικής και της κεντρικής κρατικής διοίκησης. Και αυτή η πραγματικότητα, κύριε Υπουργέ, - την οποία και εσείς είδατε με τα μάτια σας και υπάρχει σήμερα στην Ελλάδα - αποδεικνύει ότι υπάρχει τεράστια έλλειψη προληπτικού σχεδιασμού σε τέτοιες αντίστοιχες περιπτώσεις, έλλειψη υποδομών - είναι σημαντικό, κύριε Υπουργέ, καθώς η πρόληψη είναι ο σημαντικότερος παράγοντας για να αντιμετωπίσουμε ένα φαινόμενο - κακή συντήρηση των δικτύων ύδρευσης, ενέργειας και οδοποιίας. Να πω εδώ, ότι το ρεύμα κόπηκε στην Σκόπελο και την Αλόννησο γιατί έπεσαν τα δέντρα. Προσέχετε, κύριε Υπουργέ. Τα δέντρα έχουν να κλαδευτούν πάνω από δέκα χρόνια, σύμφωνα με δηλώσεις των δημάρχων. Αυτά είναι σχεδιασμός και πρόληψη. Και όλα αυτά γιατί πολύ απλά, κύριε Υπουργέ, κοστίζουν και δεν φέρνουν κέρδος. Το αποτέλεσμα είναι να «πληρώνει τη νύφη» ο λαός μας, τα λαϊκά νοικοκυριά, που εκτός από την ταλαιπωρία καλούνται να υποστούν και τα έξοδα από τις ζημιές. Σας καλούμε, κύριε Υπουργέ, να σκύψετε με μεγάλο ενδιαφέρον, με μεγάλο ζήλο - και να το ακούσει και η κ. Παπανάτσιου που είναι εδώ και είναι συντοπίτισσά μας - για την αποκατάσταση των ζημιών και την ολοκληρωτική αποζημίωση των πληγέντων. Ευχαριστώ.
Ευχαριστούμε τον κ. Στεργίου. Τον λόγο έχει ο κύριος Υπουργός.
Κύριε Στεργίου, κατ' αρχάς σε σχέση με αυτό που αναφέρατε για τις αποζημιώσεις από την προηγούμενη κακοκαιρία στο νησί της Σκοπέλου, απ' όσο γνωρίζω, τα νοικοκυριά έχουν ήδη αποζημιωθεί. Δεν έχουν αποζημιωθεί οι επιχειρήσεις.
Σωστά, έχετε δίκιο.
Εγώ δεν μιλάω μόνο με προθέσεις. Σας λέω, λοιπόν, ότι την προηγούμενη Τρίτη - σήμερα είναι Πέμπτη - υπεγράφη η δέσμευση των συγκεκριμένων ποσών που σας ανέφερα, των 90.000 και των 60.000 αντίστοιχα, από το ταμείο του Υπουργείου Εσωτερικών που προβλέπεται για την αντιμετώπιση των θεομηνιών. Αυτό που μένει αυτή τη στιγμή, είναι να ξεκινήσουν τα έργα και άρα να αρχίσει η εκταμίευση αυτών των ποσών. Αυτό δεν είναι πρόθεση. Αυτό είναι απόφαση η οποία έχει ληφθεί και έχει δρομολογηθεί.
Δεν φτάνουν.
Μισό λεπτό. Μιλάμε για μία πρώτη δόση. Έτσι δεν είναι; Το γνωρίζετε, λοιπόν, αυτό. Ακολουθεί τον τρόπο που πρέπει. Ξέρετε πολύ καλά ότι το 85% της Αλοννήσου είναι πευκόφυτο. Άρα όταν πέφτει τέτοια ποσότητα χιονιού και δέντρα θα πέσουν και καταστροφές θα γίνουν, οι οποίες δεν μπορούν να αντιμετωπιστούν εκ των προτέρων. Όσον αφορά δε το ζήτημα της πρόληψης που είπατε, πράγματι εκεί πρέπει να ρίξουμε το βάρος του σχεδιασμού ως πολιτεία, έτσι ώστε να γλιτώσουμε και ένα μεγάλο μέρος του κόστους από τις επιπτώσεις τέτοιων θεομηνιών. Η δέσμευση που έχει ο ΔΕΔΔΗΕ σε σχέση με τα δίκτυα ηλεκτρικής ενέργειας, είναι να κουρεύει σε απόσταση από το δίκτυο γύρω στο ενάμισι με δύο μέτρα. Όταν όμως μιλάμε για δέντρα τα οποία είναι ύψους τριών ή τεσσάρων μέτρων, εικοσαετίας, - έχετε πάει στο νησί και γνωρίζετε για τι πεύκα μιλάμε - και φορτωθούν αυτά με χιόνι, τότε δεν το σώζει τίποτα. Θέλω να πω, λοιπόν, ότι καμμιά φορά η ένταση των καιρικών φαινομένων μάς υπερβαίνει. Εγώ συμφωνώ, όμως, ότι θα πρέπει η πολιτεία να κινηθεί ακριβώς σε αυτή την κατεύθυνση. Συνάντησα εκεί επιτόπου συνεργεία του ΔΕΔΔΗΕ και τους ρώτησα. Δυστυχώς ήταν εργολάβοι. Διότι οι μνημονιακές δεσμεύσεις δεν μας επιτρέπουν πολλές φορές να έχουμε το μόνιμο απαιτούμενο προσωπικό. Και σε αυτό ίσως να έχουμε - επιτρέψτε μου, εάν δεν σας θίγει αυτό που λέω - μια κοινή γλώσσα, μια κοινή οπτική για το πώς πρέπει η πολιτεία, οι δημόσιες υπηρεσίες να θωρακίζονται με μόνιμους υπαλλήλους και να μην υπάρχουν έκτακτοι ή να παραδίδονται κάποιες βασικές λειτουργίες του κράτους σε εργολάβους. Εκεί, λοιπόν, θα πρέπει να κατευθυνθούμε. Αυτά τα χαρακτηριστικά πρέπει να έχει ο σχεδιασμός μας. Και επαναλαμβάνω για δεύτερη φορά, ότι ήδη η περιφέρεια με τον δήμο συγκροτεί τα συνεργεία καταγραφής των ζημιών. Όσον αφορά τον ΕΛΓΑ, θα πρέπει να γίνει σε έναν δεύτερο χρόνο, για να δούμε πια το φυτικό κεφάλαιο. Δεν μπορεί να αποτιμηθεί τώρα η ζημιά. Μπορεί να χρειαστεί ένας ή δύο μήνες. Γνωρίζετε ότι - όσοι έχουμε έρθει σε επαφή με την αγροτική γη καταλαβαίνουμε - αυτού του είδους οι ζημιές από παγετούς δεν εμφανίζονται αμέσως. Και - απ' όσο γνωρίζω μάλιστα από τον ΕΛΓΑ - άρα, λοιπόν, είναι διατεθειμένοι να υπάρξει και έκτακτη ενίσχυση σε προσωπικό, έτσι ώστε το συντομότερο δυνατόν να γίνει αυτή η καταγραφή. Και - όπως είπατε και εσείς - επαναλαμβάνω τώρα τις φράσεις μου, τις δηλώσεις μου από το νησί, «το συντομότερο δυνατόν με βάση τις δυνατότητες που έχουμε, να αποζημιωθεί ο κόσμος.». Σας ευχαριστώ.
Ευχαριστούμε τον κύριο Υπουργό. Ολοκληρώθηκε η συζήτηση των επικαίρων ερωτήσεων.
Κυρίες και κύριοι συνάδελφοι, εισερχόμαστε στην ημερήσια διάταξη της ΝΟΜΟΘΕΤΙΚΗΣ ΕΡΓΑΣΙΑΣ Μόνη συζήτηση και ψήφιση επί της αρχής, των άρθρων και του συνόλου του σχεδίου νόμου του Υπουργείου Οικονομικών: «Υποχρεωτικός έλεγχος των ετήσιων και των ενοποιημένων χρηματοοικονομικών καταστάσεων, δημόσια εποπτεία επί του ελεγκτικού έργου και λοιπές διατάξεις». Η Διάσκεψη των Προέδρων αποφάσισε στη συνεδρίασή της την 16η Ιανουαρίου 2017, η συζήτηση του νομοσχεδίου να γίνει σε μία συνεδρίαση ενιαία επί της αρχής και επί των άρθρων και των τροπολογιών. Ξεκινούμε και καλούμε στο Βήμα τον εισηγητή του ΣΥΡΙΖΑ, τον κ. Γιαννακίδη. Κύριε Γιαννακίδη, έχετε τον λόγο.
Ευχαριστώ, κύριε Πρόεδρε. Η σημερινή συζήτηση στην Ολομέλεια της Βουλής αφορά το σχέδιο νόμου του Υπουργείου Οικονομικών με τίτλο: «Υποχρεωτικός έλεγχος των ετήσιων και των ενοποιημένων χρηματοοικονομικών καταστάσεων, δημόσια εποπτεία επί του ελεγκτικού έργου και λοιπές διατάξεις», ένα νομοσχέδιο που δόθηκε σε δημόσια διαβούλευση στις 9 Σεπτεμβρίου 2016 και παρέμεινε μέχρι τις 17 Σεπτεμβρίου 2016, ένα νομοσχέδιο που είχαμε την ευκαιρία να συζητήσουμε στο πλαίσιο των συνεδριάσεων της Διαρκούς Επιτροπής Οικονομικών Υποθέσεων αλλά και να ακούσουμε τους φορείς που κατέθεσαν τις απόψεις τους στην επιτροπή. Νομίζω πως αξίζει να αναφερθεί, ότι παρά τις όποιες διαφορετικές απόψεις που μπορεί να υπάρχουν σχετικά με το θέμα, η επίτευξη της μεγαλύτερης δυνατής διαφάνειας στους υποχρεωτικούς ελέγχους των ενοποιημένων χρηματοοικονομικών καταστάσεων, η ενίσχυση της δημόσιας εποπτείας των ελεγκτικών θεσμών, η προστασία των επενδυτών και ο σεβασμός στα δικαιώματα των εργαζομένων του κλάδου είναι ζητήματα που, όπως φάνηκε και από τη διαδικασία της επιτροπής, όλες οι κοινοβουλευτικές δυνάμεις θεωρούν σημαντικά και αναγνωρίζουν τη σημασία τους για το δημόσιο συμφέρον. Έχουμε μπροστά μας, λοιπόν, ένα σχέδιο νόμου, με το οποίο καταργείται ο ν.3693/2008 και το οποίο κινείται πλήρως στη βάση της οδηγίας 56/2014 του Ευρωπαϊκού Κοινοβουλίου και του Συμβουλίου της 16ης Απριλίου 2014 και έχει ως στόχο την επικράτηση κοινών ελεγκτικών προτύπων σε επίπεδο Ευρωπαϊκής Ένωσης, βάσει των οποίων διενεργούνται οι υποχρεωτικοί έλεγχοι, καθώς επίσης και την επίτευξη ακόμα μεγαλύτερης σύγκλισης των οικονομικών καταστάσεων που εκδίδουν οι ευρωπαϊκές επιχειρήσεις. Παράλληλα ενισχύεται σημαντικά ο ρόλος τη Επιτροπής Λογιστικής Τυποποίησης και Ελέγχων, κάτι που αναγνώρισαν και οι φορείς κατά την ακρόαση από την επιτροπή και έτσι ανατίθεται αποκλειστικά η γενικότερη εποπτεία του συστήματος δημόσιας εποπτείας του ελεγκτικού επαγγέλματος. Η ενίσχυση αυτή επιτυγχάνεται με την ανάθεση στην ΕΛΤΕ αρμοδιοτήτων διενέργειας ερευνών και επιβολής κυρώσεων, ούτως ώστε να εντοπίζονται, να αποτρέπονται αλλά και να προλαμβάνονται τυχόν παραβάσεις των εφαρμοστέων κανόνων στο πλαίσιο της παροχής υπηρεσιών από ορκωτούς ελεγκτές λογιστές και ελεγκτικές εταιρείες. Με το υπό συζήτηση σχέδιο νόμου εξασφαλίζεται η μεγαλύτερη δυνατή διαφάνεια, η ενίσχυση της δημόσιας εποπτείας των ορκωτών ελεγκτών λογιστών και των ελεγκτικών εταιρειών. Προβλέπεται η συνεχής εκπαίδευση για τα πρόσωπα που διενεργούν υποχρεωτικούς ελέγχους, ενώ εδραιώνεται η ανεξαρτησία της ΕΛΤΕ ως αρχής δημόσιας εποπτείας. Στο πλαίσιο αυτό καθορίζονται εκ νέου οι όροι για τη χορήγηση της άδειας ασκήσεως επαγγέλματος του ορκωτού ελεγκτή λογιστή και της ελεγκτικής εταιρείας και οι διαδικασίες για τις επαγγελματικές εξετάσεις που απαιτούνται για την πιστοποίησή τους. Ρυθμίζονται οι κανόνες για την τήρηση του Δημοσίου Μητρώου από την ΕΛΤΕ, ενώ καθορίζονται οι όροι για την εγγραφή των φυσικών προσώπων και οντοτήτων που διενεργούν ελέγχους σε αυτό και τίθενται συγκεκριμένοι κανόνες για την ανεξαρτησία, την αντικειμενικότητα και την επαγγελματική δεοντολογία στο πλαίσιο του ελεγκτικού θεσμού. Παράλληλα με την εναρμόνιση των διατάξεων της οδηγίας 56/2014 ενσωματώνονται και οι επιλογές που προβλέπονται για τα κράτη - μέλη στον κανονισμό της Ευρωπαϊκής Ένωσης 537/2014 του Ευρωπαϊκού Κοινοβουλίου και του Συμβουλίου. Καθορίζεται το καθεστώς υποχρεωτικών ελέγχων στις οικονομικές καταστάσεις των οντοτήτων δημοσίου συμφέροντος και ορίζεται το πλαίσιο λειτουργίας της Επιτροπής Ελέγχου που υποχρεούνται να διαθέτουν. Η περαιτέρω εναρμόνιση των κοινοτικών κανόνων κρίνεται απολύτως αναγκαία, καθώς διασφαλίζει υψηλά επίπεδα ποιότητας των υποχρεωτικών ελέγχων που διενεργούνται στην Ευρωπαϊκή Ένωση. Αντί της αποσπασματικής τροποποίησης του ν.3693/2008 για λόγους ενότητας του θεσμικού πλαισίου, επιλέχθηκε η σύνταξη ενός ενιαίου νομοθετήματος. Έχουμε, λοιπόν, ένα νομοσχέδιο που αποτελείται από πενήντα δύο άρθρα. Στο πρώτο κεφάλαιο του νομοσχεδίου, τίθενται επιγραμματικά ο σκοπός και οι απαραίτητοι ορισμοί. Ο σκοπός, όπως είπαμε, είναι η εναρμόνιση της ελληνικής νομοθεσίας με την κοινοτική οδηγία 2006/43/ΕΚ του Ευρωπαϊκού Κοινοβουλίου και του Συμβουλίου της 17ης Μαΐου 2006, όπως έχει τροποποιηθεί από την οδηγία 2014/56/ΕΕ του Ευρωπαϊκού Κοινοβουλίου της 16ης Απριλίου, σχετικά με τους κανόνες για τον υποχρεωτικό έλεγχο των ετήσιων ατομικών ή και ενοποιημένων οικονομικών καταστάσεων, ενώ λαμβάνεται υπ' όψιν και ο κανονισμός 537/2014 και η συνεπαγόμενη αναγκαία συμπλήρωση και μεταβολή του νομοθετικού πλαισίου που διέπει τον ελεγκτικολογιστικό θεσμό. Το δεύτερο κεφάλαιο, αναφέρεται στη διαδικασία χορήγησης αδειών συνεχούς εκπαίδευσης και αμοιβαίας αναγνώρισης με άλλα κράτη - μέλη της Ευρωπαϊκής Ένωσης. Ορίζονται οι προϋποθέσεις για τη χορήγηση από την ΕΛΤΕ της επαγγελματικής άδειας των ορκωτών ελεγκτών λογιστών και των ελεγκτικών εταιρειών. Πιο συγκεκριμένα, δικαίωμα διενέργειας υποχρεωτικού ελέγχου έχουν μόνο οι ορκωτοί ελεγκτές λογιστές ή οι ελεγκτικές εταιρείες που έχουν λάβει επαγγελματική άδεια από την ΕΛΤΕ και είναι μέλη του Σώματος Ορκωτών Ελεγκτών Λογιστών, που είναι η μόνη επαγγελματική ένωση επί της ουσίας με είκοσι πέντε χρόνια παρουσίας και έργου. Το Διοικητικό Συμβούλιο της ΕΛΤΕ έχει κάθε δικαίωμα να χορηγεί την επαγγελματική άδεια ή να απορρίπτει την αίτηση του ενδιαφερομένου. Οι διαδικασίες, τα δικαιολογητικά και οι λοιπές λεπτομέρειες για τη χορήγηση της άδειας και την εγγραφή των ορκωτών λογιστών και των εταιρειών στο Δημόσιο Μητρώο, καθορίζονται με απόφαση του Διοικητικού Συμβουλίου της ΕΛΤΕ. Παράλληλα ορίζονται και εξειδικεύονται οι προϋποθέσεις, σύμφωνα με τις οποίες καθίσταται δυνατή η αναγνώριση ελεγκτικών εταιρειών που έχουν λάβει άδεια από άλλο κράτος - μέλος της Ευρωπαϊκής Ένωσης. Με βάση το άρθρο 5, επαγγελματική άδεια χορηγείται μόνο σε φυσικά πρόσωπα ή εταιρείες που διαθέτουν τα απαραίτητα εχέγγυα εντιμότητας και δεν έχουν καταδικαστεί για τα αδικήματα που αναφέρονται στη δεύτερη παράγραφο του άρθρου 6 του σχεδίου νόμου. Στο άρθρο 6, τίθενται αναλυτικά οι προϋποθέσεις ανάκλησης της άδειας του ορκωτού ελεγκτή λογιστή ή της ελεγκτικής εταιρείας, καθώς και η υποχρέωση γνωστοποίησής της στις αρμόδιες αρχές των κρατών - μελών που την έχουν χορηγήσει. Στη συνέχεια περιγράφεται εκτενώς το πλαίσιο των απαιτούμενων προσόντων για την άσκηση του επαγγέλματος του ελεγκτή, η διαδικασία διενέργειας επαγγελματικών εξετάσεων και τα γνωστικά τους αντικείμενα, ενώ ορίζονται οι προϋποθέσεις, βάσει των οποίων προβλέπεται απαλλαγή από αυτές σε ένα ή και περισσότερα γνωστικά αντικείμενα. Οι επαγγελματικές εξετάσεις και οι ειδικές επαγγελματικές εξετάσεις τελούν υπό την εποπτεία και τον έλεγχο της ΕΛΤΕ. Στο πλαίσιο της εποπτείας του ελέγχου αυτού η ΕΛΤΕ μπορεί με απόφαση του Δ.Σ., να αναθέτει την οργάνωση ή την εκτέλεση ή αμφότερα τα έργα αυτά στο ΣΟΕΛ ή σε άτομα ή σε φορείς του εσωτερικού ή του εξωτερικού με αποδεδειγμένη γνώση και εμπειρία στα θέματα αυτά και στην οποία απόφαση θα διευκρινίζονται τα ανατιθέμενα καθήκοντα και οι όροι με τους οποίους πρόκειται να διεκπεραιωθούν. Στο ενδέκατο άρθρο, τονίζεται η σημασία της πρακτικής εφαρμογής των θεωρητικών γνώσεων και ορίζεται η υποχρεωτική πραγματοποίηση πρακτικής άσκησης υπό την εποπτεία ορκωτού ελεγκτή λογιστή για πέντε τουλάχιστον έτη, τα δύο εκ των οποίων μετά το πέρας των επαγγελματικών εξετάσεων, η οποία θα καλύπτει κυρίως τον έλεγχο των ατομικών ή και ενοποιημένων οικονομικών καταστάσεων ή παρόμοιων οικονομικών καταστάσεων. Για τη διατήρηση της άδειάς του ο ορκωτός ελεγκτής λογιστής υποχρεούται να συμμετέχει σε προγράμματα συνεχούς εκπαίδευσης. Η διάρκεια και η επάρκεια του περιεχομένου των προγραμμάτων εκπαίδευσης, καθώς και η επάρκεια των φορέων που τα παρέχουν, ρυθμίζονται με απόφαση του Διοικητικού Συμβουλίου της ΕΛΤΕ. Στα προγράμματα συνεχούς εκπαίδευσης περιλαμβάνονται και τα προγράμματα που παρέχονται από τις ελεγκτικές εταιρείες. Επίσης ορίζεται, πως οι ορκωτοί ελεγκτές λογιστές που έχουν λάβει επαγγελματική άδεια σε οποιοδήποτε κράτος - μέλος, έχουν δικαίωμα να λάβουν επαγγελματική άδεια στην Ελλάδα, με την προϋπόθεση ότι θα πετύχουν σε ειδικές επαγγελματικές εξετάσεις, ενώ σε περίπτωση που ο συνολικός χρόνος πρακτικής άσκησης και προϋπηρεσίας σε άλλο κράτος - μέλος είναι μικρότερος από τον προβλεπόμενο του παρόντος νόμου, οι ορκωτοί ελεγκτές υποχρεούνται σε πρακτική άσκηση. Τέλος, προβλέπεται η συνεργασία της ΕΛΤΕ με τις αρμόδιες αρχές των κρατών - μελών μέσω της Επιτροπής Ευρωπαϊκών Φορέων Εποπτείας και Ελέγχων. Στο τρίτο κεφάλαιο, τίθενται οι διαδικασίες εγγραφής και τήρησης των πληροφοριακών στοιχείων των ορκωτών ελεγκτών και των ελεγκτικών εταιρειών στο Δημόσιο Μητρώο. Οι ορκωτοί ελεγκτές λογιστές και οι ελεγκτικές εταιρείες εγγράφονται, προκειμένου να ασκήσουν το επάγγελμά τους στο Δημόσιο Μητρώο το οποίο τηρείται από την ΕΛΤΕ. Με απόφαση του διοικητικού συμβουλίου δύναται η ΕΛΤΕ να αναθέτει τα διαδικαστικά θέματα τηρήσεως του Δημοσίου Μητρώου στον αρμόδιο επαγγελματικό φορέα, απόφαση στην οποία επίσης θα διευκρινίζονται τα ανατιθέμενα καθήκοντα και οι όροι υπό τους οποίους πρόκειται να διεκπεραιωθούν. Το Δημόσιο Μητρώο τηρείται σε ηλεκτρονική μορφή και η πρόσβαση σ' αυτό γίνεται με ηλεκτρονικά μέσα και είναι προσιτό στο κοινό. Περιέχει το όνομα και τη διεύθυνση της ΕΛΤΕ ως αρμόδιας αρχής που έχει την τελική ευθύνη για τη χορήγηση επαγγελματικής άδειας, τη διασφάλιση της ποιότητας της εργασίας, τη διενέργεια ερευνών και επιβολής κυρώσεων, την άσκηση της δημόσιας εποπτείας. Καθορίζεται το ελάχιστο των στοιχείων εγγραφής στο Δημόσιο Μητρώο για τους ορκωτούς ελεγκτές λογιστές και τις εταιρείες, ενώ παρέχεται το δικαίωμα στην ΕΛΤΕ, να ζητήσει τυχόν πρόσθετα στοιχεία εάν κριθεί απαραίτητο. Η υποβολή για τυχόν μεταβολή των πληροφοριακών στοιχείων προβλέπεται να γίνεται με ευθύνη των ορκωτών ελεγκτών λογιστών και των ελεγκτικών εταιρειών, ενώ δίνεται το δικαίωμα στην ΕΛΤΕ, να ελέγχει την πληρότητα και την ορθότητα των στοιχείων με κάθε πρόσφορο μέσο. Η καθυστέρηση στην παροχή ή η άρνηση υποβολής ή η ανακριβής υποβολή ή η παραπλανητική υποβολή από τους ορκωτούς ελεγκτές λογιστές, τις ελεγκτικές εταιρείες, ορκωτούς ελεγκτές λογιστές τρίτης χώρας και τις ελεγκτικές οντότητες τρίτης χώρας των πληροφοριών που προβλέπονται από τις διατάξεις των άρθρων 15 και 16 του παρόντος νόμου, συνιστά πειθαρχικό παράπτωμα και επισύρει τις κυρώσεις του άρθρου 35 του παρόντος νόμου. Όπως ορίζει το άρθρο 18, η υπογραφή των προσώπων που παρέχουν τα στοιχεία επικυρώνει την ακρίβεια και την επάρκειά τους και τεκμηριώνει την ευθύνη τους απέναντι στην ΕΛΤΕ. Στο τέταρτο κεφάλαιο, ενσωματώνονται τα άρθρα της οδηγίας που αφορούν τις αρχές επαγγελματικής δεοντολογίας, το καθεστώς ανεξαρτησίας και αντικειμενικότητας των ελέγχων. Θεσπίζονται οι βασικές αρχές επαγγελματικής δεοντολογίας, λαμβάνοντας υπ' όψιν τον Κώδικα Δεοντολογίας της Διεθνούς Ομοσπονδίας Λογιστών και θεσπίζονται οι αρχές επαγγελματικού σκεπτικισμού για τους ορκωτούς ελεγκτές λογιστές και τις ελεγκτικές εταιρείες. Η διασφάλιση της ανεξαρτησίας και της αντικειμενικότητας κατά τη διενέργεια των υποχρεωτικών ελέγχων και η αποφυγή κάθε σύγκρουσης συμφερόντων είναι εξαιρετικά σημαντική. Γι' αυτόν τον λόγο προβλέπεται, μεταξύ άλλων, η αποχή ελεγκτών ή εταιρειών από τη διενέργεια ελέγχων μιας οντότητας εάν έχουν οικονομικά ή επιχειρηματικά συμφέροντα που απορρέουν απ' αυτή, ενώ όσοι εμπλέκονται άμεσα σε έναν υποχρεωτικό έλεγχο, εμποδίζονται να αναλάβουν θέσεις ευθύνης στην ελεγχόμενη οντότητα, έως ότου περάσει το κατάλληλο διάστημα από την περάτωση της ελεγκτικής εργασίας. Το καθεστώς απασχόλησης από ελεγχόμενες οντότητες πρώην ορκωτών ελεγκτών λογιστών και υπαλλήλων ελεγκτικών εταιρειών ρυθμίζεται με τις διατάξεις του άρθρου 12, ενώ αμέσως μετά τίθενται οι διαδικασίες για την αξιολόγηση των απειλών για την ανεξαρτησία των ελεγκτών και των εταιρειών, πριν αποδεχθούν ή συνεχίσουν μια ελεγκτική εργασία. Στη συνέχεια ορίζεται με σαφήνεια, πως οι ορκωτοί ελεγκτές λογιστές και οι εταιρείες πρέπει να σέβονται το δικαίωμα στην ιδιωτική ζωή και την προστασία των προσωπικών δεδομένων, ενώ δεσμεύονται από αυστηρούς κανόνες τήρησης της εμπιστευτικότητας και του επαγγελματικού απορρήτου. Παράλληλα όταν οι ελεγκτές διενεργούν υποχρεωτικούς ελέγχους για λογαριασμό μιας ελεγκτικής εταιρείας, τότε οι ιδιοκτήτες και τα διοικητικά στελέχη της εταιρείας απαγορεύεται να παρεμβαίνουν, ούτως ώστε να μην τίθεται σε κίνδυνο η ανεξαρτησία και η αντικειμενικότητα του ελεγκτή. Σε ό,τι αφορά την εσωτερική οργάνωση των ελεγκτικών εταιρειών, προβλέπονται συγκεκριμένες πολιτικές και λογιστικές και διοικητικές διαδικασίες αλλά και μηχανισμοί εσωτερικού ελέγχου που συμβάλλουν στην πρόληψη τυχόν απειλών για την ανεξαρτησία των εταιρειών και εξασφαλίζουν την ανεξαρτησία όσων διενεργούν ελέγχους. Σύμφωνα με το άρθρο 28, το αντικείμενο του υποχρεωτικού ελέγχου δεν περιλαμβάνει διασφάλιση σχετικά με τη μελλοντική βιωσιμότητα της ελεγχόμενης οντότητας, ενώ το άρθρο 29 αναφέρεται στην αμοιβή των υποχρεωτικών ελέγχων. Στο πέμπτο κεφάλαιο, καθορίζεται πως οι υποχρεωτικοί έλεγχοι πρέπει να διενεργούνται σύμφωνα με τα διεθνή ελεγκτικά πρότυπα, ώστε να διασφαλίζεται η υψηλή ποιότητα των ελέγχων στην ένωση,αλλά και το ακριβές πλαίσιο των υποχρεώσεων του ελεγκτή ή της ελεγκτικής εταιρείας που ασκεί έλεγχο επί ενοποιημένων οικονομικών καταστάσεων. Στην περίπτωση των ομίλων προβλέπεται να υπάρχει σαφής διαχωρισμός των ευθυνών μεταξύ των ελεγκτών που έχουν διαφορετικές οντότητες στον όμιλο. Τέλος, περιγράφεται στο πλαίσιο της κατάρτισης έκθεσης ελέγχου το οποίο πρέπει να είναι σύμφωνο με τις απαιτήσεις των διεθνών προτύπων. Με τις διατάξεις του έκτου κεφαλαίου, ανατίθεται η γενικότερη εποπτεία για τον ποιοτικό έλεγχο στην ΕΛΤΕ, ενώ η διοικητική μέριμνα για την εκτέλεση του ελέγχου ανατίθεται στο Συμβούλιο Ποιοτικού Ελέγχου. Η αποτελεσματική λειτουργία των συστημάτων ποιοτικού ελέγχου είναι ιδιαίτερα σημαντική και επιτυγχάνεται με την κατάλληλη επαγγελματική εκπαίδευση και την πείρα των προσώπων που ασκούν τους ελέγχους διασφάλισης ποιότητας. Στο έβδομο κεφάλαιο, προβλέπεται πως το Διοικητικό Συμβούλιο της ΕΛΤΕ είναι αποκλειστικά αρμόδιο όργανο για την επιβολή διοικητικών κυρώσεων, για κάθε παράβαση της νομοθεσίας και του ρυθμιστικού πλαισίου που διέπει τις εργασίες των ορκωτών ελεγκτών λογιστών και των ελεγκτικών εταιρειών. Όταν το επταμελές διοικητικό συμβούλιο συνεδριάζει ως πειθαρχικό όργανο, σε αυτό μετέχουν και δύο μέλη του Νομικού Συμβουλίου του Κράτους. Επιπλέον, με το άρθρο 35 καθορίζεται η διαδικασία παραπομπής εποπτευόμενων προσώπων στο όργανο, η διαδικασία διερεύνησης της υπόθεσης, η διαδικασία σύνταξης του κατηγορητηρίου και λήψης της απόφασης επιβολής κυρώσεων, ενώ για λόγους δημοσίου συμφέροντος προβλέπεται η δημοσιοποίηση των αποφάσεων. Τέλος, στην εθνική ρύθμιση συμπεριλαμβάνονται τα θέματα αστικής ευθύνης και ασφαλιστικής κάλυψης των ελεγκτών λογιστών και των εταιρειών. Το όγδοο κεφάλαιο, αναφέρεται στη δημόσια εποπτεία των ορκωτών ελεγκτών λογιστών και των ελεγκτικών εταιρειών αλλά και στη συνεργασία μεταξύ των κρατών - μελών. Η δημόσια εποπτεία των ορκωτών ελεγκτών λογιστών και των ελεγκτικών εταιρειών ασκείται από την ΕΛΤΕ, η οποία έχει συνολικά την ευθύνη για την εποπτεία της έγκρισης και εγγραφής στο Δημόσιο Μητρώο, της υιοθέτησης προτύπων όσον αφορά την επαγγελματική δεοντολογία, τον εσωτερικό έλεγχο ποιότητας των ελεγκτικών εταιρειών και τους ελέγχους, εκτός εάν τα πρότυπα αυτά έχουν υιοθετηθεί ή εγκριθεί από αρχές άλλου κράτους μέλους, της συνεχούς εκπαίδευσης, των συστημάτων διασφάλισης της ποιότητας των ερευνών και διοικητικών κρατικών συστημάτων, ενώ καθορίζεται το πλαίσιο ανεξαρτησίας της από τον ελεγκτικό κλάδο ως βασική προϋπόθεση για την ακεραιότητα, την αποδοτικότητα και την εύρυθμη λειτουργία της δημόσιας εποπτείας. Το ένατο κεφάλαιο, ρυθμίζει το διαδικαστικό πλαίσιο του διορισμού και της παύσης ενός ελεγκτή και πιο συγκεκριμένα προβλέπεται πως ο διορισμός δεν μπορεί να υπερβεί τα πέντε συνεχή χρόνια και πως μπορεί να αναλάβουν τα καθήκοντά τους μετά από την παρέλευση δύο συνεχών χρόνων. Το δέκατο κεφάλαιο, αναφέρεται στο θεσμικό πλαίσιο της επιτροπής ελέγχου, την οποία υποχρεωτικά πρέπει να διαθέτει κάθε οντότητα δημοσίου συμφέροντος, ώστε να παρακολουθεί τη διαδικασία χρηματοοικονομικής πληροφόρησης, την αποτελεσματική λειτουργία του συστήματος εσωτερικού ελέγχου, την ανεξαρτησία των ελεγκτών και τη διαδικασία διορισμού αυτών. Παράλληλα προβλέπεται η τήρηση αρχείων από τους ορκωτούς ελεγκτές και τις εταιρείες για δέκα χρόνια, εκτός αν υπάρχει δικαστική διερεύνηση, που το χρονικό διάστημά της επεκτείνεται ως τη λήξη της διερεύνησης. Η διαδικασία εγγραφής στο Δημόσιο Μητρώο και η εποπτεία ορκωτών ελεγκτών λογιστών ή ελεγκτικών εταιρειών τρίτων χωρών περιγράφεται στο ενδέκατο κεφάλαιο και προτελευταίο, όπως επίσης και η διαδικασία χορήγησης επαγγελματικής άδειας σε ελεγκτή τρίτης χώρας, ενώ στο τελευταίο κεφάλαιο, ρυθμίζονται θέματα μεταβατικής φύσεως και καταργούμενες διατάξεις του ν.3693/2008 και του ν.3148/2003. Με το παρόν σχέδιο νόμου κάνουμε σημαντικά βήματα στην κατεύθυνση του εκσυγχρονισμού του θεσμικού πλαισίου για τον κλάδο της παροχής υπηρεσιών ελέγχου, την εναρμόνιση της εθνικής νομοθεσίας με τις κοινοτικές οδηγίες και επιτυγχάνουμε τη μεγαλύτερη δυνατή διαφάνεια, αντικειμενικότητα και αποτελεσματικότητα των υποχρεωτικών ελέγχων. Πρόκειται για ένα σχέδιο νόμου χρήσιμο και αναγκαίο και σας καλούμε να το υπερψηφίσετε. Σας ευχαριστώ πολύ.
Ευχαριστούμε τον κ. Γιαννακίδη. Πριν δώσω τον λόγο στον εισηγητή της Νέας Δημοκρατίας, κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, πενήντα δύο μαθητές και μαθήτριες και τρεις εκπαιδευτικοί συνοδοί τους από το 4ο Γενικό Λύκειο Νίκαιας. Η Βουλή τούς καλωσορίζει. [[Χειροκροτήματα απ' όλες τις πτέρυγες της Βουλής]] Κύριε Βεσυρόπουλε, έχετε τον λόγο.
Ευχαριστώ, κύριε Πρόεδρε. Κυρίες και κύριοι συνάδελφοι, η συζήτηση του νομοσχεδίου γίνεται σε μία ιδιαίτερα ζοφερή ατμόσφαιρα, στην οποία κυριαρχεί ανασφάλεια και αστάθεια για την πορεία της ελληνικής οικονομίας, αφού η αξιολόγηση έχει ενταχθεί στους πολιτικούς και κομματικούς τακτικισμούς της Κυβέρνησης. Κάποιοι συνεχίζουν να μην αντιλαμβάνονται, ότι ο χρόνος κυλάει εις βάρος της χώρας, που κινδυνεύει να βρεθεί με την πλάτη στον τοίχο. Η Κυβέρνηση του κ. Τσίπρα είναι βέβαιο ότι θα καταγραφεί με μελανά χρώματα στη νεότερη πολιτική ιστορία του τόπου. Ενδέχεται μάλιστα να καταγραφεί ως η Κυβέρνηση που οδήγησε τη χώρα σε δύο μνημόνια. Το νομοσχέδιο που συζητάμε σήμερα - θεωρητικά πάντα - συνιστά ενσωμάτωση και προσαρμογή στην ελληνική νομοθεσία της οδηγίας 2014/56/ΕΕ του Ευρωπαϊκού Κοινοβουλίου και του Συμβουλίου της 16ης Απριλίου του 2014. Ουσιαστικά προβλέπει την εφαρμογή ενός νέου κανονιστικού πλαισίου για τους φορείς, τη διαδικασία και τις προϋποθέσεις για τη διενέργεια υποχρεωτικού ελέγχου των αιτήσεων οικονομικών καταστάσεων ή και των ενοποιημένων οικονομικών καταστάσεων σε φυσικά ή νομικά πρόσωπα ή άλλες οντότητες που υποχρεούνται να τηρούν τις καταστάσεις αυτές. Οφείλω να επισημάνω, ότι η χώρα μας όφειλε να έχει ενσωματώσει στο Εθνικό της Δίκαιο τη συγκεκριμένη οδηγία από τον Ιούνιο του 2016. Αν θέλουμε να είμαστε ακριβείς, η καταληκτική ημερομηνία ήταν η 17η Ιουνίου 2016. Η Κομισιόν, μάλιστα, με επιστολή της στις 17 Νοεμβρίου είχε καλέσει τη χώρα μας να εφαρμόσει τους κοινοτικούς κανόνες που σχετίζονται με τους λογιστικούς ελέγχους, δίνοντας προθεσμία δύο μηνών, μετά την παρέλευση της οποίας υπήρχε ο κίνδυνος της παραπομπής στο Ευρωπαϊκό Δικαστήριο αλλά και της επιβολής προστίμου. Η Κυβέρνηση, όμως, όλο αυτό το διάστημα βρισκόταν και εξακολουθεί να βρίσκεται στον αστερισμό της μακαριότητας και της ακινησίας. Η κυρία Υπουργός μιλώντας στην Επιτροπή Οικονομικών, μάς είπε ότι αδίκως εγκαλείται η Κυβέρνηση για καθυστέρηση, αφού είχε καταθέσει το νομοσχέδιο για διαβούλευση τον Σεπτέμβριο. Κυρία Υπουργέ, είναι τουλάχιστον ατυχής αυτή η τοποθέτηση. Δεν κυβερνάτε από τον Σεπτέμβρη, κυβερνάτε δύο χρόνια. Αυτή είναι η πρώτη επισήμανση. Επίσης η καταληκτική ημερομηνία για να ενσωματωθεί η οδηγία στο Ελληνικό Δίκαιο ήταν η 17η Ιουνίου του 2016, κάτι που αποδεικνύει ότι το νομοσχέδιο το θέσατε σε διαβούλευση μετά την παρέλευση της συγκεκριμένης ημερομηνίας. Αυτή είναι η δεύτερη επισήμανση. Η καθυστέρηση, όμως, δεν σημαίνει τίποτα, μπροστά σε ένα νομοσχέδιο που κινείται πέρα από τα όρια και τις διατάξεις της ευρωπαϊκής οδηγίας 2014/56 και του κανονισμού 537/2014. Η Κυβέρνηση ισχυρίζεται ότι όλα όσα εμπεριέχονται στο νομοσχέδιο, αντιστοιχούν στις διατάξεις της ευρωπαϊκής οδηγίας. Ουδέν ψευδέστερον. Στην ομιλία μου στην Επιτροπή Οικονομικών ανέφερα συγκεκριμένες διατάξεις, που κινούνται πέρα και έξω από τα όρια της ευρωπαϊκής οδηγίας αλλά και του κανονισμού. Ζήτησα εξηγήσεις και απαντήσεις από την Κυβέρνηση αλλά ούτε εξηγήσεις ούτε πειστικές απαντήσεις δόθηκαν. Κυρίες και κύριοι συνάδελφοι, η Νέα Δημοκρατία κατέστησε σαφές, ότι όσες διατάξεις στηρίζονται στην ευρωπαϊκή οδηγία και στον κανονισμό θα τις υπερψηφίσει. Όσες, όμως, κινούνται πέρα από τα όρια και έξω από το πνεύμα της ευρωπαϊκής οδηγίας και του κανονισμού, δεν θα έχουν τη δική μας συναίνεση. Τι επιχειρεί ή για την ακρίβεια τι μεθοδεύει η Κυβέρνηση με ορισμένες διατάξεις αυτού του νομοσχεδίου; Το πρώτο, είναι η αναγόρευση του Σώματος Ορκωτών Ελεγκτών Λογιστών στο ρόλο του υπέρτατου φορέα σε ό,τι αφορά στο κανονιστικό πλαίσιο των ελέγχων, ακόμα και για τις περιπτώσεις εκείνες στις οποίες υπάρχει εμφανής σύγκρουση συμφερόντων. Το δεύτερο, είναι η υποβάθμιση του ανεξάρτητου ελεγκτικού οργάνου της ΕΛΤΕ, που αποψιλώνεται από αρμοδιότητες και αποκτά διακοσμητικό χαρακτήρα. Να σας υπενθυμίσω, ότι η ΕΛΤΕ είχε συσταθεί με βάση την ευρωπαϊκή νομοθεσία ως ένα ανεξάρτητο εποπτικό όργανο. Είναι γνωστή η απέχθεια που δείχνει η Κυβέρνηση απέναντι στις ανεξάρτητες αρχές, όταν δεν μπορεί να τις ελέγξει. Δεν υπάρχει καμμία αμφιβολία, ότι με τις διατάξεις που αποκλίνουν από την ορθή αποτύπωση και ενσωμάτωση της ευρωπαϊκής οδηγίας 2014/56 στο Εθνικό Δίκαιο, η Κυβέρνηση δημιουργεί τις συνθήκες για να υπάρξουν προσφυγές σε ελληνικά και ευρωπαϊκά δικαστήρια από ελεγκτές και ελεγκτικές εταιρείες που δεν ανήκουν στο Σώμα Ορκωτών Ελεγκτών Λογιστών, γιατί ουσιαστικά μετατρέπει το Σώμα Ορκωτών Ελεγκτών Λογιστών σε ελέγχοντα και ελεγχόμενο ταυτοχρόνως και τού δίνει τη δυνατότητα να ελέγχει και τους ανταγωνιστές του, δηλαδή τις άλλες ελεγκτικές εταιρείες. Υπάρχουν, επίσης, διατάξεις που μετατρέπουν σε κλειστό επάγγελμα το επάγγελμα του ελεγκτή, με όποιες συνέπειες αυτό έχει. Τόσο στην Επιτροπή Οικονομικών Υποθέσεων όσο και εδώ στην Ολομέλεια, εγώ, κυρίες και κύριοι συνάδελφοι, θα μιλήσω τεκμηριωμένα και κυρίως συγκεκριμένα, έστω και αν δεν υπάρχουν απαντήσεις από την πλευρά της Κυβέρνησης. Προς επίρρωση των όσων είπα πριν, υπάρχουν οι διατάξεις του άρθρου 3 και συγκεκριμένα στην παράγραφο 1, σύμφωνα με την οποία δικαίωμα διενέργειας υποχρεωτικού ελέγχου έχουν μόνο οι ορκωτοί ελεγκτές λογιστές ή οι ελεγκτικές εταιρείες που έχουν λάβει άδεια άσκησης επαγγέλματος - δηλαδή επαγγελματική άδεια - και είναι μέλη του Σώματος Ορκωτών Ελεγκτών Λογιστών. Σας ρώτησα να μου πείτε στην επιτροπή - και απάντηση δεν πήρα - πού, ακριβώς, προβλέπει η ευρωπαϊκή οδηγία ότι οι ελεγκτές θα πρέπει να είναι μέλη του Σώματος Ορκωτών Ελεγκτών Λογιστών. Γιατί θα πρέπει οι ορκωτοί λογιστές να είναι υποχρεωτικά μέλη του Σώματος Ορκωτών Ελεγκτών Λογιστών; Γιατί αποκλείει ελεγκτές που μπορεί να είναι μέλη σε αντίστοιχο φορέα άλλου κράτους μέλους; Γιατί θέτετε με αυτόν τον τρόπο απαγορευτικές διατάξεις για τη δημιουργία ενός δεύτερου αντίστοιχου του ΣΟΕΛ σώματος στην Ελλάδα; Υπάρχουν απαντήσεις σε όλες αυτές τις ερωτήσεις, που είναι βέβαιο ότι θα τεθούν υπό τη μορφή προβλημάτων στο άμεσο μέλλον από ελεγκτικές εταιρείες που δεν είναι μέλη του Σώματος Ορκωτών Ελεγκτών Λογιστών και οι οποίες θα επικαλεστούν την παρεμπόδιση της ελεύθερης άσκησης επαγγελματικής δραστηριότητας. Θεωρώ επίσης ότι θα ανακύψει και ζήτημα σε ό,τι αφορά το δικαίωμα άσκησης ελεύθερης επαγγελματικής δραστηριότητας και με τη διάταξη περί διενέργειας ελέγχων για λογαριασμό μιας μόνο ελεγκτικής εταιρείας. Η αλήθεια και η πραγματικότητα, κυρίες και κύριοι συνάδελφοι, είναι ότι τίποτα από όλα αυτά δεν προβλέπεται στην ευρωπαϊκή οδηγία. Αντίθετα υπάρχει και σχετική τροποποίηση σε σχέση με την παλιά οδηγία και συγκεκριμένα στο άρθρο 3 της οδηγίας που ορίζει ότι την άδεια χορηγεί μία και μόνο αρμόδια αρχή που είναι η ΕΛΤΕ. Αυτό άλλωστε είναι και το ορθό σύμφωνα με τα διεθνώς ισχύοντα. Τι θα έπρεπε να κάνει η Κυβέρνηση; Θα έπρεπε να υιοθετήσει διάταξη, σύμφωνα με την οποία δικαίωμα διενέργειας ελέγχων θα έχουν οι ορκωτοί ελεγκτές λογιστές ή οι ελεγκτικές εταιρείες που έχουν λάβει άδεια άσκησης επαγγέλματος και είναι μέλη του αναγνωρισμένου από την ΕΛΤΕ Σώματος Ορκωτών Ελεγκτών της Ελλάδος ή είναι μέλη Σώματος Ορκωτών Ελεγκτών αντίστοιχης επαγγελματικής ένωσης κράτους - μέλους της Ευρωπαϊκής Ένωσης. Η Κυβέρνηση, όμως, για τους δικούς της λόγους θέλει να δημιουργήσει μια μονοπωλιακή κατάσταση απόλυτα ελεγχόμενη. Ταυτόχρονα η συγκεκριμένη διάταξη ουσιαστικά κλείνει το επάγγελμα του ελεγκτή, περιορίζει την άσκηση ατομικής δραστηριότητας ορκωτών ελεγκτών λογιστών και ενισχύει το Σώμα Ορκωτών Ελεγκτών Λογιστών και σε οικονομικό επίπεδο λόγω της υποχρεωτικής ασφάλισης στο ταμείο του. Πρόκειται για μια ακόμη διάταξη που κινείται πέρα και έξω από τα όρια της ευρωπαϊκής οδηγίας 2014/56, είναι η παράγραφος 4 του άρθρου 8 στην οποία ορίζεται ότι για την οργάνωση και διενέργεια των επαγγελματικών εξετάσεων συνιστάται πενταμελής εξεταστική επιτροπή, τρία μέλη της οποίας προτείνονται από το Σώμα Ορκωτών Ελεγκτών Λογιστών. Πολύ απλά, δηλαδή, εκχωρείται η διενέργεια των επαγγελματικών εξετάσεων στο Σώμα Ορκωτών Ελεγκτών Λογιστών, αντί η σύσταση της εξεταστικής επιτροπής να γίνεται από την ΕΛΤΕ, που αποτελεί ανεξάρτητο εποπτικό όργανο. Μέχρι σήμερα, σε θεωρητικό επίπεδο, το Σώμα Ορκωτών Ελεγκτών Λογιστών τελεί υπό την εποπτεία της ΕΛΤΕ, κάτι που ανατρέπεται με αυτές τις διατάξεις, οι οποίες φυσικά δεν έχουν καμμία σχέση ή σύνδεση με την ευρωπαϊκή οδηγία. Τι θα συμβεί, εάν κάποια στιγμή συσταθεί στη χώρα μας ένας άλλος αντίστοιχος επαγγελματικός φορέας; Θα συνεχίσει να έχει την αρμοδιότητα για τις επαγγελματικές εξετάσεις το Σώμα Ορκωτών Ελεγκτών Λογιστών; Εμείς καταθέσαμε και μια άλλη εναλλακτική πρόταση, για να μην υπάρχουν στρεβλώσεις στη συγκεκριμένη διάταξη. Να απαρτίζεται η επιτροπή επαγγελματικών εξετάσεων από μέλη ανεξάρτητα του Σώματος Ορκωτών Ελεγκτών Λογιστών ή τυχόν άλλου επαγγελματικού φορέα με διεθνή πιστοποίηση και μακρόχρονη ελεγκτική εμπειρία, προσόντα που θα ορίζονται από την ΕΛΤΕ, η οποία θα έχει την πλήρη αρμοδιότητα. Η επιλογή των μελών θα γίνεται με κλήρωση, μεταξύ αυτών που πληρούν τις προϋποθέσεις. Ζήτημα δημιουργείται επίσης και με την αύξηση του χρόνου της πρακτικής άσκησης από τρία σε πέντε έτη, που ενδέχεται να μετατραπεί σε περιορισμό για την πρόσβαση στο επάγγελμα του ελεγκτή. Η ευρωπαϊκή οδηγία θέτει ως ελάχιστο όριο τα τρία χρόνια και δεν ορίζει τη σειρά μεταξύ πρακτικής άσκησης και εξετάσεων, αλλά με τη διάταξη που φέρνετε εσείς, κάθε νεοεισερχόμενος στο επάγγελμα θα πρέπει υποχρεωτικά να διανύσει πέντε έτη σε ελεγκτική εταιρεία και να καταβάλει εισφορές στο Σώμα Ορκωτών Ελεγκτών Λογιστών για να μπορέσει να λάβει την άδεια. Το Δημόσιο Μητρώο για τους ελεγκτές και η τήρησή του είναι ένα επίσης μείζον ζήτημα. Οι διατάξεις του νομοσχεδίου που φέρατε στο άρθρο 14 παράγραφος 1, αναφέρουν ότι η ΕΛΤΕ μπορεί να αναθέτει τα διαδικαστικά θέματα τήρησης του Δημοσίου Μητρώου στον αρμόδιο επαγγελματικό φορέα και γίνεται συγκεκριμένη αναφορά στο Σώμα Ορκωτών Ελεγκτών Λογιστών. Η λογική αλλά και η ηθική τάξη επιβάλλουν, το Δημόσιο Μητρώο να είναι αποκλειστική ευθύνη και αρμοδιότητα της ΕΛΤΕ και όχι ενός εποπτευόμενου επαγγελματικού φορέα. Ειλικρινά απορώ πώς θα εξηγήσετε την εκχώρηση μιας τόσο σημαντικής δραστηριότητας από την ΕΛΤΕ προς το ΣΟΕΛ. Επειδή η κυρία Υπουργός έθεσε το θέμα του άρθρου 33 στην ομιλία της στην επιτροπή, ισχυριζόμενη ότι έχω άδικο σε όσα υποστήριξα, περιμένω να δω, με ποιον τρόπο θα εξηγήσει το γεγονός, ότι με τις διατάξεις του συγκεκριμένου άρθρου το Σώμα Ορκωτών Ελεγκτών Λογιστών μετατρέπεται σε απόλυτο κυρίαρχο, ακόμα και σε ξεκάθαρες περιπτώσεις σύγκρουσης συμφερόντων. Αναφέρομαι στην παράγραφο 12 που προβλέπει τη σύσταση πενταμελούς επιτροπής, που η πλειοψηφία της θα ορίζεται από το Σώμα Ορκωτών Ελεγκτών Λογιστών και θα έχει δικαίωμα άσκησης ποιοτικού ελέγχου επί των ορκωτών ελεγκτών και των ελεγκτικών εταιρειών. Δηλαδή το Σώμα Ορκωτών Ελεγκτών Λογιστών θα κάνει ένα είδος αυτοελέγχου για τα μέλη του, αλλά ταυτόχρονα θα ελέγχει ελεγκτές και εταιρείες που δεν συμμετέχουν σε αυτό και λειτουργούν ανταγωνιστικά. Ανάλογο ζήτημα προκύπτει και με την παράγραφο 13, που προβλέπει την ανάθεση ποιοτικού ελέγχου από την ΕΛΤΕ στο Σώμα Ορκωτών Ελεγκτών Λογιστών και όλα αυτά τη στιγμή που το Νομικό Συμβούλιο του Κράτους έχει κρίνει την εν λόγω διάταξη παράνομη με τη γνωμοδότησή του με αριθμό 273/2015, που προήλθε κατόπιν ερωτήματος της Επιτροπής Λογιστικής Τυποποίησης και Ελέγχου. Την αρμοδιότητα για τους ποιοτικούς ελέγχους θα πρέπει να την έχει μια ανεξάρτητη αρχή, ένα ανεξάρτητο όργανο και όχι το Σώμα Ορκωτών Ελεγκτών Λογιστών. Είναι δεδομένη, επίσης, η ένστασή μας και για άλλες διατάξεις του νομοσχεδίου, τις οποίες ανέλυσα κατά τη συζήτηση στην Επιτροπή Οικονομικών. Περιορίζομαι λόγω του χρόνου να αναφερθώ σε δύο περιπτώσεις. Η μία αφορά στη διάταξη που ορίζει ότι τα αρχεία των επιχειρήσεων για τους Ορκωτούς Ελεγκτές Λογιστές πρέπει να διατηρούνται για δέκα έτη, ένα διάστημα που πιστεύουμε ότι είναι υπερβολικό, αν σκεφτεί κανείς ότι τα αρχεία των επιχειρήσεων που φυλάσσονται για φορολογικούς σκοπούς έχουν καταληκτικό όριο τα πέντε χρόνια. Η δεύτερη, είναι η διάταξη σύμφωνα με την οποία οι εταιρείες και οι επιχειρήσεις για τις οποίες εκδίδεται το ετήσιο φορολογικό πιστοποιητικό, υποχρεούνται να αναθέτουν ανά πέντε έτη την έκδοσή τους σε διαφορετικό νόμιμο ελεγκτή ή σε διαφορετικό ελεγκτικό γραφείο. Η συγκεκριμένη διάταξη ισχύει για τα φορολογικά πιστοποιητικά που εκδίδονται για τα φορολογικά έτη που αρχίζουν από την 1η Ιανουαρίου 2016. Όπως επισήμανα, όμως, και στην επιτροπή, η συγκεκριμένη διάταξη έρχεται σε σύγκρουση με το άρθρο 17 του κανονισμού 537/2014, που προβλέπει εναλλαγή της ελεγκτικής εταιρείας ανά δέκα έτη. Συνεπώς πρέπει να καθοριστεί ποιο είναι το ακριβές όριο, τα πέντε ή τα δέκα χρόνια; Κυρίες και κύριοι συνάδελφοι, η Κυβέρνηση ακόμη και στις περιπτώσεις που οφείλει να προχωρήσει στην ενσωμάτωση ευρωπαϊκών οδηγιών στο εθνικό δίκαιο, επικεντρώνεται σε μεθοδεύσεις και σκοπιμότητες. Τις είδαμε να αποτυπώνονται στο συγκεκριμένο νομοσχέδιο. Υπάρχει και ένα απύθμενο θράσος και μία ακόμη πιο απίστευτη κυνικότητα από κάποιους που προσπαθούν να κάνουν το μαύρο άσπρο, να μας πείσουν ότι όλες οι διατάξεις του νομοσχεδίου είναι σύστοιχες με την ευρωπαϊκή οδηγία, τη στιγμή που αναδείξαμε συγκεκριμένες διατάξεις και άρθρα που κινούνται πέρα και πάνω από αυτήν. Ο στόχος έπρεπε να είναι η αντιστοίχιση της ελληνικής νομοθεσίας σε ό,τι αφορά στα ελεγκτικά πρότυπα, βάσει των οποίων διενεργούνται οι υποχρεωτικοί έλεγχοι. Τον στόχο αυτόν τον φαλκιδεύει και τον νοθεύει η ίδια η Κυβέρνηση παραμερίζοντας και υποβαθμίζοντας την ΕΛΤΕ, καθιστώντας απόλυτο κυρίαρχο το Σώμα Ορκωτών Ελεγκτών Λογιστών και εισάγοντας διατάξεις που κλείνουν, αντί να ανοίγουν, το επάγγελμα του Ορκωτού Ελεγκτή Λογιστή. Αυτές οι πρακτικές επιβεβαιώνουν την ισχυρή αίσθηση και την πεποίθηση που υπάρχει στη συντριπτική πλειοψηφία των Ελλήνων πολιτών, ότι η χώρα χρειάζεται πολιτική αλλαγή. Κυρίες και κύριοι συνάδελφοι, η Νέα Δημοκρατία θα ψηφίσει τις διατάξεις εκείνες που είναι σύστοιχες με την ευρωπαϊκή οδηγία. Θα καταψηφίσει, όμως, εκείνες τις διατάξεις, που κινούνται πέρα και πάνω από τα όρια της ευρωπαϊκής οδηγίας 2014/56 και του κανονισμού 537/2014. Σας ευχαριστώ.
Ευχαριστούμε τον κ. Βεσυρόπουλο. Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως συμμετείχαν στο εκπαιδευτικό πρόγραμμα «Εργαστήρι Δημοκρατίας» που οργανώνει το Ίδρυμα της Βουλής, δεκατρείς μαθητές και μαθήτριες και δύο εκπαιδευτικοί από το 9ο Δημοτικό Σχολείο Βύρωνα. Επίσης, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, σαράντα τέσσερις μαθητές και μαθήτριες και τρεις συνοδοί εκπαιδευτικοί από το 3ο Δημοτικό Σχολείο Γέρακα. Η Βουλή τούς καλωσορίζει. [[Χειροκροτήματα απ' όλες τις πτέρυγες της Βουλής]] Τον λόγο έχει ο ειδικός αγορητής της Χρυσής Αυγής κ. Καρακώστας.
Με το προτεινόμενο νομοσχέδιο επιχειρείται η ενσωμάτωση στην εγχώρια νομοθεσία της οδηγίας 2014/56 του Ευρωπαϊκού Κοινοβουλίου και του Συμβουλίου της 16ης Απριλίου 2014 για την τροποποίηση της οδηγίας 2016/43 του Ευρωπαϊκού Κοινοβουλίου και του Συμβουλίου της 17ης Μαΐου 2016 για τους υποχρεωτικούς ελέγχους των ετήσιων και των ενοποιημένων λογαριασμών. Τόσο η Κυβέρνηση όσο και η Αξιωματική Αντιπολίτευση αλλά και άλλα κόμματα του αντισυνταγματικού τόξου, ισχυρίζονται πως η πολυπλοκότητα και ο τεράστιος όγκος των φορολογικών νόμων, αλλά και η δαιδαλώδης εφαρμογή τους, επιτάσσουν τους ελέγχους από ανεξάρτητες εταιρείες ορκωτών ελεγκτών, οι οποίες υποτίθεται πως διασφαλίζουν την πιστή εφαρμογή τους. Στην επιτροπή θέσαμε δύο βασικά ερωτήματα, τα οποία βεβαίως παραμένουν αναπάντητα: Πρώτον, ποιος είναι εκείνος, ο οποίος εμποδίζει την εκάστοτε ελληνική Κυβέρνηση να απλοποιήσει την πολυπλοκότητα και τον τεράστιο όγκο των φορολογικών νόμων και να διευκολύνει τη σημερινή δαιδαλώδη εφαρμογή τους; Δεύτερον, ποιος είναι εκείνος ο εθνικός φορέας, ο οποίος εγγυάται τη διασφάλιση της πιστής εφαρμογής των ελέγχων από τις ανεξάρτητες εταιρείες ορκωτών λογιστών, δηλαδή ποιος είναι εκείνος ο οποίος ελέγχει τους ελεγκτές; Η εκκωφαντική σιωπή των εγχώριων υποτακτικών στο διεθνές κερδοσκοπικό κεφάλαιο αποδεικνύει πως σκοπός του ελέγχου εναρμόνισης δεν είναι βεβαίως η δημιουργία ενός αυστηρότερου πλαισίου φορολογικών ελέγχων επί της τήρησης των φορολογικών νόμων, αλλά αντιθέτως η νομιμοποίηση της ασυδοσίας εκείνων, οι οποίοι πλούτισαν και εξακολουθούν να πλουτίζουν εις βάρος του ελληνικού λαού. Τι προβλέπει επί της ουσίας το υπό συζήτηση σχέδιο νόμου; Προβλέπει τη μεταφορά αρμοδιοτήτων ελέγχου των οικονομικών καταστάσεων εταιρειών με τζίρο εκατομμυρίων ευρώ αποκλειστικά στις μεγάλες ελεγκτικές εταιρείες, αυτές τις οποίες η Κυβέρνηση θεωρεί ως εγγυήτριες της διασφάλισης της πιστής εφαρμογής των ελέγχων. Αρκεί να διαβάσει κάποιος τον κατάλογο των προσώπων, τα οποία απαρτίζουν το Διοικητικό Συμβούλιο του Σώματος Ορκωτών Ελεγκτών Λογιστών, για να αντιληφθεί ότι πρόκειται για τους εκπροσώπους των μεγαλύτερων φορολογικών ελεγκτικών εταιρειών, οι οποίες δραστηριοποιούνται στην ελληνική επικράτεια. Συγκεκριμένα, μιλάμε για εταιρείες όπως η «ΚPMG», η «GRAND THORNTON», η «ERNST AND YOUNG», η «PwC» και η «Deloitte». Δηλώσαμε στην αρμόδια επιτροπή και το επαναλαμβάνουμε πως αυτές οι εταιρείες μπορεί να μην κατονομάζονται, αλλά ο καθένας αντιλαμβάνεται πως ευνοούνται. Είναι οι εταιρείες, οι οποίες σύμφωνα με το άρθρο 2 πρόκειται να αναλάβουν τον έλεγχο των χρηματοοικονομικών καταστάσεων εταιρειών με υψηλό τζίρο και όλα αυτά προκειμένου, υποτίθεται, να διασφαλιστεί η πάταξη της φοροδιαφυγής, ο ασφαλής οικονομικός έλεγχος και λοιπά τέτοια. Τον ρόλο των περίφημων αυτών ανεξάρτητων εταιρειών ορκωτών λογιστών, στις οποίες η Κυβέρνηση παραχωρεί το δικαίωμα των φορολογικών ελέγχων, τον αναδείξαμε κατά τη συζήτηση στην αρμόδια επιτροπή, μαζί με σωρεία σκανδάλων στα οποία εμπλέκονται και για τα οποία στελέχη τους έχουν καταδικαστεί. Αυτές οι πολυεθνικές εταιρείες υποτίθεται πως συστάθηκαν στη βάση των αρχών της εντιμότητας και της ακεραιότητας, προκειμένου να αποτελέσουν τον αδέκαστο και ανεξάρτητο ελεγκτή των επιχειρήσεων και αυτές τις βουτηγμένες στα σκάνδαλα πολυεθνικές, Κυβέρνηση και Αξιωματική Αντιπολίτευση επιδιώκουν να διορίσουν ως χωροφύλακες των φορολογικών νόμων. Φυσικά είναι αξιοσημείωτο το γεγονός ότι παρά τη διαρκή εμπλοκή των συγκεκριμένων πολυεθνικών κολοσσών σε οικονομικά σκάνδαλα, έχουν κατορθώσει να τυγχάνουν της ευνοϊκής μεταχείρισης των κυβερνήσεων κατά τον ίδιο σχεδόν τρόπο με εκείνον που αντιμετωπίζονται οι μεγαλύτερες συστημικές τράπεζες, δηλαδή ως θεμελιώδους σημασίας οικονομικοί παράγοντες, οι οποίοι δεν πρέπει να αφεθούν να καταρρεύσουν. Πώς το πέτυχαν αυτό; Τα πράγματα είναι απλά: Έχουν τεράστια ισχύ στο οικονομικό και πολιτικό σύστημα διότι έχουν στήσει πανίσχυρα λόμπι, ασκούν πιέσεις, ελέγχουν αποφάσεις κυβερνήσεων, αποφάσεις που τους αφορούν. Έχουν ουσιαστικό λόγο στη διαμόρφωση των εθνικών νόμων και των κανονιστικών πλαισίων που αφορούν στη φορολογία αλλά και στις ρυθμίσεις που η διεθνής κοινότητα σχεδιάζει για το υπεράκτιο χρηματοπιστωτικό σύστημα. Όποιος θεωρεί τα ανωτέρω ως θεωρίες συνωμοσίας, δεν έχει παρά να παρατηρήσει το σύνηθες φαινόμενο της μεταπήδησης στελεχών των εν λόγω εταιρειών σε κυβερνητικές θέσεις και το αντίστροφο. Στη δική μας περίπτωση δε, ο σκληρά δοκιμαζόμενος ελληνικός λαός έχει βιώσει και εξακολουθεί να βιώνει τον τρόπο με τον οποίο το διεθνές κερδοσκοπικό και τοκογλυφικό κεφάλαιο προωθεί τις βρομοδουλειές του και καλύπτει τους «αχυρανθρώπους» του. Πάμε τώρα να δούμε ορισμένα από τα άρθρα του σχεδίου νόμου. Στο άρθρο 5 κάνετε λόγο για εχέγγυα εντιμότητας, την ίδια ώρα που νομιμοποιείτε την παρουσία των τεσσάρων μεγαλύτερων ελεγκτικών εταιρειών, οι οποίες κατηγορούνται για σωρεία παραβάσεων του Κώδικα Δεοντολογίας και είναι επιπλέον υπόλογες για αθέμιτες ενέργειες. Στο άρθρο 6 ορίζετε τις περιπτώσεις κατά τις οποίες νομιμοποιείται η ΕΛΤΕ να ανακαλέσει την άδεια του ορκωτού ελεγκτή ή της εταιρείας. Έχετε, όμως, ήδη ορίσει περιοριστικά - και όχι ενδεικτικά - τις περιπτώσεις ανάκλησης, πράγμα που σημαίνει ότι είναι σαφές ποιες περιπτώσεις υπάγονται στον νόμο. Άρα, το να εισάγετε απλά τον όρο «εντιμότητα» στο άρθρο 5 υποδηλώνει ότι το πράττετε μόνο για λόγους δημιουργίας εντυπώσεων. Είναι δεδομένο ότι όποιος δρα σύμφωνα με το παρόν και δεν εμπίπτει στις περιπτώσεις του άρθρου 6 συμπεριφέρεται με επαγγελματική εντιμότητα. Στο άρθρο 6 παράγραφος 2 περίπτωση γ΄ γίνεται λόγος για καταδίκη με τελεσίδικη απόφαση. Η ίδια πρόβλεψη, βεβαίως, δεν προτείνεται για ελεγκτικές εταιρείες, αν διαβάσουμε την παράγραφο 3. Θα ισχυριστείτε πως δεν προβλέπεται διότι δεν είναι φυσικό πρόσωπο. Και απαντώ: Δεν υπάρχουν περιπτώσεις καταδίκης για σοβαρότατα αδικήματα, τα οποία διαπράχθησαν από το ΔΣ εταιρειών κατά την άσκηση των καθηκόντων του και μάλιστα, κατά τρόπο δόλιο, ζημιώνοντας το ελληνικό δημόσιο; Σε αυτή την περίπτωση δεν θα φέρει ευθύνη η εταιρεία; Είναι άμοιρη ευθυνών, επειδή είναι νομικό πρόσωπο; Μα, ακριβώς για αυτόν τον λόγο διευθύνονται από φυσικά πρόσωπα. Τασσόμαστε κατά του άρθρου 8, διότι προβλέπει τη δυνατότητα ανάθεσης της διενέργειας επαγγελματικών εξετάσεων και των ειδικών επαγγελματικών εξετάσεων που προβλέπονται στο άρθρο 13 στο Σώμα Ορκωτών Λογιστών, το Διοικητικό Συμβούλιο του οποίου αποτελείται από εκπροσώπους των μεγαλύτερων φορολογικών ελεγκτικών εταιρειών και σε άτομα ή σε φορείς του εσωτερικού. Είναι για εμάς ξεκάθαρη διαπίστωση πως απαιτείται εκ νέου σύσταση του Σώματος Ορκωτών Λογιστών και η απαγκίστρωσή του από τη διαπλοκή εγχώριων και αλλοδαπών οικονομικών συμφερόντων. Τα άρθρα 20-21 συνιστούν τον απόλυτο εμπαιγμό. Οι πάντες στην αγορά γνωρίζουν τον τρόπο δράσης των ελεγκτικών εταιρειών, με τις ίδιες να επιλέγουν την επιβολή μικρών εις βάρος τους προστίμων, καθώς τα οφέλη από τις παρανομίες τους είναι σαφώς πολλαπλάσια του ύψους των προστίμων. Το γνωρίζουν άπαντες, πλην της Κυβέρνησης, η οποία μας μιλά για ανεξαρτησία και αντικειμενικότητα του ελέγχου στο άρθρο 21. Άρθρο 34: Πόσο πιθανό είναι το ΔΣ της ΕΛΤΕ με αυτή τη σύνθεση να επιβάλλει κυρώσεις σε ελεγκτικές εταιρείες, να επιβάλλει δηλαδή πρόστιμα στον ίδιο της τον εαυτό; Κανένα εχέγγυο αμεροληψίας δεν εξασφαλίζεται, ούτε καν προσχηματικά. Το εντυπωσιακό, όμως, είναι ότι δεν προβλέπεται καμμία ποινική κύρωση, καμμία ευθύνη για τυχόν διαπραχθέντα αδικήματα, αθέμιτες ενέργειες, οι οποίες ζημιώνουν το ελληνικό δημόσιο. Εάν το ΔΣ της ΕΛΤΕ είναι απαλλαγμένο από ποινικές ευθύνες, δηλαδή εάν δεν φέρει καμμία ευθύνη η ΕΛΤΕ και δεν είναι υπόλογη σε κανέναν, είναι προφανές ότι μόνο ιδιωτικά συμφέροντα θα επιδιώξει να ικανοποιήσει μέσω των προσώπων που απαρτίζουν το ΔΣ. Στον ν.3148/03, τον ιδρυτικό της ΕΛΤΕ, δεν υπάρχει καμμία απολύτως αναφορά. Καθίσταται σαφές ότι η Χρυσή Αυγή καταψηφίζει το παρόν σχέδιο νόμου, καθώς αυτό δεν προασπίζει τα συμφέροντα του ελληνικού δημοσίου, αλλά αντιθέτως διαμορφώνει ένα ακόμη ασφαλέστερο πλαίσιο ασυδοσίας των πολυεθνικών. Η Κυβέρνηση αλλά και η Αξιωματική Αντιπολίτευση τους «στρώνουν το χαλί», κατά την πάγια τακτική τους να αφήνουν την ελληνική οικονομία και κατ' επέκταση την ελληνική κοινωνία έρμαιο κερδοσκόπων και τοκογλύφων. Σας ευχαριστώ.
Συνεχίζουμε με τον ειδικό αγορητή της Δημοκρατικής Συμπαράταξης κ. Κουτσούκο. Ορίστε, κύριε Κουτσούκο, έχετε τον λόγο.
Ευχαριστώ, κύριε Πρόεδρε. Επισημάνθηκε και από τους προλαλήσαντες ότι με καθυστέρηση έρχεται αυτό το νομοσχέδιο για να ενσωματώσει αυτήν την οδηγία για τον υποχρεωτικό έλεγχο των οικονομικών καταστάσεων. Σιγά μη στάξει η ουρά του γαϊδάρου, θα έλεγα! Εδώ όλα πάνε αργά αργά. Η αξιολόγηση που θα έκλεινε στις 5 του Δεκέμβρη μετατίθεται από εβδομάδα σε εβδομάδα, από μήνα σε μήνα. Η διπλή γλώσσα της Κυβέρνησης σε σχέση με τους εταίρους μας και το Διεθνές Νομισματικό Ταμείο δυσκολεύει καθημερινά τις συνθήκες, λιγοστεύει τις συμμαχίες, μεγαλώνει τις απαιτήσεις των δανειστών και αυξάνει τις δεσμεύσεις. Αυτά είναι τα σοβαρά θέματα. Σε αυτό το περιβάλλον προφανώς η χώρα μας πρέπει να είναι συνεπής στις διεθνείς της υποχρεώσεις, να ενσωματώνει στο Εθνικό Δίκαιο τις οδηγίες που είναι υποχρεωμένη. Κάτι τέτοιο κάνει, όπως είπαμε, με καθυστέρηση η Κυβέρνηση. Κυρίες και κύριοι συνάδελφοι, το θέμα του υποχρεωτικού ελέγχου των οικονομικών μονάδων, των οντοτήτων, σύμφωνα με την ορολογία της Ευρωπαϊκής Ένωσης και τις σχετικές οδηγίες, δεν είναι απλώς ένα τεχνικό ζήτημα. Είναι και τεχνικό ζήτημα. Είναι ένα πάρα πολύ σοβαρό θέμα. Συνδέεται με τα συμφέροντα των μετόχων από τη μία πλευρά και με το δημόσιο συμφέρον από την άλλη. Οφείλω να σημειώσω εισαγωγικά ότι τα ζητήματα των εσωτερικών ελέγχων ανέκυψαν όταν η συσσώρευση των κεφαλαίων οδήγησε σε τέτοια μεγέθη τις επιχειρήσεις που η διαχείριση δεν ασκούνταν από τους κατά κύριο λόγο μετόχους. Η πολυμετοχική σύνθεση, δηλαδή, των επιχειρήσεων οδήγησε σε σχήματα διαχειριστικά τα οποία ήταν αποκομμένα από την πλειοψηφία των μετόχων και έπρεπε να ελέγχονται. Έτσι, ξεκίνησαν οι πρώτες διαδικασίες των εσωτερικών ελέγχων. Στην πορεία αυτές οι διαδικασίες ταυτίστηκαν και με το δημόσιο συμφέρον. Ταυτίστηκαν με τα πιστοποιητικά εκείνα που διασφαλίζουν ότι μια επιχείρηση λειτουργεί με κάποιους κανόνες υγιούς ανταγωνισμού, ότι έχει υγιή οικονομικά στοιχεία, ενεργητικό, ότι είναι συνεπής απέναντι στις υποχρεώσεις της προς το δημόσιο και τις έδωσαν έτσι ένα πιστοποιητικό για τις αγορές, ένα πιστοποιητικό που αύξανε τη θέση της στον ανταγωνισμό. Έχουμε, βέβαια, να παρατηρήσουμε στην πορεία πάρα πολλά φαινόμενα, που καταδεικνύουν ότι οι διαδικασίες των ελέγχων όχι απλώς δεν ήταν αξιόπιστες, αλλά οδήγησαν σε μεγάλες παρεκτροπές. Το είπα και στην επιτροπή θα το επαναλάβω και εδώ στην Ολομέλεια για την ιστορία το περιστατικό της «ENRON CORPORATION» το 2001 στην Αμερική με μια μεγάλη ελεγκτική εταιρεία, την «ARTHUR ANDERSEN». Η συγκεκριμένη επιχείρηση χρεοκόπησε. Δημιούργησε τεράστια προβλήματα στους μετόχους, στους ασφαλισμένους και ούτω καθεξής. Οι αμερικανικές εποπτικές αρχές τιμώρησαν αυστηρά την «ARTHUR ANDERSEN». Στους Έλληνες θα είναι πολύ περισσότερο γνωστή η υπόθεση - λόγω της κρίσης που ξεκίνησε το 2008 στον χρηματοπιστωτικό τομέα και επεκτάθηκε στην Ευρώπη και ήρθε στη χώρα μας την οποία την βρήκε ανοχύρωτη το 2009- η περίπτωση της «LEHMAN BROTHERS», η οποία επίσης είχε ελεγχθεί και είχε πιστοποιητικά. Η υπόθεση, λοιπόν, δεν είναι καθόλου αθώα. Γι' αυτό νομίζω ότι έχει αξία να συζητήσουμε στο νομοσχέδιο ποιες είναι εκείνες οι εγγυητικές διαδικασίες που θα διασφαλίσουν ότι αυτός ο έλεγχος είναι τεχνικά επαρκής, είναι αμερόληπτος, είναι ανεξάρτητος, με όσες εγγυήσεις μπορεί να βάλει κανένας, κάνοντας την υποσημείωση ότι πάντα υπάρχει η σχέση του πελάτη, που είναι ο ελεγχόμενος, και του εντολέα. Κυρίες και κύριοι συνάδελφοι, στην ελληνική έννομη τάξη με τον ν.3963/2008 ενσωματώθηκε η οδηγία 2006/43 των Ευρωπαϊκών Κοινοτήτων περί υποχρεωτικών ελέγχων των ετήσιων και ενοποιημένων λογαριασμών. Στην πορεία και η ίδια η Ευρωπαϊκή Ένωση, με βάση προβλήματα που υπήρξαν, μερικά από τα οποία ανέφερα, προσάρμοσε μέσα από τις μακρόχρονες και πολύ γραφειοκρατικές διαδικασίες επεξεργασίας των ευρωπαϊκών οργάνων, αυτή την οδηγία και εξέδωσε την οδηγία 2014/56, την οποία φέρνει σήμερα η Κυβέρνηση να ενσωματώσουμε στην ελληνική έννομη τάξη. Και επειδή, προφανώς, θα απαιτείτο ένα πλήθος αλλαγών στον παλιό νόμο, τον ν.3963/2008, η Κυβέρνηση επέλεξε να φέρει ένα αυτούσιο νομοθέτημα, τα άρθρα του οποίου αντιστοιχούνται και με τα άρθρα της οδηγίας. Αυτή θεωρώ - έχει επισημανθεί και στο παρελθόν - ότι είναι η ορθή νομοθετική πρακτική. Και λαμβάνει υπ' όψιν της η Κυβέρνηση, όπως λέει και το πόνημα που έχουμε μπροστά μας, και τον Κανονισμό 537/2014 του Ευρωπαϊκού Κοινοβουλίου, ο οποίος περιέχει ειδικές διατάξεις για τους υποχρεωτικούς ελέγχους των οντοτήτων δημοσίου συμφέροντος. Κυρίες και κύριοι συνάδελφοι, το νομοθέτημα είναι διαρθρωμένο με τέτοιο τρόπο ώστε στα κεφάλαιά του και τα άρθρα του γίνεται ειδική αναφορά στους σκοπούς και τους ορισμούς, τον τρόπο της χορήγησης άδειας, την εκπαίδευση των ελεγκτών λογιστών, τη διαδικασία εγγραφής στο μητρώο, την επαγγελματική δεοντολογία, την ανεξαρτησία, την αντικειμενικότητα, την εμπιστευτικότητα, το επαγγελματικό απόρρητο, τα ελεγκτικά πρότυπα και τις εκθέσεις ελέγχου - ένα ζήτημα ιδιαίτερα τεχνικό - , την πειθαρχική και αστική ευθύνη των ελεγκτών, τη δημόσια εποπτεία και συνεργασία μεταξύ των κρατών μελών. Θυμίζω ότι η δημόσια εποπτεία ανατίθεται στην Επιτροπή Λογιστικής Τυποποίησης και Ελέγχων, η οποία έχει θεσπιστεί στη χώρα μας από το 2003 και είναι το πλέον κρίσιμο εργαλείο άσκησης δημόσιου ελέγχου στις ελεγκτικές εταιρείες. Το νομοθέτημα, επίσης, ορίζει πώς διορίζεται και παύεται ο ελεγκτής, καθορίζει τους υποχρεωτικούς ελέγχους των οντοτήτων δημοσίου συμφέροντος - δηλαδή των μεγάλων επιχειρήσεων του δημοσίου και των επιχειρήσεων που είναι εισηγμένες στο χρηματιστήριο - και αναφέρεται στις μεταβατικές διατάξεις για την εφαρμογή αυτού του νομοθετήματος, καθώς, σε σχέση ιδιαίτερα με τον χρόνο άσκησης του ελέγχου από ορισμένες κατηγορίες επιχειρήσεων, αλλάζουν τα όρια. Σε ό,τι αφορά, λοιπόν, τη Δημοκρατική Συμπαράταξη, συνεπής με την πολιτική που έχει ακολουθήσει όλα αυτά τα χρόνια, είναι βέβαιο - το είπα στην επιτροπή και το επαναλαμβάνω - ότι θα ψηφίσουμε αυτό το νομοσχέδιο. Επίσης, θα ψηφίσουμε όλα εκείνα τα άρθρα που έχουν ενσωμάτωση των αντίστοιχων άρθρων της οδηγίας. Κι επειδή έχει ασκηθεί μια κριτική στην Κυβέρνηση ότι έχει κάνει κατάχρηση, ενσωματώνοντας διατάξεις οι οποίες δεν προκύπτουν από την οδηγία, περιμένουμε τη συγκεκριμένη τους αναφορά για να τοποθετηθούμε κι εμείς, καθώς, πέραν από τις υποχρεώσεις της Κυβέρνησης να ενσωματώσει την οδηγία, έχει και τη δυνατότητα μιας σχετικής ευελιξίας. Κατά πόσον, δηλαδή, αυτή η παρέκκλιση είναι σε βάρος των ελεγκτικών αρχών, των διαδικασιών της ανεξαρτησίας, της διαφάνειας και του δημοσίου συμφέροντος είναι το κρίσιμο ζήτημα. Δεν είναι κρίσιμο το αν υπάρχει παρέκκλιση η οποία είναι επιτρεπτή από τον οδηγία και τον κανονισμό. Σημασία έχει αν αυτή η παρέκκλιση είναι σε βάρος όλης αυτή της διαδικασίας που προανέφερα και του δημοσίου συμφέροντος. Εκείνο, όμως, που έχει, πιστεύω, περισσότερη σημασία σε αυτό είναι να δούμε γιατί η Νέα Δημοκρατία - άκουσα τον εισηγητή της και στην επιτροπή και σήμερα εδώ - επέλεξε μια γραμμή αντιπαράθεσης με το Σώμα Ορκωτών Ελεγκτών Λογιστών. Είπα στην επιτροπή και θα το επαναλάβω κι εδώ για να καταγραφεί: Κυριάκος Μητσοτάκης εναντίον Κωνσταντίνου Μητσοτάκη; Δηλαδή, ο μεταρρυθμιστής Κυριάκος εναντίον του μεταρρυθμιστή πατέρα του; Διότι θέλω να θυμίσω σε όλους ότι μέχρι το 1992 ο έλεγχος ασκείτο μονοπωλιακά από το ΣΟΛ. Ασκείτο από το 1953 μέχρι το 1992, που ο Κωνσταντίνος Μητσοτάκης άνοιξε το επάγγελμα, μπήκαν όλες οι ελεγκτικές εταιρείες - και εγχώριες και διεθνείς και ανεξάρτητοι ελεγκτές - λογιστές - και θέσπισε τον επαγγελματικό φορέα, το ΣΟΕΛ, με το π.δ.226/1992. Το ΣΟΕΛ, λοιπόν, είναι δημιούργημα του Κωνσταντίνου Μητσοτάκη. Είναι ο επαγγελματικός φορέας και ό,τι αρμοδιότητες ασκεί τις ασκεί νομίμως, σύμφωνα με τις αποφάσεις της εποπτικής αρχής, που είναι η Επιτροπή Λογιστικής Τυποποίησης και Ελέγχων. Έχει εκχωρήσει, δηλαδή, τη δυνατότητα να έχει το μητρώο. Του έχει εκχωρήσει τη δυνατότητα, με βάση τις διαδικασίες που προβλέπονται, να κάνει τις εξετάσεις. Έχει εκπαιδευτικό έργο σε συνεργασία με το Καποδιστριακό Πανεπιστήμιο. Δίνει μεταπτυχιακό στην Ελεγκτική. Τι είναι το ΣΟΕΛ; Το ΣΟΕΛ, λοιπόν, είναι ένας επαγγελματικός φορέας των ορκωτών λογιστών και των επιχειρήσεων του κλάδου. Δεν υπάρχει άλλος στην Ελλάδα και κατά συνέπεια, η πολεμική της Νέας Δημοκρατίας εναντίον του ΣΟΕΛ, κατά την άποψή μου, υποκρύπτει κάτι. Μπορεί οι συνάδελφοι να μην έχουν το θάρρος να το πουν, αλλά κάτι υποκρύπτει. Κάποιοι δεν βλέπουν με καλό μάτι αυτόν τον επαγγελματικό φορέα. Το ερώτημα είναι το εξής: Αυτός ο επαγγελματικός φορέας έχει προάγει το ελεγκτικό έργο ή το έχει υπονομεύσει; Αυτός ο επαγγελματικός φορέας προασπίζει απλά τα συμφέροντα των μελών του ή τοποθετείται, όπως είδαμε στην επιτροπή, για τα ζητήματα που άπτονται των αρμοδιοτήτων των λογιστών που συντάσσουν τις οικονομικές καταστάσεις και των ελεγκτών που τις ελέγχουν, προασπίζοντας την ανεξαρτησία τους; Σε αυτά πρέπει να τοποθετηθεί η Νέα Δημοκρατία και όχι να βρίσκει ως εκτροπή από την οδηγία τις αρμοδιότητες του ΣΟΕΛ. Επίσης, έρχομαι στην Κυβέρνηση, αλλά και στη Νέα Δημοκρατία. Ανέδειξα στη συζήτηση που έγινε στην επιτροπή το κρίσιμο ζήτημα του ορίου των ελέγχων. Θυμίζω, κυρίες και κύριοι συνάδελφοι, ότι στη χώρα μας με τον ν.4336/2015- είναι το περίφημο μνημόνιο, μήπως το ξεχνάτε εσείς του ΣΥΡΙΖΑ - ορίσαμε υποχρεωτικά τον έλεγχο μόνο για τις μεσαίες επιχειρήσεις. Αυτό, κυρίες και κύριοι συνάδελφοι, δεν είναι συμβατό με τα δεδομένα της ελληνικής κοινωνίας, οικονομικά και κοινωνικά, διότι ο ορισμός των πολύ μικρών, μικρών, μεσαίων και μεγάλων επιχειρήσεων, σύμφωνα με τον ν.4308/2014, που ενσωμάτωσε την αντίστοιχη οδηγία, είναι ότι μια μικρή επιχείρηση έχει τζίρο 8 εκατομμύρια, πενήντα άτομα εργαζόμενους και ενεργητικό γύρω στα 4 εκατομμύρια. Αυτό για την Ελλάδα είναι μια μεσαία επιχείρηση. Όπως μας είπαν στην επιτροπή τόσο οι εκπρόσωποι του ΣΟΕΛ όσο το Οικονομικό Επιμελητήριο αλλά και η Επιτροπή Κεφαλαιαγοράς, υπάρχουν χώρες μεγαλύτερου μεγέθους από την Ελλάδα, όπως η Γαλλία για παράδειγμα, που έχει άλλη τάξη μεγέθους στην οικονομία της, αλλά και χώρες ίδιες με εμάς, όπως είναι η Πορτογαλία, που έχουν πάρα πολύ χαμηλότερα όρια ελέγχου. Η Κυβέρνηση έκανε μια προσπάθεια που αποτυπώθηκε στο προσχέδιο με την παράγραφο 5 του άρθρου 42, να βρει έναν συμβιβασμό μεταξύ του ορίου των 8 εκατομμυρίων που είναι οι μικρές επιχειρήσεις και των πολύ μικρών επιχειρήσεων, ορίζοντας τον υποχρεωτικό έλεγχο στα 3 εκατομμύρια τζίρο, 1,5 εκατομμύριο ενεργητικό και πενήντα εργαζόμενους, να συντρέχουν και αυτά τα τρία μαζί. Με τα στοιχεία που παρουσίασαν οι φορείς στην επιτροπή, προκύπτει ότι από τις εκατόν εξήντα χιλιάδες επιχειρήσεις περίπου που είναι εγγεγραμμένες στο μητρώο ΑΕ και ΕΠΕ, γύρω στις δύο χιλιάδες είναι αυτές που θα υπάγονται στον υποχρεωτικό έλεγχο. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Θα τελειώσω, κύριε Πρόεδρε, σε ένα λεπτό. Αυτό, κυρίες και κύριοι συνάδελφοι, έχει τα εξής προβλήματα: Πρώτον, δεν προάγει τον υγιή ανταγωνισμό και τη διαφάνεια, διότι μόνο ένα πολύ μικρό μέρος των οικονομικών μονάδων στην Ελλάδα θα είναι οι υπόχρεοι ελέγχου, και θα έχει το πιστοποιητικό του ορκωτού λογιστή ελεγκτή, οι υπόλοιπες θα είναι στην αδιαφάνεια. Επίσης, έχει ένα πάρα πολύ μεγάλο πρόβλημα - το επεσήμανα - σε ό,τι αφορά τη διευκόλυνση των ελέγχων του Υπουργείου Οικονομικών. Θυμίζω ότι το 2010 η κυβέρνηση του ΠΑΣΟΚ που έκανε μεγάλες μεταρρυθμίσεις εκείνη την περίοδο, οι οποίες όμως υποβαθμίστηκαν έναντι των άλλων μεγάλων προβλημάτων της χώρας, είχε θεσπίσει το φορολογικό πιστοποιητικό. Με το φορολογικό πιστοποιητικό οι εταιρείες είχαν το προνόμιο να μετέχουν κατά ένα μικρό ποσοστό στο δείγμα του ελέγχου, μόνο κατά 8%. Και είχε αυξηθεί η φοροδοτική ικανότητα και αποδοτικότητα των επιχειρήσεων, καθώς το φοροδοτικό πιστοποιητικό έλεγε ότι είναι εντάξει στις υποχρεώσεις τους, στους παρακρατούμενους φόρους, στους φόρους που πρέπει να αποδώσουν κ.ο.κ. Έχει πολλαπλά προβλήματα δηλαδή το γεγονός ότι η Κυβέρνηση, κάτω από πιέσεις - Πιέσεις ποιων; Εγώ υποψιάζομαι, αλλά θέλω να το πει η Κυβέρνηση - , αφαίρεσε τη διάταξη που είχε βάλει στη διαβούλευση για να είναι το όριο ελέγχου σε ένα επίπεδο που δεν θα δημιουργούσε δυσκολία στις οικονομικές μονάδες. Διότι το κόστος, από ό,τι μας είπαν, είναι περίπου 7.000 ευρώ με 10.000 ευρώ. Δηλαδή μια επιχείρηση με 8 εκατομμύρια ευρώ τζίρο δεν θα διαθέσει 10.000 ευρώ για να έχει έναν «καθρέφτη» πάνω στον οποίο θα αποτυπώνεται η οικονομική της κατάσταση, θα αυξάνει την πελατεία της, θα διευκολύνεται φορολογικά; Έχω προκαλέσει την Κυβέρνηση! Είπε η κ. Παπανάτσιου ότι πρέπει να έρθει ο κ. Τσακαλώτος να συνεννοηθούν και να το λύσουν. Εν πάση περιπτώσει, για να τελειώσω και με τούτο, είπα εισαγωγικά τι προβλήματα δημιουργεί στη χώρα αυτή η διαδικασία με την οποία την έχει εμπλέξει, σε σχέση με το κλείσιμο της αξιολόγησης. Παράλληλη απώλεια είναι το γεγονός ότι δεν είναι διαθέσιμος ο κ. Τσακαλώτος. Ας το λύσουν, όμως, με έναν τρόπο. Ας δώσουν απάντηση σήμερα μέσα στη Βουλή. Άλλος χρόνος δεν υπάρχει. Ευχαριστώ πολύ.
Πριν δώσουμε τον λόγο στον επόμενο ειδικό αγορητή, να κάνω μια ανακοίνωση προς το Σώμα. Κυρίες και κύριοι συνάδελφοι, έχω την τιμή να ανακοινώσω ότι: Με την υπ' αριθμόν 736/529, από 18 Ιανουαρίου 2017, απόφαση του Προέδρου της Βουλής συγκροτήθηκε η προβλεπόμενη από το άρθρο 43Α του Κανονισμού της Βουλής Ειδική Μόνιμη Επιτροπή Παρακολούθησης των Αποφάσεων του Ευρωπαϊκού Δικαστηρίου των Δικαιωμάτων του Ανθρώπου, για τη Σύνοδο Β' της ΙΖ΄ Βουλευτικής Περιόδου. Με την υπ' αριθμόν 737/530, από 18 Ιανουαρίου 2017, απόφαση του Προέδρου της Βουλής συγκροτήθηκαν οι προβλεπόμενες από το άρθρο 43Α του Κανονισμού της Βουλής, Ειδικές Μόνιμες Επιτροπές Ελληνισμού της Διασποράς, Προστασίας Περιβάλλοντος, Ισότητας, Νεολαίας και Δικαιωμάτων του Ανθρώπου, Περιφερειών, Οδικής Ασφάλειας και Σωφρονιστικού Συστήματος και λοιπών Δομών Εγκλεισμού Κρατουμένων για τη Σύνοδο Β΄ της ΙΖ΄ Βουλευτικής Περιόδου. Οι σχετικές αποφάσεις έχουν αναρτηθεί στην «Κοινοβουλευτική Διαφάνεια» και θα καταχωρισθούν στα Πρακτικά της σημερινής συνεδρίασης.
Τον λόγο έχει ο ειδικός αγορητής του Κομμουνιστικού Κόμματος Ελλάδας, ο κ. Αθανάσιος Βαρδαλής.
Ευχαριστώ, κύριε Πρόεδρε. Κυρίες και κύριοι Βουλευτές, εδώ και χρόνια η Ευρωπαϊκή Ένωση έχει προχωρήσει στην απελευθέρωση του επαγγέλματος του ορκωτού λογιστή, κάνοντας σημαντικά βήματα τα τελευταία χρόνια στην κατεύθυνση διευκόλυνσης της δράσης και λειτουργίας του μεγάλου κεφαλαίου, την εξυπηρέτηση των αναγκών των πολυεθνικών, των επιχειρηματικών ομίλων και των μονοπωλίων. Όλα αυτά έγιναν στο όνομα της ελευθερίας κίνησης κεφαλαίων. Και η ενσωμάτωση της οδηγίας 56/2014 που συζητούμε σήμερα σε αυτή τη λογική κινείται. Άλλωστε στην αιτιολογική έκθεση ρητά αναφέρεται πως αποτελεί αντικατάσταση της προηγούμενης οδηγίας 45/2006- με την οποία εμείς και τότε είχαμε συνολικά διαφωνήσει, καταψηφίζοντάς την - και γίνεται με σκοπό να βελτιωθεί η προστασία των επενδυτών με την ενίσχυση της εποπτείας των ορκωτών λογιστών και των ελεγκτικών εταιρειών. Και ανεξάρτητα από το αν υπάρχει καθυστέρηση στην ενσωμάτωση της συγκεκριμένης οδηγίας ή όχι, όλα τα κόμματα συμφωνείτε με τον σκοπό της. Τι σημαίνει, όμως, παίρνοντας υπ' όψιν τον βασικό σκοπό αυτής της οδηγίας; Τι σημαίνει η προστασία των επενδυτών, την οποίαν επιδιώκει; Από τι κινδυνεύουν και πρέπει να προστατευθούν οι επενδυτές; Το πρόβλημα που έχουν οι επενδυτές είναι το πού θα αξιοποιήσουν τα συσσωρευμένα κεφάλαιά τους, πού θα τα επενδύσουν, ώστε να αποσπούν κάθε φορά ένα ικανοποιητικό ποσοστό κέρδους. Αυτό να γίνεται, βεβαίως, χωρίς μεγάλο ρίσκο, χωρίς να έχουν μπροστά τους κινδύνους, όπως πτωχεύσεις, «κανόνια», που οδηγούν στην απαξίωση μέρους του κεφαλαίου τους. Και γι' αυτό τον λόγο, τους είναι χρήσιμες οι σωστές πληροφορίες, οι αξιόπιστοι έλεγχοι των επιχειρηματικών ομίλων, η αντικειμενικότητα των οικονομικών καταστάσεων που δημοσιεύονται από τις επιχειρήσεις. Μέσα από την περαιτέρω βελτίωση της ποιότητας των υποχρεωτικών ελέγχων, οι οποίοι διενεργούνται στην Ευρωπαϊκή Ένωση και επόμενα, είναι μεγάλο το ενδιαφέρον τους για την εποπτεία πάνω στις ελεγκτικές εταιρείες. Βλέπουμε, λοιπόν, πως ό,τι είναι προς το συμφέρον των μονοπωλίων, η Ευρωπαϊκή Ένωση έρχεται και το νομοθετεί. Ψηφίζει αντίστοιχες οδηγίες και εσείς τις ενσωματώνετε στο Ελληνικό Δίκαιο. Αυτό ακριβώς κάνετε και σήμερα. Βεβαίως, οι επιχειρηματικοί όμιλοι παίρνουν τα μέτρα τους. Προσπαθούν να ελαχιστοποιήσουν τους κινδύνους. Αξιοποιούν τη διεθνή εμπειρία. Προσαρμόζονται στις εξελίξεις. Παρ' όλα αυτά, όμως, και σε καμμία περίπτωση δεν μπορούν να αντιμετωπίσουν το πρόβλημα που έχουν, αν πάρουμε υπ' όψιν βεβαίως και παραδείγματα που αναφέρθηκαν σ' αυτή την Αίθουσα. Κυρίως, όμως, αν πάρουμε υπ' όψιν την εμπειρία από το χρηματοπιστωτικό σύστημα, ιδιαίτερα των Ηνωμένων Πολιτειών και κυρίως στις τράπεζες, όπου δεν απέφυγαν τη χρεοκοπία, παρά την όποια υποτιθέμενη αναβάθμιση του ελεγκτικού έργου. Όλοι σας γνωρίζετε πως η προσπάθεια εποπτείας του ελεγκτικού έργου δεν είναι σημερινή. Γίνεται εδώ και χρόνια. Και αντίστοιχη οδηγία έχει κατά το παρελθόν ενσωματωθεί στο Ελληνικό Δίκαιο. Η ίδια η αιτιολογική έκθεση μας πληροφορεί πως η εναρμόνιση της νομοθεσίας κρίθηκε αναγκαία για να εξασφαλιστούν καλύτερες προϋποθέσεις για τον «υγιή» ανταγωνισμό. Τι σημαίνει, όμως, «υγιής ανταγωνισμός», τον οποίον όλοι σας υποστηρίζετε; Ξαφνικά ανακαλύψατε τις στρεβλώσεις της αγοράς και τρέχετε να βάλετε όρους και κανόνες για να μην την αφήσετε ανεξέλεγκτη, όπως οι ίδιοι υποστηρίζετε. Στόχο έχετε να αθωώσετε τις πολιτικές που οδηγούν στην ακόμα μεγαλύτερη μεγέθυνση των μεγάλων επιχειρηματικών ομίλων. Και εν πάση περιπτώσει, τι προτείνετε σε αυτή την κατεύθυνση; Προτείνετε την ακόμη μεγαλύτερη εμμονή στα σχέδια της Ευρωπαϊκής Ένωσης, όπως είναι η σημερινή οδηγία, περισσότερη απελευθέρωση των αγορών και των επαγγελμάτων, μεγαλύτερη ανταγωνιστικότητα. Μάλιστα. Δηλαδή, να ενισχυθεί μια πολιτική, με την οποία, μέσω της ανάπτυξης της ανταγωνιστικότητας, οδηγηθήκαμε στη συγκέντρωση και συγκεντροποίηση του κεφαλαίου και ισχυροποιήθηκαν οι μεγάλοι επιχειρηματικοί όμιλοι. Και είναι αυτοί που σήμερα αλωνίζουν ανενόχλητοι στην αγορά. Όλοι σας εδώ και δυο - τρεις δεκαετίες έχετε αναγάγει την απελευθέρωση και τον ανταγωνισμό σε εθνική υπόθεση. Και τώρα ονομάζετε τις συνέπειες της αντιλαϊκής, αντιδραστικής πολιτικής, που υλοποιήθηκε όλα αυτά τα χρόνια, ως στρέβλωση. Αλλά για την αντιμετώπισή της ποντάρετε στην ακόμα μεγαλύτερη μονοπώληση, στην ακόμα μεγαλύτερη συγκέντρωση και συγκεντροποίηση του κεφαλαίου. Η πραγματικότητα έχει αποδείξει ότι ο καπιταλιστικός, «υγιής» ανταγωνισμός, οδηγεί στα μονοπώλια και τα καρτέλ, που λειτουργούν σε βάρος όλων των λαϊκών στρωμάτων. Τα μονοπώλια, για να μπορούν να δρουν σε συνθήκες διεθνούς ανταγωνισμού, επιδιώκουν συνεχώς την αύξηση των κεφαλαίων τους, τη μεγέθυνση των διαστάσεών τους. Και ανάλογα, βεβαίως, με την ισχύ τους διαμοιράζουν μεταξύ τους την αγορά. Αυτή είναι η αλήθεια. Αυτή την αλήθεια προσπαθείτε να αντιστρέψετε, παριστάνοντας πως δεν γνωρίζετε ότι η πορεία ανάπτυξης του καπιταλισμού είναι μια πορεία συνεχούς μεγέθυνσης των επιχειρήσεων. Αυτές ακριβώς τις διαδικασίες επιδιώκει να ενισχύσει και η συγκεκριμένη οδηγία της Ευρωπαϊκής Ένωσης και στον τομέα της εποπτείας του ελεγκτικού έργου. Κυρίες και κύριοι Βουλευτές, οι προηγούμενες κυβερνήσεις κατάργησαν το Σώμα Ορκωτών Λογιστών, που ήταν μια υπηρεσία του δημοσίου, ασκούσε το ελεγκτικό έργο στις επιχειρήσεις, στις ανώνυμες εταιρείες, στα νομικά πρόσωπα ιδιωτικού δικαίου και στη θέση του δημιούργησαν τις ιδιωτικές ελεγκτικές εταιρείες, δηλαδή ανώνυμες εταιρείες που ο χαρακτήρας τους είναι νομικά πρόσωπα ιδιωτικού δικαίου. Και τώρα τι έχουμε στην πράξη; Ο έλεγχος να ασκείται από τους ίδιους ουσιαστικά τους ελεγχόμενους, δηλαδή και από τις δύο πλευρές, τους ελεγκτές και τους ελεγχόμενους, βρίσκονται ανώνυμες εταιρείες, δηλαδή νομικά πρόσωπα ιδιωτικού δικαίου. Το 2003 δημιουργήθηκε η ΕΛΤΕ, μια ανεξάρτητη αρχή, όπου ουσιαστικά περνάει στα χέρια της ο έλεγχος και η εποπτεία του ελεγκτικού έργου και κατ' επέκταση, λόγω βεβαίως και της σύνθεσης της συγκεκριμένης ανεξάρτητης αρχής, στις πολυεθνικές επιχειρήσεις οι οποίες δραστηριοποιούνται στον ελεγκτικό χώρο. Παρά τις διακηρύξεις περί ενίσχυσης της ανεξαρτησίας, της αξιοπιστίας των ελέγχων, την αναβάθμιση του ρόλου του ορκωτού λογιστή, στην ουσία έχουμε την κατάργηση της ανεξαρτησίας του ελεγκτή και του ελεγκτικού έργου. Από τη στιγμή που ο ελεγκτής ή η ελεγκτική επιχείρηση επιλέγεται από την ίδια την ελεγχόμενη εταιρεία, καθορίζει ουσιαστικά και τις συνθήκες ελέγχου και την αμοιβή της συγκεκριμένης εταιρείας για το ελεγκτικό έργο που θα παρέχει. Αποτελεί κοροϊδία, κατά τη γνώμη μας, η πρόβλεψη της παραγράφου 6 του άρθρου 21 που αναφέρεται στην ανεξαρτησία και αντικειμενικότητα των ελεγκτικών εταιρειών, όπου αναφέρεται πως οι ελεγκτικές εταιρείες είναι «ανεξάρτητες», όταν δεν επιδιώκουν τη λήψη ή δεν αποδέχονται χρηματικά, αλλά και μη χρηματικά δώρα ή διευκολύνσεις από την ελεγχόμενη οντότητα ή οποιαδήποτε οντότητα συνδέεται με την ελεγχόμενη οντότητα, εκτός εάν η αξία αυτών θα θεωρείτο μικρή ή ασήμαντη από έναν αντικειμενικό, συνετό και ενημερωμένο τρίτο. Ένα άλλο ζήτημα που θέλω να βάλουμε είναι πως μέσα από τους όρους και τις προϋποθέσεις για την αδειοδότηση και λειτουργία των ελεγκτικών εταιρειών, τη δραστηριοποίηση εταιρειών στη χώρα μας που έχουν λάβει άδεια λειτουργίας σε άλλο κράτος - μέλος της Ευρωπαϊκής Ένωσης με μοναδική προϋπόθεση να γραφτεί στο δημόσιο μητρώο αλλά και εταιρείες τρίτης χώρας μη μέλη της Ευρωπαϊκής Ένωσης, ουσιαστικά μέσα από αυτή τη διαδικασία ενισχύονται οι μεγάλες εταιρείες που δραστηριοποιούνται στον κλάδο συμβάλλοντας και με αυτόν τον τρόπο στη συγκέντρωση και συγκεντροποίηση. Σήμερα για παράδειγμα στην Ελλάδα δραστηριοποιούνται σαράντα έξι ελεγκτικές εταιρείες και από αυτές μόνον έξι είναι μεγάλες, έχοντας πάνω από τρεις χιλιάδες διακόσιους εργαζόμενους. Οι πέντε από αυτές μάλιστα είναι τμήματα πολυεθνικών εταιρειών. Σε αυτές τις εταιρείες η ευέλικτη πολιτική μισθών σπάει κόκκαλα. Έχουμε νεοπροσλαμβανόμενους επιστήμονες εργαζόμενους που δουλεύουν με 800 ευρώ, δηλαδή μισθούς πείνας και ταυτόχρονα τα κέρδη των συγκεκριμένων εταιρειών να είναι τεράστια. Η εντατικοποίηση της εργασίας, η καταστρατήγηση του ωραρίου είναι μόνιμο φαινόμενο. Ειδικά μάλιστα τις περιόδους που δημοσιεύονται οι ισολογισμοί και γενικά τις περιόδους που συσσωρεύεται η δουλειά, οι εργαζόμενοι φεύγουν μετά τις 12.00΄ το βράδυ και δουλεύουν και τα Σαββατοκύριακα. Μάλιστα, δύο εταιρείες ανακοίνωσαν αύξηση του επίσημου εργάσιμου ωραρίου σε εννέα ώρες. Η Κυβέρνηση σε αυτό το ζήτημα είναι απλός θεατής, όπως βεβαίως κατήγγειλε η Πανελλήνια Ομοσπονδία Λογιστών κατά τη συζήτηση στην επιτροπή. Αξιοποιούν την αξιολόγηση, που σε πολλές περιπτώσεις γίνεται και δυο φορές τον χρόνο, ως εργαλείο υπερεντατικοποίησης της εργασίας. Οι εργαζόμενοι, προκειμένου να πετύχουν καλή αξιολόγηση, αναγκάζονται να δουλεύουν όσο πιο σκληρά και απαιτητικά τους ζητηθεί, να κάνουν υπερωρίες και ό,τι είναι αναγκαίο για να πετύχουν την εύνοια των προϊσταμένων τους, δηλαδή στην πραγματικότητα να έχουμε ελεγκτικές εταιρείες που βγάζουν τεράστια κέρδη και από την άλλη να μεγαλώνει η εκμετάλλευση των εργαζόμενων σε αυτές. Το γεγονός αυτό βεβαίως δεν είναι τυχαίο. Η άνοδος του βαθμού εκμετάλλευσης της εργατικής δύναμης, η εντατικοποίηση της εργασίας και η προσπάθεια συμπίεσης του μισθού εργασίας κάτω από την αξία της εργατικής δύναμης αποτελούν βασικές αιτίες που συγκρατούν την τάση πτώσης του μέσου ποσοστού κέρδους, που αποτελεί γενικό νόμο του συστήματος, γενικό νόμο του καπιταλισμού. Αποτελούν, επομένως, αντικειμενικά στρατηγικούς στόχους της πολιτικής του κεφαλαίου απέναντι στις δυνάμεις της εργασίας. Με την παραπέρα συγκέντρωση θα έχουμε ακόμα λιγότερες και μεγαλύτερες ελεγκτικές εταιρείες, που θα ελέγχουν και θα κατευθύνουν επενδυτές σε κερδοφόρους παραδείσους. Πιστεύουν οι πολιτικοί εκπρόσωποι των μονοπωλίων πως με αυτόν τον τρόπο θα αποφύγουν κρίσεις, όπως αυτή που περνά το σύστημα στις μέρες μας, μια που οι επενδύσεις τους θα πατούν σε πραγματικά οικονομικά δεδομένα. Εδώ, όμως, λόγος γίνεται για αντιφάσεις που δημιουργεί το ίδιο το σύστημα, ο ίδιος τρόπος οργάνωσης της οικονομίας. Όσο το σύστημα δημιουργεί υπερσυσσώρευση κεφαλαίων σε λίγα χέρια, αυτό αποτελεί τον προθάλαμο για την καταστροφή των παραγωγικών δυνάμεων. Έρχεται κάποια στιγμή, δηλαδή, που είναι αδύνατον όλοι οι κεφαλαιοκράτες ταυτόχρονα να μπορούν να εξασφαλίζουν το επιδιωκόμενο ποσοστό κέρδους, την αναγκαία δηλαδή απόδοση των κεφαλαίων τους σε επίπεδα που θα τους επιτρέπουν να συνεχίσουν την οικονομική τους δραστηριότητα. Τότε ξεσπάει η καπιταλιστική οικονομική κρίση, για το ξεπέρασμα της οποίας είναι αναγκαίο να καταστραφεί ένα μέρος από τις παραγωγικές δυνάμεις, εργοστάσια, εγκαταστάσεις, μέσα παραγωγής, ένα μέρος δηλαδή, ένα τμήμα του κεφαλαίου, που βεβαίως συγκεντρώθηκε κατά τη φάση της ανάπτυξης του καπιταλισμού. Αυτό δεν πρόκειται να αντιμετωπιστεί γενικότερα, όσες προσπάθειες και εάν κάνουν και με αυτήν τη συγκεκριμένη οδηγία. Η όποια αναβάθμιση του ελεγκτικού έργου δεν μπορεί να αντιμετωπίσει τέτοιου είδους κρισιακά φαινόμενα, όπως αυτά που ζει στις μέρες μας το σάπιο καπιταλιστικό σύστημα. Τρίτο ζήτημα είναι η αποσύνδεση του πτυχίου από την επαγγελματική άδεια του ορκωτού λογιστή. Στο άρθρο 7 προβλέπονται οι προϋποθέσεις που είναι απαραίτητες για τη χορήγηση σε φυσικό πρόσωπο άδειας ορκωτού λογιστή. Σε συνδυασμό με τις προϋποθέσεις που βάζει το άρθρο 9 για τον έλεγχο των θεωρητικών γνώσεων και τα γνωστικά αντικείμενα των επαγγελματικών εξετάσεων, στην ουσία έχουμε την υποβάθμιση των πτυχίων, αλλά και την αποσύνδεσή τους από τα επαγγελματικά δικαιώματα, κάτι βεβαίως που προβλέπει και η Συνθήκη της Μπολόνια. Βεβαίως, όλα τα παραπάνω δεν καθιερώνονται μέσα απ' αυτήν την οδηγία για πρώτη φορά στην Ευρωπαϊκή Ένωση και στη χώρα μας. Η προσπάθεια αυτή είναι διαχρονική, εξελίσσεται, παίρνει υπ' όψιν τις εξελίξεις, τα νέα δεδομένα και τις ανάγκες των επιχειρηματικών ομίλων και προσαρμόζεται ανάλογα. Για αυτό υποστηρίζουμε πως και αυτή η οδηγία αποτελεί έναν ακόμη σταθμό, ένα ακόμη βήμα στην κατεύθυνση ενίσχυσης της εμπιστοσύνης των επενδυτών, που σας είναι τόσο αναγκαία αυτήν την περίοδο. Όπως και οι προηγούμενες κυβερνήσεις, έχετε κι εσείς εναποθέσει τις ελπίδες σας για ανάκαμψη της καπιταλιστικής οικονομίας στην προσέλκυση των επενδυτών. Μόνο που αυτοί δεν πρόκειται να έρθουν εδώ για την ψυχή της μάνας τους ούτε επειδή τους πήρε ο πόνος για την οικονομική κρίση που περνάμε και τις επιπτώσεις που έχει αυτή στα λαϊκά στρώματα. Κέρδη αναζητούν και για αυτόν τον λόγο εσείς δημιουργείτε όλες εκείνες τις προϋποθέσεις για την εξασφάλιση της κερδοφορίας τους. Και αυτή η οδηγία αυτόν τον σκοπό υπηρετεί, σε αυτήν την κατεύθυνση κινείται. Για όλους τους παραπάνω λόγους, θα καταψηφίσουμε το συγκεκριμένο νομοσχέδιο. Ευχαριστώ, κύριε Πρόεδρε, και για την ανοχή.
Ευχαριστούμε, κύριε Βαρδαλή. Τον λόγο έχει ο ειδικός αγορητής της Ένωσης Κεντρώων κ. Γεωργιάδης.
Κύριε Πρόεδρε, θα μπορούσα να πάρω τον λόγο;
Ναι, με συγχωρείτε. Κύριε Γεωργιάδη, αν επιτρέπετε, είχε ζητήσει τον λόγο ο κ. Γαβρόγλου, για να υποστηρίξει την τροπολογία που έχει καταθέσει.
Παρακαλώ.
Ελάτε, κύριε Υπουργέ.
Ευχαριστώ, κύριε Πρόεδρε. Κύριε Γεωργιάδη, σας ευχαριστώ κι εσάς. Είναι μια τροπολογία σχετικά με τη δυνατότητα που χορηγείται στους επί πτυχίω φοιτητές των Ανωτάτων Εκπαιδευτικών Ιδρυμάτων να εξεταστούν σε μαθήματα, που είναι και των δύο εξαμήνων τώρα. Αυτό είναι ένα θέμα που μας κυνηγά πολλά χρόνια. Η πρόταση είναι φέτος οπωσδήποτε να γίνει και με το νομοσχέδιο που θα καταθέσουμε σε λίγες μέρες έχουμε μια διάταξη, σύμφωνα με την οποία αυτά πρέπει να τα αποφασίζει το κάθε ίδρυμα μόνο του, για τους δικούς του φοιτητές. Δεν είναι ένα θέμα μιας κεντρικής ρύθμισης. Για φέτος, λοιπόν, να το κάνουμε και μονιμότερα το κάθε ίδρυμα παίρνοντας υπόψη τα διάφορα προβλήματα, να μπορεί να τα καθορίζει. Δεν είναι θέμα αρχής, δηλαδή ούτε να γίνονται ούτε να μην γίνονται. Ας το αποφασίσει το κάθε ίδρυμα. Σας ευχαριστώ.
Ευχαριστούμε, κύριε Υπουργέ.
Κύριε Πρόεδρε!
Τι θέλετε, κύριε Λοβέρδο;
Μία αντίδραση επ' αυτού και μία ερώτηση, κύριε Πρόεδρε.
Για ένα λεπτό, κύριε Λοβέρδο.
Κύριε Υπουργέ, σας είχα πει προ ημερών, εδώ, στους διαδρόμους της Βουλής, ότι ο Υπουργός Παιδείας όταν μιλάει, εκθέτοντας έναν προβληματισμό, μια ανησυχία του, αυτό διαθλάται διά του Τύπου ως ετοιμαζόμενη, ώριμη πολιτική, που θα κατατεθεί στη Βουλή προς ψήφιση. Δημιουργούνται δημοσιεύματα, δημιουργείται αναστάτωση, δημιουργείται συζήτηση και αυτό το καταλαβαίνουν οι Υπουργοί Παιδείας κάποιους μήνες μετά, αφότου αναλάβουν τα καθήκοντά τους. Συνεπώς, έχουμε ακούσει να λέτε πολλά. Φαντάζομαι ότι από αυτά τα οποία γράφονται ότι λέτε, άλλα τα λέτε με τον άλφα άλλα τα λέτε με τον βήτα τρόπο. Εδώ έχετε μια τροπολογία δική σας. Έρχεστε με τροπολογία. Εγκαινιάζετε τη σχέση Βουλής και Υπουργείου Παιδείας, επί της δικής σας θητείας με τροπολογία. Μπορείτε να μας πείτε, σας παρακαλώ πάρα πολύ, ποια είναι η ανάγκη της νομοθετικής ρύθμισης αυτής της διπλής εξεταστικής περιόδου; Και δεύτερον, μια ερώτηση διετίας. Αυτή τη δυνατότητα των ιδρυμάτων να καθορίζουν μόνα τους τα εξεταστικά τους, την είχαμε συζητήσει, είχε ωριμάσει όταν παρέδωσα το Υπουργείο τον Φεβρουάριο του 2015 και το έδωσα ως θέμα προς άμεση εφαρμογή. Τώρα, μας το λέτε ως πρόθεση. Μπορείτε να μας πείτε σας παρακαλώ πολύ, πότε σχεδιάζετε να φέρετε τη συγκεκριμένη «πολύ ώριμη» ρύθμιση;
Κύριε Υπουργέ, θέλετε να απαντήσετε τώρα; Θέλετε να δώσουμε τον λόγο στον ειδικό αγορητή της Ένωσης Κεντρώων και να μιλήσετε μετά;
Κύριε Πρόεδρε, μου δίνετε την δυνατότητα, τώρα;
Τώρα, ωραία.
Ευχαριστώ και πάλι, κύριε Γεωργιάδη. Υπάρχει μια έκτακτη σύνοδος των Προέδρων των ΤΕΙ, στην οποία πρέπει να πάω. Αναφερθήκατε σε διάφορα που ακούστηκαν αυτήν την περίοδο. Προφανώς, αυτά που λέω σε συνεντεύξεις είναι απόψεις δικές μου, ως Υπουργού ή πιο προσωπικές απόψεις. Τα υπόλοιπα είναι αυτά που γράφονται. Δεν νομίζω να υπάρχει τίποτα χειρότερο ή καλύτερο στην εκφορά του δημόσιου λόγου. Γιατί τώρα η τροπολογία; Έχετε τεράστια εμπειρία, κύριε Λοβέρδο, για να ξέρετε ότι τώρα αρχίζουν οι εξεταστικές περίοδοι και πρέπει να ρυθμιστούν και οι περίοδοι, πότε αρχίζουν τα μαθήματα, οι αίθουσες κ.λπ.. Γι' αυτό και δεν το βάλαμε στον νόμο που θα καταθέσουμε, ελπίζω…
Και γιατί δεν το είχε φέρει ο κ. Φίλης ή η κ. Αναγνωστοπούλου και το φέρνετε τώρα εσείς;
Τώρα, με ρωτάτε ένα πράγμα, για το οποίο δεν μπορώ να απαντήσω. Με συγχωρείτε που σας απαντάω έτσι. Τι θα πει «γιατί δεν το είχε φέρει;». Το φέρνουμε και νομίζω να χειροκροτήσετε το γεγονός ότι το φέρνουμε. Και το φέρνει η ίδια η Κυβέρνηση και θα είναι η ρύθμιση με μεγάλη σαφήνεια. Είναι στον νόμο που θα καταθέσουμε σε λίγες μέρες. Πραγματικά, χαιρετίζω και το γεγονός ότι επί δικής σας Υπουργίας «ωρίμασε», όπως λέτε, μια αυτονόητη τελικά διάταξη. Πέραν τούτου, το καταθέτουμε σήμερα, για να λύσουμε ένα τεχνικό πρόβλημα των φοιτητριών, των φοιτητών και των πανεπιστημίων. Σας ευχαριστώ.
Σας ευχαριστούμε, κύριε Υπουργέ. Τον λόγο έχει ο ειδικός αγορητής της Ένωσης Κεντρώων κ. Μάριος Γεωργιάδης.
Κύριε Πρόεδρε, σας παρακαλώ. Μπορώ να έχω τον λόγο να κάνω μια ερώτηση για την τροπολογία;
Σας παρακαλώ. Είναι κάτι το οποίο δεν είναι κατανοητό σε ό,τι αφορά την τροπολογία και θέλετε να ερωτήσετε τον Υπουργό; Ή θα γίνει μια γενική ερώτηση τώρα;
Υπάρχει μια αντίφαση, την οποία θα ήθελα να επισημάνω.
Αντίφαση σε τι; Στην ίδια την τροπολογία;
Υπάρχει μια αντίφαση για το αυτοδιοίκητο των πανεπιστημίων.
Εντάξει, έχετε τον λόγο για ένα λεπτό, για διευκρίνιση επί της τροπολογίας.
Κύριε Υπουργέ, σε σχέση με την τροπολογία, πρώτον δεν υπάρχει όριο φοίτησης. Δεύτερον, τα πανεπιστήμια, έχοντας το αυτοδιοίκητό τους, θα έπρεπε να αποφασίζουν για τέτοια θέματα. Με αυτήν την τροπολογία μένουν στην άκρη. Τρίτον, για ποιον λόγο, μέσω αυτής της τροπολογίας, το πανεπιστήμιο μετατρέπεται σε ένα διαρκές εξεταστικό κέντρο; Κύριε Πρόεδρε, αυτά ήθελα να μεταφέρω ως προβληματισμό στον Υπουργό. Να έχουμε την απάντησή του, για να ξέρουμε και εμείς πώς θα τοποθετηθούμε επί της τροπολογίας. Ευχαριστώ.
Κύριε Υπουργέ, θέλετε να πείτε κάτι;
Κύριε Αμυρά, αυτά τα ερωτήματα δεν είναι διευκρινιστικά. Αυτά τα ερωτήματα είναι για να συζητήσουμε για δύο εικοσιτετράωρα, εάν θέλετε. Θα έχουμε τεράστια ευκαιρία να τα συζητάμε. Προτείνω, λοιπόν, να μπει αυτή η τροπολογία, για να λύσει άμεσα αυτό το πρόβλημα. Για το θέμα του αυτοδιοίκητου, όντως να δούμε τι παραπάνω πράγματα μπορούν να πάρουν τα πανεπιστήμια, για να ενισχυθεί η αυτοδυναμία τους. Γι' αυτό θα το καταθέσουμε σε μονιμότερη ρύθμιση στον νόμο. Τα υπόλοιπα που είπατε είναι προφανώς μία άποψη, την οποία θα έχουμε καιρό να τη συζητήσουμε.
Κύριε Αμυρά, νομίζω ότι έγινε κατανοητό. Τώρα να δώσουμε τον λόγο στον κ. Γεωργιάδη.
Κύριε Πρόεδρε, θα μπορούσα να έχω τον λόγο;
Κυρία Παπανάτσιου, καταλαβαίνω την επιθυμία σας να υποστηρίξετε τις τροπολογίες.
Δεν υπάρχει πρόβλημα. Καλύτερα να μιλήσει η Υπουργός, να υποστηρίξει τις τροπολογίες.
Κύριε Γεωργιάδη, παραχωρείτε τη θέση σας;
Ό,τι θέλετε.
Δεν είναι ό,τι θέλω εγώ. Εγώ οφείλω να ρωτήσω εσάς. Ωραία, επειδή βλέπω ότι ήρθε και η κ. Φωτίου, να δώσουμε τον λόγο στους Υπουργούς να υποστηρίξουν τις τροπολογίες και μετά να συνεχίσουμε με τον κύκλο των ειδικών αγορητών. Έχετε τον λόγο, κυρία Παπανάτσιου.
Με την τροπολογία 891 κάθε ενδιαφερόμενος, που ζητάει την εγγραφή του στο οικείο μητρώο ως ασφαλιστικός ή αντασφαλιστικός διαμεσολαβητής, σύμφωνα με τις διατάξεις του άρθρου 3, είχε την υποχρέωση να έχει αποδεικτικό φορολογικής ενημερότητας του άρθρου 12. Ερχόμαστε, με την προτεινόμενη διάταξη, να αντικαταστήσουμε τη φράση «αποδεικτικό φορολογικής ενημερότητας του άρθρου 1» με τη φράση «πράξη διοικητικού προσδιορισμού φόρου εισοδήματος, η οποία…». Όσον αφορά την τροπολογία 893, με τις διατάξεις ρυθμίζονται θέματα που προκύπτουν από τις συμβάσεις παροχής υπηρεσιών μεταξύ των παραχωρησιούχων και των αντισυμβαλλόμενων των κρατικών χρηστών, στα πλαίσια των συμβάσεων παραχώρησης, που αφορούν στην αναβάθμιση, συντήρηση, διαχείριση και λειτουργία Περιφερειακών Αεροδρομίων Κρήτης, Ηπειρωτικής Ελλάδας και Ιονίου. Δεύτερον, στην αναβάθμιση, συντήρηση, διαχείριση και λειτουργία Περιφερειακών Αεροδρομίων Αιγαίου, όπως αυτές κυρώθηκαν με τα άρθρα 215 και 216 αντίστοιχα του ν.4389/2016. [[Στο σημείο αυτό την Προεδρική Έδρα καταλαμβάνει ο Δ΄ Αντιπρόεδρος της Βουλής κ. ΝΙΚΗΤΑΣ ΚΑΚΛΑΜΑΝΗΣ]] Συγκεκριμένα, προς τον σκοπό της ομοιόμορφης αντιμετώπισης των ζητημάτων επίλυσης των διαφορών, που αναφύονται μεταξύ των κρατικών χρηστών και των παραχωρησιούχων κατά την εκτέλεση των Συμβάσεων Παροχής Υπηρεσιών, προβλέπεται ρητώς ότι όλες οι διαφορές θα υπάγονται σε διαιτησία, σύμφωνα με τις προβλέψεις της αντίστοιχης σύμβασης παραχώρησης. Στην τροπολογία 894 παραχωρείται για σαράντα έτη αναδρομικά από 07-07-1998, η χρήση του δημοσίου ακινήτου ΑΒΚ 976 της περιοχής Λαυρίου, στην Ομοσπονδία Συλλόγων Υπουργείου Οικονομικών - ΟΣΥΟ - , με αντάλλαγμα το ποσό που ήδη έχει καταβάλει η Ομοσπονδία κατά τα προβλεπόμενα στην με αριθμό 1070789/07-07-1998 κοινή απόφαση των Υπουργών Εθνικής Οικονομίας και Οικονομικών, προκειμένου να συνεχιστεί απρόσκοπτα η λειτουργία της ήδη εγκατεστημένης παιδικής κατασκήνωσης για τα παιδιά των υπαλλήλων του Υπουργείου Οικονομικών. Με την τελευταία τροπολογία 895, παρατείνεται μέχρι την 7-2-2017 η προθεσμία της παραγράφου 5 του άρθρου 58 του ν.4446/2016 για την υπαγωγή στη ρύθμιση των διατάξεων των άρθρων 57-61 του ανωτέρου νόμου, προκειμένου να δοθεί στους φορολογούμενους ικανός χρόνος υπαγωγής σε αυτή. Είναι για την εθελούσια αποκάλυψη. Ευχαριστώ, κύριε Πρόεδρε.
Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, είκοσι πέντε μαθητές και μαθήτριες και δύο εκπαιδευτικοί συνοδοί τους από το 10ο Δημοτικό Σχολείο Αθηνών. Η Βουλή τούς καλωσορίζει. [[Χειροκροτήματα απ' όλες τις πτέρυγες της Βουλής]] Ακούστε τώρα, κύριοι συνάδελφοι, για να βάλουμε μια τάξη στα πράγματα. Επειδή είναι εδώ η κ. Φωτίου και για να μην την κρατήσω μία ώρα, θα της δώσω για πέντε λεπτά τον λόγο, για να μιλήσει για την τροπολογία της. Με τις παρεμβάσεις της κυρίας Υφυπουργού, ήδη ολοκληρώθηκαν οι τροπολογίες, γιατί μίλησε και ο κ. Γαβρόγλου. Επομένως, έχουμε πλήρη εικόνα. Τώρα θα μιλήσει η κ. Φωτίου, μετά τελειώνουμε με τους τρεις ειδικούς αγορητές, τον κ. Γεωργιάδη, τον κ. Δανέλλη, τον κ. Παπαχριστόπουλο και ξεκινάμε με τους Κοινοβουλευτικούς Εκπροσώπους, εάν και όποιοι θέλουν. Εγώ θα ρωτήσω και όποιος θέλει, θα μιλήσει. Διαφορετικά, θα ρωτήσω την κυρία Υπουργό εάν θέλει να ξεκινήσει την ομιλία της εκείνη, μετά τους ειδικούς αγορητές, και μετά πάμε εναλλάξ, ένας Κοινοβουλευτικός Εκπρόσωπος, ένας ομιλητής. Είναι μόνο έξι οι ομιλητές, άρα θα πάμε ένας - ένας και θα κλείσει η συνεδρίαση. Συμφωνούμε με αυτήν τη διαδικασία;
Κι έχει ζητήσει τον λόγο και ο φίλος μου, ο κ. Μπαλαούρας, για μια τροπολογία. Τον γράψαμε στον κατάλογο έξτρα και θα του δώσουμε τον λόγο να την υπερασπιστεί. Έχετε τον λόγο, κυρία Φωτίου είτε από το Βήμα είτε από τη θέση σας, για πέντε λεπτά.
Δεν χρειάζεται, κύριε Πρόεδρε. Σας ευχαριστώ πολύ. Δεν θα χρειαστώ πέντε λεπτά, προφανώς. Δύο λεπτά θα ήθελα, γιατί είναι θέμα πάρα πολύ γνωστό σε όλους σας. Γνωρίζετε πολύ καλά ότι το Κοινωνικό Εισόδημα Αλληλεγγύης, το οποίο έχουμε ψηφίσει και ήταν να αρχίσει από 1-1-2017, δεν άρχισε. Θα αρχίσει, όμως, το τελευταίο δεκαήμερο, τώρα δηλαδή. Έχουν ολοκληρωθεί όλες οι διαδικασίες και οι τεχνικές και προχωράμε στην ενημέρωση, πλέον, όλων των πολιτών, με όλο το υλικό. Άρα, καθυστερήσαμε αυτόν τον μήνα. Για να μην αφήσουμε αυτόν τον μήνα ακάλυπτες όλες τις ευάλωτες αυτές ομάδες, οι οποίες θα μπουν στο ΚΕΑ αμέσως μετά, επεκτείνουμε την κάρτα σίτισης για έναν μήνα, για τον Ιανουάριο. Αυτό είναι το άρθρο 1. Το άρθρο 2 αναφέρεται στην κάρτα σίτισης, όπου δεν υπήρχαν, εξαιρούνταν, οι τριάντα πιλοτικοί δήμοι του ΚΕΑ. Άρα, και στους τριάντα δήμους του ΚΕΑ θα γίνει επέκταση για έναν μήνα, κάρτα σίτισης για τους διακόσιους ενενήντα πέντε, τριάντα δήμοι για έναν μήνα. Και το τρίτο άρθρο είναι οι πολυσυζητημένες Δομές Φτώχειας που αφορούν τους εξήντα έξι δήμους από τους τριακόσιους είκοσι πέντε σε όλη την Ελλάδα. Οι Δομές Φτώχειας, ξέρετε, είναι το παλιό πρόγραμμα ΕΣΠΑ, για το οποίο έχετε ψηφίσει όλοι εδώ τις παρατάσεις. Πέντε φορές κάναμε παράταση για τις Δομές Φτώχειας από τότε που έληξε το πρόγραμμα. Έχουμε δώσει 25 εκατομμύρια για τις Δομές Φτώχειας για όλους αυτούς τους μήνες. Όπως ξέρετε, επίσης, δίνουμε άλλη μια παράταση δύο μηνών, με την ευχή, με την προσδοκία - και με την παρακολούθηση από πάνω που κάνουμε σε κάθε δήμο πια, γιατί έχουν ενταχθεί τα Κέντρα Κοινότητας και οι Δομές Φτώχειας σε όλη την Ελλάδα σε πολλούς δήμους, διακόσιους πενήντα πλέον - ότι θα έχουμε ολοκληρώσει μέχρι το τέλος του Φεβρουαρίου και θα αρχίσουν οι προσλήψεις. Βεβαίως, δεν γίνονται την ίδια μέρα, κύριε Πρόεδρε, αλλά με έναν ετεροχρονισμό ανάμεσα στους δήμους. Άρα καλύπτουμε γι' αυτό το διάστημα και τις Δομές Φτώχειας. Σας ευχαριστώ.
Ωραία.
Κύριε Πρόεδρε, μια ερώτηση μπορώ να κάνω;
Διευκρινιστική, υποθέτω, επί των όσων είπε η κ. Φωτίου. Ορίστε, έχετε τον λόγο.
Ακριβώς και μόνο γι' αυτό. Κυρία Φωτίου, εντάξει για το θέμα του εγγυημένου εισοδήματος. Συμφωνούμε. Για το πρώτο θέμα, σχετικά με τις Δομές Φτώχειας, γιατί λέτε «έναν μήνα»;
Δύο μήνες. Μέχρι τις 28 Φεβρουαρίου.
Δεν θα σας φτάσει. Και θα έρθετε πάλι για τροπολογία.
Δεν γίνεται.
Γιατί δεν λέτε έξι μήνες; Εμείς θα συμφωνήσουμε.
Να απαντήσω, κύριε Πρόεδρε;
Καθίστε, κύριε Λοβέρδο. Απαντήστε, κυρία Υπουργέ.
Κύριε Λοβέρδο, όπως ξέρετε, αυτά είναι χρήματα του κρατικού προϋπολογισμού, που βάζουμε τώρα στις Δομές Φτώχειας. Κάθε φορά κάνουμε αγώνα για να τα βρούμε. Δεν τα έχει το Υπουργείο μου. Και κάθε φορά, με βάση τα όσα βρίσκουμε, επεκτείνουμε. Αυτό είναι το ένα. Δεύτερον, η ενεργοποίηση των Κέντρων Κοινότητας είναι υποχρέωσή μας, όπως ξέρετε, από τα ευρωπαϊκά προγράμματα υλοποίησης της ΕΣΚΕ. Είναι κομμάτι του εθνικού μηχανισμού, που επίσης ψηφίσατε και το κόμμα σας ψήφισε. Ο εθνικός μηχανισμός δομείται και με τα Κέντρα Κοινότητας. Τα Κέντρα Κοινότητας είναι απολύτως απαραίτητο να λειτουργούν όσο το δυνατόν γρηγορότερα. Τι έχει συμβεί; Έχουν εγκριθεί από τις περιφέρειες όλα τα προγράμματα των δήμων, που τα έχουν μέχρι στιγμής υποβάλει. Έχουν εγκριθεί και αυτήν τη στιγμή είμαστε σε όλους τους δήμους έτοιμοι - με διαφορετικούς βαθμούς ετοιμότητας - για προκήρυξη των θέσεων μέσω ΑΣΕΠ, όπως ξέρετε καλά. Σε διακόσια πενήντα τέσσερα κέντρα κοινότητας επτακόσιες θέσεις μέσω ΑΣΕΠ. Στις Δομές Φτώχειας άλλες επτακόσιες θέσεις, με διαδικασίες πάλι ΑΣΕΠ. Όλα είναι έτοιμα. Δεν μπορούμε αυτήν τη στιγμή να το κάνουμε έξι μήνες. Το έξι μήνες μάς βγάζει πολύ έξω από τον προϋπολογισμό και δεν θα φτάσουμε τους έξι μήνες.
Γι' αυτό σας το λέμε, μήπως δεν προλάβετε. Δεν το λέμε για εμάς.
Καταλαβαίνω τι λέτε, αλλά έχουμε δει και το άλλο, ότι κάθε φορά που δίνουμε μια επέκταση, ολιγωρούν οι δήμοι. Είναι διαδικασίες που, όπως ξέρετε καλά, είναι δύσκολες, επειδή υπάρχει η διαδικασία του ΑΣΕΠ. Εμείς δεν παίρνουμε τους ανθρώπους με ΜΚΟ, όπως έγινε από το προηγούμενο ΕΣΠΑ - και το ξέρετε καλά εσείς - που είναι γρήγορη η διαδικασία. Εμείς τους παίρνουμε, δυστυχώς ή ευτυχώς,…
Κυρία Υπουργέ, είναι κατανοητό. Εξάλλου, ο κ. Λοβέρδος δεν διαφωνεί επί της ουσίας. Το είπε για να διευκολύνει μην τυχόν και δεν σας φτάσει ο χρόνος και χρειαστεί να ξαναψηφίσουμε τροπολογία. Εσείς είπατε ένα σκεπτικό που, εν μέρει είναι σωστό, να μην νιώθουν οι δήμοι χαλαροί. Ίσως το «μέχρι τέλος Μαρτίου» να έλυνε το πρόβλημα. Δείτε το αυτό. Αντί για 28 Φεβρουαρίου, κυρία Φωτίου, να βάλουμε 30 Μαρτίου, με την ευχή να έχετε τελειώσει εντός του Φεβρουαρίου.
Είναι πιο λογικό αυτό που λέτε.
Το παραπάνω «δεν χαλάει τη μανέστρα». Το λιγότερο είναι που θα χρειαστεί και πάλι τροπολογία. Δείτε το και μας λέτε. Τελειώσαμε, λοιπόν, με αυτό. Τον λόγο έχει ο κ. Μάριος Γεωργιάδης.
Ευχαριστώ, κύριε Πρόεδρε. Καλημέρα σε όλους τους συναδέλφους. Κύριε Λοβέρδο, ακούστηκαν πολλά για την τροπολογία. Σε έναν - δύο μήνες μπορεί να έχουμε εκλογές και θέλουν να έχουν προλάβει να τα δώσουν τα λεφτά, οπότε πολύ πιθανόν να είναι και αυτή η απάντηση, για να χαριτολογήσουμε λίγο. Να ξεκινήσω με την τροπολογία, κι εγώ με τη σειρά μου, με γενικό αριθμό 894 και ειδικό 129, σχετικά με την περιβόητη παραχώρηση για σαράντα έτη, αναδρομικά από το 1998, ενός δημοσίου ακινήτου στην Ομοσπονδία Συλλόγων Υπουργείου Οικονομικών για τη δημιουργία παιδικής κατασκήνωσης για παιδιά των υπαλλήλων, κάτι που ήδη λειτουργεί. Φυσικά, δεν είμαστε αντίθετοι σε κάτι τέτοιο, σε αυτή καθ'αυτήν την παραχώρηση και κατά το παρελθόν έχει καταβληθεί και κάποιο τίμημα. Αυτό, όμως, που προκαλεί και τον κάθε καλόπιστο είναι ότι με την παράγραφο 2, όχι μόνο νομιμοποιούνται οι μέχρι σήμερα δασικές καταπατήσεις, αλλά προτρέπει και τους διαχειριστές της εγκατάστασης να προβούν εκ νέου σε όποιες δασικές καταπατήσεις επιθυμούν, δίνοντας μάλιστα εντολή στις δασικές αρχές να τους νομιμοποιήσουν. Θαυμάστε τώρα - για όσους δεν έχουν διαβάσει την τροπολογία - αόριστη διατύπωση: «Οποιαδήποτε επιπρόσθετη κατασκευή ή επέμβαση στο δάσος, που εξυπηρετεί τη λειτουργία των συγκεκριμένων παιδικών κατασκηνώσεων, πραγματοποιείται στο εξής κατόπιν έγκρισης της δασικής αρχής». Τι θα πει «Οποιαδήποτε επιπρόσθετη κατασκευή»; Πώς μπορεί να επιτρέπεται εκ των προτέρων παρέμβαση σε οποιαδήποτε δασική έκταση; Ποιος θα κρίνει πραγματικά την εξυπηρέτηση γι' αυτήν την εγκατάσταση και γιατί αυτό να αναφέρεται σε έναν νόμο; Δηλαδή τι μας λέει γενικά αυτή τη στιγμή ο ΣΥΡΙΖΑ για κάθε μελλοντικό ενδιαφερόμενο; Καταπάτησε όσο περισσότερο μπορείς και στο τέλος κάτι μπορεί και να σου μείνει. Αυτή δεν νομίζω να είναι η ηθική της «πρώτη φορά Αριστεράς», εκτός κι αν έτσι θέλετε να το περάσετε στον κόσμο. Και δεν σταματάτε εδώ. Στην ουσία χθες, ο Πρωθυπουργός παραδέχθηκε ότι στο εξής ο ΔΟΛ θα λειτουργεί υπό την αιγίδα και την επιστασία του ΣΥΡΙΖΑ. Το καλό της υπόθεσης είναι ότι ίσως να διασωθούν και κάποιες θέσεις εργασίας για αυτή την πάρα πολύ δύσκολη περίοδο που διανύουμε, για τους εργαζόμενους του συγκροτήματος τουλάχιστον. Το πολύ κακό, όμως, έως φαιδρό είναι ότι αύριο - μεθαύριο θα οριστεί κάποια πολυμελής επιτροπή από την Κυβέρνηση ΣΥΡΙΖΑ - ΑΝΕΛ, στην οποία θα αποφασιστούν διορισμοί μερικών δεκάδων ή και εκατοντάδων συριζαίων, που θα βαφτιστούν δημοσιογράφοι, αρχισυντάκτες, διευθυντές σύνταξης και πάει λέγοντας. Με αυτή τη μέθοδο διευρύνονται οι ορίζοντες για την κρατική βιομηχανία παραγωγής σανού, δηλαδή της μόνης πρωτογενούς παραγωγής, που ανθεί σε αυτή τη χώρα. Διότι στην ουσία, χθες δεν συζητήθηκε τίποτα αναφορικά με το αγροτικό. Όπως βλέπετε, λοιπόν, αυτή η παραγωγή θα προσφέρεται πλέον σε μια βελτιωμένη και αναβαθμισμένη μορφή, με την έγκριση και τη σφραγίδα του ΔΟΛ. Μάλιστα, γίναμε και μάρτυρες του εξής φαινομένου. Την κυβέρνηση που έκλεισε την ΕΡΤ - και αναφέρομαι στη Νέα Δημοκρατία - , που έστειλε στον δρόμο δύο χιλιάδες οικογένειες, χθες την έπιασε ο πόνος για τους εργαζόμενους του ΔΟΛ, λέγοντας ότι πριν από λίγους μήνες η Κυβέρνηση δεν ενδιαφερόταν για τα κανάλια που θα κλείσει και τους εργαζόμενους που θα μείνουν στον δρόμο. Δηλαδή, μιλάμε για τέτοιον λαϊκισμό μέσα στο Κοινοβούλιο κατά τη διάρκεια της χθεσινής ημέρας! Απευθύνομαι και στους δυο σας, δηλαδή, στα δύο μεγάλα κόμματα: Εσείς μας κυβερνάτε όλα αυτά τα χρόνια και εσείς έχετε καταντήσει τη χώρα μας έρμαιο των δανειστών. Υπάρχει, όμως, και ένα πραγματικά πολύ καλό στοιχείο από την όλη υπόθεση. Η πλειοψηφία εδώ και μήνες ανεβάζει τους τόνους σχετικά με πραγματικά ή δήθεν φοβερά και τρομερά πράγματα και ευρήματα κατά τη διάρκεια της εξεταστικής επιτροπής για τη δανειοδότηση των κομμάτων και των ΜΜΕ. Μιλάμε για δανεικά και αγύριστα κ.ο.κ, που πιθανόν να είναι και αλήθεια. Άρα, εφόσον ο Πρωθυπουργός επίσημα μας δήλωσε ότι ο ΣΥΡΙΖΑ υιοθετεί τον ΔΟΛ, για να δώσει και το καλό παράδειγμα της διαχείρισης, περιμένουμε μέχρι την άλλη εβδομάδα να μας ανακοινώσει πρόγραμμα εξόφλησης όλων των υποχρεώσεων του ΔΟΛ και του «MEGA», μέχρι το τελευταίο ευρώ. Για να τελειώνουμε, κύριοι, ο κ. Μουλόπουλος δεν είναι επιχειρηματίας. Δεν έχει χρήματα. Άρα, πρέπει να διευκρινιστεί ο ρόλος που θα παίξει στο συγκρότημα και ποιος κρύβεται από πίσω. Διαφορετικά, εύκολα κάποιος μπορεί να κατηγορήσει την Κυβέρνηση, πράγμα που βλέπετε ότι ήδη γίνεται, και κάτι τέτοιο είναι πολύ μεγάλο πρόβλημα για τη λειτουργία της δημοκρατίας. Ας περάσουμε τώρα στο προκείμενο σχέδιο νόμου. Οι ελεγκτικοί μηχανισμοί και η ομαλή λειτουργία τους είναι αυτονόητα πράγματα σε μια δυτική κοινοβουλευτική δημοκρατία. Το τρέχον νομοσχέδιο, μάλιστα, αποτελεί ευρωπαϊκή επιταγή, στην οποία έπρεπε να είχαμε συμμορφωθεί εδώ και πολύ καιρό. Θυμίζω ότι ήδη από τον περασμένο Νοέμβριο η Κομισιόν απαίτησε την εφαρμογή των κοινών κανόνων της Ευρωπαϊκής Ένωσης περί λογιστικού ελέγχου και, μάλιστα, εντός δύο μηνών. Διαφορετικά, θα μας παρέπεμπε στο Ευρωπαϊκό Δικαστήριο. Και να που είμαστε σήμερα εδώ για να το ψηφίσουμε. Αυτό αποδεικνύει ότι για μια άλλη φορά αναγκαζόμαστε να είμαστε νόμιμοι και αναγκαζόμαστε να ακολουθούμε τους αυτονόητους κανόνες της Ευρωπαϊκής Κοινότητας. Το νομοσχέδιο ζητά σε γενικές γραμμές να εναρμονίσουμε το πλαίσιο των κανόνων λογιστικού ελέγχου σε επίπεδο Ευρωπαϊκής Ένωσης. Τι θα επιτύχουμε έτσι; Περισσότερη διαφάνεια και δικαιοσύνη, τόσο στη διαδικασία ελέγχου, όσο και στις απαιτήσεις που έχουμε από τους ελεγκτές. Το ζητούμενο είναι ένα: Να ενισχυθεί η ανεξαρτησία και η αντικειμενικότητά τους κατά την άσκηση των καθηκόντων τους. Έτσι και ο ελεγχόμενος θα αισθάνεται ότι αντιμετωπίζεται τίμια από το κράτος και το κράτος θα μπορεί να αποκομίσει περισσότερα οφέλη από την αγορά. Για να καταλάβει και ο κόσμος που μας παρακολουθεί: Η Κυβέρνηση είναι εντελώς απρόθυμη να ακολουθήσει τους ευρωπαϊκούς κανόνες. Λάβετε υπόψη σας το εξής: Οι χώρες - μέλη της Ευρωπαϊκής Ένωσης έπρεπε να έχουν θέσει σε ισχύ τη συγκεκριμένη νομοθεσία σε εθνικό επίπεδο ως τις 17 Ιουνίου 2016. Η αρχική αυτή προθεσμία αγνοήθηκε από την Κυβέρνηση και η επιτροπή μάς έστειλε προειδοποιητική επιστολή τον Ιούλιο 2016. Το Νοέμβριο δεχτήκαμε αίτημα με τη μορφή αιτιολογημένης γνώμης. Αν, λοιπόν, η Ελλάδα δεν λάμβανε μέτρα εντός δύο μηνών, δηλαδή μέχρι σήμερα που βρισκόμαστε εδώ, η υπόθεση θα πήγαινε στα δικαστήρια της Ευρωπαϊκής Ένωσης.
Μέχρι τις 17 Ιανουαρίου. Σήμερα έχουμε 19 Ιανουαρίου. Και αυτή η προθεσμία έχει τελειώσει.
Σωστά, κύριε Βεσυρόπουλε, αλλά είμαστε εντός της προθεσμίας, έστω και με δύο, τρεις ημέρες καθυστέρηση. Αυτό δεν το συναντάμε βέβαια, πρώτη φορά και θα ήθελα μια ειλικρινή απάντηση. Τι από τα δύο χαρακτηρίζει την Κυβέρνηση; Ανικανότητα ή αντιευρωπαϊσμός ή μήπως και τα δύο; Γιατί εμάς κατηγορείτε ότι είμαστε με τον Σόιμπλε, αλλά τελικά τα φέρνετε όλα και τα ψηφίζετε όλα, μάλιστα. Σας το λέω για άλλη μία φορά και μάλιστα ξεκάθαρα: Η θέση της Ελλάδας είναι στην Ευρώπη. Δεν είμαστε ούτε δυτική επαρχία της Ασίας ούτε βόρεια επαρχία της Αφρικής. Έπρεπε να είσαστε όλοι περήφανοι, που βρισκόμαστε στην ευρωπαϊκή οικογένεια. Έπρεπε να είστε περήφανοι, που είστε πολίτες μιας χώρας, που έχει εμπνεύσει τα ευρωπαϊκά ιδεώδη της ελευθερίας, της δημοκρατίας και της δικαιοσύνης. Έμπρακτα, όμως, δείχνετε να ντρέπεστε για όλα αυτά. Εσείς θαυμάζετε ανελεύθερα καθεστώτα, πράγμα που ποτέ δεν κρύψατε από τις δημόσιες τοποθετήσεις σας. Θα προτιμούσατε μία απομονωμένη, μία μικρή Ελλάδα λαϊκής δημοκρατίας, μία χώρα έρμαιο, στα δικά σας χέρια και των συνεργατών σας, εντός και εκτός των συνόρων, μία μικρή αδύναμη Ελλάδα, χωρίς ατομικές ελευθερίες και ιδιωτικές πρωτοβουλίες. Εμείς όμως, ως Ένωση Κεντρώων, θέλουμε μία χώρα κανονικής δημοκρατίας, όπου οι πολίτες θα ζουν ελεύθερα και υπεύθυνα, όπου οι πολίτες θα έχουν σύμμαχο όλες τις δημοκρατίες και θα συνεργάζονται πρόθυμα σε πολιτικό επίπεδο, όχι σερνόμενoι και απειλούμενοι με δικαστήρια και πρόστιμα. Και θα προχωρήσουμε τώρα στα άρθρα του νομοσχεδίου, τα οποία είδαμε στην επιτροπή και κάναμε εκτενή αναφορά. Είδαμε ότι ο υποχρεωτικός έλεγχος επεκτείνεται και σε μικρότερες επιχειρήσεις. Εμείς ιδεολογικά, δεν είμαστε αντίθετοι στο να ελέγχονται από ορκωτούς λογιστές ακόμη και μικρότερες επιχειρήσεις απ' αυτές που προβλέπονται στο νομοσχέδιο. Η διαφάνεια και η κοινωνική λογοδοσία βρίσκονται στις πρώτες μας προτεραιότητες και γι' αυτό είμαστε και θετικοί με το εν λόγω νομοσχέδιο. Όμως, το σημαντικότερο ερώτημα που τίθεται είναι: Όταν αυξάνετε τη φορολογία ιδιαίτερα στις επικερδείς επιχειρήσεις, όταν βάζετε ένα σωρό φόρους και εισφορές στον ιδιωτικό τομέα, όταν ακόμα και την κοινωνική ασφάλιση την εκλαμβάνετε ως φόρο, όταν συγκεντρωτικά πάνω από 60% του εισοδήματος ενός ιδιώτη περιέρχεται στα χέρια του κράτους κάθε χρόνο, όταν αυτός ο ιδιώτης δεν βρίσκει ούτε ένα σύστημα υγείας της προκοπής ούτε ένα κατάλληλο σύστημα παιδείας ούτε την εθνική ασφάλεια δεδομένη, πώς περιμένετε να αντεπεξέλθει στις υποχρεώσεις του και σε ποια ελεγκτική διαδικασία; Όταν φέρνετε τις υποχρεώσεις στα ύψη και ταυτόχρονα επιβάλλετε αυστηρούς ελέγχους, τότε ένα πράγμα θα συμβεί: Κλείσιμο επιχειρήσεων, ανεργία, και μειωμένα φορολογικά έσοδα για το κράτος. Οι αυστηροί κανόνες ελέγχου έχουν απόδοση όταν υπάρχει ένα δίκαιο φορολογικό σύστημα. Ποτέ δεν στέριωσαν αυστηροί κανόνες σε μία κοινωνία γεμάτη αδικία και διακρίσεις ανάμεσα στις κοινωνικές τάξεις. Εσείς έχετε κάνει σύνθημα το ότι ο ιδιώτης επιχειρηματίας είναι εχθρός και λαμόγιο και ο δημόσιος τομέας είναι ο άγιος, που πρέπει να προσκυνάμε και να του κάνουμε όλα τα χατίρια. Εμείς δεν ανήκουμε σε αυτή τη θρησκεία, που θέλετε να μας επιβάλετε. Εμείς θεωρούμε ότι οι πολίτες είναι ισότιμοι απέναντι στο κράτος και όλοι μεταξύ τους. Έχουμε πει ότι πρέπει να καθαρίσει το δημόσιο από τους αργόμισθους και να παραμείνουν οι παραγωγικοί και αυτοί που τιμούν τα χρήματα των φορολογούμενων πολιτών. Δεν γίνεται να έχουμε δημόσιους υπαλλήλους δύο ταχυτήτων. Δεν γίνεται να ξενυχτάνε οι υπάλληλοι της Βουλής, με τα κατεπείγοντα που μας φέρνετε και από την άλλη επιτήδειοι κομματικοί ακόλουθοί σας να απολαμβάνουν καφεδάκι στο καφενείο. Ακόμη και αν το κράτος ευθύνεται για την χρεοκοπία της χώρας μας, το ίδιο το κράτος δεν μπόρεσε να ανταποκριθεί στις υποχρεώσεις του. Το ίδιο το κράτος δημιούργησε ένα τεράστιο έλλειμμα, με τις υπέρογκες παροχές, τους εξωφρενικούς μισθούς, τις παχυλές συντάξεις των τελευταίων δεκαετιών. Και αντί το κράτος να περιοριστεί, αντί να εξαφανίσει τις παθογένειές του, κοιτάζει να εξαφανίσει όλους τους υπολοίπους. Και εσείς περιμένετε, μέσα σε αυτό το πολεμικό κλίμα, ο ιδιώτης επιχειρηματίας και επαγγελματίας να είναι το αιώνιο θύμα, η αιώνια πηγή εσόδων για ένα αδιαφανές και σπάταλο κράτος. Εάν δεν το θέλει ο ιδιώτης, θα βρει χιλιάδες τρόπους να διαφύγει και των ελέγχων και των υποχρεώσεών του. Και εσείς, αντί να καλλιεργήσετε τη θέληση του πολίτη να πληρώσει, κοιτάζετε να του επιβάλλετε περισσότερες υποχρεώσεις και περισσότερους ελέγχους. Αυτή είναι η ίδια αδιέξοδη συνταγή, η ίδια καταστροφική πολιτική των τελευταίων δεκαετιών. Δεν περιμένουμε να αλλάξετε κάτι εσείς, όσο και αν πουλήσατε ελπίδα ούτε περιμένουμε να αλλάξει η επόμενη μονοκομματική ή ολιγοκομματική κυβέρνηση. Στο ίδιο πλαίσιο κινούνται και ορισμένες τροπολογίες, που φέρατε. Χαρακτηριστική είναι η περίπτωση της παράτασης υπαγωγής στην εθελούσια αποκάλυψη εισοδημάτων. Εδώ δηλώνετε εμμέσως ότι ο μόνος τρόπος για να αυξήσετε τα φορολογικά σας έσοδα είναι οι απειλές στους φορολογούμενους: «Πείτε μας τι μαύρα χρήματα έχετε, γιατί αν δεν μας το πείτε, θα σας τα πάρουμε όλα». Έτσι φαντάζεστε το κράτος εσείς; Να στηρίζει τα φορολογικά έσοδα, χτίζοντας ένα προφίλ κράτους γκάνγκστερ; Αυτές οι πρωτοβουλίες, σε εμάς προσωπικά θυμίζουν κάποιες αμερικάνικες ταινίες, όπου υπάρχει ο καλός και ο κακός αστυνομικός, «μίλα τώρα, γιατί μετά θα είναι αργά». Είναι δυνατόν το κράτος να έχει τέτοιο πρόσωπο; Υποτίθεται ότι το κράτος οφείλει να διασφαλίζει τη γνώση της φορολογητέας περιουσιακής κατάστασης των πολιτών του εντός της ελληνικής επικράτειας. Τόσα εργαλεία έχετε, τόση τεχνογνωσία από την Ευρωπαϊκή Ένωση και τους διεθνείς θεσμούς, τις απειλές γιατί τις θέλετε; Επίσης, φέρνετε σε τροπολογία την παράταση για έναν μήνα, όπως ανέφερε η Υπουργός προηγουμένως, του Κοινωνικού Εισοδήματος Αλληλεγγύης, σε τριάντα δήμους. Αυτές οι ενέργειες καταπολέμησης της ανθρωπιστικής κρίσης είναι πρόγραμμα που επιδοτείται, όπως πολύ σωστά αναφέρθηκε, από το ΕΣΠΑ. Τι ακριβώς έχετε κάνει εσείς σε επίπεδο κράτους, για να αντιμετωπίσετε την ανθρωπιστική κρίση; Το ότι βολεύετε καθημερινά αργόμισθους σε πιθανές γραμματείες και οργανισμούς δημοσίου το θεωρείτε έργο; Το ότι σπαταλάτε ακόμη και χρήματα της Ευρωπαϊκής Ένωσης για τα μεταναστευτικά hot spots σε δυόμισι χιλιάδες υποτιθέμενους εργαζόμενους, που ποτέ δεν ανέλαβαν καθήκοντα, το θεωρείτε και αυτό έργο; Για τις σαράντα χιλιάδες Έλληνες άστεγους, που τους έχετε παρατήσει μέσα στα χιόνια και στο κρύο, τι έχετε κάνει, τι περιμένετε να γίνει και από ποιον; Από τις ΜΚΟ και τους δήμους; Αυτοί περιμένετε να μοιράσουν κουβέρτες και φαγητό; Συνεχώς σας εγκαλούμε δημόσια γι' αυτό το θέμα και όλες οι ερωτήσεις που έχουμε κάνει έχουν καταλήξει σε κάποιο συρτάρι, στην καλύτερη των περιπτώσεων, ενός υπουργικού γραφείου. Αυτή είναι η πρόνοια της Αριστεράς; Αυτό μάθατε στα εγχειρίδια του Μαρξ και του Ένγκελς; Να αγνοείτε όσους έχουν ανάγκη και να επιδοτείτε με τριχίλιαρα συντάξεων τους υπαλλήλους στις ΔΕΚΟ; Μπράβο σας! [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Τελειώνω σε ένα λεπτό, κύριε Πρόεδρε, και ευχαριστώ για την ανοχή. Όπως γνωρίζετε, είναι η πρώτη κοινοβουλευτική περίοδος για την Ένωση Κεντρώων. Έχουμε απογοητευτεί από την απροθυμία μιας Κυβέρνησης δυτικού κράτους να εφαρμόσει τις διεθνείς συνθήκες, που είναι υποχρεωμένη να εφαρμόσει. Έχουμε απογοητευτεί που, ενώ θεωρούσαμε την ευρωπαϊκή μας ομαλή συνύπαρξη κεκτημένο κατόρθωμα, η Ελληνική Κυβέρνηση δείχνει απρόθυμη να συμμεριστεί αυτές τις αξίες. Η απροθυμία σας για μεταρρυθμίσεις και συμπόρευση με τα ευρωπαϊκά δεδομένα σε ένα μόνο συμπέρασμα μας οδηγεί στο ότι η αποκλειστική λύση είναι μια κυβέρνηση τεχνοκρατών ευρείας κοινοβουλευτικής αποδοχής. Σωτήρες δεν υπάρχουν πια, μεσσίες δεν υπάρχουν πια, «τους πάτησε το τρένο» μαζί με τους μάγκες, που έλεγε και το τραγούδι. Σταματήστε να ονειρεύεστε ότι είστε ένας απ' αυτούς και ωριμάστε επιτέλους! Διαφορετικά, θα βρεθούμε στο περιθώριο της ιστορίας. Όπως είναι γνωστό, έχουμε υπερψηφίσει επί της αρχής και των άρθρων το σχετικό σχέδιο νόμου και θα τοποθετηθούν αναλυτικά τόσο ο ομιλητής μας, ο κ. Σαρίδης, όσο και ο Κοινοβουλευτικός μας Εκπρόσωπος, ο κ. Μεγαλομύστακας, κατά τη διάρκεια της συζήτησης. Ευχαριστώ πολύ.
Τον λόγο έχει ο ειδικός αγορητής από το Ποτάμι κ. Δανέλλης.
Ευχαριστώ, κύριε Πρόεδρε. Κυρίες και κύριοι συνάδελφοι, συζητούμε σήμερα την ευρωπαϊκή οδηγία 2014/56 του Ευρωπαϊκού Κοινοβουλίου και του Συμβουλίου της 16ης Απριλίου 2014, που στην πραγματικότητα τροποποιεί μια προηγούμενη οδηγία της 17ης Μαΐου 2006 και συγκεκριμένα την οδηγία 2006/43. Η εν λόγω οδηγία θα πρέπει να διευκρινιστεί πως είχε ενσωματωθεί στην ελληνική νομοθεσία με τον ν.3693/2008, που αφορούσε στην εναρμόνιση μεταξύ ευρωπαϊκών κρατών των κανόνων, που διέπουν τους ελεγκτικούς μηχανισμούς των οικονομικών οντοτήτων. Η παρούσα οδηγία επιδιώκει έτι περαιτέρω την επικράτηση κοινών ελεγκτικών προτύπων σε όλες τις χώρες της Ένωσης, βάσει των οποίων διενεργούνται οι υποχρεωτικοί έλεγχοι στις ενοποιημένες οικονομικές καταστάσεις των επιχειρήσεων, καταργώντας ουσιαστικά τον ν.3693 του 2008. Ο προφανής σκοπός είναι να επιτευχθεί ακόμα μεγαλύτερη σύγκλιση των οικονομικών καταστάσεων, που εκδίδουν όλες οι ευρωπαϊκές επιχειρήσεις, έτσι ώστε να ενισχύσουμε την εμπιστοσύνη των δυνητικών επενδυτών και να βελτιώσουμε την ποιότητα των υποχρεωτικών ελέγχων, επιτρέποντας την ορθή απεικόνιση της οικονομικής κατάστασης μιας επιχείρησης. Σε αυτό το πλαίσιο, το νομοσχέδιο επιχειρεί να ενισχύσει και τη δημόσια εποπτεία των ορκωτών ελεγκτών λογιστών, όπως και των ελεγκτικών εταιρειών, να ελέγξει τους ελεγκτές κατ' ουσία και να εδραιώσει την ανεξαρτησία της Eπιτροπής Λογιστικής Τυποποίησης και Ελέγχων, τη γνωστή ΕΛΤΕ, ως αρχή δημόσιας εποπτείας. Γι' αυτό τον λόγο και η συζητούμενη οδηγία φέρνει νέους όρους και προϋποθέσεις, που αφορούν τη χορήγηση της άδειας ασκήσεως επαγγέλματος του ορκωτού ελεγκτή λογιστή, όπως και τον τρόπο λειτουργίας των ελεγκτικών εταιρειών. Για να γινόμαστε πιο κατανοητοί, οι επιχειρήσεις που υπόκεινται σε έλεγχο από ορκωτούς λογιστές ή τις αντίστοιχες εταιρείες, δεν αρκεί μόνο να φαίνονται κερδοφόρες και υγιείς, αλλά και να είναι, γιατί πολλές φορές κατά το παρελθόν είδαμε επενδυτές να τοποθετούν τα χρήματά τους σε επιχειρήσεις«κουφάρια, επιχειρήσεις που ωστόσο, λόγω ελλιπών και διαβλητών ελέγχων, παρουσίαζαν στοιχεία οικονομικής ευρωστίας, που ουδόλως αντιστοιχούσαν στην πραγματική τους κατάσταση. Συζητούμε, λοιπόν, ένα τεχνικό νομοσχέδιο, που ωστόσο έχει μεγάλη σημασία για την προστασία του δημοσίου συμφέροντος, αλλά και πιο συγκεκριμένα για όσους θέλουν να επενδύσουν χρήματα στη χώρα μας. Και παρ' ότι η τεχνική του φύση πιθανόν να απωθεί σε πρώτο χρόνο τον πολίτη, θα πρέπει να επισημάνουν πως μιλάμε για την πραγματική οικονομία και αυτή κάθε άλλο παρά αδιάφορη είναι για τον καθένα μας. Αλλά και με μία άλλη ανάγνωση, το νομοσχέδιο μάς επιβάλλει να δούμε στην πραγματική τους διάσταση τις πολυεθνικές ελεγκτικές εταιρείες, εταιρείες εγνωσμένου κύρους, που ως τώρα παρέμεναν στο απυρόβλητο, λόγω ονόματος και μόνο, γιατί δεν πρέπει να ξεχνούμε πως η στόχευση του ελέγχου των ελεγκτικών εταιρειών αφορά κυρίως τις λεγόμενες «Big Four», εταιρείες - κολοσσούς, που η χρηματοπιστωτική κρίση έφερε στην επιφάνεια αδυναμίες στη λειτουργία τους, που μαθηματικά οδηγούσαν σε στρεβλώσεις της αγοράς, που πλήρωσαν ακριβά πολίτες και επενδυτές. Άλλωστε, είναι γνωστό πως η συγκεκριμένη αγορά είναι μία αγορά ολιγοπωλιακού χαρακτήρα και συνακόλουθα έντονης σύγκρουσης συμφερόντων. Επιπρόσθετα, το συζητούμενο νομοσχέδιο ορίζει τα απαραίτητα προσόντα των ελεγκτών. Θέτει το πλαίσιο διεξαγωγής των σχετικών επαγγελματικών εξετάσεων και πιστοποιήσεων και επανακαθορίζει νέους όρους και προϋποθέσεις για την εγγραφή τους στο δημόσιο μητρώο. Τα πενήντα τέσσερα άρθρα, τα οποία διαρθρώνονται σε δώδεκα κεφάλαια, ακολουθούν την αρχική μορφή της οδηγίας και ως εκ τούτου, δεν έχουμε κανένα πρόβλημα να υπερψηφίσουμε αυτήν την οδηγία, έτσι όπως ενσωματώνεται στην ελληνική νομοθεσία, μένοντας βεβαίως, και συνεπείς στη στάση που τηρούμε για τις ευρωπαϊκές οδηγίες, που το Ελληνικό Κοινοβούλιο καλείται να επικυρώσει. Παρ' όλα αυτά, θέλω να σταθώ, κυρία Υπουργέ, σε ένα ζήτημα που νομίζω ότι πρέπει να επανεξεταστεί, γιατί χρήζει περαιτέρω διευκρίνισης. Δεν μπορεί μία ελεγκτική εταιρεία, η οποία διαθέτει θυγατρικές ή έμμεσα συνδεδεμένες εταιρείες, να ελέγχει και παράλληλα να κάνει και τον λογιστικό και φορολογικό έλεγχο μέσω των θυγατρικών της. Θα πρέπει να υπάρχουν διακριτοί ρόλοι στις λειτουργίες αυτές, έτσι ώστε να εξασφαλίζεται η αντικειμενικότητα και η διαφάνεια των διαδικασιών. Αλλά και στο άρθρο 42, που εμφανίζεται αλλαγμένο σε σχέση με το αντίστοιχο της διαβούλευσης, θα πρέπει να ξαναδούμε ορισμένα σημεία, γιατί καλώς ή κακώς, τα οικονομικά μεγέθη της Ελλάδας είναι διαφορετικά από τον μέσο όρο της Ευρωπαϊκής Ένωσης και εκεί όπου μιλούμε για μια μικρή επιχείρηση, στα καθ' ημάς θεωρείται μεγάλη επιχείρηση. Έτσι, για παράδειγμα, το όριο των 4 εκατομμυρίων ενεργητικό και κύκλου εργασιών 8 εκατομμυρίων με πενήντα άτομα ως εργαζομένους που χαρακτηρίζει τη μικρή επιχείρηση στην Ευρώπη, για τη χώρα μας είναι μια μεγάλη επιχείρηση. Μια τέτοια επιχείρηση δεν είναι δυνατόν να εξαιρείται από τους ελέγχους, γιατί έτσι περιορίζεται σημαντικά ο αριθμός των υπό έλεγχο επιχειρήσεων. Αξίζει, νομίζω, να ξαναδείτε το θέμα και να προσαρμόσετε τα όρια, σύμφωνα με τα ελληνικά δεδομένα. Είναι στη διακριτική μας ευχέρεια. Κυρίες και κύριοι συνάδελφοι, κλείνοντας δεν μπορώ παρά να μην αναφερθώ, βεβαίως, σε μία πάγια τακτική. Για άλλη μια φορά γινόμαστε μάρτυρες του γνωστού μοτίβου της νομοθέτησης, όπου η ψήφιση μιας ευρωπαϊκής οδηγίας γίνεται Δούρειος Ίππος για πληθώρα ως επί το πλείστον, άσχετων τροπολογιών, που ώρα με την ώρα αυξάνονται, όπως είδαμε και σήμερα. Το να προσπαθείς να ενσωματώσεις επιμέρους ευρωπαϊκές οδηγίες στην ελληνική έννομη τάξη, δίχως να ακολουθείς τις ευρωπαϊκές πρακτικές καλής νομοθέτησης, είναι, αν μη τι άλλο, αντιφατικό. Σας ευχαριστώ.
Κι εγώ σας ευχαριστώ για την εξοικονόμηση χρόνου, κύριε Δανέλλη. Τον λόγο έχει ο ειδικός αγορητής από τους Ανεξάρτητους Έλληνες κ. Παπαχριστόπουλος.
Ευχαριστώ, κύριε Πρόεδρε. Εγώ θα συνηγορήσω σε πάρα πολλά που άκουσα από τον προηγούμενο αγορητή, τον κ. Δανέλλη. Ελέγχων και ελεγχόμενος δεν συμβιβάζονται, όπως επίσης τα όρια μιας μικρής ή μεγάλης επιχείρησης διαφοροποιούνται ανά έθνος. Νομίζω ότι έκανε την παρατήρηση και ο κ. Κουτσούκος και νομίζω ότι είναι κάτι που πρέπει να το λάβουμε υπόψη, τουλάχιστον σαν ειδικό θέμα. Εδώ θέλω να πω το εξής: Θυμάμαι πριν από λίγο καιρό τους ορκωτούς λογιστές σε ένα δήμο - δεν θέλω να πω ποιόν - για τον οποίον εγώ έκανα επίκαιρη ερώτηση εδώ μέσα. Πάντα με το τεκμήριο της αθωότητας - το δικαστήριο θα αποφασίσει σε τελική ανάλυση - οι ορκωτοί λογιστές έκαναν όχι απλώς μια φοβερή δουλειά, αλλά μια σπουδαία δουλειά και στην κυριολεξία, έβγαζαν στη φόρα απίστευτα πράγματα που συνέβαιναν στο συγκεκριμένο δήμο. Συνεπώς, η δουλειά των ορκωτών λογιστών είναι κάτι πολύ σοβαρό και νομίζω ότι διασφαλίζει, όχι μόνο το κύρος των αποφάσεών τους, αλλά κυρίως την προθυμία ή μη ενός επενδυτή να έρθει να επενδύσει σε μια χώρα. Έχει μεγάλη σημασία γι' αυτόν να είναι σωστοί οι έλεγχοι. Αν πράγματι αυτός είναι ένας σοβαρός επενδυτής, πρέπει να βγαίνει αυτό από τον έλεγχο που του γίνεται. Συνεπώς, είναι αμφίδρομη αυτή η σχέση. Δεν είναι μόνο, δηλαδή, να ελέγξουμε τους ορκωτούς, που μπορεί να έχουν με τον χ τρόπο επηρεαστεί, οικονομικό ή άλλον, αλλά είναι και η αξιοπιστία της απόφασής τους, των ελέγχων τους σε σχέση με τον επενδυτή. Ένας σοβαρός επενδυτής, το καταλαβαίνετε, αν μυρισθεί ότι οι έλεγχοι είναι τύποις, δεν έρχεται να επενδύσει. Συνεπώς, θεωρώ ότι είναι πάρα πολύ σημαντικό το σημερινό θέμα, ειδικά σε μια χώρα σαν τη δικιά μας, που ξέρουμε ότι στην κυριολεξία καίγεται για επενδύσεις. Επίσης, θέλω να επισημάνω το εξής: Κάποιοι άλλοι ορκωτοί λογιστές - δεν ξέρω πώς τους λένε και ποιος τους ελέγχει - που είναι οι περίφημες εταιρείες αξιολόγησης, η «ΜOODY'S”, η “FITCH” κ.λπ. - μπορούν με μία απόφασή τους να ταράξουν και να τινάξουν το τραπεζικό σύστημα μιας χώρας στον αέρα και να κουνήσουν συθέμελα την οικονομία της χώρας. Θα ήθελα μια απάντηση σε αυτό. Πιστεύω, δηλαδή, ότι η Ευρωπαϊκή Ένωση πρέπει να προχωρήσει κι άλλο. Συμφωνούμε σε όλα. Πρέπει να γίνονται σκληροί έλεγχοι στους ορκωτούς λογιστές και στις εταιρείες, επίσης, που μπορεί να είναι ελέγχων και ελεγχόμενος. Να τα δούμε όλα αυτά και να προχωρήσουμε λίγο, γιατί η χώρα μας έχει πληρώσει ακριβά κάποια σωστή ή μη αποτίμηση του προγράμματος, που ήδη διανύουμε εδώ και επτά χρόνια και δεν βγαίνει με τίποτα. Όσοι νόμιζαν ότι θα βγει, διαψεύδονται, μέρα με την ημέρα. Είναι ηλίου φαεινότερο ότι αυτό το πρόγραμμα που συντάξανε για μας - δεν έχει σχέση με τους ορκωτούς λογιστές, αλλά το νιώσαμε στο πετσί μας - δεν βγήκε και φτωχοποιούνται ολόκληρες κοινωνίες, για να μην πω χώρες ολόκληρες, από αυτές τις λάθος εκτιμήσεις. Συνεπώς, είναι ένα ωραίο πρώτο βήμα. Θα συμφωνήσω με την κριτική του αγορητή της Νέας Δημοκρατίας. Καλά κάνει. Αργήσαμε, ναι. Θα μπορούσαμε να το κάνουμε λίγο νωρίτερα, ξέρετε, όμως, ότι λειτουργούμε κάτω από συνθήκες πίεσης, μερικής οικονομικής ασφυξίας και δεν είναι όλα εύκολα. Δεν είναι κάτι που λες «τώρα το ξεκινάω και το τελειώνω». Εγώ δεν θέλω να πω περισσότερα. Θέλω να μιλήσω για δυο τροπολογίες. Ήμουν δέκτης μάλιστα της τροπολογίας των φοιτητών, που είναι επί πτυχίω και οι οποίοι πραγματικά καιγόντουσαν και έπρεπε να γίνει. Αν δεν έγινε πριν, κακώς δεν έγινε. Θα μπορούσε να είχε γίνει, αλλά ήταν κάτι που έπρεπε να έχει γίνει. Εμείς τουλάχιστον, το στηρίξαμε από την πρώτη φορά, γιατί ήρθαμε σε επαφή με αυτά τα παιδιά, όπως επίσης και η τροπολογία της κ. Φωτίου. Νομίζω ότι είναι ανθρώπινο. Πάντα πέφτεις έξω στους χρόνους. Εντάξει, θα μπορούσε από 1η Ιανουαρίου να ισχύσει, αλλά νομίζω ότι και αυτή είναι επιβεβλημένη, γιατί αυτό το κοινωνικό επίδομα αλληλεγγύης δεν το παίρνουν ούτε δέκα ούτε δεκαπέντε χιλιάδες άνθρωποι. Το παίρνουν γύρω στις εφτακόσιες χιλιάδες άνθρωποι, οι οποίοι δεν έχουν στον ήλιο μοίρα και μέχρι χθες αυτοί οι άνθρωποι ήταν ή στα συσσίτια της εκκλησίας ή στα συσσίτια των δήμων ή στους κάδους απορριμμάτων. Λυπάμαι που το λέω. Δεν είναι πολλά τα χρήματα. Είναι από 200 ευρώ μέχρι 400 ευρώ, ανάλογα την οικογενειακή τους κατάσταση. Δεν είναι έκτακτο, δεν είναι εφάπαξ, είναι μηνιαίο και δεν έχει καμμία σχέση και το λέω γι' αυτούς που με ακούνε αυτή τη στιγμή και καλά θα κάνουν να πάνε γρήγορα στις κοινωνικές υπηρεσίες των δήμων, στα ΚΕΠ. Πολύ σύντομα, οι διακόσιες πενήντα τέσσερις κοινότητες, όπου θα γίνουν σε δήμους άνω των δέκα χιλιάδων - που είναι οι πιο πολλοί, φαντάζομαι - θα ενημερωθούν γι' αυτό το επίδομα. Θα ήθελα τελειώνοντας, επειδή πάλι άκουσα κινδυνολογίες, καταστροφολογίες και χαρακτηρισμούς, να θυμίσω τα εξής: Σύμφωνα με οικονομολόγους, που δεν έχουν σχέση με την Ελλάδα, η χώρα αυτή τη στιγμή με ένα ελάχιστο ποσοστό, τελειώνει με ανάπτυξη το 2016- μικρό, ελάχιστο, αλλά είναι ανάπτυξη - και το 2017 όλοι σχεδόν οι οικονομολόγοι του πλανήτη προβλέπουν ανάπτυξη στη χώρα, άλλος μικρότερη, άλλος μεγαλύτερη. Μπορεί μερικοί να μην προβλέπουν το 2,7% ή το 3%, αλλά προβλέπουν ανάπτυξη από τουλάχιστον 1,8% και πάνω. Επίσης, θα ήθελα να θυμίσω ότι η Τράπεζα της Ελλάδος δέχθηκε πρόσφατα μια διορθωτική κίνηση από την Ευρωπαϊκή Κεντρική Τράπεζα, που δείχνει ότι η ρευστότητά της πάει καλά. Δεν είπαμε ότι λύθηκε το θέμα των τραπεζών, αλλά ότι πάει καλά. Είναι 4,2 δισεκατομμύρια, για όσους ξέρουν από νούμερα, για τη ρευστότητα των ελληνικών τραπεζών, που δεν χρειάζονται. Επίσης, θέλω να θυμίσω ότι η αγνώστου προέλευσης «MOODY'S», που, όμως, λύνει και δένει στον πλανήτη, στο παγκόσμιο στερέωμα, ενώ λέει ότι ο μέσος όρος ανάπτυξης όλων των χωρών της Ευρωπαϊκής Ένωσης θα κυμανθεί γύρω στο 1,3%, για τη χώρα μας προβλέπει πολύ πιο μεγάλη ανάπτυξη, γύρω στο 1,8%, 1,9%. Επίσης, θέλω να θυμίσω - και είναι απάντηση, γιατί ακούω από το πρωί ως το βράδυ μιζέρια, κινδυνολογία, καταστροφολογία και κυρίως διαστρέβλωση - ότι γύρω στα 6 δισεκατομμύρια έχουν επιστρέψει από τα σεντούκια στις τράπεζες. Επίσης, θέλω να θυμίσω ότι τα δεκαετή ομόλογα είναι σταθερά και έχουν μια πτωτική τάση. Ξέρουμε όλοι ότι αν περάσουν το ψυχολογικό όριο των έξι μονάδων, κάτι σημαίνει αυτό. Επίσης, θέλω να θυμίσω τα εξής για τις εξαγωγές: Έδωσε δέκα κριτήρια ο κ. Παπαδημητρίου, ο Υπουργός Οικονομίας, που δείχνουν ότι η χώρα μπαίνει πραγματικά σε μια άλλη φάση. Κύριε Πρόεδρε, πόσο χρόνο έχω;
Έχετε πολύ χρόνο, κύριε Παπαχριστόπουλε. Συνεχίστε.
Ολοκληρώνω, κύριε Πρόεδρε. Δεν έχω παράπονο. Σε αυτή τη συγκυρία είναι εγκληματική κίνηση να γίνει οτιδήποτε άλλο και να μην τελειώσει η δεύτερη αξιολόγηση. Η αίσθηση όσων παρακολουθούν τα γεγονότα από κοντά είναι η εξής: Δεν παραβλέπει κανείς ότι η ομάδα Σόιμπλε καιροφυλακτεί. Όμως, θέλω να θυμίσω ότι το τελευταίο «πραξικόπημα» που έκανε με τα βραχυπρόθεσμα, εξέπληξε πολλούς από τους δεκαεννέα φίλους στην Ευρωζώνη, με εξαίρεση τις Βαλτικές χώρες, που πάντα ήταν σύμμαχοί του και τρεις, τέσσερις άλλες, που δεν είναι πολύ δυνατές οικονομικές οντότητες, όπως η Φινλανδία, για παράδειγμα, που είναι εναντίον μας, είναι το 1/8 σε οικονομία από ό,τι είναι η Γαλλία, που είναι δεύτερη, και το ένα τόσο της Ιταλίας που είναι τρίτη. Τι θέλω να πω; Χώρες, όπως η Ιρλανδία, το Βέλγιο, η Γαλλία, η Ιταλία, η Κύπρος, η Πορτογαλία, ακόμα και η Ισπανία, έχουν καταλάβει ότι δεν μπορεί μια χώρα να κερδίζει -100 δισεκατομμύρια μπήκαν το 2016 στην οικονομία της Γερμανίας - και όλοι οι άλλοι να φτωχοποιούνται. Πιστεύω ότι είναι σύμμαχος σε αυτό το πράγμα. Πιστεύω ακόμα ότι τα τρομοκρατικά χτυπήματα σε όλη την Ευρώπη, εκτός από την Ελλάδα, ένας Ερντογάν απρόβλεπτος και απελπισμένος, κατά τη γνώμη μου, σε μια χώρα που πραγματικά είναι όαση σταθερότητας και ασφάλειας και δημοκρατίας - το τονίζω το «δημοκρατίας» - που φορτώθηκε στην πλάτη της και το φοβερό μεταναστευτικό πρόβλημα των προσφύγων και των οικονομικών μεταναστών και μετά το γεγονός ότι η Ιταλία δοκιμάζεται σε επίπεδο τραπεζικού συστήματος, το Brexit, ο Τραμπ, όλα αυτά είναι καινούριοι παίκτες και παράγοντες στις παγκόσμιες ισορροπίες. Θέλω να πιστεύω ότι η ομάδα Σόιμπλε δεν θα υπερισχύσει και δεν θα γίνει το απονενοημένο διάβημα. Είναι 5-10% η πιθανότητα αυτή, αλλά είναι υπαρκτή. Δεν την αρνείται κανένας. Ναι, καθυστέρησε η αξιολόγηση. Καθυστέρησε, γιατί πραγματικά γίνεται διαπραγμάτευση, γιατί έπρεπε να δοθούν σε αναξιοπαθούντες αυτά τα 617 εκατομμύρια ευρώ. Εγώ λέω ότι δεν είναι τίποτα. Πρέπει να δοθούν τα 700 εκατομμύρια ευρώ της κ. Φωτίου σε ανθρώπους που βρίσκονται κάτω από το όριο της φτώχειας. Και κάποιος πρέπει να πληροφορήσει αυτούς τους ανθρώπους που απεργάζονται διάφορα σχέδια ότι οι μισοί Έλληνες μπορεί να μην είναι κάτω από τα όρια της φτώχειας, τα αγγίζουν όμως. Συνεπώς, η λογική πάνω από όλα πρέπει να επικρατήσει και θα επικρατήσει. Πιστεύω ότι η δεύτερη αξιολόγηση θα τελειώσει. Εγώ παρακολούθησα για επτά ώρες χθες τη συνεδρίαση που είχαμε εδώ στην οποία, δυστυχώς, πολύ λίγα ακούστηκαν για το αγροτικό, όπου - ας με συγχωρήσει ο φίλος μου ο κ. Αποστόλου - ο φουκαράς ο Αποστόλου, αφού ξόφλησε τα 3 δισεκατομμύρια ευρώ που χρωστάγανε, αφού δεν έφαγε κανένα πρόστιμο αυτά τα δύο χρόνια, αφού ήδη δίνει στους αγρότες 3,7 και άλλα πολλά - δεν ακούστηκαν αυτά - μπαίνει η χώρα σε άλλους ρυθμούς. Τελειώνοντας, θα πω ότι είναι πολύ σημαντικό ότι εμείς εδώ στη Βουλή - και είναι προς τιμήν τους ότι το ψηφίσανε και τα κόμματα της Αντιπολίτευσης - ψηφίσαμε την ηλεκτρονική υπογραφή, ψηφίσαμε στην κινητικότητα τη μια στάση - όχι δύο μήνες και εξήντα υπογραφές - ψηφίσαμε το πλαστικό χρήμα και έρχονται και άλλα, γιατί πιστεύω ότι η χώρα πρέπει να αλλάξει και θα αλλάξει. Κάποιοι - λυπάμαι που το λέω - θέλουν να την κρατήσουν σε ομηρία. Είναι κωμικό και αστείο γεγονός επειδή ένας συνταξιούχος δημοσιογράφος, που δούλευε στο Βήμα πάνω από είκοσι χρόνια, εγκαλείται…
Τριάντα.
Δεν ξέρω πόσα είναι.
Έτσι λέει ο ίδιος.
Μακάρι να είναι παραπάνω. Εγώ λέω λιγότερα.
Να τελειώνουμε, γιατί τώρα μιλάμε για θέματα που είναι έξω από το νομοσχέδιο.
Τέλειωσα, κύριε Πρόεδρε και ζητάω συγγνώμη.
Κύριε Κουτσούκο, μη διακόπτετε τον κ. Παπαχριστόπουλο.
Κι εγώ έχω ασχοληθεί. Τι σχέση έχω; Λέτε ότι είναι τριακόσιοι εργαζόμενοι. Δεν πρέπει κάτι να γίνει για αυτούς; Ήταν, πραγματικά, αποστομωτική η απάντηση του Πρωθυπουργού χθες: «Ελάτε μαζί με διαφάνεια να ρυθμίσουμε το θέμα των ΜΜΕ που τόσο πολεμήθηκε». Η «μιντιακή δικτατορία», δυστυχώς, πολέμησε τόσο πολύ ένα νόμο που δεν βγήκε αντισυνταγματικός. Ένα άρθρο του βγήκε. Και αυτό γιατί κωλυσιεργούσε η Αξιωματική Αντιπολίτευση - όχι κανένας άλλος - επί πέντε μήνες. Το ξέραμε, το ΕΣΡ έπρεπε να το κάνει. Το ξέραμε πρώτοι. Δεν θέλω να πω περισσότερα. Ευχαριστώ.
Τελειώσαμε με τους ειδικούς αγορητές. Η κυρία Υπουργός θέλει να κάνει νομοτεχνικές βελτιώσεις. Δεν χρειάζεται να τις αναγνώσετε, κυρία Υπουργέ. Απλά πείτε δύο λέξεις και τις καταθέτετε για να φωτοτυπηθούν και να μοιραστούν και μετά συνεχίζουμε. Η κυρία Υπουργός δεν θέλει να πάρει τον λόγο τώρα. Θέλει να μιλήσουν οι έξι συνάδελφοι και ύστερα. Αυτό σημαίνει ότι οι Κοινοβουλευτικοί Εκπρόσωποι έχουν δικαίωμα να πάρουν τον λόγο όποτε θέλουν. Αν θέλουν να περιμένουν να μιλήσει η κυρία Υπουργός, εντάξει. Αν δεν θέλουν, εντάξει και πάλι.
Να μιλήσει η κυρία Υπουργός και μετά.
Ωραία, εντάξει. Ήδη σας γράφω εσάς, κύριε Δένδια. Ο κ. Λοβέρδος θα μου πει τι θέλει, αν θέλει να ακούσει την κυρία Υπουργό ή όχι.
Μετά, κύριε Πρόεδρε
Εντάξει, μετά, επομένως σας βάζω στο νούμερο δύο. Ο κ. Μαντάς έχει ζητήσει να μιλήσει τελευταίος γιατί του έτυχε κάτι. Ορίστε, κυρία Υφυπουργέ, μιλήστε για τις νομοτεχνικές βελτιώσεις.
Οι περισσότερες νομοτεχνικές βελτιώσεις είναι κάποιες διορθώσεις του κειμένου. Θα αναφερθώ όμως σε δύο - τρία πραγματάκια που πρέπει να πω. Στο τέλος του άρθρου 44 προστίθεται μια παράγραφος ως εξής: «Με απόφαση του Υπουργού Οικονομικών μπορούν να ορίζονται οντότητες ως οντότητες δημοσίου συμφέροντος κατά την έννοια του παρόντος, πέραν εκείνων των περιπτώσεων των παραγράφων α΄ έως γ΄ της παραγράφου 12, με γνώμονα τη φύση των δραστηριοτήτων τους, το μέγεθός τους, τον ορισμό των απασχολουμένων σε αυτές και άλλα παρεμφερή κριτήρια». Ένα δεύτερο σημαντικό, με βάση αυτά που ειπώθηκαν από πολλούς συναδέλφους, είναι ότι η τήρηση των αρχείων που προβλέπονται για τους ορκωτούς ελεγκτές λογιστές και τις ελεγκτικές εταιρίες που διενεργούν ελέγχους σε οντότητες μη δημοσίου συμφέροντος, ισχύει για χρονικό διάστημα πέντε ετών από την παραγωγή των εν λόγω εγγράφων ή πληροφοριών. Ένα τρίτο που θα ήθελα να αναφέρω είναι για το άρθρο 52. Αυτό αφορά τους ασκούμενους ορκωτούς ελεγκτές. Όσον αφορά την παράταση, το «2016» αντικαθίσταται με το «2018».
Παρακαλώ πολύ να φωτοτυπηθούν και να διανεμηθούν στους εισηγητές και στους Κοινοβουλευτικούς Εκπροσώπους και σε όποιον άλλο συνάδελφο, βεβαίως, θέλει. Πριν μπούμε στον κατάλογο των ομιλητών, θα δώσω τον λόγο για δύο λεπτά στον κ. Μπαλαούρα, ο οποίος έχει υποβάλει παράκληση να μιλήσει για μια τροπολογία. Κύριε Μπαλαούρα, έχετε τον λόγο για δύο λεπτά. Πήρα εγώ την ευθύνη για να σας δώσω τον λόγο. Δεν ρώτησα τους συναδέλφους. Σας παρακαλώ, μην ξεπεράσετε τον χρόνο.
Ευχαριστώ, κύριε Πρόεδρε. Η τροπολογία αυτή έχει κατατεθεί από εξήντα τρεις Βουλευτές. Θα αναφέρω επιγραμματικά τι συμπεριλαμβάνει το πνεύμα της. Όταν ο ασφαλισμένος του ΟΓΑ συμπληρώσει το 67ο έτος της ηλικίας του και κάνει αίτηση για συνταξιοδότηση, εάν ο ΟΓΑ διαπιστώσει ότι κακώς ασφαλίστηκε αρχικά στον ΟΓΑ ή στην πορεία διέκοψε το αγροτικό του εισόδημα - για παράδειγμα, έχει ένας χωράφια, κάνει πέντε - δέκα χρόνια το αγροτικό επάγγελμα και τα καλλιεργεί και μετά τα νοικιάζει και αυτός συνεχίζει να είναι ασφαλισμένος στον ΟΓΑ - με τις παλιές διατάξεις τού κόβει την ασφάλιση. Του επιστρέφει τα λεφτά, αλλά δεν παίρνει σύνταξη και μένει μετέωρος αυτός ο άνθρωπος. Αυτό το πρόβλημα λύνει χοντρικά η τροπολογία. Σταματάω εδώ. Θέλω, όμως, κύριε Πρόεδρε - δεν ξέρω διαδικαστικά πώς γίνεται - να διορθωθεί ένα λάθος σε μια ημερομηνία στην αιτιολογική έκθεση.
Διορθώστε το λάθος και βάλτε μονογραφή, αφού την υπογράφετε και δώστε τη στα Πρακτικά να φωτοτυπηθεί και να διανεμηθεί.
Αντί για 31 Δεκεμβρίου 2016 είναι 30 Ιουνίου 2017.
Ο συνεργάτης μου επίσης με ενημερώνει ότι εκτός από αυτό που σας είπα, πρέπει να το μονογράψει και η κυρία Υπουργός, εφόσον κάνει δεκτή την τροπολογία. Εάν δεν την κάνει, δεν έχει σημασία.
Μάλλον θα την κάνει δεκτή.
Ωραία. Επομένως, να τη μονογράψετε εσείς και η κυρία Υπουργός και μετά να την καταθέσετε. Ευχαριστώ πολύ. [[Χειροκροτήματα από την πτέρυγα της Νέας Δημοκρατίας]] Ξεκινάμε με τον κ. Δημαρά. Μετά θα συνεχίσουμε με την κ. Καραμανλή και μετά με τον κ. Δένδια. Κύριε Δημαρά, έχετε τον λόγο.
Ευχαριστώ, κύριε Πρόεδρε. Κυρίες και κύριοι συνάδελφοι, οι Υπουργοί κι εμείς ως Βουλευτές έχουμε υποχρέωση απέναντι στον ελληνικό λαό να περιφρουρήσουμε το δημόσιο συμφέρον, δηλαδή τα χρήματα των Ελλήνων, κύριε Μπαλαούρα, από εκείνους που τα επιβουλεύονται. Αυτό δεν έγινε στο παρελθόν ή έγινε πλημμελώς. Γνωρίζουμε όλοι ότι ανώνυμες εταιρείες, κυρίως πολύ μεγάλες, πτώχευαν, ενώ ταυτόχρονα τα αφεντικά πλούτιζαν. Προφανώς, κάποιοι δεν έκαναν καλά τη δουλειά τους ή κάποιοι τα έκαναν «καλά» για την «κονομισιά» σε βάρος του δημοσίου συμφέροντος, δηλαδή σε βάρος του κάθε έντιμου φορολογούμενου πολίτη. Υπήρχαν - και υπάρχουν ακόμη - προβλήματα στον έλεγχο των επιχειρήσεων. Συζητάμε για τις ανώνυμες εταιρείες, όχι βέβαια όλες, αλλά για πάρα πολλές. Ιδιαίτερα το πρόβλημα σε βάρος του δημοσίου ήταν - και πιθανώς είναι ακόμη - στις εταιρείες που κινούνταν με μεγάλα δάνεια τραπεζών και ευρωπαϊκά κονδύλια. Από τον μη έλεγχο ή τον πλημμελή έλεγχο προέκυπταν, πρώτον, αποφυγή φορολόγησης με τεχνητή εμφάνιση ζημιών ή απόκρυψη μεγάλου μέρους των κερδών τους. Δεύτερον, είχαμε μεθοδευμένες πτωχεύσεις που τυπικά όλα εμφανίζονταν νομότυπα, αλλά μεγάλα ποσά με υπερτιμολογήσεις και άλλα τεχνάσματα πήγαιναν στις τσέπες των ιδιοκτητών των μεγαλοστελεχών. Ποιοι πλήρωναν τη νύφη; Οι εργαζόμενοι, οι προμηθευτές και οι τράπεζες. Και όταν εδώ λέμε «τράπεζες» εννοούμε τους μικρομετόχους, γιατί ξέρουμε ότι οι τράπεζες έχουν διασπαρμένες μετοχές. Δεν υπάρχει ένας ιδιοκτήτης. Όμως, τελικά με τις ανακεφαλαιοποιήσεις των τραπεζών τα πλήρωσε ο ελληνικός λαός και δυστυχώς, κυρία Καραμανλή, θα τα πληρώνουν οι επόμενες γενιές, τα παιδιά μας και τα εγγόνια μας. Αυτές οι δόλιες πτωχεύσεις που φαίνονταν τυπικά εντάξει, τελικά μεταφέρθηκαν στις επόμενες γενιές. Γι' αυτό έχουμε όλοι ευθύνη να καταργήσουμε αυτά τα φαινόμενα ή τουλάχιστον να τα περιορίσουμε στο ελάχιστο. Όλα αυτά τα παιχνίδια των όσων κομπιναδόρων και αητονύχηδων έπληξαν τον ελληνικό λαό, επιτέλους πρέπει να σταματήσουν! Με τον νόμο που ψηφίζουμε και με άλλα μέτρα πρέπει να θωρακίσουμε το συμφέρον των πολιτών και το μέλλον της χώρας και των νέων ανθρώπων. Προτείνω, λοιπόν, από τον διάλογο προέκυψε να ενσωματωθούν όλες οι θετικές προτάσεις που ακούστηκαν από Βουλευτές και φορείς, ώστε να κλείσουμε όσο γίνεται τα «παραθυράκια» ή να τα περιορίσουμε σε πολύ μεγάλο βαθμό. Από τις παρατηρήσεις που ακούστηκαν, εκτιμώ ότι μερικές είναι σωστές και νομίζω, κυρία Υπουργέ, ότι θα πρέπει να υλοποιηθούν. Πρώτον, πρέπει να ξεκαθαριστεί ότι οι λογιστικές επιχειρήσεις δεν πρέπει να είναι και ελεγκτικές και λογιστικές. Ο διπλός ρόλος μπορεί να δημιουργήσει προβλήματα. Δεύτερον, πρέπει να χαμηλώσουν κάπως τα όρια, ώστε να ελέγχονται και χαμηλότερες επιχειρήσεις με μικρότερους τζίρους, κύκλους εργασιών και ενεργητικό. Τρίτον, στο άρθρο 21 παρ. 6, που αφήνεται να εννοηθεί κάπως αόριστα ότι μπορεί να δέχονται «μικρά δώρα» οι ελέγχοντες και μένει να εξηγηθεί τι είναι «μικρό δώρο», νομίζω ότι πρέπει να είμαστε ξεκάθαροι: Πρέπει να φύγει αυτή η παράγραφος και κανένα δώρο, ούτε μικρό ούτε μεγάλο και δοσοληψία μεταξύ ελέγχοντος και ελεγχομένου να μην επιτρέπεται. Έχω δώσει γι' αυτό και μια πρόταση για νομοτεχνική βελτίωση, όπου γράφω στην παράγραφο 6 του άρθρου 21, ότι «τα αναφερόμενα στην παράγραφο 2 του παρόντος άρθρου φυσικά ή νομικά πρόσωπα απαγορεύεται να επιδιώκουν τη λήψη ή να αποδέχονται χρηματικά ή μη χρηματικά δώρα ή διευκολύνσεις από τις ελεγχόμενες εταιρείες και νομικά πρόσωπα ή οποιεσδήποτε εταιρείες και νομικά πρόσωπα που συνδέονται με τις ελεγχόμενες εταιρείες ή τα νομικά πρόσωπα. Ομοίως απαγορεύεται να προσφέρουν οι εταιρείες ή άλλα νομικά πρόσωπα ή οποιεσδήποτε εταιρείες που συνδέονται με αυτές χρηματικά ή μη χρηματικά δώρα ή διευκολύνσεις». Επομένως, πρέπει να είμαστε καθαροί και να μην αφήνουμε κανένα παραθυράκι για μικρά ή μεγάλα δώρα. Το νομοσχέδιο σαφώς βελτιώνει πολλά πράγματα. Βέβαια, δεν κάνει καμμία επανάσταση. Είναι θετικό ότι βάσει πολλών άρθρων βελτιώνεται η εκπαίδευση των ορκωτών λογιστών. Όμως, και τα άλλα μέτρα περιορισμού και όχι εξάλειψης των εισφερομένων είναι σε πολύ θετική κατεύθυνση. Τελικά, πρέπει να πούμε ότι χρειάζεται ενημέρωση και επαγρύπνηση και των πολιτών. Πέρα από τους θεσμικά αρμόδιους, πρέπει και οι Έλληνες πολίτες να επαγρυπνούν για τα χρήματα που κλέβονται σε βάρος του ελληνικού δημοσίου και σε τελική ανάλυση αυτών των ιδίων. Κλείνω, κύριε Πρόεδρε, με το ερώτημα, τι θέλει ένας οικολόγος και ασχολείται με ορκωτούς λογιστές και επιχειρήσεις. Θέλω να πω ότι η βιώσιμη οικονομία, η οικονομία της επιβίωσης και η κοινωνία της δικαιοσύνης απαιτούν κανόνες δικαίου και περιφρούρησης από όλους τους πολίτες και τους θεσμούς του συμφέροντος της χώρας μας. Ευχαριστώ πολύ.
Κι εγώ ευχαριστώ, κύριε συνάδελφε. Η κ. Άννα Καραμανλή έχει τον λόγο.
Ευχαριστώ, κύριε Πρόεδρε. Κυρίες και κύριοι συνάδελφοι, η σημερινή συνεδρίαση διεξάγεται κάτω από τη σκιά της ωμής και απροκάλυπτης παρέμβασης της Κυβέρνησης στον χώρο του Τύπου. Η διαπλοκή της εκδοχής ΣΥΡΙΖΑ πραγματικά προκαλεί δέος. Το συντομότερο ανέκδοτο της Κυβέρνησης ΣΥΡΙΖΑ - ΑΝΕΛ ήταν το σκίσιμο των μνημονίων. Πρώτα ζήσαμε το φιάσκο με τις τηλεοπτικές άδειες, όταν η Κυβέρνηση μέσα από δάνεια της Τράπεζας Αττικής και βοσκοτόπια επιχείρησε να «πατήσει πόδι» στο τηλεοπτικό τοπίο. Στο στόχαστρό της πλέον βρίσκεται ένα ιστορικό εκδοτικό συγκρότημα. Μετά από κρυφές συναντήσεις, «γάτες Ιμαλαΐων» και υπονοούμενα για συναλλαγή έρχεται η τοποθέτηση Μουλόπουλου ως τοποτηρητή στον ΔΟΛ. Ο εκβιασμός και η εκμετάλλευση των οικονομικών προβλημάτων και των δικαστικών εκκρεμοτήτων του συγκροτήματος είναι προφανής και δεν σας τιμούν, κύριοι συνάδελφοι της Πλειοψηφίας. Και αν οι αντισυνταγματικές μεθοδεύσεις σας στην περίπτωση των καναλιών ανακόπηκαν από τη δικαιοσύνη, οι καθεστωτικές πρακτικές σας αυτή τη φορά θα αποδοκιμαστούν από την ίδια την κοινωνία. Το υπό συζήτηση νομοσχέδιο τώρα αναφέρεται στην εναρμόνιση της ελληνικής νομοθεσίας με οδηγία του Ευρωπαϊκού Κοινοβουλίου που αφορά στους υποχρεωτικούς ελέγχους των αιτήσεων και των ενοποιημένων χρηματοοικονομικών καταστάσεων. Η εν λόγω ευρωπαϊκή οδηγία θέτει ένα ολοκληρωμένο πλαίσιο των κανόνων που πρέπει να διέπουν τη διαδικασία του υποχρεωτικού ελέγχου των αιτήσεων και των ενοποιημένων χρηματοοικονομικών καταστάσεων σε επιχειρήσεις ή και σε φυσικά πρόσωπα. Αξίζει να σημειωθεί ότι οι αναθεωρημένες διατάξεις της σχετικής οδηγίας ισχύουν από το 2014 και η χώρα μας όφειλε να την ενσωματώσει στο δίκαιό της μέχρι τον Ιούνιο του 2016. Η Κυβέρνηση, όμως, επέδειξε για άλλη μια φορά τη γνωστή της ολιγωρία. Προφανώς, άλλες είναι οι προτεραιότητές της - ίσως να διοριστούν οι εναπομείναντες αδιόριστοι σύντροφοι έστω και σε hot spots - και έπρεπε να φθάσουμε στο παρά ένα και να έρθει η Ευρωπαϊκή Επιτροπή να μας χτυπήσει το καμπανάκι, για να συμμορφωθούμε με τους ευρωπαϊκούς κανόνες για τους λογιστικούς ελέγχους. Όταν αδυνατείτε να ανταποκριθείτε σε τυπικές συμβατικές υποχρεώσεις της χώρας απέναντι στην Ευρωπαϊκή Ένωση, καταλαβαίνουμε πλέον γιατί σέρνετε εδώ και μήνες την αξιολόγηση, παριστάνοντας για άλλη μια φορά τους σκληρούς διαπραγματευτές. Αυτό που δεν λέτε, όμως, είναι ότι αυτές οι «ψευτοπαλικαριές» σας και λίγο κρατούν και ακριβά κοστίζουν, φέρνοντας νέα βάρη στις πλάτες των Ελλήνων πολιτών. Η Νέα Δημοκρατία υπηρετεί διαχρονικά και με συνέπεια την ευρωπαϊκή προοπτική της πατρίδας. Συνεπώς, κάθε νομοθετική πρωτοβουλία που συμβάλλει στην ευρωπαϊκή σύγκλιση δεν μπορούμε παρά να την αντιμετωπίζουμε θετικά. Δεν μπορούμε να τη δούμε ούτε μέσα από κομματικά γυαλιά ούτε ως αφορμή για άγονη αντιπαράθεση. Υπάρχουν, όμως, στο νομοσχέδιο που φέρατε διατάξεις που απέχουν πολύ από το περιεχόμενο της ευρωπαϊκής οδηγίας και δεν υπηρετούν τους στόχους της. Στόχος της οδηγίας είναι η διαφάνεια στη χορήγηση αδειών ασκήσεως επαγγέλματος στα πρόσωπα που εκτελούν ελέγχους, η εδραίωση της ανεξαρτησίας και της αντικειμενικότητας κατά την άσκηση των καθηκόντων τους, η σύγκλιση στα ελεγκτικά πρότυπα και η θέσπιση κοινού πλαισίου για τη δημόσια εποπτεία των ελεγκτών. Η προσπάθειά σας να αναδείξετε το Σώμα Ορκωτών Ελεγκτών Λογιστών σε βασικό παράγοντα των ελέγχων με την ταυτόχρονη υποβάθμιση της Επιτροπής Λογιστικής Τυποποίησης και Ελέγχου σίγουρα δεν ευθυγραμμίζεται με τους στόχους της οδηγίας. Ειδικότερα, στο άρθρο 3 αναφέρεται ότι δικαίωμα διενέργειας υποχρεωτικού ελέγχου έχουν μόνο όσοι ορκωτοί ελεγκτές είναι μέλη του ΣΟΕΛ. Ποια είναι η ανάγκη που υπαγορεύει την υποχρεωτική ένταξη των ορκωτών ελεγκτών στο ΣΟΕΛ; Με ποια αιτιολογία αποκλείετε όσους δεν είναι μέλη, ή ενδεχομένως να θελήσουν μελλοντικά να δημιουργήσουν ένα αντίστοιχο Σώμα; Δεν δημιουργούνται έτσι συνθήκες μονοπωλίου; Η συγκεκριμένη διάταξη, επιπλέον, καθιστά ουσιαστικά απαγορευτική την άσκηση ελεύθερου επαγγέλματος για τους ορκωτούς ελεγκτές λογιστές λόγω των μεγάλων εισφορών στο ΣΟΕΛ. Τους υποχρεώνει ουσιαστικά να απασχοληθούν ως υπάλληλοι μεγάλων ελεγκτικών εταιρειών. Επίσης, το άρθρο 8 προβλέπει τη σύσταση πενταμελούς επιτροπής που θα διενεργεί τις επαγγελματικές εξετάσεις, στις οποίες τα τρία μέλη θα προτείνονται από το ΣΟΕΛ. Ούτε αυτή η διάταξη συντάσσεται με την ευρωπαϊκή οδηγία και είναι μια ακόμη περίπτωση υποβάθμισης της ΕΛΤΕ, η οποία ως ανεξάρτητο εποπτικό όργανο θα έπρεπε να έχει τον πρώτο λόγο για τις εξετάσεις. Το νομοσχέδιο προβλέπει ακόμα στο άρθρο 14 ότι η τήρηση του Δημοσίου Μητρώου, στο οποίο εγγράφονται οι ορκωτοί ελεγκτές λογιστές και οι ελεγκτικές εταιρείες για να ασκήσουν το επάγγελμά τους, μπορεί να ανατεθεί από την ΕΛΤΕ στον αρμόδιο επαγγελματικό φορέα, δηλαδή στο ΣΟΕΛ. Πρόκειται για μια ακόμη περίπτωση όπου θίγονται το κύρος και η αποστολή της ΕΛΤΕ ως εποπτικής αρχής. Για εμάς, το Δημόσιο Μητρώο θα πρέπει να είναι αποκλειστική ευθύνη της ΕΛΤΕ και βεβαίως να μην εκχωρείται. Άλλη μία διάταξη που αποκλίνει από την ευρωπαϊκή οδηγία είναι αυτή του άρθρου 33, που προβλέπει τη δυνατότητα διενέργειας ποιοτικού ελέγχου από το ΣΟΕΛ, επί των ελεγκτικών εταιρειών. Το ΣΟΕΛ, δηλαδή, θα είναι ταυτόχρονα σε θέση ελεγκτή και ελεγχόμενου σε ό,τι αφορά τις εταιρείες που είναι μέλη του, ενώ παράλληλα θα μπορεί να ελέγχει και μη μέλη του, δηλαδή τους άμισθους ανταγωνιστές του. Κυρίες και κύριοι συνάδελφοι, δεν είναι πρώτη φορά, βεβαίως, που η Κυβέρνηση χρησιμοποιεί την ενσωμάτωση μιας κοινοτικής οδηγίας στο εθνικό μας δίκαιο ως όχημα για την εξυπηρέτηση δικών της σκοπιμοτήτων. Άλλωστε μοναδικό της μέλημα εδώ και καιρό είναι το κομματικό της συμφέρον και η παραμονή στην εξουσία. Η καταστροφική πολιτική της, όμως, την έχει οδηγήσει σε αδιέξοδο. Δεν την σώζουν ούτε οι διορισμοί ούτε η επέλαση σε εφημερίδες και σε κανάλια. Είναι τόσο μεγάλη η κοινωνική οργή που έχει προκαλέσει, που σύντομα θα υποχρεωθεί σε άτακτη φυγή. Η Νέα Δημοκρατία θα ψηφίσει τις διατάξεις εκείνες που είναι σύστοιχες με την ευρωπαϊκή οδηγία. Θα καταψηφίσει, όμως, εκείνες τις διατάξεις που κινούνται πέρα και πάνω από τα όρια της ευρωπαϊκής οδηγίας. Ευχαριστώ πολύ.
Και εγώ ευχαριστώ, κυρία Καραμανλή. Τον λόγο έχει ο κ. Δένδιας ως Κοινοβουλευτικός Εκπρόσωπος της Νέας Δημοκρατίας. Μετά θα μιλήσουν ο κ. Κεγκέρογλου και ο κ. Σαρίδης και αν θέλει ο κ. Λοβέρδος, θα πάρει τον λόγο.
Η Υπουργός δεν μίλησε.
Είπε ότι θα τοποθετηθεί μετά τους ομιλητές, οπότε αν θέλετε, μένετε αμέσως μετά την κυρία Υπουργό. Αν δεν θέλετε, θα πάρει τη θέση σας ο κ. Αμυράς. Ορίστε, κύριε Δένδια, έχετε τον λόγο.
Ευχαριστώ, κύριε Πρόεδρε. Κυρία Υπουργέ, κυρίες και κύριοι συνάδελφοι, θεωρητικά δεν θα υπήρχε ανάγκη να μιλήσουν οι Κοινοβουλευτικοί Εκπρόσωποι για το υπό κρίση νομοθέτημα, διότι συνιστά ενσωμάτωση κοινοτικής οδηγίας και συνήθως σε αυτά τα θέματα υπάρχει ευρύτερη συναίνεση στη Βουλή των Ελλήνων. Εδώ όμως αναγκάζομαι να υπεισέλθω ειδικότερα, παρ' ότι τόσο ο επιμελής εισηγητής της Αξιωματικής Αντιπολίτευσης, ο κ. Βεσυρόπουλος, όσο και η κ. Καραμανλή, που μίλησε πριν, και ο κ. Φορτσάκης, ο οποίος θα μιλήσει σε λίγο, έκαναν και θα κάνουν μια πλήρη ανάλυση των διατάξεων του συγκεκριμένου νομοθετήματος. Κατ' αρχάς, κυρία Υπουργέ, όπως είπε ο εισηγητής μας, οφείλουμε να παρατηρήσουμε - δεν βαραίνει εσάς προσωπικά, είστε νέα Υπουργός, αλλά βαραίνει την Κυβέρνηση - το θέμα της καθυστέρησης. Είναι προφανές ότι εδώ θα έπρεπε να έχουμε την ενσωμάτωση τον Ιούνιο. Και όσο και αν ελέχθη στην επιτροπή - είδα τα Πρακτικά - από εσάς ότι είχε δοθεί σε διαβούλευση στις αρχές του φθινοπώρου, η πραγματικότητα είναι ότι φαίνεται να απαιτήθηκε προειδοποιητική επιστολή για να φτάσουμε στην κατάθεση νομοθετήματος και στη σημερινή συζήτηση. Δεν είναι, όμως, αυτό το μείζον, αν θέλετε. Εγώ, ειλικρινά, κυρία Υπουργέ, δεν καταλαβαίνω γιατί σε κάθε νομοθέτημα που έρχεται εδώ, η Κυβέρνηση, η κυβερνητική πλειοψηφία επιχειρεί - και πολλές φορές επιτυγχάνει - χρησιμοποιώντας τις ψήφους των συναδέλφων να ευνοήσει ένα ιδιωτικό συμφέρον, πέραν λογικής. Γιατί το κάνει; Έχει την εντύπωση ότι αθροίζοντας διάφορα μικρά συμφέροντα θα καταφέρει να διατηρήσει μια μάζα και να εμποδίσει τη δημοσκοπική της κατάρρευση; Αυτό είναι πίσω ή είναι κάτι βαθύτερο ή χειρότερο; Η Κυβέρνηση έχει χρησιμοποιήσει εναντίον όλων των πολιτικών της αντιπάλων τον όρο «διαπλοκή». Η πραγματικότητα είναι ότι αποδεικνύει σε κάθε νομοθέτημα - και μπορώ να σας το αποδείξω, άλλωστε θα κάνουμε και παρουσίαση όλων των διατάξεων που έχει κατά καιρούς εισηγηθεί η Κυβέρνηση και έχουν ψηφιστεί - ότι διαπλέκεται με κάποιο ιδιωτικό συμφέρον, το ευνοεί. Ερχόμαστε στο νομοσχέδιο στο άρθρο 3. Ελέχθη: υποχρέωση εγγραφής για χορήγηση άδειας διενέργειας ελέγχων στο Σώμα Ορκωτών Ελεγκτών Λογιστών. Εδώ τι κάνουν; Γίνεται το λάθος διότι η επωνυμία «Σώμα Ορκωτών Ελεγκτών Λογιστών» δίνει μια εικόνα θεσμικότητας. Και πράγματι, αν κοιτάξει κανείς το αρχικό προεδρικό διάταγμα, το π.δ. 226/1992 θα δει ότι επρόκειτο για νομικό πρόσωπο δημοσίου δικαίου. Εάν ήταν νομικό πρόσωπο δημοσίου δικαίου, τότε οι αντιρρήσεις μας δεν θα υπήρχαν, θα ήταν διαφορετικό το θέμα. Ξέρετε, όμως, κυρία Υπουργέ, ότι πρόκειται για νομικό πρόσωπο ιδιωτικού δικαίου, το οποίο άλλαξε με το π.δ. 121/1993. Είναι νομικό πρόσωπο ιδιωτικού δικαίου. Σας ερωτώ, λοιπόν, με ποια λογική σε ένα νομικό πρόσωπο ιδιωτικού δικαίου αποδίδεται μονοπωλιακό δικαίωμα; Ποια είναι η λογική; Κοίταξα ειλικρινά την τοποθέτησή σας στα πρακτικά της επιτροπής. Δεν το βρήκα αυτό. Έχετε να μας πείτε κάτι εσείς και η Κυβέρνηση; Μας λέτε γιατί κάνετε αυτό το χοντρό ρουσφέτι, για να σας το πω λαϊκά να το καταλαβαίνει ο κόσμος;
Υπάρχει κάποιος άλλος φορέας;
Εάν δημιουργηθεί αύριο, κυρία Υπουργέ; Εγώ σας ευχαριστώ που μου απαντάτε και δεν με πειράζει καθόλου. Αφήστε μέσα…
Μα δεν υπάρχει…
Όχι, με συγχωρείτε.
Μην κάνουμε τώρα διαλεκτική! Η μεν Υπουργός σημειώνει τα ερωτήματα και θα απαντήσει όταν τοποθετηθεί.
Κύριε Πρόεδρε, έχετε δίκιο σε αυτό. Εγώ πάντα δέχομαι ότι ο εισηγούμενος Υπουργός είναι καλών προθέσεων. Εάν το πρόβλημα της Κυβέρνησης είναι η έλλειψη, σε αυτή τη συγκυρία, εναλλακτικής πραγματικής υπαρκτής λύσης, μπορεί κάλλιστα να προβεί σε νομοτεχνική μεταβολή, να προβλέψει τη δυνατότητα, εφόσον δημιουργηθεί ο άλλος επαγγελματικός φορέας, και το θέμα να λήξει εδώ. Έτσι, όμως, όπως είναι διατυπωμένο, δεν επιτρέπει στον συσταθησόμενο τυχόν νέο επαγγελματικό φορέα να έχει τα ίδια δικαιώματα. Επιθυμούν τρεις - τέσσερις να φτιάξουν κάτι άλλο. Γιατί δεν μπορούν να έχουν τα ίδια δικαιώματα, στο πλαίσιο της ορθής λειτουργίας της Ελληνικής Δημοκρατίας; Θέλετε να με πείσετε, κυρία Υπουργέ, δηλαδή τώρα… Γιατί ξέρετε, θα με συγχωρήσετε να σας πω, δεν είμαστε αφελείς, και αν εσείς ίσως δεν το γνωρίζετε, όλοι οι άλλοι στην Αίθουσα το γνωρίζουν. Εδώ εξυπηρετείται, ξαναλέω, συγκεκριμένο ιδιωτικό συμφέρον. Δεν καταλήξατε ως νομοθετική βούληση της Κυβέρνησης σε αυτή τη λύση. Καταλήξατε συνδιαλεγόμενοι - όχι εσείς προσωπικά, εσείς μπορεί να μην έχετε συνδιαλλαγεί ποτέ, το Υπουργείο όμως, και μπορώ να το αποδείξω - με συγκεκριμένο ιδιωτικό φορέα, το συγκεκριμένο νομικό πρόσωπο. Και γι' αυτό καταλήξατε σε αυτή τη λύση. Άρα, μην μου λέτε αν υπάρχει κανένας άλλος. Μπορείτε να το διορθώσετε. Αν δεν το διορθώσετε, θα καταγραφεί και αυτό το νομοθέτημα στη μακρά σειρά των ιδιωτικών συμφερόντων τα οποία εσείς εξυπηρετήσατε. Και μάλιστα, για να μην καταλείπεται η οιαδήποτε αμφιβολία, σας παρακαλώ κοιτάξτε το άρθρο 33 παράγραφος 13, με το οποίο στην Επιτροπή Ποιοτικού Ελέγχου του ΣΟΕΛ δίνεται η δυνατότητα από την ΕΛΤΕ, να διενεργεί ποιοτικό έλεγχο των ορκωτών, ενώ υπάρχει γνωμοδότηση του Νομικού Συμβουλίου του Κράτους, την οποία έχει δεχθεί ο αρμόδιος Υπουργός - αν δεν την έχετε, να σας την προσκομίσουμε, είναι η 273/2015- που ευθέως διατυπώνει αντίθετη άποψη. Άρα, λοιπόν, εδώ τι γίνεται; Για να καταλάβουμε τι γίνεται, δηλαδή. Έρχεται ο καθένας με ένα νομοθέτημα, επιτυγχάνει δια μιας κυβερνητικής πλειοψηφίας να παραβεί τη νομιμότητα και «σφυρίζουμε κλέφτικα»; Δεν γίνονται αυτά τα πράγματα. Αυτά - ειλικρινά σας το λέω και σας το λέω με πόνο - που συμβαίνουν με αυτή την Κυβέρνηση δεν έχουν ξανασυμβεί. Και δεν έχουν ξανασυμβεί στο πλαίσιο μιας λειτουργίας Κοινοβουλίου που πολλές φορές παρέβη τα όρια. Αυτά, όμως, που γίνονται τώρα είναι κατά πολύ χειρότερα. Έχουν ένα στοιχείο αυθαιρεσίας, ένα στοιχείο οιονεί παρανομίας. Λέω το «οιονεί», διότι εφόσον ψηφίζονται από την πλειοψηφία αποκτούν μια επικάλυψη δικαίου. Στο τέλος, όμως, συγχωρήστε με, αλλά κάποιοι - είναι βαριά η κουβέντα - θα ντρέπονται γι' αυτά τα νομοθετήματα. Ελπίζω, ειλικρινά, η νέα Υπουργός, η οποία δεν μας έχει δώσει κανέναν λόγο να αμφισβητούμε ούτε την ευθυκρισία ούτε την εντιμότητά της, να τα διορθώσει αυτά πριν από την ψήφιση. Θα είναι για εμάς πολύ μεγάλη χαρά. Και καθόλου δεν θα θριαμβολογήσουμε. Θα θεωρήσουμε ότι είναι η ορθή λειτουργία της νομοθετικής εξουσίας, να συνεργάζεται με την πρόταση νόμου και να καταλήξουμε σε ένα έντιμο αποτέλεσμα. Έρχομαι τώρα στο ευρύτερο θέμα το οποίο απασχολεί τη χώρα και την κοινωνία αυτές τις δύο ημέρες και για το οποίο τοποθετήθηκε χθές ο αρχηγός της Αξιωματικής Αντιπολίτευσης, ο κ. Κυριάκος Μητσοτάκης, και ο Πρωθυπουργός, ο κ. Τσίπρας, και άλλοι πολιτικοί αρχηγοί, την προφανή, στα δικά μας μάτια και αφανή στα μάτια του Πρωθυπουργού, επιχείρηση ποδηγέτησης των μέσων μαζικής ενημέρωσης. Σε δυο κατευθύνσεις πρέπει να συζητήσουμε, κυρίες και κύριοι συνάδελφοι. Το πρώτο αφορά τη συζήτηση επί της δημοσιευθείσας απόφασης του Συμβουλίου της Επικρατείας που αφορά τον πλέον επώνυμο νόμο Παππά. Και ο κ. Παππάς - από αυτόν είναι κατανοητό και δεν πειράζει - και η Κυβέρνηση - εκεί είναι λιγότερο κατανοητό - τι πάνε να πουν; Λένε: «Ε, δεν έγινε και τίποτα. Ένα άρθρο έκρινε αντισυνταγματικό το Συμβούλιο της Επικρατείας. Όλα τα άλλα, όσον αφορά τον νόμο Παππά, καλώς έχουν. Πολύ καλός είναι ο νόμος. Αυτός είναι ένας συνταγματικός νόμος και πρέπει να εφαρμοστεί». Κατ΄αρχάς, κάνουν ένα θεμελιώδες λάθος. Πρέπει να σας πω ότι η απόφαση είναι αρκετά μεγάλη. Την ανέγνωσα. Δεν τη μελέτησα. Και για τους νομικούς, αυτή είναι μια μεγάλη διαφορά. Όταν ακυρώνεται ένα άρθρο πάνω στο οποίο βασίζεται ολόκληρο το νομοθετικό κατασκεύασμα, δεν μπορεί κανείς να πει ότι ακυρώθηκε ένα άρθρο. Να σας το πω με ένα παράδειγμα; Αν τινάξεις στο αέρα τα θεμέλια ενός σπιτιού, μην περιμένεις να σταθεί το οικοδόμημα από πάνω επειδή δεν έβαλες δυναμίτη και σε αυτό. Είναι φυσιολογικό ότι καταρρέει αμέσως. Πέραν αυτού, όμως, που συνιστά απλώς λογικό επιχείρημα, η ίδια η απόφαση μέσα ορίζει ότι για τον ν.4339/2015- αυτός είναι ο νόμος Παππά - δεν συνέπραξε το Εθνικό Συμβούλιο Ραδιοτηλεόρασης ως ορίζει το Σύνταγμα. Κατά συνέπεια, ο νόμος προήλθε από μια εξωσυνταγματική διαδικασία. Δεν τηρήθηκαν τα απαραίτητα για να είναι αυτός ο νόμος συνταγματικός στο σύνολό του. Εδώ, είτε θέλει η Κυβέρνηση να το καταλάβει, είτε δεν θέλει να το καταλάβει, είτε θέλει να αφομοιώσει τη δεινή πολιτική ήττα την οποία υπέστη, είτε δεν θέλει να την αφομοιώσει, αυτή είναι η πραγματικότητα. Αυτό βασίζεται δε - επειδή, αν θυμάστε τότε, είχαμε ψάξει το ζήτημα - σε μια ανταλλαγή επιστολών στην οποία το Εθνικό Συμβούλιο Ραδιοτηλεόρασης έστειλε δεκαέξι σημεία διαφωνίας στον Γενικό Γραμματέα, ο οποίος βέβαια ουδόλως τα έλαβε υπ' όψιν του. Κατά συνέπεια, λοιπόν, μην κοροϊδευόμαστε. Εάν η Κυβέρνηση επιχειρεί να διασώσει οτιδήποτε από τον νόμο Παππά, κάνει ένα πολύ μεγάλο λάθος και θα κάνει και ένα ολέθριο πολιτικό λάθος, διότι θα υποστεί και μια δεύτερη πολιτική ήττα πάνω στη μεγάλη πολιτική ήττα την οποία ανοίκεια υπέστη. Δεν υπήρχε κανένας λόγος. Το πολιτικό έδαφος ήταν απολύτως ώριμο για συνεννόηση επί των θεμάτων των μέσων μαζικής ενημέρωσης. Εμείς τουλάχιστον, της Νέας Δημοκρατίας, οι οποίοι είχαμε διεξάγει την προσπάθεια εκδημοκρατισμού και ορθής λειτουργίας και είχαμε αποτύχει με την κυβέρνηση Καραμανλή, σας το λέμε ευθέως. Ήμασταν απολύτως ώριμοι, λοιπόν, με μια ευρύτερη συμμαχία - τότε δεν ήσασταν μαζί μας, η τωρινή κυβερνητική πλειοψηφία του ΣΥΡΙΖΑ, απέναντι σας είχαμε βρει - να ξανακάνουμε την προσπάθεια. Αντ' αυτού, η Κυβέρνηση προτίμησε το κομματικό της συμφέρον, όχι να δημιουργήσει ένα ορθό πλαίσιο θεσμικής λειτουργίας, αλλά να το ελέγξει προς όφελός της. Τώρα ερχόμαστε και στο θέμα του «ΔΟΛ». Πάλι ο κύριος Πρωθυπουργός της χώρας χθες μας είπε: «Γιατί φωνάζετε; Ποιο είναι το θέμα; Επέλεξε ο ΔΟΛ τον κ. Μουλόπουλο. Τι μας αφορά εμάς αυτό το πράγμα; Είναι μια προσπάθεια διάσωσης ενός ιστορικού οργανισμού, των εφημερίδων, των θέσεων εργασίας». Δεν αντιλέγει κανείς, όλοι θέλουμε τη διάσωση των θέσεων εργασίας. Αν θέλετε, ίσως εμείς περισσότερο από την Κυβέρνηση. Για να είμαστε και ξεκαθαρισμένοι στο κομματικό επίπεδο, ο Δημοσιογραφικός Οργανισμός Λαμπράκη και τα έντυπά του δεν υπήρξαν έντυπα φιλικά στη Νέα Δημοκρατία. Σε πολύ μετρημένες στο χέρι περιπτώσεις συμπορεύτηκαν μαζί της σε ευρύτερους στόχους, αλλά το περισσότερο διάστημα της μεγάλης ιστορικής της πορείας, της σημαντικής για τον τόπο ιστορικής της πορείας, ήταν απέναντι και ιδεολογικά και πολιτικά και κομματικά στη Νέα Δημοκρατία. Και πολλές φορές έντυπα του Δημοσιογραφικού Οργανισμού Λαμπράκη με τρόπο - μου επιτρέπετε να πω - και χυδαίο μερικές φορές εξύβρισαν αρχηγούς της Νέας Δημοκρατίας. Μήπως θυμάστε πώς είχαν χαρακτηρίσει τον τότε νέο Αρχηγό του Κόμματος της Νέας Δημοκρατίας κ. Κώστα Καραμανλή; [[Στο σημείο αυτό κτυπάει το προειδοποιητικό κουδούνι λήξεως του χρόνου ομιλίας του κυρίου Βουλευτή]] Κύριε Πρόεδρε, μια μικρή επιείκεια, αν θέλετε, ζητώ. Υπ' αυτή την έννοια, λοιπόν, εμείς δεν έχουμε κομματικό όφελος. Ξέρουμε πολύ καλά ότι ο φυσικός χώρος αυτών των εντύπων είναι η Κεντροαριστερά, αλλά αυτό είναι άλλο θέμα. Άλλο να ανήκεις σε έναν ιδεολογικό χώρο και να τον στηρίζεις πολιτικά και άλλο να λειτουργείς ως διατεταγμένο όργανο χώρου χωρίς να το λες. Διότι η «ΑΥΓΗ» που το λέει έχει κάθε δικαίωμα να το πράξει και ως προς αυτό έχει τον σεβασμό μας. Ο «ΡΙΖΟΣΠΑΣΤΗΣ» το πράττει ευθέως και έχει τον σεβασμό μας. Το να μετατρέπεται, όμως, ένα ολόκληρο συγκρότημα σε κυβερνητικό φερέφωνο μέσω μεθοδεύσεων, όχι, αυτό δεν έχει τον σεβασμό μας και θα έχει την απόλυτη αντίρρησή μας. Σας παρακαλώ, γιατί μπορεί να πει κανείς ότι αυτές είναι υπερβολές της Αξιωματικής Αντιπολίτευσης, διαβάστε τα ίδια «ΤΑ ΝΕΑ» σήμερα, άρθρο δημοσιογράφου των ιδίων των «ΝΕΩΝ» γράφει ότι διεκπεραιώνεται σχέδιο άλωσης του Τύπου από την Κυβέρνηση. Κυρίες και κύριοι συνάδελφοι, η χώρα είναι σε πολύ δύσκολο σημείο. Είναι σε εξαιρετικά δύσκολο σημείο, δεν πάει καλά η αξιολόγηση. Και αν κλείσει η αξιολόγηση, φαίνεται ότι θα κλείσει με τρόπο επώδυνο και βλαβερό για τη χώρα, όπως επώδυνος και βλαβερός ήταν ο τρόπος με τον οποίο επιβλήθηκαν αυτά τα ασφαλιστικά βάρη και αυτές οι φορολογικές υποχρεώσεις στην ελληνική κοινωνία. Οφείλουμε να έχουμε ένα πλαίσιο έντιμης συνεννόησης σε αυτή την Αίθουσα, οφείλουμε να μην έχουμε υψηλούς τόνους, που απομακρύνουν τους υπόλοιπους ανθρώπους από αυτόν τον διάλογο και τους κάνουν να αδιαφορούν. Πρέπει να μπουν νέοι, σοβαροί άνθρωποι στην πολιτική. Όμως, για να γίνει αυτό και να καταφέρουμε κάτι, πρέπει να υπάρχει ένα καθαρό και έντιμο πλαίσιο. Προσπάθειες ελέγχου του Τύπου από την κυβερνητική πλευρά δεν συνιστούν προσπάθειες δημιουργίας αυτού του καθαρού και έντιμου πλαισίου. Σας έχω πει πάρα πολλές φορές τον τελευταίο καιρό από αυτή τη θέση, ότι η Κυβέρνηση απέρχεται. Είτε το θέλει, είτε της αρέσει, είτε δεν της αρέσει, απέρχεται. Μπορεί να απέλθει σε λίγες εβδομάδες ή να απέλθει σε λίγους μήνες. Απέρχεται. Είναι προφανές, είναι στις δημοσκοπήσεις, είναι στην κοινωνία, είναι στις καρδιές σας και στα μυαλά σας και εσείς, κύριοι συνάδελφοι της Πλειοψηφίας, το ξέρετε καλά. Ένα πράγμα μπορείτε να κάνετε απερχόμενοι, να μην βλάψετε τη χώρα. Γι' αυτό θεωρώ ότι δεν πρέπει να επιτρέψετε να τελεσφορήσουν αυτές οι κυβερνητικές μεθοδεύσεις ελέγχου των μέσων μαζικής ενημέρωσης. Ευχαριστώ πολύ.
Τον λόγο έχει ο συνάδελφος κ. Βασίλειος Κεγκέρογλου.
Ευχαριστώ, κύριε Πρόεδρε. Να πω ότι το νομοσχέδιο αφορά ένα θέμα ευρύτερου ενδιαφέροντος αλλά με συγκεκριμένη στόχευση. Βεβαίως, από το περιεχόμενό του φαίνεται ότι είναι επιδεκτικό συναινέσεων και συνεννοήσεων, προκειμένου η πρόθεση του νομοθέτη να έχει και αποτελεσματικότητα και να μπορεί να καλύψει τις ανάγκες οι οποίες υπάρχουν. Θα έλεγα ότι ζητήματα τέτοια υπάρχουν πάρα πολλά. Και πράγματι μπορούμε πάνω σε αυτά να διαμορφώσουμε συναινέσεις, στο πλαίσιο της κοινοβουλευτικής διαδικασίας και ευρύτερα βεβαίως της πολιτικής. Όμως, η Κυβέρνηση κάνει ένα βήμα μπρος και δύο πίσω. Το 2014 είχα την ευθύνη για την υλοποίηση στη χώρας μας του θεσμού του ελάχιστου εγγυημένου εισοδήματος. Μετά από έναν χρόνο διαβουλεύσεις, επεξεργασίες, μελέτες, συνεργασία με την Παγκόσμια Τράπεζα, καταλήξαμε στο πρόγραμμα, το οποίο ξεκίνησε πιλοτικά τον Νοέμβριο του 2014 σε δεκατρείς δήμους. Το πρόγραμμα «εγγυημένο κοινωνικό εισόδημα» θα έπρεπε να επεκταθεί σε όλη τη χώρα μέσα στο δεύτερο εξάμηνο του 2015. Αυτή ήταν και συμβατική υποχρέωση, αλλά ήταν κυρίως ανάγκη για να αντιμετωπιστούν τα έντονα προβλήματα της ακραίας φτώχειας που είχαν δημιουργηθεί λόγω της κρίσης. Το πρόγραμμα αυτό είναι ένα ολοκληρωμένο πρόγραμμα που αφορά και την επανένταξη στην εργασία και βέβαια μια σειρά από βασικά αγαθά και υπηρεσίες, τα οποία θα είναι στη διάθεση των δικαιούχων. Η Κυβέρνηση των ΣΥΡΙΖΑ - ΑΝΕΛ το 2015, στην αρχή εντελώς αντίθετη με αυτή την πολιτική, αντί της επέκτασης του προγράμματος, όπως είχε θεσμοθετηθεί, σε όλη τη χώρα, προτίμησε να πειραματιστεί με κάρτες σίτισης, συσσίτια και κάτι άλλα. Εμείς και σε αυτή την απόφασή της είπαμε ότι δεν θα έχουμε αντίρρηση. Δεν είναι μονομερείς ενέργειες, όπως έλεγαν κάποιοι, είναι το περίφημο πρόγραμμα για την αντιμετώπιση της ανθρωπιστικής κρίσης. Ήρθε και αξιολογήθηκε, και το πρόγραμμα το δικό μας και το πείραμα με τις κάρτες σίτισης. Αυτό το οποίο η Ευρωπαϊκή Επιτροπή προέκρινε, στο πλαίσιο βεβαίως και της συμφωνηθείσας πολιτικής για την εθνική στρατηγική για την κοινωνική ένταξη και προστασία, ήταν η επαναφορά και η θεσμοθέτηση σε όλη τη χώρα του εγγυημένου κοινωνικού εισοδήματος. Όμως, και πάλι η Κυβέρνηση έκανε «τσαρλατανιές». Η πρώτη είναι ότι αντί να εφαρμοστεί στο δεύτερο εξάμηνο του 2015, το μετέφερε για το πρώτο διάστημα του 2017, από 1-1-2017, όπως μας είχε πει. Σε κάθε περίπτωση, ας είναι και αργά, νομίζω ότι το θετικό είναι ότι θα ξεκινήσει. Όμως, «κουτσούρεψε» το πρόγραμμα και αντί εγγυημένο κοινωνικό εισόδημα, είναι πλέον κοινωνικό επίδομα αλληλεγγύης, όπως το ονόμασε. Αυτή είναι διαφορά όχι μόνο στο όνομα, αλλά είναι και επί της ουσίας. Το πρόγραμμα είναι πλέον ένα παθητικό επίδομα, το οποίο δίδεται σε ανθρώπους που το έχουν ανάγκη. Όμως, δεν αρκεί. Με την τοποθέτησή μου αυτή σήμερα θέλω να πω ότι παρ΄ότι το μετέθεσε για δύο χρόνια, δεν είναι ακόμα έτοιμη να το υλοποιήσει. Και ήρθε σήμερα και ζήτησε παράταση για έναν μήνα του προγράμματος της κάρτας σίτισης, προκειμένου να έχει προλάβει να ολοκληρωθεί η διαδικασία του κοινωνικού επιδόματος αλληλεγγύης. Θα έλεγα ότι με την ίδια λογική που δεν έγινε μέχρι τώρα, θα έπρεπε να είναι παραπάνω η παράταση, για να μη βαδίζει βιαστικά και δημιουργεί νέα προβλήματα. Σε κάθε περίπτωση, αυτό το ψηφίζουμε - τοποθετήθηκε ήδη ο Κοινοβουλευτικός μας Εκπρόσωπος, ο κ. Λοβέρδος - παρ' ότι στο δεύτερο κομμάτι που αφορά την παράταση, δηλαδή τις δομές φτώχειας, θεωρούμε ότι η παράταση πρέπει να είναι τουλάχιστον εξαμηνιαία. Γιατί; Οι δομές φτώχειας, που δημιουργήθηκαν στην αρχή στα μεγάλα αστικά κέντρα για εξήντα έξι δήμους με πληθυσμό από 60.000 περίπου και πάνω σε όλη τη χώρα έχουν συγκεκριμένη, στοχευμένη δουλειά να αντιμετωπίσουν τα έντονα προβλήματα που παρουσιάζονται στα μεγάλα αστικά κέντρα. Έχουν αξιολογηθεί άριστα. Οι εργαζόμενοι έχουν εργαστεί σε αυτή την κατεύθυνση και έχουν πετύχει αυτά, τα οποία πραγματικά είχε ανάγκη, λόγω της συγκυρίας, ένα σημαντικό κομμάτι της κοινωνίας μας. Εκατόν δώδεκα χιλιάδες ωφελούμενοι. Η Κυβέρνηση για τη νέα προγραμματική περίοδο - μια και αυτές οι δομές φτώχειας αφορούν την προηγούμενη - αξιοποίησε τη δουλειά που είχαμε κάνει, αλλά έχει καθυστερήσει πάρα πολύ - δύο χρόνια - και δεν έχει δημιουργήσει τις νέες δομές που θα χρηματοδοτηθούν από το νέο επιχειρησιακό πρόγραμμα μέχρι το 2020. Εδώ, όμως, υπάρχουν τα προβλήματα τα σημαντικά. Τις προηγούμενες μέρες με ερώτησή μας καταγγείλαμε τη διαδικασία προσλήψεων για αυτές τις νέες δομές, ότι είναι τριών ταχυτήτων. Και πραγματικά αυτή η διαδικασία πήρε δημοσιότητα, συζητήθηκε και έτσι δόθηκε και απάντηση του Υπουργείου. Είναι τρεις οι ταχύτητες γιατί οι μεν δήμοι, εάν λειτουργήσουν οι ίδιοι τις δομές, υποχρεούνται να τηρήσουν τα κριτήρια και τη μοριοδότηση, την οποία η Βουλή έχει εγκρίνει και το ΑΣΕΠ θα επιβλέψει για να εφαρμοστούν, ενώ οι λεγόμενες ΜΚΟ δεν υποχρεούνται σε αυτό, σύμφωνα με τις προσκλήσεις. Και όσες από δική τους πεποίθηση ή απόφαση τηρήσουν τα μόρια, θα είναι μια κατηγορία πραγματικά αντίστοιχη με αυτή των δήμων. Όμως, υπάρχουν και οι ΜΚΟ, οι οποίες δημιουργούν δικά τους κριτήρια, δικούς τους νόμους. Με την ίδια χρηματοδότηση, για τον ίδιο λόγο ο δήμος θα παίρνει με ΑΣΕΠ και οι ΜΚΟ δίπλα θα είναι παραμάγαζο. Έτσι, λοιπόν, το καταγγέλλω σήμερα και από αυτό το Βήμα. Και θα καταθέσω στη Βουλή την καταγγελία του συλλόγου εργαζομένων, ο οποίος αναφέρεται σε συγκεκριμένες παραβιάσεις του νόμου που έχει να κάνει με τη μοριοδότηση. Είναι πάμπολλες οι περιπτώσεις…
Από πού έγιναν οι παραβιάσεις, κύριε Κεγκέρογλου;
Οι παραβιάσεις γίνονται κατ΄ αρχάς λόγω του ότι δεν υπάρχει εποπτεία του ΑΣΕΠ. Δηλαδή, δεν υποχρεούνται οι ΜΚΟ να στείλουν στο ΑΣΕΠ και να εγκριθούν οι όροι, όπως γινόταν παλιότερα.
Δηλαδή, από ΜΚΟ έγιναν οι παραβιάσεις.
Οι ΜΚΟ και οι περιφέρειες, οι οποίες δεν ενέταξαν μέσα στην πρόσκλησή τους την υποχρεωτικότητα της μοριοδότησης που ψήφισε αυτή η Βουλή πριν από περίπου δύο μήνες, αν θυμάμαι καλά. Έτσι, λοιπόν, θα καταθέσω αυτές τις καταγγελίες που αφορούν συγκεκριμένες προσκλήσεις. Θα σας πω ότι το Υπουργείο μάς λέει ότι - μπορεί να το πιστεύει, δεν λέω ότι λέει ψέματα - αν γίνουν προσλήψεις από ΜΚΟ, συνεργαζόμενες με δήμους, αυτές θα γίνουν με διαδικασίες και κριτήρια ΑΣΕΠ υπό τον έλεγχο των διαχειριστικών αρχών. Ψέμα. Δεν υφίσταται αυτό. Δεν γίνεται. Αυτή είναι η απάντηση του Υπουργείου στην καταγγελία μου. Κλείνω, λέγοντας το εξής: Δεν είναι απλή περίπτωση. Είναι στημένο. Γιατί; Από ποιους; Έρευνα από το Υπουργείο, έρευνα από τους εισαγγελείς διαφθοράς, έρευνα από τη Γενική Γραμματεία Διαφθοράς. Εγώ κατέθεσα σήμερα νέα ερώτηση μόλις πληροφορήθηκα ότι μία ΜΚΟ ονόματι «ΕΚΠ» έχει 21 δήμους. Όλες οι άλλες ΜΚΟ είναι άχρηστες και μία ΜΚΟ έχει 21 δήμους.
Ποιος είναι πρόεδρος σε αυτή τη ΜΚΟ; Το ψάξατε;
Δεν γνωρίζω. Είναι τα στοιχεία μέσα. Το σημαντικό ποιο είναι; Ότι στο προηγούμενο πρόγραμμα η συγκεκριμένη ΜΚΟ είχε τον Δήμο Καλαμάτας και άλλους δύο δήμους εδώ στην Αττική, τους οποίους εγκατέλειψε στη μέση. Τώρα την εμπιστεύθηκαν για να τηρήσει, υποτίθεται, τα προγράμματα σε 21 δήμους.
Ολοκληρώνετε με αυτό.
Θα παρακαλούσα πάρα πολύ και την Περιφέρεια Αττικής και όλες τις περιφέρειες και τους αρμόδιους να τα δουν αυτά, διότι είναι χωρίς κριτήρια ΑΣΕΠ, χωρίς τις διαδικασίες που προβλέπονται, με δικά τους κριτήρια. Θα το καταθέσω να το δείτε. [[Στο σημείο αυτό ο Βουλευτής κ. Βασίλειος Κεγκέρογλου καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Έχουν κάνει δικιά τους μοριοδότηση. Ενώ ο νόμος λέει ότι από 50% μέχρι 80% αναπηρία είναι τάδε η μοριοδότηση, αυτοί κάνουν δικά τους κριτήρια. Λένε από 35% μέχρι 50% και από 50% μέχρι τόσο. Ευχαριστώ πολύ, κύριε Πρόεδρε.
Εντάξει, θα τα δούμε. Καταθέστε τα στα Πρακτικά και θα τα δούμε. Ευχαριστούμε. Φοβάμαι μην έρθει κάποια στιγμή που και ο κρατικός προϋπολογισμός διανέμεται μέσω ΜΚΟ, γιατί εκεί κοντεύουμε να πάμε. Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως συμμετείχαν στο εκπαιδευτικό πρόγραμμα «ΚΑΠΟΔΙΣΤΡΙΑΣ» που οργανώνει το Ίδρυμα της Βουλής, είκοσι μαθήτριες και μαθητές και δύο εκπαιδευτικοί από το 2ο Γυμνάσιο Πετρούπολης. Η Βουλή τούς καλωσορίζει. [[Χειροκροτήματα απ' όλες τις πτέρυγες της Βουλής]] Τον λόγο τώρα έχει ο κ. Σαρίδης. Στη συνέχεια είναι ο κ. Αμυράς και κλείνουμε με τον κ. Καρρά, τον κ. Φορτσάκη και τον κ. Λοβέρδο. Ελάτε, κύριε Σαρίδη.
Ευχαριστώ πολύ, κύριε Πρόεδρε. Κύριε Υπουργέ, κυρίες και κύριοι συνάδελφοι, το αντικείμενο του σημερινού νομοσχεδίου είναι πράγματι η εποπτεία των εποπτικών επαγγελμάτων. Η ουσία, όμως, του υπό συζήτηση νόμου είναι η θεμελίωση της πολιτικής βούλησης για αλλαγή. Η ΕΛΤΕ ενισχύεται, το επάγγελμα του ορκωτού λογιστή θωρακίζεται και οι ελεγκτικές εταιρείες μπορούν πλέον να λειτουργούν εντός ενός διαφανούς πλαισίου, σύγχρονου και λειτουργικού. Ελπίζω αυτό να φανεί και από τα αποτελέσματα. Η ακαδημαϊκή και επαγγελματική πορεία των ορκωτών ελεγκτών λογιστών καθίσταται πλέον σαφέστατη και αποκτά τον στόχο για διαρκή και ουσιαστική αναβάθμιση των προσώπων και των δεξιοτήτων τους. Ο καθορισμός των ελεγκτικών προτύπων και της ελεγκτικής ευθύνης όπως και η εισαγωγή και η λειτουργία του σχετικού δημοσίου μητρώου μας επιτρέπουν να είμαστε αισιόδοξοι και να ελπίζουμε πως η ενίσχυση των ελεγκτικών μηχανισμών θα βοηθήσει στην εξυγίανση του οικονομικού επιχειρηματικού περιβάλλοντος, που τόσο πολύ το έχει ανάγκη η Ελλάδα. Η Ελλάδα έχει όχι μόνον ανάγκη την πολιτική σταθερότητα, αλλά και ένα λειτουργικό πλαίσιο για το επιχειρείν που να εγγυάται τη διαφάνεια, τις συναλλαγές και την τήρηση των κανόνων από όλους. Κυρίες και κύριοι συνάδελφοι, το παρόν νομοσχέδιο βοηθάει στο να απομακρυνθούμε από την εικόνα της «άγριας δύσης» που παρουσιάζει το επιχειρείν στη χώρα μας. Μπαίνουν κανόνες απλοί και ξεκάθαροι. Το αν θα τηρηθούν και το πώς θα εφαρμοστούν και το αν τελικά θα καταφέρουν να ενισχύσουν το εγχώριο επενδυτικό περιβάλλον μένει να το δούμε. Θα παρακολουθούμε την εφαρμογή του νόμου με μεγάλη προσοχή, όπως κάνουμε με όλα τα νομοθετήματα που αποσκοπούν στην ενίσχυση και στην εμπέδωση κανόνων και διαδικασιών που θωρακίζουν την ιδιότητα και τα δικαιώματα του πολίτη. Έχοντας πει αυτά, αιτιολογώντας και τη θετική μας ψήφο, που ούτως ή άλλως σας έχει μιλήσει για αυτήν ο εισηγητής μας κ. Γεωργιάδης, θα ήθελα να κάνω κάποια σχόλια για κάποιες από τις τροπολογίες οι οποίες έχουν κατατεθεί σήμερα στο σημερινό νομοσχέδιο: Για την τροπολογία 891 σχετικά με το αποδεικτικό φορολογικής ενημερότητας πιστεύω πως το να μην απαιτείται η έκδοση φορολογικής ενημερότητας, αλλά να αρκεί μία διοικητική πράξη προσδιορισμού φόρου εισοδήματος εξυπηρετεί το δημόσιο συμφέρον, καθώς με αυτόν τον τρόπο είναι εφικτό να αρθούν σοβαρά εμπόδια στο έργο του ασφαλιστικού διαμεσολαβητή. Όσον αφορά την παράταση προγραμμάτων για την καταπολέμηση της φτώχειας, ζητάτε έναν μήνα ακόμα - μας το αιτιολόγησε η Υπουργός - για να μπορέσετε να προλάβετε να εφαρμόσετε τα όσα αφορούν το κοινωνικό εισόδημα αλληλεγγύης και προβλέπονται στο άρθρο 22 του πρόσφατα ψηφισθέντος νόμου, του ν.4445/2016. Μονίμως πέφτετε έξω στα χρονοδιαγράμματά σας. Παράταση στην παράταση. Δεν γίνεται δουλειά έτσι. Η δικαιολογία της Υπουργού ότι δεν έχει χρήματα δεν επαρκεί. Χρήματα έχετε μοιράσει σε κάποιες άλλες περιπτώσεις. Χρήματα για εδώ δεν έχει το Υπουργείο; Όσον αφορά την παραχώρηση του δημόσιου ακινήτου της περιοχής του Λαυρίου για λειτουργία παιδικής κατασκήνωσης, παραμένω στις επιφυλάξεις τις οποίες διατύπωσε και ο εισηγητής μας κ. Γεωργιάδης. Πρόκειται όμως, από την άλλη πλευρά, για λύση η οποία εξυπηρετεί το δημόσιο ή το ζημιώνει; Είναι κάτι στο οποίο δεν μπορούμε αυτήν τη στιγμή να τοποθετηθούμε εύκολα. Για την παράταση της προθεσμίας υπαγωγής κατηγοριών φορολογουμένων στη ρύθμιση περί οικειοθελούς αποκάλυψης φορολογητέας ύλης παρελθόντων ετών, τα προβλήματα του σχετικού νόμου δεν ήταν και δεν είναι εάν είχαν ή εάν χρειάζονται χρόνο αυτοί που απέκρυψαν χρήματα για να τα φανερώσουν. Το πρόβλημα είναι η ίδια η διάταξη. Δεν θα αποδώσει, όσες παρατάσεις και να κάνετε. Όσον αφορά την παροχή δυνατότητας στους επί πτυχίω φοιτητές να εξεταστούν στην εξεταστική περίοδο του χειμερινού εξαμήνου του τρέχοντος ακαδημαϊκού έτους σε όλα τα μαθήματα τα οποία οφείλουν, ανεξάρτητα εάν αυτά διδάσκονται σε χειμερινό ή εαρινό εξάμηνο, η άποψή μου είναι ότι θα πρέπει να μπει ένα τέλος στην ταλαιπωρία πολλών νέων ανθρώπων που είναι έτοιμοι να βγουν στην αγορά. Τώρα θα μου πείτε «Σε ποια αγορά θα βγουν;». Οι άνθρωποι θέλουν να βγουν στην αγορά. Ας τους δώσουμε το δικαίωμα αυτό. Θα πρέπει, λοιπόν, να ξεπεράσουμε τη γραφειοκρατία και σε αυτήν την τροπολογία είμαι θετικός. Όσον αφορά, τώρα, την τροπολογία για την επίλυση διαφορών που προκύπτουν στο πλαίσιο της εφαρμογής των συμβάσεων παραχώρησης των αεροδρομίων, δεν έχουμε δει επαρκώς την επιχειρηματολογία του Υπουργού για την τεκμηρίωση της ανάγκης της εν λόγω τροπολογίας. Έχουμε την αίσθηση πως ή το δημόσιο παραιτείται από κάποια καθήκοντά του ή βάζει νέα εμπόδια στην ιδιωτικοποίηση των περιφερειακών αεροδρομίων. Το πρόβλημα είναι πως η Κυβέρνηση με την ασάφειά της και την προχειρότητά της δημιουργεί περισσότερα προβλήματα από αυτά που λύνει. Έχετε επιλέξει, κύριοι της Κυβέρνησης, την ασάφεια ως τρόπο άσκησης των κοινοβουλευτικών σας υποχρεώσεων. Δεν έχετε τη θέληση να απαντήσετε σε καμμιά ερώτηση που σας κάνουμε με ένα απλό «ναι» ή «όχι» και με αυτόν τον τρόπο πιστεύετε πως θα αποκρύψετε το σχέδιό σας και τις επιδιώξεις σας. Τυπικό παράδειγμα αποτελεί η απάντηση που μόλις πήρα εχθές από τον κ. Τόσκα. Προσπαθώ εδώ και έναν χρόνο να πάρω μία ξεκάθαρη απάντηση στο ερώτημα αν είναι ή όχι, αν κρίνει ο Υπουργός ή όχι, αν αναγνωρίζει ο Υπουργός ή όχι ότι η αστυνομική δύναμη της Θεσσαλονίκης είναι υποστελεχωμένη. Αρνείται να απαντήσει. Απαξιώνει τον κοινοβουλευτικό έλεγχο, για να αποκρύψει ένα σχέδιο αποδυνάμωσης της Μακεδονίας σε αστυνομική δύναμη, σε πυροσβεστική δύναμη και σε στρατιωτική δύναμη. Διαλύετε την Αστυνομική Διεύθυνση της Θεσσαλονίκης, διαλύετε τη δύναμη της Θεσσαλονίκης, αλλοιώνετε το έργο της Ασφάλειας και της Δίωξης των Ναρκωτικών, ενώ ταυτόχρονα αδειάζετε τη Μακεδονία από τους πυροσβέστες. Αφήνετε τη Μακεδονία έρμαιο. Οι συνέπειες θα είναι καταστροφικές. Η διάλυση του Πυροσβεστικού Σώματος στη Μακεδονία είναι μία κεντρική πολιτική - από αυτό το Βήμα το λέω - απόφασή σας, όπως ήταν και η εισαγωγή του συνδικαλισμού στις Ένοπλες Δυνάμεις με τα γνωστά ντροπιαστικά αποτελέσματα, όπου σήμερα αξιωματικοί μηνύουν αξιωματικούς. Θα αντιπαλέψουμε με κάθε τρόπο, όπως μας επιβάλλει η συνείδησή μας και η δέσμευσή μας να υπηρετούμε το δημόσιο συμφέρον. Η διάλυση της Αστυνομίας και της Πυροσβεστικής στη Μακεδονία και στη Θεσσαλονίκη δεν θα σας περάσει. Ευχαριστώ πολύ.
Τον λόγο έχει ο Κοινοβουλευτικός Εκπρόσωπος της Δημοκρατικής Συμπαράταξης, ο κ. Ανδρέας Λοβέρδος.
Ευχαριστώ. [[Χειροκροτήματα από τις πτέρυγες της Δημοκρατικής Συμπαράταξης ΠΑΣΟΚ - ΔΗΜΑΡ, του Ποταμιού, και από τον Ανεξάρτητο Βουλευτή κ. Γεώργιο - Δημήτριο Καρρά]] Κύριε Πρόεδρε, κύριε Κακλαμάνη, κυρίες και κύριοι Βουλευτές, καλή χρονιά, με υγεία πάνω απ' όλα. Είναι η πρώτη μου ομιλία στην Αίθουσα αυτή το 2017. Ξεκινάμε με ένα σχέδιο νόμου, το οποίο, όπως ο κ. Κουτσούκος είπε, ψηφίζουμε. Είναι πάρα πολύ σοβαρό το θέμα της ενσωμάτωσης αυτής της ενωσιακής οδηγίας. Πιστέψτε με, κυρίες και κύριοι Βουλευτές, από δικηγορική αλλά και επιστημονική εμπειρία, το ζήτημα του αυτοελέγχου - διότι περί αυτού πρόκειται - των επιχειρήσεων είναι ένα πάρα πολύ ευαίσθητο θέμα. Ο κ. Κουτσούκος έδωσε τη διάσταση του, δηλαδή πώς μπορεί ένας έλεγχος να είναι ο καθρέφτης της εταιρείας που βοηθά τη διαφάνεια στο πεδίο των καθημερινών οικονομικών σχέσεων και ταυτόχρονα αυτή η διαφάνεια και αυτός ο καθρέφτης να προκύπτει από μια πελατειακή σχέση. Ο λογιστής σου, που ελέγχει τα οικονομικά σου, η λογιστική εταιρεία, που ελέγχει τα οικονομικά σου. Ωστόσο, παρ' όλη τη συμφωνία μας, παρέμεινε, κυρία Υπουργέ, ανοιχτό το ερώτημα που σας έθεσε ο κ. Κουτσούκος, δηλαδή γιατί περιορίζετε τον αριθμό, δεδομένων των συνθηκών που επικρατούν στην ελληνική οικονομία με τις πολλές μικρομεσαίες επιχειρήσεις. Πώς είναι δυνατόν να περιορίζετε αυτόν τον λεγόμενο «αυτοέλεγχο», σε τόσο μικρό αριθμό εταιρειών; Γιατί το κάνετε αυτό; Είναι μία απάντηση που περιμένουμε να ακούσουμε από εσάς. Τώρα, είστε Υπουργός των Οικονομικών. Η ευθύνη σας δεν είναι μόνο τα δημόσια οικονομικά, διότι τα δημόσια οικονομικά, κυρίες και κύριοι Βουλευτές, προκύπτουν από τη λειτουργία της ιδιωτικής οικονομίας. Εκεί παράγεται ο πλούτος. Πραγματικά δύο χρόνια στην Κυβέρνηση, από τους Υπουργούς των Οικονομικών σας, τον ανεκδιήγητο Βαρουφάκη και τον Υπουργό κ. Τσακαλώτο, αλλά και εσάς όλους, Αναπληρωτές, Υφυπουργούς, μια λέξη για τη λειτουργία της ιδιωτικής οικονομίας στο πλαίσιο των δυσχερειών, ελληνικών, ευρωπαϊκών και διεθνών, δεν έχει ακούσει η Αίθουσα αυτή. Μόνο τους εθνικούς λογαριασμούς χειρίζεστε και μόνο γι' αυτούς μιλάτε. Κατά τα άλλα, έχετε αναστατώσει την αγορά και την δουλεύετε την αγορά. Τι να πω; Τι να πρωτοπώ, κυρίες και κύριοι Βουλευτές; Να θυμηθώ τον κ. Καμμένο, παραμονές του Πάσχα του 2016, συνάδελφε των Ανεξαρτήτων Ελλήνων, που μας έλεγε ότι το Πάσχα θα βγούμε από το μνημόνιο;
Ποιο Πάσχα;
Του 2016.
Την Ανάσταση.
Να θυμηθώ τον Πρωθυπουργό της χώρας, τον κ. Τσίπρα, συνάδελφοι του ΣΥΡΙΖΑ, που προέβλεπε διπλή Ανάσταση, κύριε Αμυρά; Ανάσταση του Χριστού και της οικονομίας το μεγάλο Σάββατο εκείνο; Πρόσφατη μνήμη οπωσδήποτε διαθέτετε, οφείλετε να διαθέτετε. Να θυμηθώ τον κ. Τσακαλώτο, που προέβλεπε κλείσιμο της αξιολόγησης, ειδάλλως εκλογές; Αυτά τα έλεγε τον Νοέμβριο και η ημερομηνία που προσδιοριζόταν τότε το κλείσιμο της αξιολόγησης ήταν η 5η Δεκεμβρίου. Δεν σημαίνει τίποτα ότι τώρα μιλάτε για Μάρτιο, για πρώτο τρίμηνο; Τίποτα δεν σημαίνει για την οικονομία αυτό; Είναι αδιάφορο μέγεθος για έναν επενδυτή που θέλει να βάλει ένα ευρώ στην αγορά μας; Δεν έχουν αυτά σχέση με την οικονομία; Η πολιτική σταθερότητα δεν έχει καμμία σχέση με την οικονομία; Το γεγονός ότι ο κ. Φλαμπουράρης πάντα ήταν αυτός που έλεγε τις κακές ειδήσεις πρώτος, σε τηλεοπτική του συνέντευξη μίλησε πάλι για δημοψήφισμα, αυτά όλα δεν έχουν σχέση με την οικονομία; Είναι αδιάφορα θέματα για την οικονομία; Εσείς του Υπουργείου Οικονομικών, με αυτά χαμογελάτε. Τα θεωρείτε λογικά. Αυτό το δίλημμα που έθεσε ο κύριος Πρωθυπουργός υπό μορφή ερωτήματος στην Αντιπολίτευση χθες; Τι λέμε, δηλαδή, εμείς, τα κόμματα της Αντιπολίτευσης στα νέα διλήμματα, στα οποία έχει περιπέσει η χώρα; Τρίτο μνημόνιο plus και Διεθνές Νομισματικό Ταμείο; Ή όχι Διεθνές Νομισματικό Ταμείο και τέταρτο μνημόνιο; Ρωτάει τι λέμε εμείς, όταν έχει φέρει τη χώρα σε αυτήν την κατάσταση; Εμείς λέμε «φύγετε». Αυτή είναι η απάντηση στα διλήμματα που μας θέτετε. Έχετε επιφέρει τη χώρα εκεί, «μπρος γκρεμός και πίσω ρέμα». Ο λαός το λέει πιο εύστοχα αυτό, αλλά το Βήμα αυτό δεν μου επιτρέπει να χρησιμοποιήσω κάτι σοφό που λέει ο λαός. Εμείς, όμως, θα απαντήσουμε στα διλήμματα που έχετε φέρει τη χώρα; Να φύγετε, είναι η απάντηση στο ερώτημα που θέτετε εσείς στην Αντιπολίτευση. Εσείς, λοιπόν, οι Υπουργοί των εθνικών λογαριασμών και οι εχθροί της ιδιωτικής οικονομίας, πρέπει να μας πείτε τι είναι αυτό που θα γίνει και να μας δώσετε χρονοδιαγράμματα. Όχι να έρχεστε εδώ στη Βουλή να κάνετε περιπάτους. Δεν υπάρχουν πια περίπατοι για εσάς. Υπάρχει η αδυσώπητη σκληρή πραγματικότητα, που είναι σκληρή πραγματικότητα για εσάς, γιατί είναι για τον Έλληνα και την Ελληνίδα, είναι για τους πολίτες, είναι για την οικονομία. Δεν θα μας τρελάνετε. Σε μία δήλωσή μου προχθές είπα ότι θα μας στείλετε στον ψυχίατρο. Περνάνε οι μέρες, οι ώρες και το ξανασκέφτομαι. Όχι, δεν θα μας τρελάνετε! Θα φύγετε! Αυτό θα γίνει. Δεν θα τρελάνετε εμάς. Όταν θα φύγετε θα επέλθει το βασικό ζητούμενο για τη χώρα και την οικονομία της, η πολιτική σταθερότητα. Κυρίες και κύριοι Βουλευτές, σταμάτησα πια να παρακολουθώ τα επιχειρήματα της Συμπολίτευσης μπαίνοντας στην ουσία τους, γιατί σκέφτηκα ότι θα μας κοιτάνε μετά που μιλάμε, θα μας ακούνε και θα γελάνε, ότι μπαίνουμε στον διάλογο που ανοίγουν. Σε ένα πολύ μεγάλο τηλεοπτικό κανάλι άκουγα στέλεχος επιφανέστατο και σοβαρό, κατά την εικόνα που είχα μέχρι τότε, του ΣΥΡΙΖΑ, τον Γραμματέα σας, να τον ρωτάει κάτι ένας δημοσιογράφος υπό τη μορφή αστείου και να απαντάει: «Κύριε, ξέρετε πολύ καλά το ηθικό μου πλεονέκτημα». Εκεί είπα τέλος, δεν υπάρχει! Δηλαδή, δεν συζητάμε πλέον άλλο για αυτά μαζί σας. Τώρα η πραγματικότητα είναι αυτό που συζητάμε, η κριτική για αυτά που έχετε κάνει και η συνεχής έντονη, σαφής και ρητή μας πρόσκληση σε εσάς να σηκωθείτε να φύγετε. Δεν υπάρχει γιατρειά σε καμμία άλλη περίπτωση. Θέλω να αναφερθώ, κυρίες και κύριοι Βουλευτές, σε ένα ζήτημα που προέκυψε από την πραγματικότητα, αλλά το στρογγύλεψε ως επιχείρημα ο Πρωθυπουργός της χώρας χθες. Την ομιλία του και την πρακτική των δύο ετών νομίζω ότι μπορεί να την αποδώσει εύστοχα ο τίτλος «λαϊκίστικος αυταρχισμός». Πάμε τώρα σε τρία θέματα λαϊκίστικου αυταρχισμού που χθες ακούστηκαν στη Βουλή των Ελλήνων από τον Πρωθυπουργό. Το πρώτο θέμα έχει να κάνει με τον ΔΟΛ. Όλη η Αντιπολίτευση του έκανε μια κριτική για την τοποθέτηση του κ. Μουλόπουλου. Ο Πρωθυπουργός απάντησε στη Βουλή χθες, στο πλαίσιο του «πουλάμε τρέλα»: «Γιατί; Και ο κ. Καψής μετά από την υπουργία του δεν γύρισε σε μία δουλειά; Ο κ. Μιχελάκης δεν έγινε διευθυντής ειδήσεων στον ΑΝΤ1;» Αυτό λέμε, το δικαίωμα του κάθε ανθρώπου να γυρίζει στο επάγγελμά του; Βεβαίως, κάθε άνθρωπος έχει το δικαίωμα να γυρίσει στο επάγγελμά του, και ο κ. Μουλόπουλος και ο κ. Αμυράς και όλοι μας, όσοι έχουμε εργασία, όσοι έχουμε επαγγέλματα. Γιατί υπάρχουν εδώ και ανεπάγγελτοι. Όμως όσοι έχουμε επαγγέλματα, όταν ο λαός μάς αποδοκιμάσει, θα γυρίσουμε στα επαγγέλματά μας. Εδώ δεν πρόκειται περί αυτού. Εδώ πρόκειται περί τοποθετήσεως κομισαρίου. Εδώ τοποθετήθηκε κομισάριος, διότι ο κ. Μουλόπουλος δεν επέστρεψε ως δημοσιογράφος στον ΔΟΛ. Νομίζω ότι είναι συνταξιούχος. Ως τι επέστρεψε; Ως δημοσιογράφος απλός για να γράφει; Ως ειδικός επί της διαρρύθμισης κόκκινων» δανείων, δηλαδή θα πάει στις τράπεζες και θα ανοίξουν οι πόρτες διότι ξέρει τα θέματα; Ή ως τοποτηρητής μιας πολιτικής συμφωνίας στο πλαίσιο της οποίας απελύθη και ο Δημήτρης Μητρόπουλος την Κυριακή και εμφανίστηκε ως παραίτηση; Ως τι έχει πάει εκεί; Δεύτερον, ο Πρωθυπουργός επιτίθεται αδίκως στα μέσα ενημέρωσης, γιατί κυρία Υπουργέ, κυρίες και κύριοι Βουλευτές, από την ομολογία του Δικαστηρίου των Δικαιωμάτων του Ανθρώπου γνωρίζουμε ότι είναι υποχρέωση του πολιτικού να αποδέχεται την κριτική, όσο οξεία και αν είναι αυτή, ακόμη και εάν ο δημοσιογράφος γράφει βάσει ενδείξεων και όχι αποδείξεων. Αυτό με έχει συγκρατήσει κατά καιρούς από το να κάνω αγωγές και μηνύσεις σε δημοσιογράφους γιατί διαστρέβλωναν την πραγματικότητα και υπέφερα από αυτό. Εδώ χθες επιτέθηκε με προσωπική αναφορά στον ιδιοκτήτη του «Πρώτου Θέματος», που έγινε άνανδρη όταν πέρασε στα θέματα της οικογένειάς του, για το πού κατοικούν τα παιδιά του. Γιατί; Γιατί τα τελευταία πρωτοσέλιδα αυτής της εφημερίδας αναφέρονται σε θέματα παράνομων προσλήψεων κ.λπ.. Δεν είναι υποχρέωση μιας εφημερίδας εάν έχει ένα θέμα να το προβάλει και της Κυβέρνησης να απαντάει; Αυτό δεν είναι η δημοκρατία; Δημοκρατία είναι να λες «πού μένουν τα παιδιά σου;» Σε ποιόν το έδειξε αυτό; Εκτιμώ, λοιπόν, ότι αυτή η επίθεση είναι άνανδρη. Πάμε και σε ένα τρίτο λαϊκίστικο θέμα αυταρχισμού που αφορά στην ίδια συνομοταξία των θεμάτων. Είπε - και το είπε και ο Κοινοβουλευτικός Εκπρόσωπος των Ανεξαρτήτων Ελλήνων σήμερα - ότι η απόφαση του Συμβουλίου της Επικρατείας, κυρίες και κύριοι Βουλευτές, η απόφαση 95/2017- την έχω εδώ - σχετικά με τον νόμο Παππά, κηρύττει τον νόμο Παππά συνταγματικό, γιατί, λέει, μόνο ένα άρθρο θέτει εκποδών. Μάλιστα. Εδώ τι χρειάζεται τώρα; Να κάνουμε φροντιστήριο στη Βουλή των Ελλήνων και να πούμε, αγαπητές και αγαπητοί συνάδελφοι, ότι το ακυρωτικό αυτό δικαστήριο άπαξ και εντοπίσει μια αντισυνταγματικότητα σταματάει την εξέταση της υποθέσεως περαιτέρω; Στο πρώτο θέμα που εξέτασε, εντόπισε αντισυνταγματικότητα, στο ποιος κάνει τον διαγωνισμό. Τον διαγωνισμό τον κάνει το ΕΣΡ. Είναι πολύ χρήσιμο στους Υπουργούς να διαβάσουν την απόφαση και θα εκπλαγούν οι δημοκράτες της Πλειοψηφίας - αν υπάρχουν ακόμη δημοκράτες στην παράταξη αυτή - όταν δουν τα επιχειρήματα των δικηγόρων του κ. Παππά, όταν δουν πόσο αντιδικαιοκρατικά επιχειρήματα άρθρωσαν στο Συμβούλιο της Επικρατείας οι δικηγόροι του κ. Παππά και της Κυβέρνησης, όταν θα δουν ότι αν εγένοντο δεκτά τα επιχειρήματα αυτά σχετικά με το έννομο συμφέρον, τότε ο έλεγχος της συνταγματικότητας των κανονιστικών πράξεων της διοίκησης θα είχε τεθεί εκποδών. Είναι αδιανόητο να έχεις την απόφαση, να σου ακυρώνει την μείζονα προσπάθειά σου επί ενάμιση χρόνο που ταλαιπώρησες όλον τον κόσμο και να έρχεσαι και γι' αυτό να λες στη Βουλή των Ελλήνων «νικήσαμε». Δεν μπορεί αυτό, όμως, να συνεχιστεί και σας ξαναλέω, η λύση δεν είναι να πάμε εμείς στον γιατρό, είναι να φύγετε εσείς, γιατί ολοένα και περισσότεροι Έλληνες και Ελληνίδες καταλαβαίνουν πόσο κοροϊδεύετε τους πολίτες, πόσο κοροϊδεύετε τη χώρα. Κυρίες και κύριοι, κλείνω με την εξής φράση. Μπαίνουμε σε μία περίοδο όπου το κλείσιμο της β΄ αξιολόγησης θα μας απασχολεί κάθε μέρα. Η Κυβέρνηση δεν θα διευκρινίζει, θα μαθαίνουμε από τον διεθνή Τύπο, από τις δηλώσεις άλλων πολιτικών. Οι δικοί μας πολιτικοί, οι πολιτικοί της Πλειοψηφίας, θα περιφέρονται στα μέσα ενημέρωσης και θα χρησιμοποιούν αυτό το Βήμα για να λένε ότι κερδίζουν, ότι νικάνε. Ένα πράγμα θα επαναλάβω, που είναι η φωνή του ελληνικού λαού: Σηκωθείτε και φύγετε! Ευχαριστώ.
Προχωρούμε. Τον λόγο έχει ο ανεξάρτητος, πλέον, συνάδελφος κ. Γεώργιος - Δημήτριος Καρράς. Μετά θα μιλήσει ο κ. Φορτσάκης, ο κ. Αμυράς, η κυρία Υπουργός και ακολουθούν οι υπόλοιποι Κοινοβουλευτικοί, όσοι θέλουν να μιλήσουν. Ορίστε, κύριε συνάδελφε.
Ευχαριστώ, κύριε Πρόεδρε. Να ευχηθώ κι εγώ καλή χρονιά. Είναι η δεύτερη ομιλία που κάνω στη Βουλή, αλλά νομίζω η πρώτη υπό την προεδρία σας, κύριε Πρόεδρε.
Ευχαριστώ.
Μιλάμε για έναν νόμο, λοιπόν, ο οποίος έρχεται σαν συνέχεια προηγουμένων ρυθμίσεων, που επιχειρεί να επιβάλλει τη διαφάνεια στους ισολογισμούς των εταιρειών, στις χρηματοοικονομικές καταστάσεις, αλλά και στους ενοποιημένους ισολογισμούς και καταστάσεις. Είναι πραγματικά χρήσιμος. Είναι χρήσιμος γιατί προάγει τη διαφάνεια, εφόσον εφαρμόζεται σωστά. Είναι μία ενσωμάτωση μίας οδηγίας, η οποία ούτως ή άλλως αποτελεί υποχρέωση της χώρας να προχωρήσει και σε τυπικό νόμο. Πάντοτε, όμως, με τις ενσωματώσεις τίθενται ορισμένα ζητήματα. Κοίταξα το παρόν νομοσχέδιο. Κάθε άρθρο του φαίνεται ότι αποτελεί αντιγραφή της ευρωπαϊκής οδηγίας, χωρίς να υπάρχουν ιδιαίτερες επιλογές της Κυβέρνησης που θα προχωρούσε σε μία νομοθέτηση αυτόνομων διατάξεων. Μπαίνει ένα ζητηματάκι, το οποίο παρακολούθησα προηγουμένως από όλους τους συναδέλφους, και είναι αυτό του Σώματος Ορκωτών Ελεγκτών Λογιστών. Πράγματι, όπως είπε προηγουμένως συνάδελφος, είναι νομικό πρόσωπο ιδιωτικού δικαίου. Έχει μια σωματειακή, τυπικά, μορφή, αλλά παρά ταύτα, με την υποχρεωτικότητα εγγραφής και με τις αρμοδιότητες που του δίνει ο νέος νόμος, αποκτά - αν θέλετε - έναν διφυή χαρακτήρα. Ποιος είναι αυτός ο διφυής χαρακτήρας; Νομικό πρόσωπο ιδιωτικού δικαίου από πλευράς τυπικότητας, αλλά άσκηση εξουσίας από πλευράς ουσίας κι επομένως προσιδιάζει, κυρία Υπουργέ, πλέον προς νομικό πρόσωπο δημοσίου δικαίου. Αυτό δεν είναι κάτι συνηθισμένο. Είχαμε παλαιότερα - να ονομάσω - κάποιες δημόσιες επιχειρήσεις που είχαν διπλό ρόλο, αλλά σήμερα, με τις σύγχρονες οικονομικές συνθήκες, νομίζω ότι πρέπει να υπάρχει η σωματειακή μορφή και να παρασχεθεί πράγματι η δυνατότητα σε σωματειακής μορφής και άλλες οντότητες, να εγγράφουν τα μέλη τους, να βγει μία διαδικασία εγκρίσεως και των άλλων οντοτήτων αυτών, ούτως ώστε να μην οδηγούμεθα σε μονοπωλιακές καταστάσεις. Διότι τελικά καταλήγουμε με αυτήν τη μορφή να μεταβάλλεται ακόμα και η ανάληψη της διοίκησης τέτοιων μορφών, τέτοιων οντοτήτων, σε ανταγωνισμό, σε συναγωνισμό, σε εξυπηρέτηση συμφερόντων. Δεν θέλω να μείνω περισσότερο στον νόμο βέβαια. Διότι η οικονομική κατάσταση της χώρας, όσο και να θεωρούμε ότι μπορεί να εκκινήσει, δεν θα δείξει τη χρησιμότητα του νόμου. Οι επιχειρήσεις αυτήν τη στιγμή, σήμερα, μειώνονται. Μειώνονται οι τζίροι, οι κύκλοι εργασιών, περιορίζεται ο αριθμός τους, μεταφέρονται οι φορολογικές έδρες, οι καταστατικές έδρες στο εξωτερικό. Πώς θα ελέγξουμε, λοιπόν, την πραγματική ελληνική οικονομία όταν ουσιαστικά περιορίζεται καθημερινά με έναν τέτοιο νόμο; Θέλω να κάνω μία σταχυολόγηση προσφάτων ρυθμίσεων, τις οποίες έφερε η Κυβέρνηση, κύριε Πρόεδρε, σχετικά με τις δυνατότητες ή όχι ανάπτυξης της ελληνικής οικονομίας. Εχθές ειπώθηκε, κατακρίθηκε ότι θα χρειαστούμε είκοσι ένα χρόνια για να φτάσουμε σε επίπεδο απασχόλησης προ κρίσης και περιορισμού ανεργίας. Είκοσι ένα χρόνια όχι για να μηδενίσουμε την ανεργία, αλλά για να φτάσουμε στον μέσο όρο του 8% της ανεργίας, που είναι το ανεκτό από την Ευρωπαϊκή Ένωση! Θέλω να πω το εξής λοιπόν: Αν αυτός είναι ο στόχος, κυρία Υπουργέ, όχι μόνο της ελληνικής Κυβέρνησης να την περιορίσουμε, αλλά και ολόκληρης της ελληνικής οικονομίας, νομίζω ότι είναι αποτυχία. Για ποιον λόγο; Διότι σήμερα με τη γιγάντωση - έστω κι αν ελάχιστα περιορίζεται η ανεργία λόγω του τουρισμού, λόγω πρόσκαιρων ευκαιριακών δραστηριοτήτων ή ευέλικτων μορφών εργασίας - δεν σημαίνει ότι αντιμετωπίσαμε το πρόβλημα της ανεργίας. Θα πω λοιπόν κάποια παραδείγματα. Τους τελευταίους δύο μήνες ψηφίσαμε χωρικό σχεδιασμό και βιώσιμη ανάπτυξη και εξαγγέλθηκε ότι λύσαμε ένα πρόβλημα και δη περιβαλλοντικό, πολεοδομικό, αλλά κάναμε και κάτι άλλο. Δεν ήρθαν μαζί και οι χρήσεις γης, ούτως ώστε να δούμε πώς θα μπορούν να αναπτυχθούν δραστηριότητες και πώς δεν θα μείνει η ίδια κατάσταση του παρελθόντος που είχε αναστείλει κατόπιν δικαστικών αποφάσεων οποιαδήποτε δυνατότητα εγκαταστάσεως επιχείρησης και δη μεσαίας ή βαριάς όχλησης, για τον λόγο ότι δεν είχαν καθοριστεί οι χρήσεις γης. Είπε ο Αναπληρωτής Υπουργός Περιβάλλοντος «θα τις φέρω σύντομα». Δεν τις είδαμε ακόμα. Δεύτερο ζήτημα το οποίο με απασχόλησε είναι το εξής. Ήρθε ένας άλλος νόμος με τίτλο νέο θεσμικό πλαίσιο για την άσκηση οικονομικής δραστηριότητας με γνωστοποίηση. Εντάξει. Θα δηλώνουμε, λοιπόν, την έναρξη της δραστηριότητας και ο έλεγχος θα γίνεται αργότερα. Καλό το ακούω. Δεν λύθηκε, όμως, ένα πρόβλημα εκεί. Έπρεπε μαζί με αυτόν τον νόμο να έρθουν και πρότυπες περιβαλλοντικές δεσμεύσεις, ούτως ώστε να αυτοδεσμεύεται εκείνος που επιδιώκει να κάνει δραστηριότητα και να μην περιμένει για να λειτουργήσει, να εγκριθεί μία περιβαλλοντική μελέτη ή να απορρίπτεται η περιβαλλοντική μελέτη και να γίνεται δώρον άδωρον ο νόμος αυτός. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Τελειώνω αμέσως, κύριε Πρόεδρε. Αντιστοίχως, μιλήσαμε για απλοποίηση διαδικασιών σύστασης επιχειρήσεων. Αυτά τα είπαμε στις αρχές Δεκεμβρίου. Αφορά, όμως, μόνο ομόρρυθμες και ετερόρρυθμες εταιρείες. Δεν μου λέει εμένα προσωπικά ως νομικό τίποτα. Γιατί τη λεγόμενη «υπηρεσία μιας στάσης» οφείλω να θυμίσω στην Αίθουσα ότι την έχω συναντήσει πρώτη φορά στη διαδρομή μου το 1997 με τον ν.2516. Θα ιδρυθούν υπηρεσίες μιας στάσης για να λύνονται τα ζητήματα των εταιρειών. Μα, οι εταιρείες δεν χρειάζονται μόνο μία στάση, χρειάζονται τραπεζικό σύστημα, χρειάζονται κλίμα υγιές της οικονομίας, χρειάζονται επιδοτήσεις πλέον από το κράτος και επομένως, δεν τα είδαμε ούτε αυτά. Ένα άλλο ζήτημα, με το οποίο και θα τελειώσω, είναι το εξής: Ψηφίσαμε μία νομοθεσία για τις συμβάσεις πίστωσης για καταναλωτές για τα ακίνητα. Είναι σημαντικός νόμος, αλλά για το μέλλον, όχι για το παρόν. Γιατί; Εφόσον οι τράπεζες δεν έχουν τη δυνατότητα να δώσουν στεγαστικά δάνεια, τι αντικείμενο έχει αυτός ο νόμος; Περίμενα - και το έθεσα - ότι με τον νόμο αυτό θα αντιμετωπιζόταν και το ζήτημα των παλαιών καταχρηστικών διατάξεων που επέτρεπαν στα πιστωτικά ιδρύματα να δανείζουν σε διαφορετικό νόμισμα και να αποκερδαίνουν εκ της μετατροπής του νομίσματος. Πρόκειται για το γνωστό ζήτημα του ελβετικού φράγκου, το οποίο ταλανίζει δεκάδες χιλιάδες οικογένειες, καθώς η υποτίμησή του τις έχει καταστήσει νεόπτωχες. Όμως, ούτε αυτό λύθηκε. Συνεπώς, ο νόμος καλός, η ουσία όμως αδύναμη. Η ψυχή πρόθυμος, η σαρξ αδύναμος. Τελειώνω με την τροπολογία, με την ανοχή σας, κύριε Πρόεδρε, για το ζήτημα των συμβάσεων παραχώρησης. Έρχεται, λοιπόν, και μας λέει η νομοθεσία ότι θα μπορούν να απευθύνονται σε διαιτησία οι εταιρείες παραχώρησης των αεροδρομίων και στις περιπτώσεις σύμβασης παροχής υπηρεσιών κρατικών χρηστών. Δεν το εξηγήσατε στη νομοθεσία, κύριε Υπουργέ, ποιοι είναι οι κρατικοί χρήστες των υπηρεσιών των αεροδρομίων που παραχωρούνται. Ξέρετε ποιοι είναι; Δεν ξέρω αν το έχετε αντιληφθεί οι περισσότεροι συνάδελφοι. Φαντάζομαι, ναι. Εγώ, όμως, το ερεύνησα. Είναι οι υπηρεσίες αστυνόμευσης, οι υπηρεσίες τελωνείων, οι υπηρεσίες πυρόσβεσης, που παρέχει το ελληνικό κράτος. Έρχεστε τώρα και εξισώνετε τη σύμβαση παραχώρησης με τις υπηρεσίες που παρέχουν κρατικές δομές στα αεροδρόμια και διά της διαιτησίας οπωσδήποτε όπου υπάρχει υποχώρηση εκατέρωθεν μειώνουμε τις δαπάνες των εταιρειών παραχώρησης και αντίστοιχα επιβαρύνουμε με τις πραγματικές δαπάνες που απαιτούνται για την πυρόσβεση, για τη φύλαξη, για την αεροπλοΐα το ελληνικό κράτος. Δείτε το σας παρακαλώ αυτό. Θα πω μόνο τούτο.
Και με αυτό να κλείσετε, παρακαλώ.
Και με αυτό θα κλείσω, κύριε Πρόεδρε. Είναι καταπλεονεκτική, είναι καταχρηστική και η σύμβαση των αεροδρομίων. Δεν το έθεσα προηγουμένως κατά τη συζήτηση, για να μη θεωρηθεί ότι προσπαθούμε να ματαιώσουμε συμβάσεις παραχώρησης. Είναι όμως πρωτοφανές αυτό που λέει, ότι η διαιτητική απόφαση θα είναι τελεσίδικη, δεσμευτική και αμετάκλητη, δεν θα υπόκειται σε έφεση ή αγωγή ή ακύρωση βάσει του άρθρου 897 και επόμενα του Κώδικα Πολιτικής Δικονομίας. Ούτε σε ένα δικαστήριο δεν μπορεί να πάει το ελληνικό κράτος να προστατεύσει τα συμφέροντά του; Νομίζω, λοιπόν, ότι οι επισημάνσεις αυτές είναι σημαντικές και ενδιαφέρουν όλους, για τον λόγο ότι δεν ανατάσσουν την ελληνική οικονομία, την οποία έχουμε ανάγκη. Ευχαριστώ ιδιαίτερα, κύριε Πρόεδρε.
Κυρία Υπουργέ, νομίζω ότι την τελευταία ιδιαίτερη παρατήρηση πρέπει να τη δείτε πριν έρθει η ώρα της ψηφοφορίας. Πρώτη φορά ακούω το ελληνικό δημόσιο να μην μπορεί να κάνει ένσταση επί μιας απόφασης όσα χρόνια είμαι εδώ μέσα. Κλείνουμε με τον συνάδελφο, τον καθηγητή κ. Θεόδωρο Φορτσάκη. Κύριε Φορτσάκη, έχετε τον λόγο.
Ευχαριστώ πολύ, κύριε Πρόεδρε. Κυρίες και κύριοι συνάδελφοι, θυμίζω ότι μιλάμε σήμερα για μία ενσωμάτωση οδηγίας που αφορά ένα αντικείμενο το οποίο είναι εξαιρετικά σημαντικό. Το αντικείμενο είναι φυσικά να διασφαλίσουμε όσο το δυνατόν μεγαλύτερη διαφάνεια στον έλεγχο των ετήσιων και των ενοποιημένων χρηματοοικονομικών καταστάσεων, δηλαδή σε ένα μεγάλο κομμάτι της οικονομικής ζωής της χώρας. Σε μία συγκυρία εξαιρετικά δύσκολη για την οικονομική ζωή είναι σημαντικό το ότι επιτέλους αποφασίζουμε να ενσωματώσουμε στο νομοθετικό μας σύστημα κανόνες οι οποίοι συμβάλλουν κατά τεκμήριο στον έλεγχο και τη διαφάνεια της οικονομικής ζωής των επιχειρήσεων και ιδίως διά του ελέγχου των ετήσιων και ενοποιημένων οικονομικών καταστάσεων των μεγάλων επιχειρήσεων. Η αργοπορία μας - θα το πω και εγώ, παρ' όλο που το έχουν τονίσει πολλοί από εκείνους που μίλησαν - είναι πραγματικά λυπηρή, γιατί δείχνει μια στάση της ελληνικής Κυβέρνησης, η οποία είναι στάση αδιαφορίας προς μια υποχρέωση που εδώ και πολύ καιρό μας βαραίνει για λόγους που δεν μπορώ να κατανοήσω, λόγους μη συγκροτημένης δράσης και μη σοβαρής αντιμετώπισης των υποχρεώσεών μας. Αδιαφορήσαμε μέχρι σήμερα να ενσωματώσουμε τις υποχρεώσεις αυτές που απορρέουν από την οδηγία. Μάλιστα έπρεπε να περιμένουμε να κληθεί η χώρα μας να εφαρμόσει τους κοινοτικούς κανόνες με απειλή να παραπεμφθεί στο δικαστήριο, διότι αλλιώς φαντάζομαι δεν θα είχε καν εκκινήσει η διαδικασία. Η οδηγία που ενσωματώνουμε μετέβαλε προηγούμενη οδηγία του 2006, που καθόριζε τους όρους χορήγησης άδειας άσκησης επαγγέλματος και εγγραφής στο Δημόσιο Μητρώο των Ορκωτών Λογιστών και των ελεγκτικών εταιρειών που διενεργούν υποχρεωτικούς ελέγχους των οικονομικών καταστάσεων των επιχειρήσεων, τους κανόνες περί ανεξαρτησίας, αντικειμενικότητας και επαγγελματικής δεοντολογίας που εφαρμόζονται στα πρόσωπα αυτά και το πλαίσιο για τη δημόσια εποπτεία τους. Θα ήθελα κατ' αρχάς να πω ότι είναι βεβαίως επιθυμητό να υπάρχει και να δημιουργείται ένα ενιαίο, αξιόπιστο - αν θέλετε - σύστημα κανόνων, το οποίο δημιουργεί ένα κανονιστικό πλαίσιο για τους ελέγχους των ελεγκτικών εταιρειών. Εδώ, όμως, σημειώνω ότι δυστυχώς δεν επέρχεται μία ενοποίηση της όλης νομοθεσίας, η οποία παραμένει διάσπαρτη. Και αυτό το Υπουργείο πρέπει να το σημειώσει για να μπορέσει να το διορθώσει αργότερα. Στις γενικές παρατηρήσεις που έχω να κάνω για το νομοσχέδιο αυτό - και στη συνέχεια θα πω μερικά πράγματα πιο συγκεκριμένα ως παραδείγματα - θα ήθελα να τονίσω ότι η έννοια της ανεξαρτησίας, την οποία αυτό το νομοσχέδιο αναφέρει πολλές φορές, είναι μία έννοια η οποία παραμένει αόριστη. Δεν ορίζεται. Και όταν η ανεξαρτησία δεν ορίζεται και δεν έχει συγκεκριμένο περιεχόμενο, ξέρουμε ότι δημιουργούνται πολλά προβλήματα, όταν η εποπτεία η οποία προβλέπεται θα αρχίσει να εφαρμόζεται. Θα ήταν επιθυμητό να υπάρχει ένας μεγαλύτερος προσδιορισμός της έννοιας αυτής. Επίσης, θα ήθελα να υπογραμμίσω ότι το νομοσχέδιο αυτό εκτός από την οδηγία την οποία ενσωματώνει, έχει ως σκοπό και την αποτελεσματική εφαρμογή του Κανονισμού 537 του 2014 του Ευρωπαϊκού Κοινοβουλίου και του Συμβουλίου, ο οποίος έχει εφαρμογή στους υποχρεωτικούς ελέγχους των οικονομικών καταστάσεων οντοτήτων δημοσίου συμφέροντος. Εμείς ως κόμμα πάντοτε με σοβαρότητα και υπευθυνότητα σταθήκαμε θετικοί απέναντι στις υποχρεώσεις μας στην Ευρωπαϊκή Ένωση και βεβαίως δεν λέμε όχι σε οποιαδήποτε διάταξη αποτελεί ενσωμάτωση υποχρεωτικής ευρωπαϊκής ρύθμισης. Εδώ, όμως, - όπως είπαν και οι προλαλήσαντες - υπάρχει σωρεία διατάξεων οι οποίες είτε κείνται εκτός του περιεχομένου της οδηγίας είτε και το παραποιούν. Το ίδιο ισχύει για τον Κανονισμό 537, στον οποίο αναφέρθηκα. Υπάρχει μία σαφής προσπάθεια - το τόνισαν επανειλημμένα πολλοί από τους προλαλήσαντες - να καταστεί το Σώμα Ορκωτών Λογιστών ρυθμιστής των πραγμάτων του ελέγχου, κάτι που φυσικά δεν αναφέρεται πουθενά στην οδηγία και στον Κανονισμό. Η ευρωπαϊκή νομοθεσία δεν επιτρέπει ο ελεγχόμενος να ελέγχει για λογαριασμό της πολιτείας τον εαυτό του και κυρίως βεβαίως τους ανταγωνιστές του. Γι' αυτή τη διαφύλαξη της διάκρισης των ρόλων θα έπρεπε να υπάρχει μία σαφής διασφάλιση με κανόνα δικαίου, η οποία όμως λείπει. Επίσης, δεν μπορώ να αντιληφθώ γιατί εκχωρούνται εποπτικές αρμοδιότητες από την Επιτροπή Λογιστικής Τυποποίησης και Ελέγχων, την ΕΛΤΕ, που είναι το αρμόδιο όργανο, ανεξάρτητο, εποπτικό, με βάση την ευρωπαϊκή νομοθεσία, και γιατί μεταβιβάζονται στο Σώμα Ορκωτών Ελεγκτών Λογιστών αυτές οι αρμοδιότητες που ανήκουν κανονικά στην ΕΛΤΕ. Δεν πρέπει να περιληφθούν στον νόμο διατάξεις που θίγουν το κύρος και την αποστολή της ΕΛΤΕ ως εποπτικής αρχής του ελεγκτικού και λογιστικού επαγγέλματος διότι αυτό την ΕΛΤΕ τη μειώνει σημαντικά. Θα ήθελα στο ένα λεπτό που απομένει να αναφερθώ με μεγάλη ταχύτητα σε οκτώ παραδείγματα τα οποία δείχνουν τις παραβιάσεις που κάνει η ενσωμάτωση της οδηγίας, φέρνοντας στην Ελλάδα κανόνες που δεν υπάρχουν στην οδηγία ή που δεν προβλέπονται απ' αυτήν. Άρθρο 3 παράγραφος 1. Το δικαίωμα διενέργειας υποχρεωτικού ελέγχου έχουν μόνο οι ορκωτοί λογιστές ή οι ελεγκτικές εταιρείες που έχουν λάβει την άδεια. Εδώ έχουμε αντίθεση με την ελεύθερη άσκηση επαγγελματικής δραστηριότητας. Παράλληλα, και η πρόβλεψη απ' αυτό το άρθρο ότι οι ελεγκτές ή οι ελεγκτικές εταιρείες μπορούν να διενεργούν υποχρεωτικούς ελέγχους για λογαριασμό μιας μόνο ελεγκτικής εταιρείας συνιστά σημαντικό περιορισμό της ελευθερίας άσκησης επαγγελματικής δραστηριότητας. Στο άρθρο 8 παράγραφος 4 έχουμε το ίδιο κλίμα, όπου ορίζεται ότι για την οργάνωση και διενέργεια των επαγγελματικών εξετάσεων συνιστάται πενταμελής επιτροπή, τρία μέλη της οποίας προτείνονται από το ΣΟΕΛ. Εδώ το ΣΟΕΛ το εποπτεύει η ΕΛΤΕ. Άρα θα έπρεπε λογικά η ΕΛΤΕ να έχει αυτό το έργο. Είναι, επίσης, η διάταξη του άρθρου 11 παράγραφος 1, κυρίως διότι υιοθετεί διατύπωση που δεν υπάρχει στο κείμενο της οδηγίας. Η ελληνική μετάφραση - προσαρμογή μιλά για «κυρίως» δράσεις του ΣΟΕΛ, ενώ η οδηγία μιλά για δράσεις «μεταξύ άλλων», πράγμα που σημαίνει ουσιαστικά ότι ευνοείται εδώ η αποκλειστική υπέρ του ΣΟΕΛ κατοχύρωση των δράσεών του. Άλλη διάταξη που δεν αποτελεί προσαρμογή της οδηγίας είναι αυτή του άρθρου 14 παράγραφος 1, όπου ορίζεται ότι το Διοικητικό Συμβούλιο της ΕΛΤΕ μπορεί να αναθέτει διαδικαστικά θέματα τήρησης του Δημοσίου Μητρώου στο ΣΟΕΛ. Το ΣΟΕΛ δηλαδή εδώ, ενώ είναι ιδιωτικός φορέας, φαίνεται να ασκεί δημόσια εξουσία και ξέρουμε όλοι ότι χρειάζεται ειδική προσοχή όταν σε ιδιωτικούς φορείς ανατίθενται ασκήσεις δημόσιας εξουσίας. Ιδιαίτερα προβληματικό είναι και το άρθρο 33 παράγραφοι 12 και 13 που προβλέπουν τη δυνατότητα διενέργειας ποιοτικών ελέγχων από το ΣΟΕΛ κατά παραβίαση και της οδηγίας, αλλά και του δικαίου του ανταγωνισμού. Η διοίκηση του ΣΟΕΛ θα αναλαμβάνει καθεστώς αυτοελέγχου για τα μέλη της, δημιουργώντας έτσι αθέμιτο ανταγωνισμό και για τους ελεγκτές και για τις ελεγκτικές εταιρείες που δεν μετέχουν στη διοίκησή του. Εδώ υπογραμμίζω και εγώ τη γνωμοδότηση του Νομικού Συμβουλίου του Κράτους, στην οποία αναφέρθηκαν και άλλοι ομιλητές πριν και την οποία ο εισηγητής μας, ο κ. Βεσυρόπουλος, κατέθεσε στα Πρακτικά. Ακόμα, θα πρέπει να αλλάξει η διάταξη του άρθρου 46 παράγραφος 1 που ορίζει ότι τα αρχεία των ελεγκτών πρέπει να τηρούνται για δέκα χρόνια και να προσαρμοστούμε στα πέντε χρόνια της υποχρέωσης διατήρησης φορολογικών στοιχείων. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Τελειώνω αναφερόμενος στο άρθρο 52 παράγραφος 6, όπου ορίζεται ότι οι κανονιστικές πράξεις της ΕΛΤΕ ορίζονται κατόπιν γνώμης του εποπτικού συμβουλίου του ΣΟΕΛ. Εδώ, φυσικά, υπάρχει κίνδυνος αδιαφάνειας με συγκεκριμένα επαγγελματικά συμφέροντα που μονοπωλούν τη διοίκηση του ΣΟΕΛ. Μία λέξη θέλω να πω ακόμα για την ανάγκη να προσαρμοστεί ο έλεγχος που ασκείται στους ΕΛΚΕ των πανεπιστημίων. Δεν ξεχνώ ότι είμαι πανεπιστημιακός και άρα το σημείο αυτό θα ήθελα, κυρία Υπουργέ, να το δείτε. Θα πρέπει να προσαρμοστεί ο έλεγχος που ασκείται στους ΕΛΚΕ, στους ειδικούς λογαριασμούς των πανεπιστημίων και ειδικότερα να προβλεφθεί ότι μόνο ένας ελεγκτής φτάνει και ότι ο έλεγχος ασκείται όχι μόνο στις δαπάνες, αλλά στο σύνολο των λογαριασμών και βεβαίως χωρίς τους περιορισμούς που προβλέπει η σημερινή νομοθεσία. Μία τελευταία λέξη για την τροπολογία του κ. Γαβρόγλου.
Ολοκληρώστε, κύριε Καθηγητά, δεν μπορώ να δείξω άλλη ανοχή.
Τελείωσα, κύριε Πρόεδρε. Μισή λέξη μόνο για την τροπολογία που έφερε ο κ. Γαβρόγλου. Νομίζω ότι πρέπει να συνειδητοποιήσουμε όλοι ότι τα πανεπιστήμια αυτή την ώρα δεν μπορούν να μεταβληθούν σε εξεταστικά κέντρα. Υπάρχει, όμως, ανάγκη να αποσυμπιεστούν από τον τεράστιο αριθμό φοιτητών ο οποίος έχει συσσωρευτεί στο πτυχίο. Πρέπει, λοιπόν, οπωσδήποτε να διευκολυνθούν τα παιδιά τα οποία είναι στο πτυχίο να τελειώσουν, διότι οι αριθμοί που βαραίνουν τις σχολές είναι εξαιρετικά υψηλοί και δεν τις αφήνουν να λειτουργήσουν ομαλά. Μακάρι στο μέλλον αυτά τα θέματα να τα ρυθμίζουν τα πανεπιστήμια μόνα τους, χωρίς νομοθετική παρέμβαση. Σας ευχαριστώ πολύ, κύριε Πρόεδρε.
Πριν δώσω τον λόγο στον κ. Αμυρά, θα δώσω τον λόγο για ένα λεπτό στον κ. Γιαννακίδη, για να υποστηρίξει μία βουλευτική τροπολογία, ώστε να ξέρει η κυρία Υπουργός, όταν ανέβει στο Βήμα, να μας πει εάν θα την κάνει δεκτή ή όχι. Κύριε Γιαννακίδη, έχετε τον λόγο για ένα λεπτό.
Σας ευχαριστώ, κύριε Πρόεδρε. Με την προτεινόμενη διάταξη ουσιαστικά ως μέλος του Διοικητικού Συμβουλίου της ΕΛΤΕ θα είναι και το Οικονομικό Επιμελητήριο σε αντικατάσταση του Συνδέσμου Βιομηχάνων Βορείου Ελλάδος προς ικανοποίηση και του αιτήματος που είχε ακουστεί στην ακρόαση φορέων κατά τη διάρκεια της συνεδρίασης της επιτροπής. Αφορά ουσιαστικά την παράγραφο 6 του άρθρου 1 του ν.3148/2003 και ουσιαστικά στη θέση του Συνδέσμου Βιομηχάνων Βορείου Ελλάδος μπαίνει το Οικονομικό Επιμελητήριο.
Υπάρχουν ήδη αντίγραφα της τροπολογίας, κύριοι συνάδελφοι. Το λέω αυτό γιατί μπορεί να θέλουν να τη δουν οι εισηγητές πριν τοποθετηθούν στην ψηφοφορία. Ο κ. Αμυράς έχει τον λόγο.
Ευχαριστώ, κύριε Πρόεδρε. Κυρίες και κύριοι συνάδελφοι, η συζήτηση του παρόντος νομοσχεδίου γίνεται σε μία περίοδο κατά την οποία όλα τα βασικά ζέοντα θέματα της οικονομίας βρίσκονται δυστυχώς για άλλη μία φορά στον αέρα, η δεύτερη αξιολόγηση, τα βραχυπρόθεσμα μέτρα, το μεσοπρόθεσμο πρόγραμμα, οι διαρθρωτικές μεταρρυθμίσεις. Όσο αυτά τα ζητήματα παραμένουν σε εκκρεμότητα, τόσο πιο εύκολα αιωρούνται δυσμενή, άσχημα, αιματηρά σενάρια για τη χώρα που διακινούν οι γνωστοί ακραίοι, όπως έχουμε μάθει να τους λέμε, κύκλοι της Ευρώπης, πατώντας στην αδυναμία της Κυβέρνησής σας να διαπραγματευθεί γρήγορα και αποτελεσματικά. Ο χρόνος δεν είναι με το μέρος της χώρας και δυστυχώς δεν έχουμε από σας, τους Υπουργούς, καμμία σαφή εικόνα των προθέσεών σας. Θα έλεγα ότι διαρκώς πελαγοδρομείτε εσείς οι Υπουργοί, θα έλεγα ότι παραβιάζετε διαρκώς προθεσμίες που οι ίδιοι έχετε θέσει. Οι λεγόμενες κόκκινες γραμμές διαρκώς ξεθωριάζουν, ανάλογα βέβαια και με την έμπνευση των συντακτών των non papers του Μαξίμου. Τελικά κανείς δεν ξέρει, όχι μόνο σε αυτήν την Αίθουσα, αλλά σε ολόκληρη τη χώρα, τι επιδιώκετε. Θέλετε να παραμείνει το ΔΝΤ στο ελληνικό πρόγραμμα, όπως είχατε ζητήσει σε παλαιότερη επιστολή σας - και αναφέρομαι στον κ. Τσακαλώτο - ή όχι γιατί το θεωρείτε πηγή του κακού; Δέχεστε μέτρα πέραν του 2018 ή τα αποκλείετε κατηγορηματικά, όπως μας λέγατε μέχρι το Νοέμβριο; Θα υπάρχει κόφτης και μετά το 2019 με πρωτογενή πλεονάσματα 3,5% που ξορκίζατε; Πότε θα ξεπαγώσουν τα βραχυπρόθεσμα μέτρα για το χρέος; Πότε θα συζητηθούν τα μεσοπρόθεσμα; Ποια μέτρα προτείνετε εσείς για να κλείσει η δεύτερη αξιολόγηση; Δέχεστε να μειωθεί το αφορολόγητο όριο και να αυξήσετε τον ΦΠΑ; Αυτά είναι ερωτήματα όχι θεωρητικά, είναι πρακτικά, σημαντικά θέματα που ζητούν απαντήσεις. Προσπάθησα, λοιπόν, να βρω μία επίσημη κυβερνητική πηγή και μία γραμμή, για παράδειγμα, στο ζήτημα του αφορολογήτου ορίου. Θυμίζω παλαιότερη δήλωση του Υπουργού Οικονομικών κ. Τσακαλώτου, το Μάιο του 2016, που έλεγε ότι εάν μειωθεί το αφορολόγητο κάτω από τα 9.100 ευρώ, εκείνος θα παραιτούνταν. Το αφορολόγητο έχει πέσει στα 8.600 ευρώ και ο κ. Τσακαλώτος μια χαρά κάθεται στη θέση του. Τι θα γίνει, λοιπόν; Ποιο είναι το μέλλον; Ακούστε, λοιπόν, τι έκανα, για να δείτε τη διγλωσσία αυτής της κυβέρνησης και όλων, βεβαίως, των «παπαγάλων» της. Ανέτρεξα στην «ΑΥΓΗ», την επομένη της συνάντησης του κ. Τσακαλώτου με τον Γάλλο ομόλογό του κ. Μισέλ Σαπέν στις 12 Ιανουαρίου. Προσέξτε, λοιπόν: Στη σελίδα 12 της κομματικής εφημερίδας «ΑΥΓΗ», στο βασικό θέμα για τις επαφές Τσακαλώτου στο Παρίσι αναφέρονται επί λέξει τα εξής. Σας τα διαβάζω: «Το μοναδικό ζήτημα που συζητάει η Κυβέρνηση» - είπε ο κ. Τσακαλώτος - «είναι η παράταση του δημοσιονομικού κόφτη μετά το 2018. Με αυτά τα δεδομένα δεν αποκλείεται να υπάρξει εντός του πλαισίου για τον δημοσιονομικό κόφτη - προσέξτε - πρόβλεψη για μείωση του αφορολογήτου ορίου τη διετία 2019-2020, εφόσον δεν επιτευχθούν οι στόχοι αυτών των ετών». Αυτά στην πάνω μισή σελίδα της «ΑΥΓΗΣ». Στην κάτω μισή σελίδα της «ΑΥΓΗΣ», ακούστε: «Σκουρλέτης: Η Κυβέρνηση δεν αποδέχεται μείωση του αφορολογήτου». Δηλαδή, σε μία σελίδα έχουμε τον πανζουρλισμό, έχουμε αυτήν την τρέλα αυτής της Κυβέρνησης. Η μισή και πάνω σελίδα μας λέει ότι ο Τσακαλώτος δεν δέχεται νέα μείωση του αφορολογήτου, αλλά θα τη δεχθεί εάν τελικά δεν πιάσουμε τους στόχους και η επόμενη μισή κάτω σελίδα είναι η αντίσταση. Η Κυβέρνηση δεν δέχεται μείωση του αφορολογήτου. Ποιον να πιστέψω, λοιπόν, τον κ. Τσακαλώτο που δέχεται μείωση του αφορολογήτου ή τον κ. Σκουρλέτη που λέει ότι δεν θα δεχθεί; Ποιος είναι ο συντάκτης, ποιος είναι ο ρεπόρτερ ο έγκυρος; Ο πάνω ή ο κάτω; Κυρίες και κύριοι συνάδελφοι, αυτός είναι ο τρόπος με τον οποίο αυτή η Κυβέρνηση διαπραγματεύεται και τελικά, όπως έχουμε συνηθίσει να λέμε, μεγαλώνει τον λογαριασμό, τη χασούρα για τους Έλληνες πολίτες. Εκεί που μόλις το Νοέμβριο σε άρθρο του στην Εφημερίδα των Συντακτών ο Πρωθυπουργός έλεγε ότι η αξιολόγηση θα έκλεινε άμεσα στις αρχές Δεκέμβρη και ότι τα μνημόνια τελειώνουν στα μέσα του 2018, τώρα τα πράγματα είναι πολύ διαφορετικά, πολύ χειρότερα και έχουμε τις εξής τρεις επιλογές: Πρώτος δρόμος, να υπογράψετε ένα μνημόνιο 3- plus με τη συμμετοχή του ΔΝΤ και τον καθορισμό του να είναι ασαφής. Ο δεύτερος δρόμος είναι να υπογράψετε ένα τέταρτο μνημόνιο χωρίς το ΔΝΤ, το οποίο θα έπρεπε ή θα πρέπει να εγκρίνει το Γερμανικό Κοινοβούλιο, κάτι, που ούτε ο κ. Σόιμπλε δεν σας το συνιστά και ο τρίτος δρόμος, που φοβάμαι ότι μπορεί και αυτόν λίγο να τον τσαλαπατήσετε, να βάλετε λίγο το πόδι σας σε αυτόν, είναι να επαναφέρετε εφιαλτικά σενάρια που δεν θέλω ούτε να τα ονοματίσω από αυτό εδώ το Βήμα της Βουλής για την οικονομία και την ελληνική κοινωνία. Εκεί, λοιπόν, που θα σκίζατε τα μνημόνια, πάτε να κάνετε παγκόσμιο ρεκόρ: Δυο μνημόνια μέσα σε λιγότερο από δύο χρόνια. Όμως, εμείς θέλουμε ξεκάθαρες απαντήσεις και για το αφορολόγητο και για τον ΦΠΑ και για τη συμμετοχή ή μη του ΔΝΤ στο ελληνικό πρόγραμμα και για τις συντάξεις, που επισήμως μπήκαν στον «κόφτη» με την επιστολή αφοσίωσης της Κυβέρνησης ΣΥΡΙΖΑ - ΑΝΕΛ στο μνημόνιο και, τέλος, θέλουμε να μάθουμε ποιες θα είναι οι περικοπές και ποιους θα πλήξουν. Με αυτή την ευκαιρία, αγαπητή κυρία Υπουργέ, θα ήθελα να αναφερθώ και στο πρωτογενές πλεόνασμα που ανακοίνωσε το Υπουργείο Οικονομικών για το 2016. Διαβάζω, λοιπόν, πάλι από την «ΑΥΓΗ»: «Το πρωτογενές πλεόνασμα ανέρχεται στα 4,4 δισεκατομμύρια ευρώ το 2016 έναντι στόχου 1,98 δισεκατομμυρίων». «Υπερκαλύφθηκε δηλαδή» - πανηγυρίζει η «ΑΥΓΗ» - «ο στόχος κατά 121%». Ναι, θα μπορούσε να είναι το νέο της χρονιάς, αλλά πώς προήλθε, πώς προέκυψε αυτό το πλεόνασμα; Προέκυψε από την υπερφορολόγηση πολιτών και επιχειρήσεων, από την περικοπή του Προγράμματος Δημοσίων Επενδύσεων κατά 500 εκατομμύρια ευρώ. Αυτό δεν είδα πουθενά να το λέτε, αλλά ούτε αναφέρετε και την αύξηση των ληξιπρόθεσμων οφειλών προς τον ιδιωτικό τομέα, του δημοσίου προς τους ιδιώτες. Υπάρχει, όμως, και ένα σημείο που πρέπει να προσέξετε σε σχέση με το πλεόνασμα - ρεκόρ που ανακοινώσατε. Εάν κόβετε το Πρόγραμμα Δημοσίων Επενδύσεων, εάν αυξάνετε τις οφειλές του δημοσίου προς τον ιδιώτη, εάν υπερφορολογείτε τον τελευταίο πολίτη και την οποιαδήποτε οικονομική κίνηση έτσι όπως το κάνετε και εμφανίζετε ένα υπέρογκο πλεόνασμα άνω του 2% του ΑΕΠ σε συνθήκες ύφεσης, φοβάμαι ότι οπλίζετε την άλλη πλευρά που εύλογα θα πει στη χώρα: Αφού αυτή η Κυβέρνηση δέχεται και εμφανίζει πλεόνασμα 2% σε αυτές τις συνθήκες της στασιμότητας, γιατί να μη δεχθεί πλεόνασμα 3,5% και μετά το 2018 που θα έχει και μεγάλη ανάπτυξη, όπως μας διαβεβαιώνει αυτή η Κυβέρνηση; Γι' αυτό, λοιπόν, χρειάζεται προσοχή, χρειάζονται καθαρές κουβέντες και απαντήσεις και σαφείς πολιτικές. Αμφιβάλλω αν θα τα έχουμε αυτά από αυτή την Κυβέρνηση. Ωστόσο, πάνω από όλα, θέλουμε απαντήσεις για το πού βρίσκεται η αξιολόγηση και τι αναμένει τους πολίτες σε σχέση με τη φορολογία και το ασφαλιστικό. Τώρα θέλω να κάνω και εγώ κάποια σχόλια σε σχέση, για παράδειγμα, με τον ΔΟΛ, αγαπητοί συνάδελφοι, για το Συγκρότημα Λαμπράκη και με διάδοχο τον κ. Ψυχάρη. Έχω την αίσθηση, λοιπόν, ότι ο κ. Μουλόπουλος δεν τοποθετήθηκε στα ηνία του ΔΟΛ ως στρατηγικός επενδυτής. Έχει χρήματα ο κ. Μουλόπουλος; Δεν τα έχει. Νομίζω ότι μάλλον εκτελεί χρέη στρατηγικού «αχυράνθρωπου», φυτευτού από την Κυβέρνηση και από εκείνους που θέλουν να ποδηγετήσουν τον Τύπο. Όμως, πρέπει, αγαπητοί συνάδελφοι, και κυρίως εσείς του ΣΥΡΙΖΑ και της Κυβέρνησης βεβαίως, να αντιληφθείτε το εξής, ότι πέρασαν εκείνες οι εποχές που ένα εκδοτικό συγκρότημα επηρέαζε τον κόσμο και οδηγούσε την πολιτική κατάσταση προς τα συμφέροντά του. Υπάρχει το διαδίκτυο. Υπάρχει πλέον άλλος τρόπος ο κόσμος να μάθει την αλήθεια ή τουλάχιστον να την αναζητήσει. Άρα, όσοι νομίζουν ότι με ένα στρατηγικό «αχυράνθρωπο», φυτεμένο σε ένα εκδοτικό συγκρότημα της χώρας θα κάνουν δουλειά, είναι βαθιά νυχτωμένοι. Θα ήθελα να κάνω δύο παρατηρήσεις, κυρίες και κύριοι συνάδελφοι, για την κύρωση αυτής της ευρωπαϊκής οδηγίας. Θέλω να πω τα εξής δύο πολύ συγκεκριμένα πράγματα. Το άρθρο 3 της κοινοτικής οδηγίας, της ευρωπαϊκής οδηγίας, προβλέπει ότι η ΕΛΤΕ, η Επιτροπή Λογιστικής Τυποποίησης και Ελέγχων, είναι μόνη αρμόδια για τη χορήγηση επαγγελματικής άδειας. Άρα, μιλάμε για μια σαφή παραβίαση της ευρωπαϊκής νομοθεσίας. Θέλω, επίσης, να σας πω κάτι άλλο σχετικά με το άρθρο 8. Η ευρωπαϊκή οδηγία στο άρθρο 8 λέει ότι το χρονικό όριο για την πρακτική άσκηση είναι τρία έτη. Εσείς το κάνετε πέντε έτη. Γιατί αυτό; Η ευρωπαϊκή οδηγία, λοιπόν, ορίζει ξεκάθαρα τα τρία χρόνια ως την ελάχιστη περίοδο για την πρακτική άσκηση και όχι τα πέντε. Έχουμε, επίσης, την εξής παράβαση: Η παράγραφος 1 του άρθρου 3 του παρόντος σχεδίου νόμου μάς λέει ότι δικαίωμα διενέργειας υποχρεωτικού ελέγχου έχουν μόνο οι ορκωτοί λογιστές ή οι ελεγκτικές εταιρίες που έχουν λάβει άδεια άσκησης επαγγέλματος και είναι μέλη του Σώματος Ορκωτών Ελεγκτών Λογιστών. Αυτό οδηγεί σε παρεμπόδιση της ελεύθερης άσκησης της επαγγελματικής δραστηριότητας και το έχουμε συναντήσει και σε άλλες ευρωπαϊκές χώρες, οι οποίες ενσωμάτωσαν και εκείνες κατά το δοκούν στο δικό τους εθνικό δίκαιο κάποια τέτοια άρθρα - συγκεκριμένα και αυτό - και αναγκάστηκαν να τα πάρουν πίσω. Κυρίες και κύριοι συνάδελφοι, η πολιτική κατάσταση της χώρας - θα το πω για άλλη μια φορά - είναι τέτοια που μας υποχρεώνει όλους να συνεργαστούμε. Πρέπει επιτέλους όλες οι πτέρυγες αυτού του Κοινοβουλίου να βρούμε έναν κοινό τόπο, να αρχίσουμε να χτίσουμε σε αυτά που συμφωνούμε. Σε εκείνα που διαφωνούμε έχουμε τον τρόπο είτε μέσω εκλογών είτε μέσω άλλων διαδικασιών να διασταυρώσουμε τα ξίφη μας, όμως σε θέματα οικονομίας, τα οποία συνδέονται άρρηκτα με την πολιτική σταθερότητα ή την αστάθεια της χώρας θα πρέπει επιτέλους να γίνουμε πιο απαιτητικοί με τον εαυτό μας. Αυτά είχα να σας πω. Τα υπόλοιπα, σε σχέση με τη ψηφοφορία των άρθρων, θα σας τα πει ο κ. Δανέλλης. Σας ευχαριστώ πολύ.
Κυρία Υπουργέ, επειδή με μεγάλη υπομονή σηκώσατε μόνη σας το βάρος εκ μέρους της Κυβέρνησης και επειδή κάναμε την αρχή να μιλάνε οι Κοινοβουλευτικοί, σας κάνω μια πρόταση να κλείσουμε και με τους υπόλοιπους τρεις Κοινοβουλευτικούς και να κλείσετε εσείς τη συνεδρίαση, εκτός εάν θέλουν οι Κοινοβουλευτικοί να ακούσουν την κυρία Υπουργό και να κλείσει η συνεδρίαση με τις τοποθετήσεις των εναπομεινάντων. Είναι ο κ. Σαχινίδης, ο κ. Μεγαλομύστακας, ο κ. Λαζαρίδης και ο κ. Μαντάς. Επομένως, να μιλήσει η Υπουργός και να κλείσετε εσείς; Θέλετε να την ακούσετε; Στους Κοινοβουλευτικούς απευθύνομαι. Συμφωνείτε όλοι. Ελάτε, τότε, κυρία Υπουργέ.
Κύριε Πρόεδρε, πρέπει να τοποθετηθούμε και επί των τροπολογιών.
Μιλάω τώρα για τις πρωτολογίες. Για τις τροπολογίες έχουν τοποθετηθεί οι Υπουργοί και έχουν τοποθετηθεί και αρκετοί συνάδελφοι ήδη. Κύριε Κουτσούκο, όταν είναι η ώρα και θέλετε να μιλήσετε για κάποια τροπολογία, ως ο Κανονισμός ορίζει, θα πάρετε τον λόγο, αλλά μην τραβήξουμε μέχρι τις 18.00΄ για τις τροπολογίες. Μίλησε εξάλλου ο Κοινοβουλευτικός σας. Πάντως, έχετε το δικαίωμα. Κυρία Υπουργέ, αντί για δεκαοκτώ λεπτά σάς δίνω είκοσι, γιατί ίσως θα θέλετε να δώσετε κάποιες απαντήσεις ή διευκρινήσεις.
Θα τα πούμε και στις δευτερολογίες, κύριε Πρόεδρε.
Να είστε μόνο μέσα στο χρονικό πλαίσιο, έτσι; Ευχαριστώ πολύ.
Σίγουρα θα μιλήσω λιγότερο. Κύριε Πρόεδρε, κυρίες και κύριοι Βουλευτές, επειδή ακούστηκαν διάφορα σήμερα στην Αίθουσα που δεν αφορούν το συγκεκριμένο νομοσχέδιο αλλά είναι γενικότερα ζητήματα που αφορούν το οικονομικό επιτελείο, χωρίς να πανηγυρίζουμε, αλλά για να λέμε τα πράγματα με το όνομά τους, θα πω ότι έχουμε αύξηση της απασχόλησης κατά διακόσιες τριάντα δύο χιλιάδες άτομα από το πρώτο τρίμηνο του 2015 έως το τρίτο τρίμηνο του 2016 και μια πτώση της ανεργίας κατά 4%. Δεν είναι σημαντικό. Δεν πανηγυρίζουμε, όμως πρέπει να το επισημάνουμε. Δεύτερον, έχουμε αύξηση του ΑΕΠ για τρία συνεχόμενα τρίμηνα. Ο ορισμός της επιστροφής στην ανάπτυξη είναι η συνεχόμενη αύξηση για δύο τρίμηνα. Τρίτον, έχουμε αύξηση 1,8% στο πραγματικό ΑΕΠ το τρίτο τρίμηνο του 2016. Τέταρτον, έχουμε αύξηση 12,6% στον όγκο των ακαθάριστων επενδύσεων παγίου κεφαλαίου. Πέμπτον, έχουμε αύξηση 10,2% στις εξαγωγές αγαθών και υπηρεσιών. Έχουμε για πρώτη φορά θετικό ισοζύγιο από το 1948. Έχουμε αύξηση 5,1% στην ιδιωτική κατανάλωση, αύξηση 228% στις άμεσες ξένες επενδύσεις, αύξηση 2,3% του γενικού δείκτη βιομηχανικής παραγωγής. Έχουμε άνοδο κατά 2,2 μονάδες του δείκτη οικονομικού κλίματος τον Δεκέμβριο. Όλα αυτά - επιμένω - χωρίς να πανηγυρίζουμε, από την πρώτη Κυβέρνηση που έπιασε τους στόχους. Και η Κυβέρνηση δεν έπιασε απλά τους στόχους, αλλά τους ξεπέρασε, δίνοντας 620 εκατομμύρια στους συνταξιούχους. Αυτό έγινε γιατί με τη διαπραγμάτευση μειώσαμε τους στόχους. Μας λέτε επικίνδυνους, εσείς που υπογράψατε πλεονάσματα 6,7% και κάποιοι άλλοι θα υπέγραφαν το 2016 πλεονάσματα 4,2%, το 2017 4,5%, το 2018 4,5%. Είχατε υπογράψει μέτρα 20 δισεκατομμυρίων παραπάνω για την τετραετία 2015-2018. Είναι γεγονός ότι η Κυβέρνηση εργάζεται σκληρά για το κλείσιμο της δεύτερης αξιολόγησης και μάλιστα προσπαθεί ούτως ώστε το κλείσιμο να γίνει το ταχύτερο δυνατό. Είμαστε στη σωστή κατεύθυνση. Όλοι οι εμπλεκόμενοι παίκτες επιθυμούν μια λύση. Το κλείσιμο της αξιολόγησης θα γίνει χωρίς νομοθέτηση νέων μέτρων. Αυτό που ακόμα, όμως, δεν έχουμε δει είναι η υποστήριξη της Αντιπολίτευσης στην προσπάθεια της ελληνικής Κυβέρνησης. Κάθε φορά όταν πλησιάζουμε στη συμφωνία, η Αντιπολίτευση δημιουργεί μια αίσθηση δράματος. Η Νέα Δημοκρατία ζητάει εκλογές. Σήμερα ακούσαμε καινούργιο νέο. Θέλει να μας πει και η Δημοκρατική Συμπαράταξη εάν θέλει και αυτή εκλογές, ή είναι μόνο προσωπική άποψη του κ. Λοβέρδου;
Ο κ. Λοβέρδος είναι Κοινοβουλευτικός Εκπρόσωπος και με βάση τον Κανονισμό εκπροσωπεί το κόμμα του.
Τότε, λοιπόν, καταλαβαίνουμε ότι είναι και δική σας πρόθεση, κύριοι συνάδελφοι. Ελπίζουμε, όμως, οι θέσεις σας αυτή τη στιγμή να μην είναι ίδιες με τις θέσεις της κ. Ξαφά του Διεθνούς Νομισματικού Ταμείου. Όσον αφορά κάποια ζητήματα που τέθηκαν από τον κ. Αμυρά, τα βραχυπρόθεσμα ξεπάγωσαν στις 24 Δεκεμβρίου 2016. Για όλα τα υπόλοιπα έχουν δοθεί απαντήσεις. Όσον αφορά το Πρόγραμμα Δημοσίων Επενδύσεων, δεν υλοποιήθηκε όλο το πρόγραμμα. Το γεγονός αυτό δεν σημαίνει ότι έχει να κάνει κάτι με τα έσοδα. Το Πρόγραμμα Δημοσίων Επενδύσεων του 2017 είναι πολύ μεγαλύτερο. Είναι κατά 500 εκατομμύρια μεγαλύτερο απ' ό,τι ήταν το προηγούμενο. Δεν θα υπάρξει καμμιά νομοθέτηση νέων μέτρων. Το είπα και πριν. Αν θεωρείτε πως ό,τι περιγράφεται για τον κόφτη ισοδυναμεί με κάτι νομοθετικό, λυπάμαι, αλλά η πραγματικότητα διαφωνεί μαζί σας. Αυτό φάνηκε και το 2016. Μας λέγατε ότι ο κόφτης θα εφαρμοστεί. Το 2016 όχι μόνο δεν βγήκαμε εκτός στόχων, αλλά τους ξεπεράσαμε κιόλας. Μέχρι τώρα μας κάνατε κριτική γιατί δεν πιάνουμε τους στόχους και τι θα γίνει και τώρα λέτε ότι κακώς τους πιάνουμε. Αποφασίστε τι θέλετε, τέλος πάντων, από μια κυβέρνηση σαν τη δική μας. Να δούμε τώρα και κάποια θέματα για το νομοσχέδιο. Το προτεινόμενο νομοσχέδιο ενσωματώνει στη νομοθεσία της χώρας μας την οδηγία του Ευρωπαϊκού Κοινοβουλίου και τροποποιεί την οδηγία 2014/56 του Ευρωπαϊκού Κοινοβουλίου και τροποποιεί την οδηγία 2006/43, σχετικά με τους υποχρεωτικούς ελέγχους των ετήσιων και των ενοποιημένων χρηματοοικονομικών καταστάσεων. Στόχος είναι η περαιτέρω εναρμόνιση μεταξύ των ευρωπαϊκών χωρών των κανόνων για τους όρους χορήγησης άδειας ασκήσεως επαγγέλματος και εγγραφής στο Δημόσιο Μητρώο των φυσικών προσώπων και οντοτήτων που διενεργούν υποχρεωτικούς ελέγχους των οικονομικών καταστάσεων των επιχειρήσεων, τους κανόνες περί ανεξαρτησίας, αντικειμενικότητας και επαγγελματικής δεοντολογίας και το πλαίσιο για τη δημόσια εποπτεία τους. Επειδή ο αριθμός των απαιτούμενων τροποποιήσεων για την προσαρμογή της ελληνικής νομοθεσίας είναι μεγάλος, προτιμήσαμε τη σύνταξη νέου ενιαίου νομοθετήματος και σε αυτό συμφωνήσατε κι εσείς. Κατ' εξαίρεση διατηρούνται ορισμένες τροποποιήσεις οι διατάξεις που αφορούν την Επιτροπή Λογιστικής Τυποποίησης και Ελέγχων, ώστε να ενισχυθεί ο ρόλος της αρμόδιας αρχής στο κομμάτι των ποιοτικών ελέγχων. Ο ρόλος της αρμόδιας αρχής ενισχύεται, ενώ παρέχεται μόνο η δυνατότητα, όχι η υποχρέωση, ανάθεσης συγκεκριμένων εξουσιών στον επαγγελματικό φορέα. Και μάλιστα από τους όρους που θέτει η οδηγία για εξασφάλιση της αναγκαίας αποφυγής συγκρούσεων συμφερόντων, η όποια διακριτική ευχέρεια ασκείται εντός του γράμματος και του πνεύματος της οδηγίας και είναι πλήρως εναρμονισμένη με το σχετικό υφιστάμενο ελληνικό και διεθνές πλαίσιο. Σε αυτό συμφώνησαν άλλωστε και οι φορείς που παρέστησαν στη συνεδρίαση της αρμόδιας επιτροπής. Αναφέρθηκε ο Κοινοβουλευτικός Εκπρόσωπος της Νέας Δημοκρατίας στο άρθρο 3 για το οποίο οι ελεγκτές έχουν δικαίωμα υποχρεωτικού ελέγχου και η υποχρέωση να είναι μέλη του ΣΟΕΛ. Το ΣΟΕΛ, από ό,τι είπατε κι εσείς, έχει συσταθεί με το προεδρικό διάταγμα 226 του 1992 και δεν ήταν κυβέρνηση ο ΣΥΡΙΖΑ, κυβέρνηση ήταν η Νέα Δημοκρατία και ο Κωνσταντίνος Μητσοτάκης. Και τότε το ΣΟΕΛ καθόριζε από πού θα δίνονται οι άδειες και τώρα παραμένει το ίδιο. Πραγματικά είναι ο μοναδικός επαγγελματικός φορέας του χώρου. Όλες οι εταιρείες, όλοι οι ορκωτοί ελεγκτές είναι μέλη του ΣΟΕΛ. Αν έχετε να μας πείτε ότι υπάρχουν κάποιοι, κατονομάστε τους να τους ακούσουμε κι εμείς εδώ πέρα.
Δεν το λέμε εμείς, κυρία Υπουργέ. Η έκθεση της Επιστημονικής Υπηρεσίας της Βουλής το λέει.
Κατονομάστε το κι από κει και μετά, αν υπάρχει…
Διαβάσατε την έκθεση της Επιστημονικής Υπηρεσίας;
Βεβαίως, τη διαβάσαμε.
Κύριε Βεζυρόπουλε, μην διακόπτετε. Θα μιλήσετε μετά.
Από κει και μετά, αν προκύψει κάποιος άλλος φορέας, καμμία αντίρρηση να δούμε πώς θα γίνει. Και μάλιστα, ανέφερα και πριν ότι είναι δυνητικό. Δεν είναι υποχρεωτικό. Να συμπληρώσω και κάτι εδώ, ότι κάποια στιγμή ο κ. Φορτσάκης ανέφερε το ΣΟΛ. Υπάρχει διαφορά μεταξύ ΣΟΛ και ΣΟΕΛ. ΣΟΛ είναι μια συγκεκριμένη εταιρεία ορκωτών λογιστών. ΣΟΕΛ είναι το Σώμα Ορκωτών Ελεγκτών Λογιστών. Είναι, όπως το είπε και ο κ. Καρράς, ένα νομικό πρόσωπο ιδιωτικού δικαίου. Πραγματικά δεν βλέπω πού δίνεται η δυνατότητα εδώ πέρα σε μια οντότητα η οποία έχει κάτω από την ομπρέλα της όλους τους ορκωτούς ελεγκτές και τι πρόβλημα δημιουργεί. Με την οδηγία καθίσταται δυνατή η μεγαλύτερη διαφάνεια και προβλεψιμότητα που εφαρμόζεται στα πρόσωπα αυτά, ώστε να ενισχυθεί η ανεξαρτησία, η αντικειμενικότητά τους με ενιαίο τρόπο σε ευρωπαϊκό επίπεδο. Παράλληλα, ενισχύεται η δημόσια εποπτεία των ορκωτών ελεγκτών λογιστών και των ελεγκτικών εταιρειών για να βελτιωθεί η προστασία των επενδυτών. Αυτό επιτυγχάνεται με την εδραίωση της ανεξαρτησίας των αρχών δημόσιας εποπτείας και την ανάθεση των κατάλληλων αρμοδιοτήτων σε αυτές, ώστε να εντοπίζονται, να αποτρέπονται και να προλαμβάνονται παραβάσεις. Συνοπτικά, με το νέο νομικό πλαίσιο επανακαθορίζονται οι όροι και οι προϋποθέσεις για τη χορήγηση επαγγελματικής άδειας σε ορκωτούς ελεγκτές λογιστές και σε λογιστικές εταιρείες, οι όροι εγγραφής τους στο Δημόσιο Μητρώο, οι κανόνες επαγγελματικής δεοντολογίας που εξασφαλίζουν την ανεξαρτησία, την αντικειμενικότητα, την εμπιστευτικότητα, αλλά και το επαγγελματικό απόρρητο κατά την εκτέλεση των καθηκόντων τους. Καθορίζονται τα ελεγκτικά πρότυπα και ανατίθεται αποκλειστικά στην ΕΛΤΕ η γενικότερη εποπτεία του συστήματος δημόσιας εποπτείας του ελεγκτικού επαγγέλματος. Η εποπτεία ενισχύεται με την ανάθεση αρμοδιοτήτων διενέργειας ερευνών και επιβολής κυρώσεων όποτε εντοπίζονται παραβάσεις. Λαμβάνεται ειδική μέριμνα για την εφαρμογή υποχρεωτικών ελέγχων στις οικονομικές καταστάσεις των οντοτήτων δημοσίου ενδιαφέροντος και περιγράφεται το θεσμικό πλαίσιο της Επιτροπής Ελέγχου, την οποία υποχρεωτικά πρέπει να διαθέτει κάθε οντότητα δημοσίου συμφέροντος. Συνοψίζοντας, με την ενσωμάτωση της οδηγίας δίνεται ιδιαίτερη έμφαση στα εξής: Πρώτον, στις οντότητες δημοσίου συμφέροντος, τράπεζες, εισηγμένες και όσες ορίζονται με υπουργική απόφαση, λόγω του σημαντικού δημοσίου αντικτύπου της, ο οποίος απορρέει από την κλίμακα και την πολυπλοκότητα των δραστηριοτήτων τους ή από τη φύση των δραστηριοτήτων τους. Δεύτερον, στην ανεξαρτησία ελεγχόμενου - ελεγκτή. Προβλέπεται μεταξύ άλλων η τήρηση σχετικών αρχείων, η έννοια του δικτύου. Τρίτον, στην τήρηση κανόνων απορρήτου. Τέταρτον, στη δημόσια εποπτεία των νόμιμων ελεγκτών και των ελεγκτικών μηχανισμών και τη δυνατότητα επιβολής κυρώσεων. Πέμπτον, στην προστασία των πληροφοριοδοτών. Έκτον, στις προϋποθέσεις αδειοδότησης και έβδομον, στη βελτίωση του επιχειρηματικού περιβάλλοντος για τις μικρές επιχειρήσεις. [[Στο σημείο αυτό την Προεδρική Έδρα καταλαμβάνει ο Α΄ Αντιπρόεδρος της Βουλής κ. ΑΝΑΣΤΑΣΙΟΣ ΚΟΥΡΑΚΗΣ]] Όσον αφορά στις τροπολογίες που έχουν κατατεθεί, με την πρώτη απαιτείται πλέον από τους ασφαλιστικούς διαμεσολαβητές - μεσολαβητές να προσκομίσουν πράξη διοικητικού προσδιορισμού φόρου εισοδήματος αντί για αποδεικτικό φορολογικής ενημερότητας για την εγγραφή τους στο οικείο μητρώο. Με τη δεύτερη δίνεται μηνιαία παράταση της περιόδου επιδότησης σίτισης, ώστε να καλυφθεί το διάστημα μέχρι την ενεργοποίηση του Κοινωνικού Εισοδήματος Αλληλεγγύης και όχι επιδόματος, που ακούστηκε από κάποιον συνάδελφο της Αντιπολίτευσης και την έναρξη της διαδικασίας των πληρωμών εντός Φεβρουαρίου. Επίσης, δίνεται παράταση στους τριάντα πιλοτικούς δήμους μέχρι την καθολική εφαρμογή του Κοινωνικού Εισοδήματος Αλληλεγγύης και την ακώλυτη εξυπηρέτηση των αναγκών των ευάλωτων μερίδων του πληθυσμού. Αντίστοιχα, καλύπτεται από εθνικούς πόρους το κενό στη χρηματοδότηση των κοινωνικών δομών άμεσης αντιμετώπισης της φτώχειας, καθώς έληξε η συγχρηματοδοτούμενη περίοδος από το ΕΣΠΑ 2007-2013 και έως ότου ενταχθούν στο ΕΣΠΑ 2014-2020, ώστε να μην μείνουν ακάλυπτοι από υπηρεσίες οι ωφελούμενοι. Με την τρίτη τροπολογία προβλέπεται ότι οι διαφορές μεταξύ των κρατικών χρηστών των αεροδρομίων και των παραχωρησιούχων θα υπάγονται στη διαιτησία, σύμφωνα με τη σύμβαση παραχώρησης. Αφορά διαφορές χωροταξικές, αναβάθμισης, συντήρησης και διαχείρισης των εγκαταστάσεων. Με την τέταρτη τροπολογία αντιμετωπίζεται το πρόβλημα, ώστε να συνεχίσει να λειτουργεί απρόσκοπτα η παιδική κατασκήνωση της Ομοσπονδίας Συλλόγων Υπουργείου Οικονομικών στο Λαύριο. Παραχωρείται στην ομοσπονδία για σαράντα έτη αναδρομικά από το 1998 η χρήση του δημοσίου ακινήτου στο Λαύριο με αντάλλαγμα το ποσό που ήδη έχει καταβληθεί, ύψους 30 εκατομμυρίων δραχμών και το οποίο σε άλλη περίπτωση θα έπρεπε να επιστραφεί εντόκως με επιτόκιο 7%. Τέλος, με την πέμπτη τροπολογία παρατείνεται μέχρι τις 7 Φεβρουαρίου η προθεσμία για την υπαγωγή στις ρυθμίσεις του ν.4446/2016 για τα αδήλωτα εισοδήματα, προκειμένου να δοθεί ικανός χρόνος στους φορολογούμενους που τους έχει ήδη κοινοποιηθεί προσωρινός διορθωτικός προσδιορισμός φόρου ή προστίμου, που έληγε σε λίγες ημέρες. Ήταν έτοιμη και από διαφόρους συναδέλφους της Αντιπολίτευσης η πρόταση για παράταση της συγκεκριμένης προθεσμίας. Θα ήθελα να αναφερθώ στο σημείο αυτό και στις βουλευτικές τροπολογίες, τις οποίες κάνω δεκτές. Η πρώτη, που αφορά στον ΟΓΑ, είναι μια πολύ σημαντική τροπολογία. Λύνονται προβλήματα σε ανθρώπους που είχαν πληρώσει αρκετά χρήματα στον ΟΓΑ και δεν έπαιρναν σύνταξη στο τέλος σε όλη την ελληνική επικράτεια. Τώρα έχουν τη δυνατότητα, δεν είναι υποχρεωμένοι να τους επιστραφούν τα χρήματα αλλά να βγουν στη σύνταξη. Κάνω, λοιπόν, αποδεκτή αυτή την τροπολογία, όπως επίσης και τη διόρθωση της ημερομηνίας που έχει γίνει. Επίσης, κάνω αποδεκτή και τη δεύτερη τροπολογία και σαν μέλος του Οικονομικού Επιμελητηρίου Ελλάδας χαιρετίζω και εγώ την πρωτοβουλία των Βουλευτών, μέλος του Διοικητικού Συμβουλίου της ΕΛΤΕ να είναι και το Οικονομικό Επιμελητήριο. Νομίζω ότι δεν υπάρχει πρόβλημα με την εκπροσώπηση από τον ΣΕΒ, γιατί η θέση του ΣΕΒ Βορείου Ελλάδας μπορεί καλυφθεί από τον ΣΕΒ. Τελειώνοντας με τις τροπολογίες και επιστρέφοντας στο κύριο θέμα του νομοσχεδίου, θα ήθελα να τονίσω συνοπτικά ότι με την ενσωμάτωση της οδηγίας δίνεται ιδιαίτερη έμφαση στα εξής: Πρώτον, στο γεγονός ότι θα συμβάλει θετικά στην αντιμετώπιση ζητημάτων σχετικά με τους υποχρεωτικούς ελέγχους των ετησίων και ενοποιημένων χρηματοοικονομικών καταστάσεων, ενώ οι τροπολογίες που προστέθηκαν και οι νομοτεχνικές βελτιώσεις λύνουν μια σειρά ζητημάτων, τα οποία φάνηκαν στην πορεία της συζήτησης, είτε στις επιτροπές είτε στην ολομέλεια. Εάν υπάρχουν κάποια άλλα ερωτήματα, θα τα δούμε και στη λήξη της συνεδρίασης. Ευχαριστώ.
Ευχαριστούμε την Υφυπουργό Οικονομικών κ. Αικατερίνη Παπανάτσιου. Προχωράμε στους Κοινοβουλευτικούς Εκπροσώπους.
Κύριε Πρόεδρε, μπορώ να έχω τον λόγο;
Κύριε Λοβέρδο, ορίστε, έχετε τον λόγο.
Κυρία Υπουργέ, κάνατε μια αναφορά σε εμένα και στα όσα είπα ως πολιτικό σύνθημα. Στο πλαίσιο της ομιλίας μου σας μίλησα για το αίτημα της ελληνικής κοινωνίας και της Δημοκρατικής Συμπαράταξης, που είναι «σηκωθείτε, φύγετε!». Αναρωτηθήκατε αν αυτό, άραγε, αφορά εμένα προσωπικά ή την Κοινοβουλευτική Ομάδα. Δεν είστε υποχρεωμένη - έχετε και φόρτο εργασίας - ούτε να διαβάζετε ούτε να ακούτε όσα λέγονται εδώ στη Βουλή. Ωστόσο, ο Κανονισμός της Βουλής, κυρία Υπουργέ, επιβάλλει σε όλους μας να γνωρίζουμε ότι ο Κοινοβουλευτικός Εκπρόσωπος εκφράζει τον Πρόεδρο - εν προκειμένω την Πρόεδρο της Δημοκρατικής Συμπαράταξης - και όλους τους Βουλευτές. Και αν είχατε τον χρόνο να διαβάζετε και καμμιά εφημερίδα - βέβαια, ο Πρωθυπουργός σάς το απαγορεύει - θα βλέπατε ότι αυτό το αίτημα είναι αίτημα καθολικό της Δημοκρατικής Συμπαράταξης. Και δεν έχει και τόση σημασία αν είναι αίτημα της Δημοκρατικής Συμπαράταξης όσο έχει σημασία ότι είναι αίτημα όλου του λαού. Και αν πάτε στη Ζαγορά - γιατί από το βιογραφικό σας έχω δει ότι από εκεί είστε - θα σας το πουν και στις τρεις πλατείες της Ζαγοράς. Είναι καθολικό αίτημα της ελληνικής κοινωνίας. Τέλος, κύριε Πρόεδρε, μου «χτύπησε» κάτι που είπε η κυρία Υπουργός και τώρα απευθύνομαι σε εσάς.
Ναι, αλλά τώρα κάνετε σχολιασμό της τοποθέτησης;
Ναι, ολοκλήρωσα.
Σας παρακαλώ!
Ολοκλήρωσα, κύριε Πρόεδρε.
Ολοκληρώστε σε τριάντα δευτερόλεπτα.
Μου δώσατε δυο λεπτά και δεν έχω μιλήσει ούτε το ένα. Θα είχα τελειώσει τώρα. Λέει η κυρία Υπουργός: «αποδέχομαι την τροπολογία του Βουλευτή τάδε και του Βουλευτή δείνα.». Μάλιστα! Έχει νομοθετική πρωτοβουλία; Αυτό προκύπτει - το ξέρει η ίδια - από την εκχώρηση αρμοδιοτήτων από τον κ. Τσακαλώτο και τον Πρωθυπουργό. Έχει νομοθετική πρωτοβουλία; Αν δεν έχει νομοθετική πρωτοβουλία - και αυτό προκύπτει από τη σχετική πρωθυπουργική και υπουργική απόφαση - δεν μπορεί να κάνει δεκτές τροπολογίες. Να το ρυθμίσετε τώρα εσείς, κύριε Πρόεδρε και μέχρι να κλείσει η συνεδρίαση, διότι εμείς έχουμε τοποθετηθεί στις τροπολογίες και έχουμε πει ότι ψηφίζουμε.
Εντάξει, κατανοητό. Θα σας απαντήσει η κυρία Υφυπουργός. Ορίστε, κυρία Υφυπουργέ, έχετε τον λόγο.
Κατ' αρχάς, είναι πάρα πολύ προσβλητικό αυτό που είπατε και θέλω να το πάρετε πίσω και να σβηστεί από τα Πρακτικά, αυτό που αναφέρατε, ότι ο Πρωθυπουργός δεν μας επιτρέπει να διαβάζουμε εφημερίδες.
Αφού το είπε.
Δεν είπε κάτι τέτοιο. Και σας παρακαλώ πολύ, απαιτώ να σβηστεί από τα Πρακτικά, κύριε Πρόεδρε. Πρέπει να το πάρετε πίσω.
Επιμένω. Ό,τι λέει ο Πρωθυπουργός είναι αυτό που λέει ο Πρωθυπουργός και όχι εγώ.
Μάλιστα, εντάξει.
Τόσο χαμηλά, κύριε συνάδελφε;
Από εκεί και μετά, στο χαρτοφυλάκιό μου είναι και η νομοθέτηση μαζί με τον Υπουργό. Οπότε, μπορώ επισήμως…
Εντάξει, ευχαριστώ. Κυρίες και κύριοι συνάδελφοι, πριν προχωρήσουμε, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, σαράντα εννέα μαθήτριες και μαθητές, καθώς και τρεις συνοδοί εκπαιδευτικοί από το 8ο Γενικό Λύκειο Πάτρας. Η Βουλή σάς καλωσορίζει. [[Χειροκροτήματα απ' όλες τις πτέρυγες της Βουλής]] Να ενημερώσουμε τις μαθήτριες και τους μαθητές ότι παρακολουθούν νομοθετική εργασία. Είμαστε στο στάδιο της συζήτησης σχεδίου νόμου του Υπουργείου Οικονομικών. Μετά το πέρας της συζήτησης θα γίνει ψηφοφορία και το σχέδιο νόμου θα γίνει νόμος του κράτους, σύμφωνα με την απόφαση του Σώματος. Τον λόγο έχει ο Κοινοβουλευτικός Εκπρόσωπος της Χρυσής Αυγής κ. Ιωάννης Σαχινίδης για δώδεκα λεπτά.
Ευχαριστώ, κύριε Πρόεδρε. Πριν αναφερθώ στο παρόν σχέδιο νόμου, θα αναφερθώ λίγο σε κάποιες τρέχουσες εξελίξεις. Όσον αφορά το σχέδιο νόμου, θα μιλήσω για τις τροπολογίες. Αυτό που είδαμε τις τελευταίες μέρες από τα μέσα μαζικής ενημέρωσης - είτε λέγονται κανάλια, είτε έντυπα, είτε διάφορα sites στο διαδίκτυο - είναι ότι υπάρχει μια παραπληροφόρηση, αλλά παράλληλα και μια αποσιώπηση. Γιατί το λέμε αυτό; Διότι υπήρξε χθες μια σύγκληση δημοτικού συμβουλίου στο Πέραμα, σχετικά με τα επεισόδια στα οποία αναφέρθηκαν πάρα πολλοί και εντός αυτής της Αιθούσης. Μάλιστα, χθες κάποια πρώην Υπουργός είχε το θράσος κατά τη διάρκεια της ομιλίας του Αρχηγού του τρίτου πολιτικού κόμματος να θέλει να διακόψει τη διαδικασία, που ήταν σε επίπεδο Αρχηγών κομμάτων, για να ζητήσει από την ολομέλεια να καταδικάσει τη Χρυσή Αυγή. Αλήθεια, είναι πάρα πολύ επιλεκτική αυτή η καταδίκη. Όχι μόνο δεν βγήκε κανένα κόμμα, αλλά υπήρξε μάλιστα και παρότρυνση να υπάρξουν επεισόδια σε βάρος της Χρυσής Αυγής, όπως είχαμε δει στα εγκαίνια που έγιναν στην πόλη της Βέροιας στα γραφεία της τοπικής οργάνωσης. Και μάλιστα, σύσσωμο το συνταγματικό τόξο... Και δεν βγήκε κανένας, μα κανένας εντός αυτής της Αιθούσης να καταδικάσει τη βία. Για σας υπάρχει καλή βία και κακή βία. Να έχετε υπ'όψιν σας λοιπόν ότι, όποτε και αν χρειαστεί, η Χρυσή Αυγή ασκεί μόνο καλή βία, γιατί δεν ασκεί βία. Καταλάβετε κάποια πράγματα. Χθες στην ομιλία του Αρχηγού μας υπήρχε - τελείως τυχαία! - μια διακοπή του σήματος στο μεγαλύτερο κομμάτι του λεκανοπεδίου της Αττικής, όπως και σε όλη την Ελλάδα και ως εκ θαύματος μετά το πέρας της ομιλίας του Αρχηγού μας αποκαταστάθηκε η βλάβη! Είναι κάτι που το έχουμε συνηθίσει πλέον εμείς. Ξέρουμε πάρα πολύ καλά πώς μας αντιμετωπίζει το σύστημα. Αυτό, όμως, που δεν ξέρει το σύστημα είναι το πώς θα τους αντιμετωπίσουμε εμείς. Εχθές, λοιπόν, όπως ανέφερα και πριν έγινε δημοτικό συμβούλιο στο Πέραμα όπου πάλι σήμερα οι φυλλάδες έγραψαν ότι χρυσαυγίτες γονείς ξαναδημιούργησαν επεισόδιο. Εάν όλους αυτούς που διαμαρτύρονται για τα δίκαια του ελληνικού έθνους τούς βαφτίζετε χρυσαυγίτες, είναι πράγματι τιμή μας. Δεν ακούσαμε, όμως, πουθενά, ούτε σε κανένα κανάλι ούτε σε καμμία εφημερίδα, το ψήφισμα του διοικητικού συμβουλίου του συλλόγου γονέων και κηδεμόνων το οποίο, κύριοι, ήταν 86-0. Οι άνθρωποι που είχαν πάει στο σχολείο, όπου διαδραματίστηκαν αυτά που διαδραματίστηκαν, ήταν από συλλόγους γονέων και κηδεμόνων άλλων σχολείων. Ο σύλλογος γονέων και κηδεμόνων στο Πέραμα είχε αποφασίσει ότι δεν θέλει να συμμετέχουν σε αυτήν τη διαδικασία τα εντός εισαγωγικών προσφυγόπουλα και μάλιστα όπως σας είπαμε με πλειοψηφία 86-0. Κανείς δεν έλαβε λοιπόν υπ'όψιν του αυτό. Απλώς με διαδικασίες δημοκρατικές - ξανά εντός εισαγωγικών - αποφάσισαν ότι μπορούν να φέρουν σε οποιοδήποτε σχολείο παιδιά τα οποία τα έχουν βαφτίσει παιδιά του πολέμου. Όχι, κύριοι! Σας το έχουμε πει επανειλημμένα. Πράγματι, κάποια παιδιά προέρχονται από χώρες που είχαν πόλεμο. Έχετε όμως υπ'όψιν σας - το έχουμε πει επανειλημμένα - ότι στο σύνολο προέρχονται τουλάχιστον από εβδομήντα οκτώ χώρες. Αυτό προκύπτει από την καταγραφή των λαθροεισβολέων. Δεν μπορεί, λοιπόν, όλοι αυτοί να χαρακτηρίζονται πρόσφυγες. Δεν είναι όλοι από χώρες που έχουν πόλεμο. Τι βλέπουμε όμως εδώ; Βλέπουμε ότι ο ίδιος ο κ. Μουζάλας είχε πει ότι δεν είναι σε θέση να ελέγξει τις ΜΚΟ, οι οποίες έχουν αναλάβει να αντικαταστήσουν την ελληνική Κυβέρνηση στο έργο της. Αλήθεια, αυτό γιατί έγινε; Μάλλον έκριναν, κυρία Υπουργέ, ότι είστε άτομα στα οποία δεν μπορούν να εμπιστευθούν τη διαχείριση των χρημάτων. Έχουν υπάρξει σκάνδαλα των σκανδάλων. Έχετε υπ' όψιν σας ότι ακόμα και εδώ στην Αθήνα, πριν την έλευση των ορδών, υπήρχαν διάφορα νυχτερινά σχολεία μεταναστών. Υπάρχουν συγκεκριμένοι κύριοι, οι οποίοι έπρεπε όχι απλά να είναι υπόδικοι, αλλά κατάδικοι για το κάψιμο της MARFIN και τα γνωστά, οι οποίοι διαχειρίζονται πολλές ΜΚΟ. Ένας εξ αυτών διαχειρίζεται έντεκα ΜΚΟ. Δύο από αυτές έχουν διαχειριστεί εντός μίας δεκαετίας 3.800.000 ευρώ για σχολεία μεταναστών. Νοικιάζουν κάποια ημιυπόγεια, βάζουν επάνω μια πινακίδα και στο τέλος ξέρετε τι κάνουν; Έχουν ένα τραπεζάκι με πέντε μπισκότα και με δύο αναψυκτικά και χρεώνουν κέτερινγκ 4.000, 6.000, 8.000 ευρώ. Πράγματι έχει στηθεί ένα πάρτι σε βάρος του ελληνικού λαού. Η Χρυσή Αυγή είναι διατεθειμένη όλα αυτά να τα καταγγείλει, να τα ξεσκεπάσει και όλοι αυτοί που φταίνε να πληρώσουν για όλα αυτά που έχουν γίνει. Χθες υπήρξαν κάποια sites τα οποία ανέβασαν πράγματι την ομιλία του Αρχηγού μας, αλλά δυστυχώς τα περισσότερα δεν την ανέβασαν. Και ξέρετε γιατί; Θα σας εξηγήσουμε τον λόγο. Φοβήθηκαν να προβάλουν τις θέσεις της Χρυσής Αυγής πάνω στα αγροτικά θέματα. Ποιος από εσάς, ποιο άλλο κόμμα εντός αυτής της Αιθούσης έχει το θάρρος δημόσια να πει ότι εάν και εφόσον κάποια στιγμή αξιωθούν να αναλάβουν την εξουσία σε αυτήν τη χώρα, θα διαγράψουν τα χρέη των αγροτών. Μόνο η Χρυσή Αυγή και κανένας άλλος δεν μπορεί να το κάνει αυτό. Όπως είπα, υπάρχει μια πολύ επιλεκτική ευαισθησία σε θέματα. Χθες συγκεκριμένα, υπήρξε άλλη μια επίθεση σε βάρος ενός ανθρώπου στην πόλη της Βέροιας, τον οποίο, απ' ό,τι γράφουν όλα τα μέσα στο διαδίκτυο, τον πέρασαν, λέει, οι αναρχοκαθεστωτικοί για χρυσαυγίτη. Και ζήτησαν και συγγνώμη για το λάθος που έκαναν. Δηλαδή, τι γίνεται; Μπορούν αυτά τα σκουπίδια να κάνουν συγκεντρώσεις σε βάρος της τρίτης πολιτικής δύναμης; Μπορούν αυτά τα σκουπίδια να έχουν την επίσημη συνοδεία του ελληνικού κράτους με την αστυνομία και να περιφέρονται; Από πού, αλήθεια - και αυτό θα πρέπει να το δει ο Υπουργός ΠΡΟΠΟ, ο κ. Τόσκας - μισθώθηκαν αυτά τα τρία λεωφορεία που ήρθαν στην πόλη της Βέροιας και τα δέκα ταξί για να αποτρέψουν τα εγκαίνια ενός νόμιμου πολιτικού κόμματος. Θα πρέπει, τέλος πάντων, να υπάρξουν ευθύνες. Και είναι υποχρέωση του Υπουργού Προστασίας του Πολίτη, ο οποίος μάλιστα δεν ντράπηκε καθόλου να τους καλέσει και σε διάλογο. Τι άλλο θα δούμε; Ακούσαμε προηγουμένως από την Υπουργό ότι υπήρξαν αυξήσεις σε θέσεις εργασίας. Αλήθεια, πού τα βλέπετε αυτά; Βλέπετε αυτούς τους πίνακες, οι οποίοι για εμάς κατ' ουσίαν δεν υπάρχουν; Υπάρχουν και άλλοι πίνακες. Γιατί δεν τους λαμβάνετε υπ'όψιν σας; Πρόσφατα ψηφίστηκε αυτό για το πλαστικό χρήμα. Ξέρετε ότι εντός του πρώτου τριμήνου του 2016 υπήρξαν τριάντα χιλιάδες περιπτώσεις απάτης με το πλαστικό χρήμα; Δηλαδή, συνοπτικά και όταν θα είναι καθολική η χρήση του πλαστικού χρήματος, θα έχουμε πάνω από εκατόν είκοσι με εκατόν πενήντα χιλιάδες περιπτώσεις παρανομίας. Θα έχουν κλέψει τους κωδικούς από το πλαστικό χρήμα και φαντάζεστε τι πρόκειται να γίνει. Είναι πράγματι όλα πολύ επιλεκτικά. Αυτό, όμως, που βλέπουμε και τις τελευταίες ημέρες είναι η ανικανότητάς σας να διαχειριστείτε τα χρήματα για το λεγόμενο προσφυγικό. Μου έκανε εντύπωση ότι εχθές αργά το βράδυ ότι σε όποιο κανάλι και να άλλαζα, μετά τις 2.00΄, υπήρχαν ασταμάτητα διαφημίσεις από τις λεγόμενες ΜΚΟ. Μάλιστα, μία εξ αυτών προσφέρει 75 ευρώ για κάθε πρόσφυγα που θα φιλοξενήσει οποιοσδήποτε Έλληνας στο σπίτι του. Διαφημίζει, επίσης, ότι θα παίρνει ένα βοήθημα 100 ευρώ ο κάθε πρόσφυγας, ο οποίος θα φιλοξενείται από τα συγκεκριμένα άτομα. Δεν μας αναφέρει, όμως, κανείς πουθενά πόσες απ' αυτές τις ΜΚΟ έχουν ελεγχθεί. Το έχουμε πει και άλλη φορά. Από το 2000 ως το 2010 στην Ελλάδα δραστηριοποιήθηκαν πάνω από δέκα χιλιάδες μη κυβερνητικές οργανώσεις και όχι μη κερδοσκοπικές. Ξέρετε πολύ καλά, κύριε Υπουργέ, τι πάρτι έχει στηθεί πάνω σε αυτό. Αναφέρθηκαν, επίσης, στα μέσα μαζικής ενημέρωσης - και πρέπει αυτά να τα διευκρινίζουμε, επειδή μας παίρνουν τηλέφωνο και μας καταγγέλλουν πολλοί πολλά πράγματα - σε συνεργασίες που θα υπάρξουν οποτεδήποτε προκύψουν εκλογές της Χρυσής Αυγής με κάποια άλλα κόμματα. Καταγγέλλουμε από το Βήμα αυτό ότι η Χρυσή Αυγή θα συνεργαστεί μόνο με τη Χρυσή Αυγή και με κανένα άλλο από τα υπόλοιπα προδοτικά συνταγματικά κόμματα. Το έχουμε δηλώσει ξεκάθαρα. Και μάλιστα, έχει δηλώσει ο αρχηγός μας ότι εάν θέλει κάποιος να έρθει στις τάξεις της Χρυσής Αυγής, απαραίτητη προϋπόθεση είναι να μην έχει ψηφίσει μνημόνια και να μην έχει καταχραστεί χρήματα του δημοσίου. Όπως συνηθίζετε κάθε φορά σε κάθε σχέδιο νόμου, φέρνετε πάρα πολλές τροπολογίες. Δεν έχετε κάνει, όμως, ποτέ μα ποτέ δεκτή τροπολογία που να προέρχεται από τον Λαϊκό Σύνδεσμο Χρυσή Αυγή. Η Χρυσή Αυγή έχει καταθέσει τροπολογία με γενικό αριθμό 896 και ειδικό 131, η οποία αναφέρεται στο ειδικό προσωπικό ασφαλείας. Και σας διαβάζω, κυρία Υπουργέ: «Στο σχέδιο νόμου του Υπουργείου Οικονομικών, το άρθρο 19 του ν.1339/1983 αντικαθίσταται ως εξής: Για τις ανάγκες ασφάλειας ή φρούρησης εγκαταστάσεων ή χώρων του δημοσίου, όπως Υπουργεία, γενικές και ειδικές γραμματείες, αποκεντρωμένες διοικήσεις, ανεξάρτητες και ρυθμιστικές διοικητικές αρχές κ.λπ. των οργανισμών τοπικής αυτοδιοίκησης α΄ και β΄ βαθμού, των νομικών προσώπων δημοσίου δικαίου, δημοσίων επιχειρήσεων και οργανισμών, επιχειρήσεων κοινής ωφέλειας, τραπεζών, τη διαφύλαξη της δημόσιας περιουσίας, την πρόληψη εγκλημάτων κατά προσώπων ή αγαθών στις παραπάνω εγκαταστάσεις και χώρους, καθώς και την ασφαλή συνοδεία χρηματαποστολών των παραπάνω φορέων, επιτρέπεται, μετά από αίτηση της ενδιαφερόμενης υπηρεσίας, νομικού προσώπου, οργανισμού ή επιχείρησης και έγκριση από τον Υπουργό Προστασίας του Πολίτη, η πρόσληψη από αυτές ειδικού προσωπικού ασφαλείας, φρουροί ασφαλείας. Με απόφαση του Υπουργού Προστασίας του Πολίτη καθορίζεται η διαδικασία έγκρισης για την πρόσληψη ειδικού προσωπικού ασφαλείας. Δεύτερον, το ειδικό προσωπικό ασφαλείας, οι φρουροί ασφαλείας δηλαδή, αποτελεί ειδική κατηγορία προσωπικού του φορέα στον οποίο προσλαμβάνεται και εκτελεί αποκλειστικά τα καθήκοντα της παραγράφου 1. Απαγορεύεται η απασχόληση του προσωπικού αυτού σε καθήκοντα διαφορετικά του σκοπού για τον οποίο προσλαμβάνεται και κάθε πράξη με την οποία ανατίθενται σε αυτό διαφορετικά καθήκοντα είναι αυτοδικαίως άκυρη. Στις διοικήσεις των φορέων που παρανομούν, παραβιάζοντας την παραπάνω απαγόρευση, επιβάλλονται οι προβλεπόμενες κυρώσεις. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Τελειώνω, κύριε Πρόεδρε. Τρίτον, το ειδικό προσωπικό ασφαλείας εκπαιδεύεται θεωρητικά και πρακτικά στις Σχολές της Ελληνικής Αστυνομίας. Τέταρτον, το ειδικό προσωπικό ασφαλείας φέρει υποχρεωτικά στολή και προστατευτικά μέσα κατά την εκτέλεση των καθηκόντων του. Ο τύπος της στολής είναι ενιαίος για όλους τους φορείς. Πέμπτον, για τα θέματα οπλοφορίας του προσωπικού αυτού εφαρμόζονται οι διατάξεις του άρθρου 10 του ν.2168/1993 όσον αφορά στη ρύθμιση θεμάτων που αφορούν τα όπλα, πυρομαχικά, εκρηκτικές ύλες, εκρηκτικούς μηχανισμούς και άλλες διατάξεις και των κατ' εξουσιοδότηση του νόμου αυτού εκδιδομένων κανονιστικών πράξεων. Με απόφαση του Υπουργού Προστασίας του Πολίτη καθορίζονται οι προϋποθέσεις και η διαδικασία για τη χορήγηση άδειας οπλοκατοχής, οπλοφορίας, εισαγωγής, μεταφοράς και αγοράς όπλων και φυσιγγίων, οι όροι ασφαλούς φύλαξης του οπλισμού και οι συναφείς υποχρεώσεις, τα ζητήματα χρέωσης και αποχρέωσης του οπλισμού και κάθε αναγκαία λεπτομέρεια. Έκτον, οι αποδοχές και οι δαπάνες για την προμήθεια ειδών στολής και οπλισμού και την εκπαίδευση του προσωπικού ασφαλείας βαρύνουν τους φορείς στους οποίους προσλαμβάνεται το προσωπικό αυτό. Έβδομον, για το ειδικό προσωπικό ασφαλείας οι συμβατικές εργασιακές σχέσεις εργαζομένων και εργοδότη και τα εν γένει δικαιώματα και οι υποχρεώσεις τους ρυθμίζονται από τις σχετικές διατάξεις που ισχύουν για το προσωπικό των φορέων που ενεργούν τις προσλήψεις, με επιφύλαξη των διατάξεων της εργατικής νομοθεσίας οι οποίες ρυθμίζουν ευνοϊκότερα τα ίδια θέματα. Οι αποδοχές τους δεν μπορούν να ορίζονται κατώτερες του πρωτοδιοριζόμενου αστυφύλακα. Όγδοον, η λύση της σύμβασης εργασίας δικαιολογείται, πρώτον, για πειθαρχικά παραπτώματα ή για υπηρεσιακή ανεπάρκεια, δεύτερον, λόγω λήξης του χρόνου διάρκειας ή καταγγελίας της σύμβασης εργασίας ή απόλυσης, σύμφωνα με τις σχετικές διατάξεις οι οποίες ισχύουν για το προσωπικό των φορέων που ενεργούν τις προσλήψεις με τις διατάξεις της εργατικής νομοθεσίας. Η αποζημίωση λόγω καταγγελίας της σύμβασης εργασίας ή απόλυσης καταβάλλεται από τον εργοδότη, σύμφωνα με όσα ορίζονται στις διατάξεις της εργατικής νομοθεσίας. Το δημόσιο δεν υποχρεώνεται σε αποζημίωση απολυόμενου. Ένατον, στην απόλυση για τους λόγους που αναφέρονται στο εδάφιο α' της προηγούμενης παραγράφου δικαιούται να ζητήσει και αστυνομική υπηρεσία που ορίζεται για την εποπτεία του προσωπικού ασφαλείας. Δέκατον, με αποφάσεις του Υπουργού Προστασίας του Πολίτη, καθορίζονται για το ειδικό προσωπικό ασφαλείας, πρώτον, ο τρόπος και η διαδικασία επιλογής και πρόσληψης και τα ειδικότερα προσόντα των υποψηφίων, δεύτερον, η εκπαίδευση και μετεκπαίδευσή τους, τρίτον, η στολή που πρέπει να φέρουν και η εμφάνιση που πρέπει να έχουν, τέταρτον, η οπλοφορία και τα παραπάνω οριζόμενα, πέμπτον, τα πειθαρχικά παραπτώματα κατά την εργασία ή εκτός αυτής και ο τρόπος βεβαίωσής τους, καθώς και τα πειθαρχικά όργανα ή η πειθαρχική διαδικασία σε πειθαρχικές ποινές και ο τρόπος επιβολή τους, έκτον, τα πειθαρχικά παραπτώματα τα οποία δικαιολογούν λύση της σύμβασης εργασίας και απόλυση, καθώς και η διαδικασία απόλυσης, έβδομον, η αστυνομική υπηρεσία που ορίζεται για τον έλεγχο και την τήρηση των διατάξεων του άρθρου αυτού και των κανονιστικών πράξεων που εκδίδονται για την εφαρμογή του, καθώς και για την εποπτεία του προσωπικού ασφαλείας, όγδοον, κάθε λεπτομέρεια αναγκαία για την εφαρμογή του άρθρου αυτού. Ενδέκατον, η εποπτεία για την ακριβή εκτέλεση των καθηκόντων του ειδικού προσωπικού ασφαλείας ενεργείται τόσο από τους φορείς όπου το προσωπικό αυτό παρέχει τις υπηρεσίες του όσο και από την αστυνομική υπηρεσία, όπου ορίζεται, για την εποπτεία του προσωπικού ασφαλείας. Δωδέκατον, το δημόσιο σε καμμιά περίπτωση δεν υποχρεούται σε αποζημίωση τρίτου για πράξεις ή παραλείψεις κατά την εκτέλεση των καθηκόντων του ειδικού προσωπικού ασφαλείας. Δέκατον τρίτον, απαγορεύεται η μετάταξη αυτού που προσλαμβάνεται ως ειδικό προσωπικό ασφαλείας σε άλλη κατηγορία ή κλάδο προσωπικού του ιδίου ή άλλου φορέα πριν τη συμπλήρωση οκταετούς πραγματικής υπηρεσίας από την αποπεράτωση της βασικής εκπαίδευσης στις σχολές της Ελληνικής Αστυνομίας. Κάθε πράξη μετάταξης που αντιβαίνει στο προηγούμενο εδάφιο είναι αυτοδικαίως άκυρη. Αιτούμαστε, κυρία Υπουργέ, να κάνετε δεκτή την τροπολογία της Χρυσής Αυγής. Κλείνοντας, να σημειώσω και να πω το εξής: αναρχικοί και μπολσεβίκοι, αυτή η γη δεν σας ανήκει. Θα πάρουμε την πατρίδα μας πίσω, είτε το θέλετε είτε όχι. Ευχαριστώ πολύ.
Κύριε Λοβέρδο, θα μου επιτρέψετε να πω ότι για το ζήτημα που βάλατε, περιμένουμε ένα έγγραφο από τη Γενική Γραμματεία της Κυβέρνησης, όπου τεκμηριώνει τον ισχυρισμό της Υφυπουργού. Οπότε, θα σας δώσω τον λόγο, μόλις έχουμε ένα έγγραφο.
Δεν έχω να πω τίποτα. Όμως, ζητάω τώρα τον λόγο επί του Κανονισμού, γιατί έχω εγώ το έγγραφο και θέλω να σας πω ποιο είναι το επιχείρημά μου.
Σας ακούω.
Θέλω να ξέρετε ότι, επειδή έχω αρκετά χρόνια στη Βουλή, ουδέποτε υπήρξα λεγκαλιστής ή σχολαστικός, όπως άλλοι. Ούτε έχω πρόβλημα με την κυρία Υπουργό, κανένα απολύτως πρόβλημα. Την σέβομαι, όπως όλους και όλες. Όμως, την ρώτησα: Έχετε νομοθετική πρωτοβουλία; Και μου λέει έχω. Διαβάζω, λοιπόν, εγώ τη σχετική πράξη για τις αρμοδιότητες που ανατίθενται στην Υφυπουργό κ. Παπανάτσιου και λέει: «Νομοθετική πρωτοβουλία η οποία ασκείται μόνο από κοινού με τον Υπουργό». Σε ό,τι αφορά τις τροπολογίες τις υπουργικές, δεν υπάρχει καμμία αντίρρηση. Σ' ό,τι αφορά τις βουλευτικές τροπολογίες - τις οποίες και στηρίζουμε, αν όχι όλες, πάντως τις στηρίζουμε - έχουμε ήδη τοποθετηθεί, δεν έχουμε αντίρρηση. Όμως, πρέπει να εκφραστεί η σύμφωνη γνώμη του Υπουργού, ειδάλλως δεν γίνεται, κύριε Πρόεδρε. Είναι δικό σας θέμα.
Θα το δούμε. Θα περιμένουμε λίγο και θα επανέλθουμε. Θα δώσουμε εν τω μεταξύ τον λόγο στον κ. Γεώργιο Λαζαρίδη, Κοινοβουλευτικό Εκπρόσωπο των Ανεξαρτήτων Ελλήνων, για δώδεκα λεπτά. Και θα δούμε στη συνέχεια.
Σας ευχαριστώ, κύριε Πρόεδρε. Πριν ξεκινήσω τα σχόλια μου για το παρόν νομοσχέδιο, θα ήθελα να κάνω μερικά σχόλια στο μόνιμο αίτημα - και μάλιστα τώρα τελευταία το βγάζει και πιο δυναμικά - της Αντιπολίτευσης, όπου λέει «να φύγει αυτή η Κυβέρνηση», κάνει σχολιασμούς για την καθυστέρηση της αξιολόγησης κ.λπ.. Και θέλω να πω τώρα εγώ το εξής. Να φύγει αυτή η Κυβέρνηση για να έρθει ποιος; Για να έρθουν αυτοί, των οποίων η καταστροφή της χώρας φέρει την υπογραφή τους; Γιατί η καταστροφή της χώρας έχει ονοματεπώνυμο, το έχουμε ξαναπεί, ΠΑΣΟΚ και Νέα Δημοκρατία. Γιατί το χρέος, το 120% - γιατί από εκεί ξεκίνησε η κρίση της χώρας - , το έφεραν αυτοί. Δεν το έφερε αυτή η Κυβέρνηση. Στη συνέχεια έπεισαν τον ελληνικό λαό, ο οποίος τους εμπιστεύθηκε, και τους έδωσε τη Κυβέρνηση, και από 120% το πήγαν στο 180%. Αυτοί ήταν οι σωτήρες της χώρας! Δηλαδή το αυξήσαν κατά 50%. Και τώρα ζητούν να τους εμπιστευθεί και πάλι ο ελληνικός λαός. Η λογική ξέρετε τι λέει; Άλλα 50% να το ανεβάσουν, να το πάνε 270%. Αυτό είναι το μόνο σίγουρο, αν τους εμπιστευθεί αυτούς ο ελληνικός λαός. Μέσα στα πέντε χρόνια που κυβέρνησαν τη χώρα από την έναρξη της κρίσης δεν έχουν ούτε έναν δείκτη ο οποίος να έδινε τα περιθώρια στον πολίτη να χαμογελάσει. Όλοι τους οι δείκτες ήταν αρνητικοί. Παρέλαβαν την ανεργία στο 9% το 2009 και την παρέδωσαν τον Δεκέμβριο του 2014 στο 27%. Αυτή η Κυβέρνηση μέσα σε ενάμισι χρόνο από 27% κατέβασε την ανεργία στο 23%. Φυσικά κανένας δεν μπορεί να πανηγυρίζει γι' αυτό, αλλά, εν πάση περιπτώσει, είναι ένα βήμα ότι η Κυβέρνηση κάνει κάποιες προσπάθειες, κάνει κάποια βήματα και προχωράει προς τη σωστή κατεύθυνση. Άκουσα προηγουμένως από τον εκπρόσωπο της Δημοκρατικής Συμπαράταξης να μιλάει για την αντισυνταγματικότητα του νόμου που αφορά τις άδειες για τα κανάλια, για τα ηλεκτρονικά μέσα. Μίλησε για την αντισυνταγματικότητα του νόμου και συγκεκριμένα για το ποιος θα είναι υπεύθυνος για τον διαγωνισμό για τις άδειες των καναλιών. Είπε ότι η απόφαση μιλάει για αντισυνταγματικότητα όσον αφορά τον Υπουργό και λέει ότι κανονικά πρέπει να είναι υπεύθυνος για τον διαγωνισμό το ΕΣΡ. Αυτό λέει πράγματι η απόφαση, αλλά η απόφαση συνεχίζει και λέει κάτι άλλο, ότι ήταν αντισυνταγματική και η παρεμπόδιση της σύνθεσης του ΕΣΡ, γιατί τα εμπόδια για να γίνει η σύνθεση του καινούργιου ΕΣΡ δεν τα έβαλε αυτή η Κυβέρνηση. Τα έβαλαν τα δύο κόμματα της Αντιπολίτευσης, η Νέα Δημοκρατία και το ΠΑΣΟΚ. Αυτοί εμπόδιζαν τη σύνθεση του καινούργιου ΕΣΡ. Όπως επίσης, συνεχίζει η απόφαση και λέει ότι ήταν αντισυνταγματική και μη νόμιμη και η λειτουργία επί τόσα χρόνια των καναλιών. Αυτό που έχω πει και άλλη φορά από το Βήμα της Ολομέλειας, ότι δεν μπορεί κανείς να δεχτεί ότι επί είκοσι επτά χρόνια που λειτουργούσαν χωρίς κανονικές άδειες αυτά τα κανάλια συμβαδίζει αυτό με το Σύνταγμα ή με το κοινό περί δικαίου αίσθημα. Για να λέμε την αλήθεια, γιατί - ξέρετε - η μισή αλήθεια αντιστοιχεί σε ολόκληρο ψέμα. Θα ήθελα να κάνω κάποια σχόλια για το νομοσχέδιο. Το παρόν νομοσχέδιο ασχολείται και βάζει κανόνες για έναν σημαντικό επαγγελματικό φορέα, τους ορκωτούς λογιστές, κάτι το οποίο είναι απαραίτητο ειδικά σήμερα που χρειαζόμαστε να μας έρθουν επενδύσεις από το εξωτερικό, που χρειάζεται να γίνουν έλεγχοι σε επιχειρήσεις, προκειμένου να έχουμε μία φωτογραφία για τη λειτουργία των επιχειρήσεων, αλλά και για τα πραγματικά οικονομικά μεγέθη τους. Επομένως είναι ένα νομοσχέδιο στη σωστή κατεύθυνση όσον αφορά για τους ορκωτούς λογιστές της αγοράς, γιατί έχουμε και τους άλλους λογιστές των αγορών, που εκεί δεν υπάρχει κανένας έλεγχος, εκεί υπάρχουν άλλοι κανόνες. Είναι αυτή η κατηγορία στην οποία μας έβαλαν τότε, το 2010, όταν μας έφεραν εδώ το ΔΝΤ και μας παρέδωσαν στις αγορές, γιατί γι' αυτούς δεν υπάρχει κανένας κανόνας, αυτοί οι «MOODY'S» - δεν ξέρω κι εγώ πώς λέγονται - είναι αυτοί οι οποίοι ανεβάζουν και κατεβάζουν κυβερνήσεις και δημιουργούν κάποιες εικονικές πραγματικότητες, είτε αφορά χώρες είτε αφορά λαούς είτε αφορά χρηματιστήρια. Κυρίες και κύριοι συνάδελφοι, με το νομοσχέδιο ενσωματώνεται στο Ελληνικό Δίκαιο οδηγία του Ευρωπαϊκού Κοινοβουλίου και του Συμβουλίου της 16ης Απριλίου 2014 για την τροποποίηση της οδηγίας 43/2006 του Ευρωπαϊκού Κοινοβουλίου και του Συμβουλίου της 17ης Μαΐου 2006 για τους υποχρεωτικούς ελέγχους των αιτήσεων και των ενοποιημένων λογαριασμών. Η οδηγία αυτή, όπως τροποποιήθηκε και συμπληρώθηκε με την οδηγία 56 του Ευρωπαϊκού Κοινοβουλίου και του Συμβουλίου της 16ης Απριλίου, καθορίζει τους όρους χορήγησης αδείας ασκήσεως επαγγέλματος και εγγραφής στο δημόσιο μητρώο των φυσικών προσώπων και οντοτήτων, όπως αναφέρονται στο νομοσχέδιο, που διενεργούν υποχρεωτικούς ελέγχους των οικονομικών καταστάσεων των επιχειρήσεων, τους κανόνες περί ανεξαρτησίας, αντικειμενικότητας και επαγγελματικής δεοντολογίας που εφαρμόζονται στα πρόσωπα αυτά και το πλαίσιο για τη δημόσια εποπτεία τους. Μετά την πάροδο των χρόνων κρίθηκε αναγκαία η περαιτέρω εναρμόνιση των κανόνων αυτών σε επίπεδο χωρών της Ευρωπαϊκής Ένωσης, προκειμένου να καταστεί δυνατή η μεγαλύτερη διαφάνεια και προβλεψιμότητα των απαιτήσεων που εφαρμόζονται στα πρόσωπα αυτά και να ενισχυθεί η ανεξαρτησία και η αντικειμενικότητά τους κατά την άσκηση των καθηκόντων τους. Σκοπός της τροποποίησης είναι να αυξηθεί ο ελάχιστος βαθμός σύγκλισης, σε ό,τι αφορά τα ελεγκτικά πρότυπα βάσει των οποίων διενεργούνται οι υποχρεωτικοί έλεγχοι. Επίσης επιδιώκεται η ενίσχυση της δημόσιας εποπτείας των ορκωτών ελεγκτών, λογιστών και των ελεγκτικών εταιρειών, ώστε να εντοπίζονται, να αποτρέπονται και να προλαμβάνονται οι παραβάσεις των εφαρμοστέων κανόνων στο πλαίσιο της παροχής υπηρεσιών ελέγχου από ορκωτούς ελεγκτές, λογιστές και ελεγκτικές εταιρείες. Στόχος, φυσικά, είναι η πάταξη της διαφθοράς και η εισαγωγή των μηχανισμών, βάσει των οποίων θα ελέγχονται οι ορκωτοί λογιστές και οι εταιρείες που πραγματοποιούν την εκπόνηση και τους ελέγχους των ισολογισμών. Μεταξύ άλλων, ο κανονισμός θέτει κανόνες άμεσης εφαρμογής, αλλά σε ορισμένα σημεία παρέχει την ευχέρεια στα κράτη - μέλη να προβούν σε εθνικές επιλογές. Το πνεύμα του νομοσχεδίου είναι σαφές και φαίνεται πως υιοθετείται από την πλειοψηφία των κομμάτων. Όπως άλλωστε αναφέρθηκε στις τοποθετήσεις των εισηγητών, είναι σημαντικό να ενισχυθεί η δημόσια εποπτεία των ορκωτών ελεγκτών, λογιστών και των ελεγκτικών εταιρειών με την ανεξαρτησία των αρχών δημόσιας εποπτείας στην Ένωση και την ανάθεση σε αυτές των κατάλληλων αρμοδιοτήτων, μεταξύ των άλλων εξουσιών διενέργειας ερευνών και επιβολής κυρώσεων, προκειμένου να εντοπίζονται, να αποτρέπονται και να προλαμβάνονται οι παραβάσεις από ορκωτούς ελεγκτές, λογιστές και ελεγκτικές εταιρείες. Όσον αφορά τις τροπολογίες, θα ήθελα να αναφερθώ στην υπ' αριθμόν 897/132 του Υπουργείου Παιδείας, με την οποία δίνεται η δυνατότητα στους επί πτυχίω φοιτητές να εξεταστούν στην εξεταστική περίοδο του χειμερινού εξαμήνου του τρέχοντος ακαδημαϊκού έτους 2016-2017 σε όλα τα μαθήματα που οφείλουν, ανεξάρτητα εάν αυτά διδάσκονται σε χειμερινό ή εαρινό εξάμηνο, διευκολύνοντας με αυτόν τον τρόπο την περαίωση των σπουδών τους και την απόκτηση των πτυχίων τους. Η ρύθμιση είναι σημαντική, καθώς αφορά χιλιάδες επί πτυχίω φοιτητές, που τους δίνεται η δυνατότητα να ολοκληρώσουν τις σπουδές τους, και αντιστοίχως τις οικογένειές τους, που επιβαρύνονται με συναφή έξοδα - ενοίκια και λοιπές δαπάνες διαβίωσης - είτε υποβάλλονται σε πολυέξοδες μετακινήσεις. Ας δώσουμε, λοιπόν, τη δυνατότητα στους φοιτητές μας να ολοκληρώσουν τις σπουδές τους. Εδώ, κυρία Υπουργέ, θα ήθελα την προσοχή σας λιγάκι. Στην αιτιολογική έκθεση, αν πάμε στην τροπολογία, αυτή που έχω στα χέρια μου, κάνει αναφορά εντός παρενθέσεως για «εαρινό και χειμερινό». Εάν πάμε τώρα εδώ και διαβάσουμε την τροπολογία, λέει να εξεταστούν στην εξεταστική περίοδο του χειμερινού εξαμήνου του τρέχοντος ακαδημαϊκού έτους και λοιπά. Εδώ, επειδή μιλάμε για χειμερινό και εαρινό, θα πρέπει να προσθέσουμε «του χειμερινού και του εαρινού εξαμήνου».
Δεν είναι του Υπουργείου μας.
Ωραία. Θα σας το δείξω μετά, να τελειώσω.
Δεν είναι του Υπουργείου Οικονομικών.
Ναι, δεν διαφωνώ. Πρέπει, όμως, να το διορθώσουμε εδώ, γιατί κάνουμε αναφορά στην αιτιολογική έκθεση.
Εγώ δεν μπορώ να το κάνω.
Σας λέω ότι η αιτιολογική έκθεση είναι σαφής. Να σας τη διαβάσω. Λέει: «Με τη διάταξη χορηγείται η δυνατότητα για το ακαδημαϊκό έτος 2016-2017 στους επί πτυχίω φοιτητές των ΑΕΙ να εξεταστούν σε μαθήματα και των δύο εξαμήνων σπουδών (εαρινό - χειμερινό).». [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Πηγαίνοντας τώρα στην τροπολογία - λίγο την ανοχή σας, σας παρακαλώ, κύριε Πρόεδρε - , λέει «οι φοιτητές που περάτωσαν την κανονική φοίτηση, η οποία ισούται με τον ελάχιστο αριθμό των αναγκαίων για την απονομή του τίτλου σπουδών εξαμήνων, σύμφωνα με το ενδεικτικό πρόγραμμα σπουδών, έχουν τη δυνατότητα να εξεταστούν στην εξεταστική περίοδο του χειμερινού εξαμήνου του τρέχοντος ακαδημαϊκού έτους 2016-2017 σε όλα τα μαθήματα που οφείλουν, ανεξάρτητα εάν αυτά διδάσκονται σε χειμερινό ή εαρινό εξάμηνο». Επομένως εκεί που λέει «περίοδο χειμερινού εξαμήνου» πρέπει να προσθέσουμε κι αυτό. Εντάξει; Σας ευχαριστώ.
Κύριε Πρόεδρε, μπορώ να έχω τον λόγο;
Ναι, κυρία Υφυπουργέ.
Είναι μια τροπολογία του Υπουργείου Παιδείας, θα μπορέσει να μας βοηθήσει και ο κ. Λοβέρδος, μια και είχε την εμπειρία του Υπουργείου Παιδείας. Νομίζω ότι είναι σωστή η τροπολογία, έτσι όπως αναγράφεται, γιατί τώρα είναι το χειμερινό εξάμηνο. Απλά, τα μαθήματα που θα δοθούν τον Φεβρουάριο μήνα, θα μπορούν να είναι από τα προγενέστερα, χειμερινό και εαρινό, οποιαδήποτε μαθήματα και να γίνουν οι εξετάσεις στο χειμερινό εξάμηνο. Δεν νομίζω ότι χρειάζεται κάποια βελτίωση.
Κυρία Υπουργέ, δεν διαφωνώ. Επειδή η αιτιολογική έκθεση το γράφει με σαφήνεια, εγώ κάνω αυτή την πρόταση, προκειμένου να μην υπάρχει καμμία απολύτως σκιά. Δηλαδή, προσθέτοντας αυτό νομίζω ότι…
Μην το κάνετε αυτό, κυρία Υπουργέ. Ρωτήστε τον κ. Γαβρόγλου. Είναι καλή η διάταξη.
Μπορώ να ρωτήσω τον κ. Γαβρόγλου. Νομίζω όμως ότι καλύπτεται. Σε αυτό συμφωνεί και ο κ. Λοβέρδος.
Σύμφωνοι. Εγώ έκανα μια πρόταση. Ολοκληρώνω, λοιπόν, σε λιγότερο από ένα λεπτό, κύριε Πρόεδρε. Κυρίες και κύριοι συνάδελφοι, η Κυβέρνηση προχωρά σε αναγκαίες ρυθμίσεις και για τον εκσυγχρονισμό του δημόσιου τομέα. Η ενίσχυση της δημόσιας εποπτείας των ορκωτών ελεγκτών, λογιστών και εταιρειών και η εδραίωση της ανεξαρτησίας της Επιτροπής Λογιστικής Τυποποίησης και Ελέγχων ως αρχής δημόσιας εποπτείας επιδιώκει τα εξής: να ενισχύσει την ανεξαρτησία και την αντικειμενικότητά τους στην άσκηση των καθηκόντων τους και να επιφέρουν καλύτερα αποτελέσματα σε όρους διαφάνειας και προστασίας για τους επενδυτές και το επενδυτικό περιβάλλον. Για τους λόγους αυτούς οι Ανεξάρτητοι Έλληνες στηρίζουμε το παρόν νομοσχέδιο. Ευχαριστώ.
Ευχαριστούμε τον κ. Λαζαρίδη. Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, σαράντα μαθήτριες και μαθητές και δύο εκπαιδευτικοί συνοδοί τους από το 4ο Γυμνάσιο Δράμας (πρώτο τμήμα). Η Βουλή τούς καλωσορίζει. [[Χειροκροτήματα απ' όλες τις πτέρυγες της Βουλής]] Τον λόγο έχει ο Κοινοβουλευτικός Εκπρόσωπος του ΣΥΡΙΖΑ κ. Χρήστος Μαντάς.
Κύριε Πρόεδρε, κυρία Υπουργέ, κυρίες και κύριοι Βουλευτές, πρώτα απ' όλα θέλω να πω με κατηγορηματικό τρόπο ότι όσες προσπάθειες έγιναν ή σχεδιάζονται να γίνουν, που θέλουν να αποκλείσουν από τη γνώση αυτά τα κατατρεγμένα παιδιά από τους πολέμους και τη φτώχεια, δεν πρόκειται να περάσουν. Σε αυτούς τους ανθρώπους, που έχουν βαθιά χαραγμένο στη μνήμη τους τον φασισμό και τον ναζισμό, δεν πρόκειται σε καμμία περίπτωση να επιτρέψουμε να επικρατήσουν τέτοιες πρακτικές. Τα προσφυγόπουλα θα πάνε σχολείο, όπως δικαιούνται όλα τα παιδιά του κόσμου να πάνε σχολείο και να έχουν πρόσβαση στη γνώση, και η ίδια η απάντηση των μαθητών με ανακοίνωση του δεκαπενταμελούς του ίδιου του σχολείου βάζει τα πράγματα στη θέση τους. [[Χειροκροτήματα]] Δεν θα αναφερθώ ιδιαίτερα στο νομοσχέδιο, νομίζω ότι υπάρχει μια γενικότερη σύγκλιση, πέρα από τις μη κατανοητές - θα χρησιμοποιούσα αυτόν τον ήπιο όρο - αντιδράσεις της Αξιωματικής Αντιπολίτευσης και τις έχουν επισημάνει και άλλοι συνάδελφοι από διάφορες πτέρυγες της Βουλής. Νομίζω ότι είναι ένα νομοσχέδιο, το οποίο προφανώς δίνει πιο μεγάλα όπλα, πιο σοβαρά εργαλεία, στον δημόσιο έλεγχο και στην εποπτεία, γι' αυτό είναι ενσωμάτωση οδηγίας και νομίζω ότι γι' αυτό βρίσκει και την ανταπόκριση από πολλές πτέρυγες της Βουλής. Θα μου επιτρέψετε να αναφερθώ σε δύο ακόμα ζητήματα της τρέχουσας επικαιρότητας, που έχουν ενδιαφέρον και έχουν σχολιαστεί και από άλλους συναδέλφους. Πρώτα από όλα, κυρίες και κύριοι, πρέπει να συνεννοηθούμε νομίζω σε αυτή την Αίθουσα όταν μιλάμε να μιλάμε με βάση τα στοιχεία, μέσα σε αυτή την πολύ δύσκολη πραγματικότητα που βιώνουν οι πολίτες αυτής της χώρας, οι άνθρωποι αυτής της χώρας και να μπορούμε να έχουμε μια βάση σοβαρής πολιτικής αντιπαράθεσης. Εγώ δεν λέω ότι κάποιες φορές και εμείς δεν υπερβάλλουμε, αλλά υπάρχουν στοιχεία αναμφισβήτητα που νομίζω ότι δείχνουν ότι βρισκόμαστε βεβαίως σε μια δύσκολη κατάσταση, βεβαίως σε μια κρίσιμη καμπή, αλλά υπάρχουν σαφείς ενδείξεις ότι η χώρα μας μπορεί να βγει μέσα από αυτόν τον δύσκολο κλοιό που τη σφίγγει όλα αυτά τα χρόνια, με την κοινωνία όρθια. Δεν θα κάνω άλλες αναφορές, παρά μόνο μία ακόμα. Η κυρία Υπουργός είπε και συγκεκριμένα στοιχεία, που τεκμηριώνουν αυτή την αντίληψη. Επειδή πάρα πολλές φορές γίνεται λόγος ότι η υπέρβαση του στόχου είναι εικονική, ότι δεν ισχύουν αυτά τα νούμερα, θα ήθελα να σας διαβάσω - και να κάνουμε σοβαρή συζήτηση, εάν θέλετε - την απάντηση του Φραγκίσκου Κουτεντάκη, Γενικού Γραμματέα Δημοσιονομικής Πολιτικής, σε σχέση με αυτό το ζήτημα. Απαντώντας στο επιχείρημα ότι η υπέρβαση του στόχου είναι εικονική, λόγω των ληξιπρόθεσμων οφειλών και των ανεξόφλητων φορολογικών υποχρεώσεων των πολιτών, λέει: «Οι ληξιπρόθεσμες οφειλές είναι έτσι και αλλιώς ενσωματωμένες στο δημοσιονομικό αποτέλεσμα, αφού το τελευταίο αποτυπώνεται σε δεδουλευμένη βάση, δηλαδή περιλαμβάνει τις μεταβολές των υποχρεώσεων έναντι τρίτων, όπως είναι οι ληξιπρόθεσμες οφειλές προς ιδιώτες. Όσον αφορά δε τις ανεξόφλητες φορολογικές οφειλές των ιδιωτών, αυτές δεν έχουν απολύτως καμμία επίπτωση στο πλεόνασμα ή στο έλλειμμα του προϋπολογισμού.». Αυτή είναι η πραγματικότητα, κυρίες και κύριοι συνάδελφοι και νομίζω ότι πηγαίνουμε σε μια πολύ δύσκολη διαπραγμάτευση. Είναι μπροστά μας κρίσιμες μέρες. Ένα ισχυρό όπλο που έχουμε ως χώρα - θα έλεγα εγώ - είναι το δημοσιονομικό αποτέλεσμα που έχουμε και για το 2016. Αυτό οφείλουμε να το χρησιμοποιήσουμε έτσι όπως πρέπει να το χρησιμοποιήσουμε. Επειδή γίνεται πάρα πολλή συζήτηση για τις υποχωρήσεις της Κυβέρνησης, για τις δεσμεύσεις της Κυβέρνησης, για το ότι παραβιάζονται οι κόκκινες γραμμές και για πάρα πολλά άλλα, πρέπει να έχουμε υπ' όψιν μας ότι σε αυτή την Ευρώπη, που βεβαίως πρέπει να αλλάξει και πρέπει να φύγει από τη μέγγενη της λιτότητας, εκτός από τις χώρες που βρίσκονται σε πρόγραμμα, δηλαδή στα μνημόνια, υπάρχει και το Δημοσιονομικό Σύμφωνο. Το Δημοσιονομικό Σύμφωνο - και, εάν κάνω λάθος, διορθώστε με - επιβάλλει συγκεκριμένα μέτρα και διαδικασίες, που αφορούν τόσο το ύψος των πρωτογενών πλεονασμάτων που πρέπει να έχουν και χώρες εκτός προγράμματος, που είναι κοντά στο 2%, ίσως και λίγο πιο πάνω. Επίσης, περιλαμβάνει και μέτρα διόρθωσης, όταν δεν πιάνονται οι στόχοι. Αυτό το γνωρίζουμε όλοι πάρα πολύ καλά και ιδιαίτερα συνάδελφοι που έχουν και ευρωπαϊκή εμπειρία. Αυτό που έχει πει με σαφήνεια η ελληνική Κυβέρνηση είναι ότι εμείς έχουμε πιάσει τους στόχους του προγράμματος. Το πρόβλημα πια δεν είναι τεχνικό. Είναι ζήτημα το οποίο πλέον βρίσκεται σε ένα επίπεδο πολιτικής λύσης. Είναι ένα πρόβλημα στο οποίο πρέπει, κατά τη δική μου γνώμη, όλη η χώρα με μια φωνή να πει ότι στο όνομα των όποιων διαφορών, παραδείγματος χάριν, μεταξύ του Διεθνούς Νομισματικού Ταμείου ή της γερμανικής πλευράς, δεν μπορεί η χώρα μας να υποστεί τιμωρία για μια ακόμη φορά. Η χώρα μας αυτή τη στιγμή έχει τις δυνατότητες να ακολουθήσει έναν δρόμο - τον έχει περιγράψει πάρα πολλές φορές η Κυβέρνηση και ο Υπουργός Οικονομικών - , ώστε να μπορέσει να μπει μέσα στο πρώτο τρίμηνο του 2017 στην ποσοτική χαλάρωση και να δώσει ένα ισχυρό σήμα, για να μπορέσει πραγματικά να μπει σε κανονικότητα η οικονομική και κοινωνική ζωή της χώρας, για να μπορέσουν να έρθουν επενδύσεις και να υπάρχει ένας καθαρός διάδρομος από εκεί και πέρα. Αυτός είναι ένα στόχος ρεαλιστικός, κατά τη γνώμη μου, είναι ένας στόχος εφικτός και ελπίζω και εύχομαι πραγματικά τις επόμενες μέρες η Ευρώπη να μη δώσει ένα διαφορετικό σήμα μιας ακόμα τιμωρίας, αλλά να βαδίσουμε - γιατί είναι ταραγμένο το 2017, το καταλαβαίνουμε όλοι, από την εκλογή του Τραμπ και μετά, από την άνοδο των ακροδεξιών μορφωμάτων στο ευρωπαϊκό επίπεδο - όλοι μαζί. Χρειάζεται συστράτευση όλων των προοδευτικών δυνάμεων - δεν υπάρχει καμμιά αμφιβολία - σε ευρωπαϊκό επίπεδο, για να αντιμετωπίσουμε αυτές τις μεγάλες προκλήσεις που βρίσκονται μπροστά μας και βεβαίως χρειάζεται ανατροπή αυτού του μοντέλου που μέχρι τώρα ακολουθήθηκε και που επιμένει δογματικά στη σκληρή και μονόπλευρη λιτότητα, που φέρνει αυτά τα αποτελέσματα που ξέρουμε όλοι ότι υπάρχουν πια σε ευρωπαϊκό επίπεδο, πέρα από τις χώρες όπως η δική μας, που βρίσκεται σε ακόμη πιο δύσκολη θέση, αφού είναι σε μνημόνιο. Το τελευταίο που θα ήθελα να σχολιάσω, κυρίες και κύριοι Βουλευτές, είναι όλη αυτή τη συζήτηση που γίνεται σε σχέση με τα μέσα μαζικής ενημέρωσης, με αποκορύφωμα θα έλεγα τις τελευταίες εξελίξεις στον ΔΟΛ. Μάλιστα, η χάρη της αντίστοιχης εφημερίδας έπιασε κι εμένα προσωπικά, αφού παρακολουθώντας χθες το πώς κάθομαι και τι εφημερίδες διαβάζω «ανακάλυψε» - και με σχολιάζει σήμερα - ότι έβαλα πάνω πάνω, λέει, «ΤΑ ΝΕΑ», ότι αντικατέστησα - μάλλον - τις κομματικές εφημερίδες που συνήθως κυκλοφορούν στα έδρανα του ΣΥΡΙΖΑ, με τη νέα μας αγάπη, τον ΔΟΛ! Θέλω, λοιπόν, κυρίες και κύριοι Βουλευτές, να ενημερώσω τους ανθρώπους που γράφουν αυτά τα σχόλια - στη στήλη «Μικροπολιτικός» είναι το συγκεκριμένο σχόλιο - ότι συνηθίζω να φέρνω πακέτα τις εφημερίδες και προσπαθώ να ενημερώνομαι από όλες τις πλευρές. Αυτό θα συνεχίσω να το κάνω έτσι κι αλλιώς. Αυτό δεν σημαίνει πολύ περισσότερο βεβαίως καμμιά ιδιαίτερη αγάπη ή ιδιαίτερη απέχθεια για ό,τι γράφεται στον ημερήσιο Τύπο. Μόνο που αυτό που συμβαίνει νομίζω ότι υπερβαίνει αυτό το σχόλιο και το προσωπικό σχόλιο που γίνεται για μένα. Θα ήθελα να κλείσω με αυτά τα δύο λόγια. Νομίζω ότι κάποιες πολιτικές δυνάμεις - δεν αναφέρομαι βεβαίως σε πρόσωπα - μάλλον τις ενοχλεί - γιατί ο πυρήνας εκεί βρίσκεται - το ότι στη διακυβέρνηση της χώρας είναι αυτοί που άλλοτε τους λέγανε «ξεβράκωτους». Από τη Γαλλική Επανάσταση και μετά είναι αυτοί οι όροι. Δεν μπορούν, λοιπόν, αυτό να το χωνέψουν. Δεν μπορούν να διανοηθούν ότι ένας άνθρωπος που έχει περγαμηνές στη δημοσιογραφία και που μπορεί να είναι και αριστερός μπορεί να αναλάβει μια διοικητική ευθύνη, με πρόσκληση και άλλων συναδέλφων του, στο δημοσιογραφικό συγκρότημα όπου εργαζόταν και δεν μπορεί αυτός να λέγεται Μουλόπουλος, ενώ αν λεγόταν - ας πούμε - Καψής, αν λεγόταν Μιχελάκης, αν λεγόταν κάπως αλλιώς, τότε δεν θα έτρεχε τίποτα. Περί αυτού πρόκειται. Πρόκειται, δηλαδή, για μια ιδιοκτησιακή αντίληψη σε όλα τα επίπεδα, στο κράτος, στα μέσα μαζικής ενημέρωσης, στα πάντα, ώστε να μην παρεισφρήσει τίποτα που μπορεί να μολύνει αυτή την περίφημη αρμονία που έχει καθιερωθεί ως καθεστώς όλα αυτά τα χρόνια της Μεταπολίτευσης. Κυρίες και κύριοι συνάδελφοι, το «διά ταύτα» εμένα με ενδιαφέρει και το «διά ταύτα» είναι ότι οι πολιτικές δυνάμεις νομίζω ότι πρέπει να τοποθετηθούν με σαφήνεια πάνω στην πρόταση που πολύ καθαρά είπε χθες ο Πρωθυπουργός. Να πάρουμε μια πρωτοβουλία όλοι μαζί, παρά τις διαφορές μας - γιατί δεν είναι μόνο μία η βόμβα που έσκασε εκεί, υπάρχουν κι άλλες που είναι πολύ κοντά μας - , έτσι ώστε σε αυτό το επίπεδο να δημιουργήσουμε ένα πλαίσιο στο οποίο να δώσουμε τη δυνατότητα - χωρίς πράγματα κάτω από το τραπέζι, όλα να είναι στο φως - να συνεχίσουν εφημερίδες να κυκλοφορούν, να συνεχίσει να υπάρχει πολυφωνία, να συνεχίσουν άνθρωποι τη δουλειά τους, να μη χαθούν άλλες θέσεις εργασίας, γιατί ήδη έχουν χαθεί πάρα πολλές στον χώρο των μέσων μαζικής ενημέρωσης. Περί αυτού πρόκειται και ας αφήσουμε, λοιπόν, όλη την υπόλοιπη συζήτηση και ας πάμε στο ουσιαστικό. Εδώ είμαστε. Εγώ προσωπικά τις πρώτες αντιδράσεις τις υπολογίζω μεν, αλλά νομίζω ότι θα υπάρχουν και δεύτερες και τρίτες σκέψεις και εύχομαι πραγματικά να φτάσουμε σε ένα τέτοιο πλαίσιο. Ευχαριστώ πολύ.
Ευχαριστούμε τον κ. Μαντά, τον Κοινοβουλευτικό Εκπρόσωπο του ΣΥΡΙΖΑ. Προχωράμε στον τελευταίο Κοινοβουλευτικό Εκπρόσωπο, τον κ. Αναστάσιο Μεγαλομύστακα. Μετά, θα ήθελα να παρακαλέσω, αν δεν υπάρχουν ιδιαίτερα πράγματα να ειπωθούν στις ομιλίες των εισηγητών, να προχωρήσουμε στην κυρία Υπουργό και στην ψηφοφορία. Όποιος θέλει τον λόγο, βέβαια, δεν θα τον στερηθεί. Για δυο, τρία λεπτά θα μπορέσετε να μιλήσετε. Κύριε Μεγαλομύστακα, έχετε τον λόγο.
Κύριε Πρόεδρε, κυρίες και κύριοι συνάδελφοι, θα ήθελα να τοποθετηθώ κυρίως για τις τροπολογίες οι οποίες έχουν κατατεθεί, καθώς για το κυρίως νομοσχέδιο έχει τοποθετηθεί τόσο στις επιτροπές όσο και σήμερα στην Ολομέλεια ο εισηγητής μας. Πρόκειται άλλωστε για μια ευρωπαϊκή οδηγία, στην οποία δεν μπορούμε να έχουμε και πολλές αντιρρήσεις και αυτές που είχαμε έχω την εντύπωση ότι εκφράστηκαν επαρκώς. Πάλι όμως φέρνετε μια οδηγία όχι στον χρόνο της. Δυστυχώς, βλέπουμε ότι δεν υπάρχει σχέδιο και η προχειρότητα είναι πρόδηλη σε όλη την πολιτική που ασκείτε. Αυτό φαίνεται και από τις τροπολογίες, οι οποίες σήμερα δεν είναι πολλές, σε σχέση με άλλες φορές που είχατε φέρει δεκαπέντε και δεκαέξι. Είναι μόλις οκτώ. Όμως, από τις οκτώ τροπολογίες οι τέσσερις έρχονται να τροποποιήσουν νόμους οι οποίοι ψηφίστηκαν πέρσι, το 2016. Έναν μήνα πριν είχαμε ακόμα 2016. Θα τοποθετηθούμε σε αυτές και θα σας πούμε ποιες είναι οι αντιρρήσεις μας και με ποιες συμφωνούμε. Στην τροπολογία 891/126 θα είμαστε θετικοί, καθώς ρυθμίζει το ζήτημα της εγγραφής των ασφαλιστικών διαμεσολαβητών και δη για φορολογική ενημερότητα ζητάμε εκκαθαριστικό. Επομένως διευκολύνεται λίγο η κατάσταση και δεν μπορούμε να είμαστε αρνητικοί σε αυτό. Στην τροπολογία 892/127 είμαστε επίσης θετικοί, αλλά δείχνετε για άλλη μια φορά ότι δεν έχετε σωστό σχεδιασμό. Έρχεστε και ζητάτε παρατάσεις ενός μήνα, δύο μηνών για τις ευπαθείς ομάδες. Γιατί; Δεν μπορείτε να το προβλέψετε από την αρχή; Το 2016 ψηφίστηκε και σχετικός νόμος και όλα είπαμε ότι είναι συγχρηματοδοτούμενα από την Ευρώπη. Εμείς σαν κράτος δεν ξέρω τι θα κάνουμε για τους φτωχούς. Στην επόμενη τροπολογία με αριθμό 893/128 είμαστε αρνητικοί - σε αυτή την τροπολογία αναφέρθηκε εκτενέστερα ο ομιλητής μας κ. Σαρίδης - καθώς δεν μας εξηγήσατε ξεκάθαρα, δεν δώσατε σαφείς απαντήσεις στα ερωτήματα που υπήρξαν, στα θέματα διαιτησίας. Μήπως χάνουμε την εθνική κυριαρχία; Μήπως θα έπρεπε να ρυθμίζονται αλλιώς με την αρχική σύμβαση όλα τα θέματα; Δεν θα υπερψηφίσουμε σίγουρα αυτή την τροπολογία. Πάμε σε μια ακόμα τροπολογία, την οποία θα υπερψηφίσουμε, αλλά θα εκφράσουμε τις ενστάσεις μας, την 894/129, στην οποία παραχωρείτε έκταση του Υπουργείου και πολύ σωστά κάνετε. Ωστόσο, αναφέρεται ότι μπορείτε να κάνετε επέμβαση στο δασικό περιβάλλον, πάντοτε με την έγκριση της Δασικής Υπηρεσίας. Εμείς θα είμαστε εδώ, για να ελέγξουμε αν θα υπάρξει αυτό. Θα υπερψηφίσουμε και αυτή την τροπολογία. Ωστόσο, αυτός δεν είναι ο σωστός τρόπος, όπως είπα και πριν, να νομοθετείτε. Προχωρώ τώρα στην τροπολογία 895/130, την οποία θα υπερψηφίσουμε, καθώς είναι τυπικό το θέμα. Ζητάτε παράταση, για να φέρουν τα κρυμμένα πίσω με το καθεστώς που ζητάτε εσείς. Δεν υπάρχει περίπτωση. Δεν πιάσατε τους στόχους σας την πρώτη φορά ούτε πιστεύουμε ότι θα τους πιάσετε τώρα. Μακάρι! Όμως, νομίζω ότι η πρότασή μας, να υποχρεώσουμε αυτούς που έχουν τα λεφτά έξω να τα γυρίσουν πίσω με δεσμεύσεις να τα επενδύσουν μέσα στην Ελλάδα, θα ήταν πιο κερδοφόρα για τη δική μας πραγματική οικονομία. Πηγαίνω τώρα στην τροπολογία 897/132, που αφορά το Υπουργείο Παιδείας και στην οποία είμαστε σύμφωνοι. Μάλιστα, θα θέλαμε να προσθέσουμε ότι στους δύσκολους αυτούς καιρούς των μνημονίων, που πολλοί φοιτητές είναι αναγκασμένοι να εργάζονται και να παρακολουθούν τα μαθήματά τους από απόσταση, καθώς δεν μπορούν να νοικιάσουν σπίτι στην περιοχή που είναι το πανεπιστήμιο ή το ΤΕΙ τους και η οικονομική τους κατάσταση είναι πολύ δύσκολη, θα έπρεπε να υπάρχει συνεννόηση και συζήτηση με τα πανεπιστήμια και τον Υπουργό, ώστε σε ανάλογες καταστάσεις - καθώς ανάλογα φαινόμενα συμβαίνουν και άλλες φορές - να εξυπηρετούνται οι ανάγκες των φοιτητών. Προχωρούμε στις βουλευτικές τροπολογίες και συγκεκριμένα στην 898/133, η οποία αφορά ζητήματα του ΟΓΑ και την οποία θα την υπερψηφίσουμε, καθώς λύνει προβλήματα αρκετών συμπολιτών μας. Κλείνω με την τροπολογία 899/134, την οποία επίσης θα υπερψηφίσουμε, καθώς δίνει καθήκοντα στο Οικονομικό Επιμελητήριο, διότι δεν μπορούμε να είμαστε αντίθετοι με αυτό, αφού είναι ένας ευρύτερος φορέας για την οικονομία του τόπου μας. Συνήθως δεν αναφέρομαι σε άσχετα με το νομοσχέδιο που συζητείται θέματα, αλλά δεν μπορώ να αφήσω ασχολίαστα τα όσα είπε η Υπουργός προηγουμένως, η οποία μίλησε για ανάπτυξη. Πραγματικά, ο κόσμος, όταν ακούει να μιλάμε σε αυτή την Αίθουσα για ανάπτυξη - όχι μόνο τώρα, αλλά και κατά τις προηγούμενες περιόδους - , αισθάνεται ότι τον κοροϊδεύουμε. Μιλήσατε για ανάπτυξη και καταπολέμηση της ανεργίας με τι καθεστώτα εργασιακά; Με τα τετράωρα και τα δίωρα; Είπατε ότι ανέβηκε η αγοραστική δυνατότητα των πολιτών. Πού το είδατε αυτό; Ίσως ανέβηκαν οι εισπράξεις σας, επειδή ανεβάσατε τους φόρους, αλλά σίγουρα δεν ανέβηκε η αγοραστική δυνατότητα των πολιτών. Ο κόσμος αισθάνεται ότι τον κοροϊδεύουμε, όταν ακούει τέτοια πράγματα. Κανένας Έλληνας το 2016 δεν είπε ότι ήρθε η ανάπτυξη. Ακόμη και αυτοί που τα οικονομικά τους μπορεί να άνθησαν, να ήταν από τους τυχερούς ή τους προκομμένους, όπως θέλετε πείτε το, δεν βλέπουν γύρω τους την ανάπτυξη. Ούτε εγώ τη βλέπω την ανάπτυξη. Επίσης και όταν μιλάτε για καταπολέμηση της διαφθοράς, αισθάνεται πάλι ο κόσμος ότι τον κοροϊδεύουμε. Πώς θα καταπολεμήσουμε τη διαφθορά, όταν βλέπουμε και ακούμε Υπουργούς να δηλώνουν ότι «εμάς δεν μας νοιάζει ποιοι θα πάρουν τα κανάλια, θα τα πάρουν αυτοί που θα δώσουν περισσότερα» ή με αυτό που έγινε τώρα με τον ΔΟΛ; Πριν είχαμε τον ΔΟΛ με τον Ψυχάρη και τώρα έχουμε τον Μουλόπουλο. Δηλαδή, πρέπει να χειραγωγούνται πάντα τα μέσα από κάποιον; Φυσικά, πρέπει να δοθεί λύση, για να μη μείνουν στον δρόμο όλες οι οικογένειες που τρώνε ψωμί από τον όμιλο αυτόν. Ωστόσο, θα έπρεπε να γίνει άλλη επιλογή. Το ξέρετε κι εσείς, το ξέρει όλος ο κόσμος. Πραγματικά κουράζουμε τον κόσμο, όταν ζητάμε να γίνουν τα αυτονόητα και συζητάμε για πράγματα που δεν βλέπει κανένας άλλος, εκτός από κάποιους εδώ μέσα. Ελπίζω να ανατρέψουμε το κλίμα και να ξαναφέρουμε την ελπίδα στους Έλληνες κι αυτό θα γίνει μόνο αν κάνουμε αυτό που είπε και ο κ. Αμυράς προηγουμένως και εμείς υποστηρίζουμε από την πρώτη ημέρα που μπήκαμε εδώ μέσα, δηλαδή να συνεργαστούμε, να παραμερίσουμε τα πολιτικά και τα μικροκομματικά οφέλη, να μη λαμβάνουμε υπ' όψιν το πολιτικό κόστος, αλλά να έρθουμε ενωμένοι, για να βγάλουμε τη χώρα από αυτή την κρίση. Σας ευχαριστώ πολύ.
Ευχαριστούμε τον κ. Μεγαλομύστακα. Παράκληση, εάν έχουν κάτι ουσιαστικό να πουν στη δευτερολογία τους οι ειδικοί αγορητές, να το πουν σύντομα. Κύριε Γιαννακίδη, θέλετε τον λόγο για να δευτερολογήσετε;
Όχι.
Κύριε Βεσυρόπουλε, εσείς;
Όχι.
Κύριε Καρακώστα, εσείς;
Όχι.
Νομίζω ότι είχε σηκώσει το χέρι του πριν ο κ. Κουτσούκος και ζήτησε τον λόγο για να πει κάτι. Σχετικά σύντομα, όμως, παρακαλώ. Ορίστε, κύριε Κουτσούκο, έχετε τον λόγο.
Πρέπει πρώτα, πρώτα να τοποθετηθούμε για τις τροπολογίες και μετά μέσα σε αυτόν τον σύντομο χρόνο θέλω να κάνω και ένα σχόλιο σχετικά με το νομοσχέδιο. Περίμενα από την κυρία Υφυπουργό να τοποθετηθεί στο αίτημα της Δημοκρατικής Συμπαράταξης αλλά και των φορέων που είχαμε καλέσει στην επιτροπή, σε σχέση με τα όρια ελέγχου, το οποίο, όπως είπα στην τοποθέτησή μου, έχει να κάνει με τους κανόνες του υγιούς ανταγωνισμού, της διαφάνειας στην οικονομία και με το δημόσιο συμφέρον. Η κυρία Υφυπουργός των Οικονομικών δεν είναι σε θέση εδώ σήμερα να μας πει τι θα κάνει με τις χιλιάδες των επιχειρήσεων που δεν θα έχουν ένα πιστοποιητικό από τους ορκωτούς λογιστές σε σχέση με τις φορολογικές τους υποχρεώσεις. Ξέρουμε ποια είναι η αδυναμία των ελεγκτικών μηχανισμών του Υπουργείου. Οι επιχειρήσεις αυτές θα μείνουν ουσιαστικά χωρίς κανέναν έλεγχο ποτέ. Περιμένουμε μία απάντηση. Είναι τόσο μεγάλες οι πιέσεις που δέχεται η Κυβέρνηση και ποια συμφέροντα, εν πάση περιπτώσει, τις ασκούν; Η δεύτερη παρατήρησή μου για το νομοσχέδιο είναι η εμμονή της Νέας Δημοκρατίας απέναντι στο ΣΟΕΛ, ο οποίος είναι ένας επαγγελματικός φορέας κατοχυρωμένος από τον Κωνσταντίνο Μητσοτάκη το 1992 και του εκχωρούμε με βάση τον νόμο ορισμένες αρμοδιότητες. Αυτό δεν αντίκειται και κυρίως έχει να κάνει με τη δική μας νομοθετική δυνατότητα. Έρχομαι τώρα, κύριε Πρόεδρε, στις τροπολογίες. Τοποθετήθηκε ο κ. Λοβέρδος για την τροπολογία που αφορά τις εξετάσεις, ο κ. Κεγκέρογλου για την τροπολογία που αφορά την παράταση των προγραμμάτων φτώχειας, κάνοντας την κριτική ότι η Κυβέρνηση είναι ανέτοιμη. Θέλω να τοποθετηθώ για την τροπολογία - είναι αρμοδιότητας της κ. Παπανάτσιου - που δίνει παράταση στη δυνατότητα των φορολογουμένων να υποβάλλουν αιτήσεις υπαγωγής στις ευνοϊκές ρυθμίσεις που ψηφίσαμε παραμονές του έτους από 22 Ιανουαρίου έως 7 Φεβρουαρίου. Θεωρεί, δηλαδή, η Κυβέρνηση ότι αυτό που εγώ είπα ότι θα καταστεί ατελέσφορο, με δεδομένο ότι απευθύνεται σε αυτούς που είναι στο δόκανο της εφορίας, θα αποδώσει με μία παράταση δεκαπέντε ημερών; Θεωρώ ότι ουσιαστικά κάνει μια τρύπα στο νερό. Εν πάση περιπτώσει θα την ψηφίσουμε, αλλά δεν κατανοώ τη σκοπιμότητα. Επίσης, για την τροπολογία που αφορά στην επίλυση των ζητημάτων μεταξύ παραχωρησιούχων και κρατικών χρηστών στα περιφερειακά αεροδρόμια, έκανε πολύ λογικές παρατηρήσεις για το δημόσιο συμφέρον ο κ. Καρράς. Όμως, εν πάση περιπτώσει, εδώ φαίνεται ότι έχουν μπλοκαριστεί τα πάντα και κάνει η Κυβέρνηση και ο κ. Τσακαλώτος μια προσπάθεια για να τα ξεμπλοκάρει. Με τις επιφυλάξεις, λοιπόν, αυτές είμαστε υποχρεωμένοι να την ψηφίσουμε. Υπάρχει η τροπολογία των εξήντα Βουλευτών του ΣΥΡΙΖΑ, που αναφέρεται στα ζητήματα του ΟΓΑ. Πρόκειται, κυρίες και κύριοι συνάδελφοι, για εγκλωβισμένους ανθρώπους από τη νομοθετική πρωτοβουλία της Κυβέρνησης, διότι ο ΟΓΑ καταργήθηκε. Από εκεί προκύπτουν τα θέματα. Θα έπρεπε εδώ - δεν είναι μόνο τυπικό της αρμοδιότητας της κυρίας Υπουργού, όπως έθιξε ο κ. Λοβέρδος, αλλά είναι και ουσιαστικό - να μας εξηγήσει ο αρμόδιος Υπουργός ποιοι διευκολύνονται και ποιοι ενδεχομένως εγκλωβίζονται και τι κόστος έχει αυτό για το ασφαλιστικό σύστημα. Εν πάση περιπτώσει, επειδή φαίνεται ότι πάει να λύσει ένα υπαρκτό πρόβλημα, θα ψηφίσουμε και αυτή την τροπολογία, όπως θα ψηφίσουμε και την αντίστοιχη των συναδέλφων του ΣΥΡΙΖΑ για τη δυνατότητα του Οικονομικού Επιμελητηρίου να έχει εκπροσώπηση στην Επιτροπή Λογιστικής Τυποποίησης. Κύριε Πρόεδρε, θέλω να τελειώσω με την τροπολογία που το Υπουργείο Οικονομικών παραχωρεί κατά χρήση την έκταση για κατασκηνώσεις στους υπαλλήλους του Υπουργείου Οικονομικών. Ήταν μια υποχρέωσή σας, καθώς εσείς οι ίδιοι ακυρώσατε πέρυσι την παραχώρηση κατά κυριότητα και έπρεπε να επιστρέψετε και το τίμημα. Είναι μια συμβιβαστική λύση, η οποία θα δώσει τη δυνατότητα για τα επόμενα χρόνια να ασκείται αυτό το έργο από την ΟΣΥΟ, χωρίς να υποχρεώσει και την Κυβέρνηση να επιστρέψει το τίμημα για τους λόγους που ακύρωσε την παραχώρηση. Αυτά ήθελα να πω, κύριε Πρόεδρε. Σας ευχαριστώ.
Ευχαριστώ, κύριε Κουτσούκο. Ο κ. Βαρδαλής έχει τον λόγο για τρία λεπτά.
Ευχαριστώ, κύριε Πρόεδρε. Κατ' αρχάς, θα ήθελα να ξεκινήσω με ένα ζήτημα για το οποίο έγινε αρκετή συζήτηση στην Ολομέλεια και αφορά τα όρια των υποχρεωτικών ελέγχων. Ακούστε, κυρίες και κύριοι Βουλευτές. Ποιος είναι ο σκοπός της οδηγίας και του νομοσχεδίου που συζητούμε; Θα πρέπει τα επιμέρους άρθρα αυτού του νομοσχεδίου και αυτής της οδηγίας να υπηρετούν τον βασικό σκοπό του νομοσχεδίου; Κατά τη γνώμη μας, προφανώς και τα υπηρετούν. Ο βασικός στόχος του νομοσχεδίου, λοιπόν, είναι πώς θα βοηθηθούν οι επενδυτές, να ξέρουν πού θα πάνε να ακουμπήσουν τα κεφάλαιά τους, πού θα πάνε να κάνουν επενδύσεις. Τι λέτε τώρα; Οι επενδυτές ενδιαφέρονται γενικώς και αορίστως για όλες τις επιχειρήσεις; Ποιες είναι πιο ανταγωνιστικές επιχειρήσεις; Οι μικρές ή οι μεγάλες;
Όποιες να 'ναι. Μπορεί να είναι και μια μικρή επιχείρηση.
Όποιες να 'ναι; Στον καπιταλισμό το μεγάλο ψάρι τρώει το μικρό, κύριε Λοβέρδε.
Αν το πάτε έτσι.
Άρα την τάση βλέπουμε. Εξαιρέσεις βεβαίως μπορεί να υπάρχουν, αλλά την τάση βλέπουμε. Άρα αυτός που θέλει να εξασφαλίσει τα κέρδη του ενδιαφέρεται για τις μεγάλες επιχειρήσεις. Αυτός είναι πιο ανταγωνιστικός σήμερα σ' αυτή την οικονομία, έτσι όπως είναι σχεδιασμένη, σ' αυτό που λέμε καπιταλιστική οικονομία, η οποία είναι σχεδιασμένη με βάση την κερδοφορία. Άρα, λοιπόν, το συγκεκριμένο άρθρο με τα συγκεκριμένα όρια έρχεται να υπηρετήσει ακριβώς αυτόν τον σκοπό, τα συμφέροντα των μεγάλων μονοπωλιακών ομίλων, τα συμφέροντα των μεγάλων επιχειρηματικών ομίλων. Αυτή είναι η αλήθεια. Το δεύτερο που θέλω να πω είναι το εξής. Εγώ καταλαβαίνω ότι, όταν συμφωνείς επί της ουσίας με αυτόν τον στόχο που ανέφερα προηγουμένως, ψάχνεις να βρεις επιμέρους διαφορές, δευτερεύουσες ή ακόμα και θέματα που δεν έχουν σχέση με το νομοσχέδιο, για να πεις κάτι, για να δείξεις ότι έχεις διαφορετική πολιτική απ' αυτή της Κυβέρνησης. Μέχρι εδώ λέω ότι μπορεί να είναι κατανοητά τα πράγματα, όμως δεν μπορεί κανείς να κατανοήσει πώς μπορεί, παίρνοντας υπ' όψιν, παραδείγματος χάριν, το ζήτημα της καθυστέρησης της ενσωμάτωσης της συγκεκριμένης οδηγίας, να οδηγείσαι στο συμπέρασμα ότι η Κυβέρνηση είναι αντιευρωπαϊκή. Ακούστηκε αυτό εδώ μέσα. Για να είναι αντιευρωπαϊκή, άρα είναι ενάντια στην ελεύθερη αγορά, ενάντια στην ελεύθερη οικονομία, άρα είναι μαρξιστές, θέλουν τον κρατισμό και πάει λέγοντας. Ε, πρέπει να έχεις πολύ μεγάλη φαντασία! Περί αυτού πρόκειται, δηλαδή. Γιατί; Για να κρύψουμε την ουσία, ότι και με την οδηγία και με τον σκοπό και με τα πάντα, με το νομοσχέδιο, έτσι όπως έρχεται να υιοθετηθεί η οδηγία, συμφωνούμε. Αυτή είναι η αλήθεια. Και πού αλλού συμφωνούμε, δηλαδή; Συμφωνούμε στον δρόμο ανάπτυξης, συμφωνούμε ότι πρέπει να δημιουργήσουμε όλες τις προϋποθέσεις για να υπάρξει κερδοφορία, αλλιώς ανάπτυξη δεν υπάρχει. Συμφωνείτε, λοιπόν, σε όλα αυτά. Κάνετε τα πάντα. Έχετε ένα πρόβλημα βέβαια. Ενώ προσπαθείτε και δημιουργείτε όλες τις προϋποθέσεις, αυτή η ριμάδα η καπιταλιστική μηχανή δεν πάει μπροστά, δεν παίρνει μπροστά. Αυτό είναι το πρόβλημά σας. Γι' αυτό θα συνεχίσετε να παίρνετε αντιλαϊκά μέτρα, μέτρα σε βάρος του λαού και πριν από το 2018 και μετά το 2018. Μην έχετε καμμιά αγωνία εάν θα περάσει και πότε θα περάσει, εάν καθυστερεί ή δεν καθυστερεί η δεύτερη αξιολόγηση, εάν θα μείνει ή δεν θα μείνει το ΔΝΤ. Το μόνο σίγουρο είναι ότι τα αντιλαϊκά μέτρα σε κάθε περίπτωση, με κάθε σενάριο, θα μείνουν και θα συνεχίσετε να τα παίρνετε. Ευχαριστώ, κύριε Πρόεδρε.
Ευχαριστούμε τον κ. Βαρδαλή. Κύριε Γεωργιάδη, θα δευτερολογήσετε;
Όχι, κύριε Πρόεδρε.
Κύριε Δανέλλη, έχετε τον λόγο.
Ευχαριστώ, κύριε Πρόεδρε. Θέλω μονάχα να κάνω ένα σχόλιο για τη βουλευτική τροπολογία για τους ασφαλισμένους στον ΟΓΑ. Εμείς αναγνωρίζουμε ότι υπάρχει πρόβλημα σε έναν αριθμό ασφαλισμένων του ΟΓΑ, οι οποίοι έχουν εγκλωβιστεί στη μετάβασή τους στο νέο καθεστώς στον Ενιαίο Φορέα Κοινωνικής Ασφάλισης, αλλά θεωρούμε ότι δεν είναι ο ενδεδειγμένος τρόπος να επιλυθεί αυτό το υπαρκτό πρόβλημα. Δεν είναι τρόπος να έρχεται μια βουλευτική τροπολογία για ένα σοβαρό υφιστάμενο ζήτημα. Δεν ξέρουμε για πόσους συζητάμε, δεν ξέρουμε τι επιβάρυνση θα φέρει στο νέο ταμείο αυτή η τακτοποίηση, δεν ξέρουμε με ποιους τρόπους θα γίνει αυτή η τακτοποίηση των εκκρεμοτήτων, άρα δεν είναι ο ενδεδειγμένος, σε καμμία περίπτωση, τρόπος νομοθέτησης μιας επίλυσης ενός υπαρκτού προβλήματος. Αυτή είναι μια κλασική περίπτωση που μια υπουργική τροπολογία θα έπρεπε να έρθει να επιλύσει αυτό το ζήτημα. Εμείς θέλουμε να συμβάλουμε στην επίλυση, αλλά δεν μπορούμε να ψηφίσουμε μια τροπολογία αυτής της μορφής με αυτόν τον τρόπο επίλυσης ενός μείζονος προβλήματος, το οποίο δεν αντιμετωπίζεται με τέτοια προχειρότητα. Ευχαριστώ.
Ευχαριστούμε τον κ. Δανέλλη. Νομίζω ότι μπορούμε να δώσουμε τον λόγο στην κυρία Υπουργό, για να δώσει τις απαντήσεις, και να προχωρήσουμε στην ψηφοφορία. Κυρία Υπουργέ, σας ακούμε.
Κατ' αρχάς, θα ήθελα να αναφερθώ, αν και δεν το είχα σκοπό, αλλά επειδή αναφέρθηκε από τον Κοινοβουλευτικό Εκπρόσωπο της Ένωσης Κεντρώων, στα μέσα μαζικής ενημέρωσης και τον ΔΟΛ. Ακούστηκε κάτι από όλες τις πλευρές σε σχέση με τα μέσα μαζικής ενημέρωσης και συγκεκριμένα με τον ΔΟΛ. Εγώ θα ξαναπώ ότι όλοι μας θα πρέπει να δεχθούμε την πρόταση του Πρωθυπουργού, να γίνει μια συζήτηση στη Βουλή, για να συμφωνήσουμε όλοι μαζί για το θεσμικό πλαίσιο και πώς θα λύνονται όλα αυτά τα προβλήματα. Δεν είναι ούτε ο ΔΟΛ τώρα ούτε το «MEGA» πριν. Νομίζω ότι τα προβλήματα της εποχής μας είναι τέτοια, που το ένα μετά το άλλο θα δημιουργούν τέτοιου είδους ζητήματα. Θα πρέπει να τα αντιμετωπίσουμε από κοινού και καλώ όλες τις πολιτικές δυνάμεις να δεχθούν την πρόταση του Πρωθυπουργού να προχωρήσουμε στο θεσμικό πλαίσιο. Όσον αφορά κάποια ζητήματα για την πολιτική σταθερότητα, σε σημερινό της δημοσίευμα η «DIE WELT» αναφέρθηκε στην Ελλάδα ως «η πολιτικά σταθερή Ελλάδα, ένας από τους μεγάλους νικητές της τουριστικής περιόδου 2017». Πραγματικά, νομίζω πως το ότι η χώρα μας είναι πολιτικά σταθερή, αυτό δεν έχει γίνει από μόνο του, αλλά έχει γίνει μετά από την πολιτική που έχει εφαρμόσει η σημερινή Κυβέρνηση ΣΥΡΙΖΑ - ΑΝΕΛ. Όσον αφορά στο κομμάτι των εκλογών, που ακούστηκε από διάφορες παρατάξεις μέσα στην Ολομέλεια σήμερα, έχω να μεταφέρω το εξής. Πραγματικά εμείς δεν κρυβόμαστε από κανέναν. Πηγαίνουμε στα χωριά μας, πηγαίνουμε στις πόλεις μας, μιλάμε με τον κόσμο και δεχόμαστε προβλήματα, μας ρίχνουν και προκηρύξεις άμα χρειαστεί καμμιά φορά, αλλά δεν κρυβόμαστε, δεν πάμε σε άλλη πόλη, αντί να πάμε σε εκείνη που ήταν αρχικά προγραμματισμένο να πάμε. Τους βλέπουμε, μας βλέπουν, είμαστε μαζί τους, συνεχίζουμε να είμαστε κοντά τους, ξέρουμε ότι δεν μπορούμε να λύσουμε όλα τα προβλήματά τους και εκείνοι το ξέρουν, αλλά βλέπουν τις προσπάθειές μας και αυτό είναι που επικροτούν και μας λένε όλοι «μην προχωράτε σε εκλογές, δεν θέλουμε εκλογές». Αυτό είναι που μεταφέρεται από όλους τους Υπουργούς και από όλους τους Βουλευτές στην Κυβέρνηση σήμερα. Όσον αφορά τώρα κάποια ζητήματα που τέθηκαν, κύριε Κουτσούκο, πραγματικά είναι μεγάλη παράλειψή μου το ότι δεν σας απάντησα για τα όρια ελέγχου. Όσον αφορά τα όρια ελέγχου, επειδή το συζητήσαμε στο Υπουργείο και με τον Υπουργό κ. Τσακαλώτο, από τη διαβούλευση υπήρχε οικονομικό θέμα από τους φορείς - οι οποίοι δεν ήρθαν και στην ακρόαση των φορέων - ότι δεν μπορούν να το αντιμετωπίσουν και το ξαναέβαλε η ΠΟΦΕΕ στην ακρόαση φορέων πάλι το θέμα με τα όρια. Γι' αυτό και εμείς αποφασίσαμε να το δούμε αργότερα, αφού κάνουμε κάποια διαβούλευση με τους εμπλεκόμενους φορείς και με το ΣΟΕΛ και με τους φορείς των λογιστών και με τους παραγωγικούς φορείς, ούτως ώστε να είναι κάτι πιο συντονισμένο, παρά να το προχωρήσουμε τώρα. Όσον αφορά στην τροπολογία 895, που έχει να κάνει με την παράταση για τις 8 Φεβρουαρίου, δεν υπήρχε καμμία πρόθεση να δοθεί παράταση. Απλά η διευκρινιστική εγκύκλιος από την Ανεξάρτητη Αρχή Δημοσίων Εσόδων δημοσιεύτηκε μόλις προχθές, με αποτέλεσμα να υπάρχουν πάρα πολλά ζητήματα. Υπήρχαν κάποιες ασάφειες. Δεν μπορούσαν να κάνουν φορολογικές δηλώσεις οι ενδιαφερόμενοι και γι' αυτόν τον λόγο, αφού πρώτα δημοσιεύθηκε η εγκύκλιος, δόθηκε η παράταση, για να έχουμε τη δυνατότητα να μπορέσουμε να υποβάλουμε τις δηλώσεις τους. Ας ελπίσουμε ότι δεν θα είστε ο μάντης των κακών ειδήσεων που έχετε προβλέψει. Όσον αφορά το άλλο θέμα που μπήκε από τον κ. Λοβέρδο, σε σχέση με τις αρμοδιότητες της Υφυπουργού, στο Φύλλο της Εφημερίδας της Κυβερνήσεως στις 15 Νοεμβρίου, το 3696, στο άρθρο 2 λέει: Στις κατά το άρθρο 1 αρμοδιότητες περιλαμβάνονται: Πρώτον, οι κοινοβουλευτικές αρμοδιότητες και, δεύτερον, η νομοθετική πρωτοβουλία, η οποία ασκείται μόνο από κοινού με τον Υπουργό. Κύριε Λοβέρδε, νομικός δεν είμαι, αλλά εσείς, που είστε, τουλάχιστον καταλαβαίνετε ότι το να αποδεχθώ μια τροπολογία είναι μέσα στις κοινοβουλευτικές αρμοδιότητες τουλάχιστον.
Είναι στις νομοθετικές. Είναι άλλο αυτό.
Το να αποδεχθώ, όχι το να καταθέσω. Το να καταθέσω δεν είναι. Το να αποδεχθώ είναι στις κοινοβουλευτικές αρμοδιότητες. Τουλάχιστον αυτή την ερμηνεία έχουμε από τις υπηρεσίες της Βουλής. Ευχαριστώ.
Ευχαριστούμε. Έχω την τιμή να ανακοινώσω στο Σώμα ότι ο Υπουργός Δικαιοσύνης, Διαφάνειας και Ανθρωπίνων Δικαιωμάτων διαβίβασε στη Βουλή σύμφωνα με το άρθρο 86 του Συντάγματος και τον ν.3126/2003 «Ποινική ευθύνη των Υπουργών», όπως ισχύει: Πρώτον, στις 25-10-2016 ποινική δικογραφία που αφορά στον Αναπληρωτή Υπουργό Υγείας κ. Παύλο Πολάκη και δεύτερον, στις 17-1-2017 ποινική δικογραφία που αφορά στον πρώην Υπουργό Παιδείας και Θρησκευμάτων κ. Ανδρέα Λοβέρδο. Κυρίες και κύριοι συνάδελφοι, κηρύσσεται περαιωμένη η συζήτηση επί της αρχής, των άρθρων, των τροπολογιών και του συνόλου του σχεδίου νόμου του Υπουργείου Οικονομικών: «Υποχρεωτικός έλεγχος των ετήσιων και των ενοποιημένων χρηματοοικονομικών καταστάσεων, δημόσια εποπτεία επί του ελεγκτικού έργου και λοιπές διατάξεις». Ερωτάται το Σώμα: Γίνεται δεκτό το νομοσχέδιο επί της αρχής;
Ναι.
Ναι.
Όχι.
Ναι.
Όχι.
Ναι.
Ναι.
Ναι.
Συνεπώς το σχέδιο του Υπουργείου Οικονομικών: «Υποχρεωτικός έλεγχος των ετήσιων και των ενοποιημένων χρηματοοικονομικών καταστάσεων, δημόσια εποπτεία επί του ελεγκτικού έργου και λοιπές διατάξεις» έγινε δεκτό επί της αρχής κατά πλειοψηφία. Εισερχόμαστε στην ψήφιση των άρθρων και των τροπολογιών και η ψήφισή τους θα γίνει χωριστά. Ερωτάται το Σώμα: Γίνεται δεκτό το άρθρο 1 ως έχει;
Ναι.
Ναι.
Όχι.
Ναι.
Όχι.
Ναι.
Ναι.
Ναι.
Συνεπώς το άρθρο 1 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 2, όπως τροποποιήθηκε από τον κύριο Υπουργό;
Ναι.
Ναι.
Όχι.
Ναι.
Όχι.
Ναι.
Ναι.
Ναι.
Συνεπώς το άρθρο 2 έγινε δεκτό, όπως τροποποιήθηκε από τον κύριο Υπουργό, κατά πλειοψηφία. Ερωτάται το Σώμα: Γίνεται δεκτό το άρθρο 3, όπως τροποποιήθηκε από τον κύριο Υπουργό;
Ναι.
Όχι.
Όχι.
Ναι.
Όχι.
Ναι.
Ναι.
Ναι.
Συνεπώς το άρθρο 3 έγινε δεκτό, όπως τροποποιήθηκε από τον κύριο Υπουργό, κατά πλειοψηφία. Ερωτάται το Σώμα: Γίνεται δεκτό το άρθρο 4 ως έχει;
Ναι.
Ναι.
Όχι.
Ναι.
Όχι.
Ναι.
Ναι.
Ναι.
Συνεπώς το άρθρο 4 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 5 ως έχει;
Ναι.
Ναι.
Όχι.
Ναι.
Όχι.
Ναι.
Ναι.
Ναι.
Συνεπώς το άρθρο 5 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 6, όπως τροποποιήθηκε από τον κύριο Υπουργό;
Ναι.
Ναι.
Όχι.
Ναι.
Όχι.
Ναι.
Ναι.
Ναι.
Συνεπώς το άρθρο 6 έγινε δεκτό, όπως τροποποιήθηκε από τον κύριο Υπουργό, κατά πλειοψηφία. Ερωτάται το Σώμα: Γίνεται δεκτό το άρθρο 7 ως έχει;
Ναι.
Ναι.
Όχι.
Ναι.
Όχι.
Ναι.
Ναι.
Ναι.
Συνεπώς το άρθρο 7 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 8 ως έχει;
Ναι.
Όχι.
Όχι.
Ναι.
Όχι.
Ναι.
Ναι.
Ναι.
Συνεπώς το άρθρο 8 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 9, όπως τροποποιήθηκε από τον κύριο Υπουργό;
Ναι.
Ναι.
Όχι.
Ναι.
Όχι.
Ναι.
Ναι.
Ναι.
Συνεπώς το άρθρο 9 έγινε δεκτό, όπως τροποποιήθηκε από τον κύριο Υπουργό, κατά πλειοψηφία. Ερωτάται το Σώμα: Γίνεται δεκτό το άρθρο 10 ως έχει;
Ναι.
Ναι.
Όχι.
Ναι.
Όχι.
Ναι.
Ναι.
Ναι.
Συνεπώς το άρθρο 10 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 11 ως έχει;
Ναι.
Όχι.
Όχι.
Όχι.
Όχι.
Ναι.
Ναι.
Παρών.
Συνεπώς το άρθρο 11 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 12 ως έχει;
Ναι.
Ναι.
Όχι.
Ναι.
Όχι.
Ναι.
Ναι.
Ναι.
Συνεπώς το άρθρο 12 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 13 ως έχει;
Ναι.
Ναι.
Όχι.
Ναι.
Όχι.
Ναι.
Ναι.
Ναι.
Συνεπώς το άρθρο 13 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 14, όπως τροποποιήθηκε από τον κύριο Υπουργό;
Ναι.
Όχι.
Όχι.
Ναι.
Όχι.
Ναι.
Ναι.
Ναι.
Συνεπώς το άρθρο 14 έγινε δεκτό, όπως τροποποιήθηκε από τον κύριο Υπουργό, κατά πλειοψηφία. Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, σαράντα επτά μαθητές και μαθήτριες και τρεις εκπαιδευτικοί συνοδοί τους από το δεύτερο τμήμα του 4ου Γυμνασίου Δράμας. Η Βουλή τούς καλωσορίζει. [[Χειροκροτήματα απ' όλες τις πτέρυγες της Βουλής]] Ερωτάται το Σώμα: Γίνεται δεκτό το άρθρο 15, όπως τροποποιήθηκε από τον κύριο Υπουργό;
Ναι.
Ναι.
Όχι.
Ναι.
Όχι.
Ναι.
Ναι.
Ναι.
Συνεπώς το άρθρο 15 έγινε δεκτό, όπως τροποποιήθηκε από τον κύριο Υπουργό, κατά πλειοψηφία. Ερωτάται το Σώμα: Γίνεται δεκτό το άρθρο 16, όπως τροποποιήθηκε από τον κύριο Υπουργό;
Ναι.
Ναι.
Όχι.
Ναι.
Όχι.
Ναι.
Ναι.
Ναι.
Συνεπώς το άρθρο 16 έγινε δεκτό, όπως τροποποιήθηκε από τον κύριο Υπουργό, κατά πλειοψηφία. Ερωτάται το Σώμα: Γίνεται δεκτό το άρθρο 17 ως έχει;
Ναι.
Ναι.
Όχι.
Ναι.
Όχι.
Ναι.
Ναι.
Ναι.
Συνεπώς το άρθρο 17 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 18 ως έχει;
Ναι.
Ναι.
Όχι.
Ναι.
Όχι.
Ναι.
Ναι.
Ναι.
Συνεπώς το άρθρο 18 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 19 ως έχει;
Ναι.
Ναι.
Παρών.
Ναι.
Όχι.
Ναι.
Ναι.
Ναι.
Συνεπώς το άρθρο 19 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 20 ως έχει;
Ναι.
Ναι.
Όχι.
Ναι.
Όχι.
Ναι.
Ναι.
Ναι.
Συνεπώς το άρθρο 20 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 21, όπως τροποποιήθηκε από τον κύριο Υπουργό;
Ναι.
Ναι.
Όχι.
Ναι.
Όχι.
Ναι.
Ναι.
Ναι.
Συνεπώς το άρθρο 21 έγινε δεκτό, όπως τροποποιήθηκε από τον κύριο Υπουργό, κατά πλειοψηφία. Ερωτάται το Σώμα: Γίνεται δεκτό το άρθρο 22 ως έχει;
Ναι.
Ναι.
Όχι.
Ναι.
Όχι.
Ναι.
Ναι.
Ναι.
Συνεπώς το άρθρο 22 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 23, όπως τροποποιήθηκε από τον κύριο Υπουργό;
Ναι.
Ναι.
Όχι.
Ναι.
Όχι.
Ναι.
Ναι.
Ναι.
Συνεπώς το άρθρο 23 έγινε δεκτό, όπως τροποποιήθηκε από τον κύριο Υπουργό, κατά πλειοψηφία. Ερωτάται το Σώμα: Γίνεται δεκτό το άρθρο 24, όπως τροποποιήθηκε από τον κύριο Υπουργό;
Ναι.
Ναι.
Όχι.
Ναι.
Όχι.
Ναι.
Ναι.
Ναι.
Συνεπώς το άρθρο 24 έγινε δεκτό, όπως τροποποιήθηκε από τον κύριο Υπουργό, κατά πλειοψηφία. Ερωτάται το Σώμα: Γίνεται δεκτό το άρθρο 25 ως έχει;
Ναι.
Ναι.
Όχι.
Ναι.
Όχι.
Ναι.
Ναι.
Ναι.
Συνεπώς το άρθρο 25 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 26, όπως τροποποιήθηκε από τον κύριο Υπουργό;
Ναι.
Ναι.
Όχι.
Ναι.
Όχι.
Ναι.
Ναι.
Ναι.
Συνεπώς το άρθρο 26 έγινε δεκτό, όπως τροποποιήθηκε από τον κύριο Υπουργό, κατά πλειοψηφία. Ερωτάται το Σώμα: Γίνεται δεκτό το άρθρο 27, όπως τροποποιήθηκε από τον κύριο Υπουργό;
Ναι.
Ναι.
Όχι.
Ναι.
Όχι.
Ναι.
Ναι.
Ναι.
Συνεπώς το άρθρο 27 έγινε δεκτό, όπως τροποποιήθηκε από τον κύριο Υπουργό, κατά πλειοψηφία. Ερωτάται το Σώμα: Γίνεται δεκτό το άρθρο 28 ως έχει;
Ναι.
Ναι.
Παρών.
Παρών.
Όχι.
Ναι.
Ναι.
Ναι.
Συνεπώς το άρθρο 28 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 29 ως έχει;
Ναι.
Όχι.
Όχι.
Ναι.
Όχι.
Ναι.
Ναι.
Ναι.
Συνεπώς το άρθρο 29 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 30 ως έχει;
Ναι.
Ναι.
Όχι.
Ναι.
Όχι.
Ναι.
Ναι.
Ναι.
Συνεπώς το άρθρο 30 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 31, όπως τροποποιήθηκε από τον κύριο Υπουργό;
Ναι.
Ναι.
Όχι.
Ναι.
Όχι.
Ναι.
Ναι.
Ναι.
Συνεπώς το άρθρο 31 έγινε δεκτό, όπως τροποποιήθηκε από τον κύριο Υπουργό, κατά πλειοψηφία. Ερωτάται το Σώμα: Γίνεται δεκτό το άρθρο 32 ως έχει;
Ναι.
Ναι.
Όχι.
Ναι.
Όχι.
Ναι.
Ναι.
Ναι.
Συνεπώς το άρθρο 32 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 33, όπως τροποποιήθηκε από τον κύριο Υπουργό;
Ναι.
Όχι.
Όχι.
Παρών.
Όχι.
Ναι.
Ναι.
Ναι.
Συνεπώς το άρθρο 33 έγινε δεκτό, όπως τροποποιήθηκε από τον κύριο Υπουργό, κατά πλειοψηφία. Ερωτάται το Σώμα: Γίνεται δεκτό το άρθρο 34, όπως τροποποιήθηκε από τον κύριο Υπουργό;
Ναι.
Όχι.
Όχι.
Ναι.
Όχι.
Ναι.
Ναι.
Ναι.
Συνεπώς το άρθρο 34 έγινε δεκτό, όπως τροποποιήθηκε από τον κύριο Υπουργό, κατά πλειοψηφία. Ερωτάται το Σώμα: Γίνεται δεκτό το άρθρο 35, όπως τροποποιήθηκε από τον κύριο Υπουργό;
Ναι.
Όχι.
Όχι.
Ναι.
Όχι.
Ναι.
Ναι.
Ναι.
Συνεπώς το άρθρο 35 έγινε δεκτό, όπως τροποποιήθηκε από τον κύριο Υπουργό, κατά πλειοψηφία. Ερωτάται το Σώμα: Γίνεται δεκτό το άρθρο 36 ως έχει;
Ναι.
Ναι.
Όχι.
Ναι.
Όχι.
Ναι.
Ναι.
Ναι.
Συνεπώς το άρθρο 36 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 37 ως έχει;
Ναι.
Ναι.
Όχι.
Ναι.
Όχι.
Ναι.
Ναι.
Ναι.
Συνεπώς το άρθρο 37 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 38, όπως τροποποιήθηκε από τον κύριο Υπουργό;
Ναι.
Όχι.
Όχι.
Ναι.
Όχι.
Ναι.
Ναι.
Ναι.
Συνεπώς το άρθρο 38 έγινε δεκτό, όπως τροποποιήθηκε από τον κύριο Υπουργό, κατά πλειοψηφία. Ερωτάται το Σώμα: Γίνεται δεκτό το άρθρο 39 ως έχει;
Ναι.
Ναι.
Όχι.
Ναι.
Όχι.
Ναι.
Ναι.
Ναι.
Συνεπώς το άρθρο 39 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 40, όπως τροποποιήθηκε από τον κύριο Υπουργό;
Ναι.
Ναι.
Όχι.
Ναι.
Όχι.
Ναι.
Ναι.
Ναι.
Συνεπώς το άρθρο 40 έγινε δεκτό, όπως τροποποιήθηκε από τον κύριο Υπουργό, κατά πλειοψηφία. Ερωτάται το Σώμα: Γίνεται δεκτό το άρθρο 41 ως έχει;
Ναι.
Ναι.
Όχι.
Ναι.
Όχι.
Ναι.
Ναι.
Ναι.
Συνεπώς το άρθρο 41 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 42, όπως τροποποιήθηκε από τον κύριο Υπουργό;
Ναι.
Ναι.
Όχι.
Όχι.
Όχι.
Ναι.
Ναι.
Ναι.
Συνεπώς το άρθρο 42 έγινε δεκτό, όπως τροποποιήθηκε από τον κύριο Υπουργό, κατά πλειοψηφία. Ερωτάται το Σώμα: Γίνεται δεκτό το άρθρο 43 ως έχει;
Ναι.
Ναι.
Όχι.
Ναι.
Όχι.
Ναι.
Ναι.
Ναι.
Συνεπώς το άρθρο 43 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 44, όπως τροποποιήθηκε από τον κύριο Υπουργό;
Ναι.
Ναι.
Όχι.
Ναι.
Όχι.
Ναι.
Ναι.
Ναι.
Συνεπώς το άρθρο 44 έγινε δεκτό, όπως τροποποιήθηκε από τον κύριο Υπουργό, κατά πλειοψηφία. Ερωτάται το Σώμα: Γίνεται δεκτό το άρθρο 45 ως έχει;
Ναι.
Ναι.
Όχι.
Ναι.
Όχι.
Ναι.
Ναι.
Ναι.
Συνεπώς το άρθρο 45 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 46, όπως τροποποιήθηκε από τον κύριο Υπουργό;
Ναι.
Ναι.
Όχι.
Ναι.
Όχι.
Ναι.
Ναι.
Ναι.
Συνεπώς το άρθρο 46 έγινε δεκτό, όπως τροποποιήθηκε από τον κύριο Υπουργό, κατά πλειοψηφία. Ερωτάται το Σώμα: Γίνεται δεκτό το άρθρο 47 ως έχει;
Ναι.
Ναι.
Όχι.
Ναι.
Όχι.
Ναι.
Ναι.
Ναι.
Συνεπώς το άρθρο 47 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 48 ως έχει;
Ναι.
Ναι.
Όχι.
Παρών.
Όχι.
Ναι.
Ναι.
Ναι.
Συνεπώς το άρθρο 48 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 49, όπως τροποποιήθηκε από τον κύριο Υπουργό;
Ναι.
Ναι.
Όχι.
Ναι.
Όχι.
Ναι.
Ναι.
Ναι.
Συνεπώς το άρθρο 49 έγινε δεκτό, όπως τροποποιήθηκε από τον κύριο Υπουργό, κατά πλειοψηφία. Ερωτάται το Σώμα: Γίνεται δεκτό το άρθρο 50 ως έχει;
Ναι.
Ναι.
Όχι.
Ναι.
Όχι.
Ναι.
Ναι.
Ναι.
Συνεπώς το άρθρο 50 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 51 ως έχει;
Ναι.
Ναι.
Όχι.
Ναι.
Όχι.
Ναι.
Ναι.
Ναι.
Συνεπώς το άρθρο 51 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 52, όπως τροποποιήθηκε από τον κύριο Υπουργό;
Ναι.
Όχι.
Όχι.
Ναι.
Όχι.
Ναι.
Ναι.
Ναι.
Συνεπώς το άρθρο 52 έγινε δεκτό, όπως τροποποιήθηκε από τον κύριο Υπουργό, κατά πλειοψηφία. Ερωτάται το Σώμα: Γίνεται δεκτό το άρθρο 53 ως έχει;
Ναι.
Ναι.
Όχι.
Ναι.
Όχι.
Ναι.
Ναι.
Ναι.
Συνεπώς το άρθρο 53 έγινε δεκτό ως έχει κατά πλειοψηφία. Εισερχόμαστε στην ψήφιση των τροπολογιών. Ερωτάται το Σώμα: Γίνεται δεκτή η τροπολογία με γενικό αριθμό 891 και ειδικό 126 ως έχει;
Ναι.
Όχι.
Παρών.
Ναι.
Παρών.
Ναι.
Ναι.
Ναι.
Συνεπώς η τροπολογία με γενικό αριθμό 891 και ειδικό 126 έγινε δεκτή ως έχει κατά πλειοψηφία και εντάσσεται στο νομοσχέδιο ως ίδιο άρθρο. Εισερχόμαστε στην ψήφιση της τροπολογίας με γενικό αριθμό 892 και ειδικό 127.
Κύριε Πρόεδρε, θα ήθελα να τοποθετηθώ σε μια - δυο τροπολογίες, γιατί δεν ζήτησα τον λόγο επί των τροπολογιών.
Τώρα ψηφίζουμε, όμως. Ένα σχόλιο κάντε μόνο.
Ένα σχόλιο. Αν και είμαστε θετικοί στα προγράμματα αντιμετώπισης κατά της φτώχειας, λέμε «όχι» για τη νομιμοποίηση παράνομων συμβάσεων σε υπηρεσίες χωρίς την υποβολή εγγυητικής επιστολής καλής εκτέλεσης, γιατί διαφορετικά τίθεται ζήτημα διαφάνειας και μετατρέπεται η συγκεκριμένη διάταξη σε πλυντήριο για τη νομιμοποίηση παράνομων συμβάσεων. Γι' αυτό λέμε «όχι».
Πολύ ωραία. Ερωτάται το Σώμα: Γίνεται δεκτή η τροπολογία με γενικό αριθμό 892 και ειδικό 127 ως έχει;
Ναι.
Όχι.
Παρών.
Ναι.
Παρών.
Ναι.
Ναι.
Ναι.
Συνεπώς η τροπολογία με γενικό αριθμό 892 και ειδικό 127 έγινε δεκτή ως έχει κατά πλειοψηφία και εντάσσεται στο νομοσχέδιο ως ίδιο άρθρο. Εισερχόμαστε στην ψήφιση της τροπολογίας με γενικό αριθμό 893 και ειδικό 128.
Μία διευκρίνιση, κύριε Πρόεδρε, για να μην πω και στις άλλες. Ενώ θέλουμε να ψηφίσουμε κάποιες τροπολογίες που συμφωνούμε επί της ουσίας, δεν το κάνουμε γιατί υπάρχει έλλειψη νομιμότητας στη διατύπωσή τους και κρύβονται διάφορα. Σε αυτή λέμε «παρών». Το λέω, για να μην ξανασχολιάσω.
Μάλιστα. Πολύ ωραία. Ερωτάται το Σώμα: Γίνεται δεκτή η τροπολογία με γενικό αριθμό 893 και ειδικό 128 ως έχει;
Ναι.
Παρών.
Όχι.
Ναι.
Όχι.
Ναι.
Όχι.
Ναι.
Συνεπώς η τροπολογία με γενικό αριθμό 893 και ειδικό 128 έγινε δεκτή ως έχει κατά πλειοψηφία και εντάσσεται στο νομοσχέδιο ως ίδιο άρθρο. Ερωτάται το Σώμα: Γίνεται δεκτή η τροπολογία με γενικό αριθμό 894 και ειδικό 129 ως έχει;
Ναι.
Όχι.
Παρών.
Ναι.
Ναι.
Ναι.
Ναι.
Ναι.
Συνεπώς η τροπολογία με γενικό αριθμό 894 και ειδικό 129 έγινε δεκτή ως έχει κατά πλειοψηφία και εντάσσεται στο νομοσχέδιο ως ίδιο άρθρο. Ερωτάται το Σώμα: Γίνεται δεκτή η τροπολογία με γενικό αριθμό 895 και ειδικό 130 ως έχει;
Ναι.
Όχι.
Όχι.
Ναι.
Όχι.
Ναι.
Ναι.
Ναι.
Συνεπώς η τροπολογία με γενικό αριθμό 895 και ειδικό 130 έγινε δεκτή ως έχει κατά πλειοψηφία και εντάσσεται στο νομοσχέδιο ως ίδιο άρθρο. Ερωτάται το Σώμα: Γίνεται δεκτή η τροπολογία με γενικό αριθμό 897 και ειδικό 132 ως έχει;
Ναι.
Ναι.
Παρών.
Ναι.
Ναι.
Ναι.
Ναι.
Παρών.
Συνεπώς η τροπολογία με γενικό αριθμό 897 και ειδικό 132 έγινε δεκτή ως έχει κατά πλειοψηφία και εντάσσεται στο νομοσχέδιο ως ίδιο άρθρο. Ερωτάται το Σώμα: Γίνεται δεκτή η τροπολογία με γενικό αριθμό 898 και ειδικό 133 ως έχει;
Ναι.
Ναι.
Παρών.
Ναι.
Ναι.
Ναι.
Ναι.
Παρών.
Συνεπώς η τροπολογία με γενικό αριθμό 898 και ειδικό 133 έγινε δεκτή ως έχει κατά πλειοψηφία και εντάσσεται στο νομοσχέδιο ως ίδιο άρθρο. Ερωτάται το Σώμα: Γίνεται δεκτή η τροπολογία με γενικό αριθμό 899 και ειδικό 134 ως έχει;
Ναι.
Ναι.
Όχι.
Ναι.
Παρών.
Ναι.
Ναι.
Ναι.
Συνεπώς, η τροπολογία με γενικό αριθμό 899 και ειδικό 134 έγινε δεκτή ως έχει κατά πλειοψηφία και εντάσσεται στο νομοσχέδιο ως ίδιο άρθρο. Εισερχόμαστε στην ψήφιση του ακροτελεύτιου άρθρου. Ερωτάται το Σώμα: Γίνεται δεκτό το ακροτελεύτιο άρθρο;
Ναι.
Ναι.
Όχι.
Ναι.
Όχι.
Ναι.
Ναι.
Ναι.
Το ακροτελεύτιο άρθρο έγινε δεκτό κατά πλειοψηφία. Συνεπώς το σχέδιο νόμου του Υπουργείου Οικονομικών: «Υποχρεωτικός έλεγχος των ετήσιων και των ενοποιημένων χρηματοοικονομικών καταστάσεων, δημόσια εποπτεία επί του ελεγκτικού έργου και λοιπές διατάξεις» έγινε δεκτό επί της αρχής και επί των άρθρων. Προχωρούμε στην ψήφιση του νομοσχεδίου και στο σύνολό του. Ερωτάται το Σώμα: Γίνεται δεκτό το νομοσχέδιο και στο σύνολο;
Ναι.
Ναι.
Όχι.
Ναι.
Όχι.
Ναι.
Ναι.
Ναι.
Το νομοσχέδιο έγινε δεκτό στο σύνολο κατά πλειοψηφία. Συνεπώς το σχέδιο νόμου του Υπουργείου Οικονομικών: «Υποχρεωτικός έλεγχος των ετήσιων και των ενοποιημένων χρηματοοικονομικών καταστάσεων, δημόσια εποπτεία επί του ελεγκτικού έργου και λοιπές διατάξεις» έγινε δεκτό κατά πλειοψηφία, σε μόνη συζήτηση, επί της αρχής, των άρθρων και του συνόλου και έχει ως εξής:
Κυρίες και κύριοι συνάδελφοι, παρακαλώ το Σώμα να εξουσιοδοτήσει το Προεδρείο για την υπ' ευθύνη του επικύρωση των Πρακτικών ως προς την ψήφιση στο σύνολο του παραπάνω νομοσχεδίου.
Συνεπώς το Σώμα παρέσχε τη ζητηθείσα εξουσιοδότηση. Κυρίες και κύριοι συνάδελφοι, έχουν διανεμηθεί τα Πρακτικά της Πέμπτης 10 Νοεμβρίου 2016 (απόγευμα), της Παρασκευής 18 Νοεμβρίου 2016, της Δευτέρας 21 Νοεμβρίου 2016, της Τετάρτης 23 Νοεμβρίου 2016 (πρωί), της Τετάρτης 23 Νοεμβρίου 2016 (απόγευμα), της Πέμπτης 24 Νοεμβρίου 2016 (πρωί), της Πέμπτης 24 Νοεμβρίου 2016 (απόγευμα) και της Παρασκευής 25 Νοεμβρίου 2016 και ερωτάται το Σώμα εάν τα επικυρώνει.
Συνεπώς τα Πρακτικά της Πέμπτης 10 Νοεμβρίου 2016 (απόγευμα), της Παρασκευής 18 Νοεμβρίου 2016, της Δευτέρας 21 Νοεμβρίου 2016, της Τετάρτης 23 Νοεμβρίου 2016 (πρωί), της Τετάρτης 23 Νοεμβρίου 2016 (απόγευμα), της Πέμπτης 24 Νοεμβρίου 2016 (πρωί), της Πέμπτης 24 Νοεμβρίου 2016 (απόγευμα) και της Παρασκευής 25 Νοεμβρίου 2016 επικυρώθηκαν. Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;
Με τη συναίνεση του Σώματος και ώρα 16.25΄ λύεται η συνεδρίαση για αύριο, ημέρα Παρασκευή 20 Ιανουαρίου 2017 και ώρα 10.00΄, με αντικείμενο εργασιών του Σώματος κοινοβουλευτικό έλεγχο: συζήτηση επίκαιρων ερωτήσεων.